\NormalFont\ShortTitle{Amǝ Roma}

{\MTB Cauterǝa mala Bulǝs aban ká a ban

\par }{\MT AMƏ ROMA

\par }{\IMT Mǝncau

\par }{\IM {\BK{Cautera mala Bulǝs aban ká aban amǝ Roma
}} ka Bulǝs gilǝì ace bǝlki ɓá bwaltagir male amur paɓamuru mǝnana ndakam aɓa kpata Kǝrǝsti, andǝ gir mana mǝnia yì paɓamuru kǝ yinǝi aɓa do mala amǝkwaɗi ka. Mugulacau ka nda mǝnana ama, ɓwapǝndǝa kat ka à nda aɓa ɓealu mǝɓane mala
{\BK{cauɓikea}} sǝ àwá pà kàm ɗàng. Ɗǝm ngga, sǝm kat ka sǝm nda ka amǝ'cauɓikea aɓadǝm Ɓakuli, kun nacau pà kàm a bu sǝm ɗàng. Sǝama Ɓakuli gilǝkina njar mala purî ɓá mǝnia yì ɓealu nggea mǝɓike andǝ mǝpà ɓangciunì ka, mǝnana yi túr Muni Yesu ɓǝ̀ yi wú ace acauɓikea ma'sǝm ngga. Nǝ́
{\BK{ɓwamuru}} male ka, Ɓakuli kǝ twal sǝm, sǝm mǝnana sǝm pa ɓamuru aban Kǝrǝsti ka, sǝm nda ka amǝ'cauɓoarna a baní. Nǝ́ paɓamuru ka, dupǝna sǝm púp ɓǝ̀ sǝm ak mǝnia yì ɓoro mala Ɓakuli, sǝ ɓǝ̀ sǝm tita
{\BK{dukdo mala amǝ kpata Kǝrǝsti.}} Mǝnia yì Cau Amsǝban mǝgule ka dumǝna púp à nǝ̀ hamnǝi a koya ban, aban aɓwana aɓa ɓanza kat.

\par }{\IOT Agir mǝnana a ɓālǝi ka

\par }{\IO Aɓwana mǝnana amǝ Yahudi na raka andǝ cauɓikea{\IOR{1:1-32}}

\par }{\IO Amǝ Yahudi andǝ cauɓikea{\IOR{2:1-29}}

\par }{\IO Njar amsǝban mala Ɓakuli{\IOR{3:1--4:25}}

\par }{\IO Paɓamuru andǝ nggurcau{\IOR{5:1-21}}

\par }{\IO Bǝsa yilǝmu aɓa Kǝrǝsti{\IOR{6:1-21}}

\par }{\IO Bangŋo Mǝfele aɓa do mala mǝkwaɗi{\IOR{8:1-17}}

\par }{\IO Isǝrayila aɓa kàni mala Ɓakuli{\IOR{9:1--11:32}}

\par }{\IO Ɓealǝu mala amǝkwaɗi{\IOR{12:1--15:13}}

\par }{\IO Masǝlǝata cau andǝ makkiakun{\IOR{15:14--16:27}}



\par }\ChapOne{1}{\SH Makkun mala Bulǝs
\par }
{\PP \VerseOne{1}Mǝnia yì cauterǝa ka pur nǝban Bulǝs, guro mala Kǝrǝsti Yesu, mǝnana Ɓakuli tunǝi ɓǝ̀ duk mǝ'mishan, sǝ tàrrì ace túró hamnǝ bǝsa Cau Mǝɓoarne mala Ɓakuli ka.

\VS{2}Ɓakuli pacau ace mǝnia yì Cau Amsǝban ngga, ɓara-ɓara nǝban amǝ'ɓangnǝa male aɓa Malǝmce Mǝfele.

\VS{3}Cau Amsǝban ngga, ndá amur Muni, mǝnana do ɓanza male ka à ɓǝli a tàu mala Dauda.

\VS{4}Sǝ à yì lǝmdǝí, Muna mala Ɓakuli na, nǝ loasǝo mǝnana à loasǝi a ɓembe nǝ rǝcandǝa mala Bangŋo Mǝfele ka. Yì nda Yesu Kǝrǝsti Mǝtala sǝm.


\par }{\PP \VS{5}Nǝ ban Kǝrǝsti sǝ Ɓakuli pa sǝm ɓwamuru andǝ ɓoro mala do mǝ'mishan, ɓǝ̀ sǝm ne aɓwana arǝ anzali a koya ban ngga, gìr mǝnana Ɓakuli pa acea ka, ace mǝnana ɓǝà paɓamuria, ɓǝà oki wi sǝ anggo ka lùllǝì ɓǝ̀ kum gulo.\FTNT{*}{{\FR 1:5 }{\FR{1:5
}}{\FT{Ɓalli gbal aɓa:
}}{\XT{Atúró 26:16-18; Rom 15:17; Gal 2:7,9}}{\FT{.}}}

\VS{6}Wun ngga, wu nda aɓalǝ aɓwana mǝnana à tunǝia ɓǝà duk amala Yesu Kǝrǝsti ka.


\par }{\PP \VS{7}Ən nggǝ gilǝa wun, wun kat a Roma, mǝnana Ɓakuli earce wun sǝ tunǝ wun ɓǝ̀ wu duk amale ka.

\par }{\PP Ɓǝ̀ Ɓakuli Tár sǝm andǝ Mǝtalabangŋo Yesu Kǝrǝsti, pa wun ɓwamuru andǝ dorǝpwala.


\par }{\SH Bulǝs earǝna cè ká Roma
\par }
{\PP \VS{8}A tite ka, ǝn nggǝ pakki Ɓakuli mem yàwá nǝban Yesu Kǝrǝsti ace wun kat, acemǝnana paɓamuru ma'wun a baní ka, ɓanza kat ongŋǝna cè.

\VS{9}Ɓakuli mǝnana ǝn nggǝ pakki wi túró nǝ ɓabumam kat, aɓa hamnǝ Cau Amsǝban mala Muni ka, nda mǝ'nakunam ama ǝn nggǝ pakhiwi ace wun tùtù.

\VS{10}Aɓa hiwi mem koya pwari ka, ǝn nggǝ zǝmba ɓǝ̀ Ɓakuli ear ka, ko ɓǝ̀ lang ngga ɓǝ̀ ǝn kum njar a masǝlǝate ɓǝ̀ ǝn kya aban wun.


\par }{\PP \VS{11}Mim ngga ǝn earce kǝ̀rkǝ́r a ɓabumam ɓǝ̀ ǝn kya sǝn wun, ɓǝ̀ ǝn pa wun aɓoro ɓá Bangŋo mǝnana nǝ̀ pa wun rǝcandǝa ka.

\VS{12}Gìr mana ǝn nakiyi ka nda mana ama, ǝn nggǝ earce ɓak ɓabum wun nǝ paɓamuru mem, sǝ mim gbal ka mǝ kum ɓakɓabum nǝ ma'wun yì paɓamuru.


\par }{\PP \VS{13}Wun amǝ'eambǝam, ǝn nggǝ earce ɓǝ̀ wu sǝlǝ ama ǝn kànì a ɓabumam kusǝ pas mǝ nǝ ká a sǝn wun, sǝ ǝn kum njar ɗàng, bà ado. Ən nggǝ earce yinǝ aɓwana aɓalǝ wun aban Yesu, kǝla mǝnana ǝn kum aɓea aɓwana aɓalǝ akún arǝ aɓea anzali ka.\FTNT{†}{{\FR 1:13 }{\FR{1:13
}}{\FT{Ɓalli gbal aɓa:
}}{\XT{Atúró 19:21}}{\FT{.}}}


\par }{\PP \VS{14}Dumǝnam púp ɓǝ̀ ǝn pakki amǝ Gǝrik andǝ aɓwana mǝnana amǝ Gǝrik na raka túró, amǝ sǝlǝe andǝ amǝ ɗwanyi sǝlǝe.

\VS{15}Ace mani ka, ɓabumam kǝ pi arǝ ká aban wun gbal, wun mǝnana aɓa Roma ka, ɓǝ̀ ǝn kya hamnǝ Cau Amsǝban.


\par }{\SH Rǝcandǝa mala Cau Amsǝban \newline  mala Ɓakuli
\par }
{\PP \VS{16}Mim ngga kǝsǝkya kǝ pakkam arǝ Cau Amsǝban mala Kǝrǝsti ɗàng, acemǝnana mǝnia ka rǝcandǝa mala Ɓakuli na ace amsǝ aɓwana mana à paɓamuria ka, tite nǝ ɓwa Yahudi, sǝ ɓwa mǝnana ɓwa Yahudi na raka.\FTNT{‡}{{\FR 1:16 }{\FR{1:16
}}{\FT{Ɓalli gbal aɓa:
}}{\XT{Mar 8:38; 1Kor 1:18,24}}{\FT{.}}}

\VS{17}Yì Cau Amsǝban ngga, ndá kǝ̀ lǝmdǝa sǝm lang sǝ Ɓakuli kǝ nggaɗi sǝm, ɓǝ̀ sǝm pǝlǝ aɓwana amǝɓoarne a ɓadǝmbi. Mǝnia ka kǝ pa anggo nǝ gūlì arǝ Kǝrǝsti, twal a tite kya pur a masǝlǝate, kǝla mǝnana Malǝmce na ka ama: <<Ɓwa mǝnana kumǝna akban aban Ɓakuli ka, nǝ̀ dumnǝ yilǝmu aɓa gūlì arǝ Ɓakuli.\FTNT{§}{{\FR 1:17 }{\FR{1:17
}}{\FQ{nǝ̀ dumnǝ yilǝmu aɓa gūlì arǝ Ɓakuli:
}}{\FT{Ko: <<nǝ̀ dukdo gūlì arǝ Ɓakuli.>>}}}>>\FTNT{*}{{\FR 1:17 }{\FR{1:17
}}{\FT{Ɓalli gbal aɓa:
}}{\XT{Hab 2:4}}{\FT{.}}}


\par }{\SH Bumlulla mala Ɓakuli \newline  amur cauɓikea
\par }
{\PP \VS{18}Ɓakuli kǝ lǝmdǝ bumlulla male nǝ kuli amur amǝ'cauɓikea andǝ amǝ'ɓealɓikea mǝnana à kǝ par mǝsǝcau nǝ aɓealɓikea malea ka,

\VS{19}acemǝnana gir mana ɓoaro ɓǝa súrǝì amur Ɓakuli ka, sǝmbǝrǝia wia ɗàng. Ɓakuli ka lǝmdǝnia wia a banfana.

\VS{20}Ɗiɗyal mǝnana Ɓakuli pusǝ ɓanza ka, ɓwapǝndǝa sǝnǝna nzali andǝ kuli. Nǝ agir mǝnana Ɓakuli pea ka, à sǝnǝna aɓǝalu male bwāng, kǝla rǝcandǝa male mana kǝ mal raka, andǝ pǎ male mala Ɓakuli. Ace mani ka, à pànǝ kun nacau ace ɗwanyi súrǝ̀ Ɓakuli ɗang ko bǝti!


\par }{\PP \VS{21}E, à sùrǝ́nà Ɓakuli, sǝ à ɓinǝ peri a baní kǝla Ɓakuli, à kǝ pakki wi yàwá ɗang. A kun mani ka, ɗenyicau malea pǝlǝ mǝɓane, sǝ ɓabumia do a pǝndǝa.\FTNT{†}{{\FR 1:21 }{\FR{1:21
}}{\FT{Ɓalli gbal aɓa:
}}{\XT{Afi 4:17,18}}{\FT{.}}}

\VS{22}A nê malea ka, à nda ka amǝ'sǝlǝe, sǝama yia ka, à kwar ɗang.

\VS{23}Amur mǝnana ɓǝà peri aban Ɓakuli mǝɓoarɓwe mǝnana nǝ yilǝmu málá male pà kàm raka, à kara à kutia peri aban aɓǝ̀nzál mǝnana à pea kǝla ɓwapǝndǝa andǝ anyal, andǝ agirkusǝu andǝ agir-nzali ka.\FTNT{‡}{{\FR 1:23 }{\FR{1:23
}}{\FT{Ɓalli gbal aɓa:
}}{\XT{Nggur 4:16-18; Atúró 17:29}}{\FT{.}}}


\par }{\PP \VS{24}Ace mani ka, Ɓakuli vwaki buì a rǝia aɓa pakkia agir ɓeami malea mala nonggi nǝ rǝarǝu, mǝnana ɓabumia earkiyi ce ka, sǝ à kutia pakkia agir kǝsǝkya arǝarǝia.

\VS{25}Yia ka à nggaɗi mǝsǝcau mala Ɓakuli nǝ nyir, sǝ à kǝ peri aban agir mǝnana Ɓakuli pusǝia ka. À ɗeki nggearǝ Ɓakuli mǝnana pusǝ agir kat, mǝnana ɓoaro ɓǝà kpate, ɓǝà ɓwangsǝi bà ka! Ɓǝ̀ do anggo.


\par }{\PP \VS{26}Acemǝnana à pa anggo ka, nda Ɓakuli nyia aɓalǝ anpel mala agir kǝsǝkya malea. Nggearǝ amamǝna malea ka à nying dolabura, à kǝ pak ɓwama nǝ rǝarǝia.

\VS{27}Anggo gbal sǝ aburana nying nongŋo nǝ amālea, à kútí aban nonggi nǝ rǝarǝia. Aburana kǝ pak agir kǝsǝkya nǝ rǝarǝia. Nda gìr mǝnana tsǝa sǝ à nunbi ɓamuria ɓashi andǝ tanni, atàcau mala mǝno yì agir mǝɓane mǝnana à kǝ pakkia ka.


\par }{\PP \VS{28}Acemǝnana amǝno yì aɓwana ka à ɓinǝ pak túró nǝ sǝlǝe mala Ɓakuli ka, Ɓakuli nyia gbal andǝ aɗenyicau mǝɓane malea, ɗekia ɓǝà pakkia agir mǝnana ɓoaro ɓǝà pea raka.

\VS{29}Yia ka, do malea lùmsǝ nǝ koya ulang túró ɓealɓikea, andǝ mɓali, andǝ ɓinǝmuru andǝ mwararǝu, andǝ walki-alú, andǝ munǝki-amunǝo, andǝ swarkiban, andǝ ce'shiria, andǝ twal lullǝú.

\VS{30}Yia ka à kǝ nacau mǝɓane anzǝm aɓwana, amǝɓinǝ mur Ɓakuli na, à kǝ okban ɗang, à ndanǝ twalmuru, andǝ nggori. Ɗenyicau malea ka nda aɓa pusǝki abǝsa njar mala pakkia agir mǝɓane, sǝ à kǝ okî amǝɓǝlia ɗàng.

\VS{31}À pànǝ ɓabum ɗang, à kǝ lumsǝ cau malea mǝnana à ne ka ɗàng. Yia ka à lǝmdǝkiyi pěmǝɓoarne ɗàng, sǝ à pànǝ mǝsǝswatǝr arǝ aɓwana ɗàng.

\VS{32}À sǝlǝna ama nzongcau mala Ɓakuli bang ama, aɓwana mǝnana à kǝ pakkia ulang amǝnia yì agir ka, à nǝ̀ ká lú. Sǝ kat andǝ sǝlǝe mǝno ka, à go amur pakkia agir nì nǝmurǝia ɗàng, à kǝ earnǝ aɓwana mǝnana à kǝ pakkia agir nì ka.




\par }\Chap{2}{\SH Ɓashi mǝɓafoe mala Ɓakuli \newline  amur cauɓikea
\par }
{\PP \VerseOne{1}We ka, a kǝ twali ama a nǝ́ pakki amǝno yì aɓwana ka ɓashi, sǝ a nda kǝla yia nǝ ɓealɓikea, a panǝ kun nacau ɗang! Ɓǝ̀ we ka a na ama yia ka amǝ'ɓealɓikea na ɓǝa pea wia tanni ka, a ndaban pakki ɓamuro ɓashi, acemǝnana we mana a kǝ ɓashi aɓea ɓwana ka, kǝ àkǝ̀ gir nì na gbal a pakkiyi ka.\FTNT{*}{{\FR 2:1 }{\FR{2:1
}}{\FT{Ɓalli gbal aɓa:
}}{\XT{Mat 7:1; Luk 6:37}}{\FT{.}}}

\VS{2}Sǝm sǝlǝna ama Ɓakuli aɓa pe male mala kpata mǝsǝcau ka, nǝ̀ ɓashi koyana mǝnana pakkiyi a'ulang agir mǝnana ani ka.

\VS{3}Mǝnana a kǝ ɓashi aɓwana ace pakki amǝnia yì agir ka, a kǝ sǝni kǝla a nǝ apî ɓashi mala Ɓakuli le, yi mana kǝ àkǝ̀ gir nì na a pakkiyi gbal ka?

\VS{4}We ka, a sǝn nggea ɓwamuru, andǝ twal gandǝa, andǝ munyi mala Ɓakuli mǝnana ndanǝi a rǝo raka re? Mǝnia ka kǝgìr na a bano re? A sǝlǝ ado ama ɓwamuru male ka nda ace mǝnana nǝ̀ nyesǝo wu pwanzali a baní, wu nying buo arǝ cauɓikea ka re?


\par }{\PP \VS{5}Sǝ acemǝnana we ka a ndanǝ murcandǝa, a ɓinǝ nying buo arǝ cauɓikea ka, a nda rǝ rambǝi ɓamuro candǝna tanni. Acemǝnana pwari mala bumlulla na kǝ yiu ka, mǝnana ɓashi mǝɓafoe mala Ɓakuli nǝ̀ lǝmdǝ rǝì ka.

\VS{6}Ɓakuli nǝ̀ ɓashi koyana le ka amur gir mǝnana pak ka.\FTNT{†}{{\FR 2:6 }{\FR{2:6
}}{\FT{Ɓalli gbal aɓa:
}}{\XT{Ang 62:12; Pas 24:12; Mat 16:27; 1Kor 3:8; 2Kor 5:10; Sǝn 22:12}}{\FT{.}}}

\VS{7}Aɓwana mǝnana à lidǝmba nǝ pěmǝɓoarne sǝ à kǝ alta ɓoarɓwa, andǝ gulo, andǝ do api-lú nǝban Ɓakuli ka, Ɓakuli nǝ̀ pea wia yilǝmu mǝnana málá male pà kàm raka.

\VS{8}Sǝ bumlulla andǝ bumpina male ka nǝ̀ sulǝo amur amǝ'earce ɓamuria, andǝ amǝɓinǝ kpata mǝsǝcau ace gya atà ɓealɓikea.

\VS{9}Nggea tanni nakam andǝ rǝpina amur aɓwana mǝnana à lidǝmba nǝ gya aɓa ɓealɓikea ka. Nǝ̀ tite nǝ ɓwa Yahudi sǝ ɓwa mǝnana ɓwa Yahudi na raka.

\VS{10}Sǝ aɓwana mǝnana à kǝ pak mǝɓoarne ka, ɓoarɓwa andǝ gulo andǝ dorǝpwala mala Ɓakuli nǝ̀ sulǝo amúrià. Tite nǝ ɓwa Yahudi sǝ ɓwa mǝnana ɓwa Yahudi na raka.

\VS{11}Mǝnia ka nda acemǝnana Ɓakuli ka, kǝ tàrban ɗang.\FTNT{‡}{{\FR 2:11 }{\FR{2:11
}}{\FT{Ɓalli gbal aɓa:
}}{\XT{Nggur 10:17; 2Kpa 19:7; Gal 2:6; Afi 2:9; Kol 3:25; 1Bit 1:17}}{\FT{.}}}


\par }{\PP \VS{12}Aɓwana mǝnana amǝ Yahudi na ɗang sǝ à súrǝ̀ Nggurcau mala Ɓakuli mǝnana pe Musa raka, ɓǝa pak cauɓikea ka à nǝ̀ kiɗikia. Ɓashi malea ka, pà nǝ̀ pang nǝ Nggurcau mala Ɓakuli mǝnana à gilǝì nǝ gilǝe ka ɗang. Sǝ aɓwana mǝnana à súrǝ̀ Nggurcau ka, à nǝ̀ ɓashia wia nǝ gir mǝnana Nggurcau na ka.\FTNT{§}{{\FR 2:12 }{\FR{2:12
}}{\FT{Ɓalli gbal aɓa:
}}{\XT{Rom 3:19; 1Kor 9:21}}{\FT{.}}}

\VS{13}Sǝ pà ace ok Nggurcau nǝmurǝì sǝ ɓwa nǝ̀ duk mǝɓoarne a ban Ɓakuli ɗang, nda atārǝia andǝ pak agir mǝnana Nggurcau bang ngga.\FTNT{*}{{\FR 2:13 }{\FR{2:13
}}{\FT{Ɓalli gbal aɓa:
}}{\XT{Jem 1:22-23,25}}{\FT{.}}}

\VS{14}Ko nggearǝ aɓwana mǝnana amǝ Yahudi na ɗang, mǝnana à pà nǝ́ Nggurcau mala Ɓakuli raka, à kǝ̀ lǝmdǝa ama Nggurcau mala Ɓakuli ndakam a ɓabumia. Acemǝnana ɓǝ̀ ɗenyicau malea lǝmdǝia wia gir sǝ à pè, sǝ karǝ nǝ cau mǝnana Nggurcau bang ngga, yia ka à dumǝna nggurcau mala ɓamuria, kat andǝ amani ama à pànǝ Nggurcau raka.

\VS{15}À lǝmdǝí aɓa pě ama Nggurcau mala Ɓakuli ka à gilǝni a ɓabumia, sǝ ɓabumia andǝ ɗenyicau malea ka, à kǝ lǝmdǝià wia ko à ɓwarkina, ko à nda ban pak mǝɓoarne.

\VS{16}Sǝ mǝnia ka nda Cau Amsǝban mǝnana ǝn nggǝ hamnǝi ka, ama pwari nda kǝ yiu ka, mana Ɓakuli nǝ̀ ɓashi aɓwana amur aɗenyicau ɓa-sǝmbǝrǝa malea nǝ bu Yesu Kǝrǝsti.\FTNT{†}{{\FR 2:16 }{\FR{2:16
}}{\FT{Ɓalli gbal aɓa:
}}{\XT{Ham 12:14; Rom 16:25; 1Kor 4:5}}{\FT{.}}}


\par }{\SH Amǝ Yahudi andǝ Nggurcau \newline  mala Musa
\par }
{\PP \VS{17}We mǝnana a kǝ tunǝ ɓamuro ama a nda ɓwa Yahudi, a kǝ gūlì arǝ Nggurcau sǝ a kǝ nggori nǝ Ɓakuli.

\VS{18}A súrǝ́nà rǝgir mǝnana Ɓakuli earkiyi ce ama wu pak ka; a súrǝ́nà rǝ mǝsǝcau acemǝnana à kanino anggurcau male.

\VS{19}A ndanǝ sǝlǝe kàngkàng ama a nda mǝbwalgara mala ante, sǝ a nda tǎlaban mala aɓwana mǝnana à do aɓa pǝndǝa ka.

\VS{20}A kǝ sǝni kǝla a nǝ duk mǝkwarkir amǝ ɗwanyi sǝlǝe andǝ mǝkania amuna gir aɓa njar mala Ɓakuli, acemǝnana súrǝ̀gir andǝ mǝsǝcau kat ka ndakam aɓa Nggurcau ka.

\VS{21}We mǝnana a kǝ kani aɓwana gir ka, palang sǝ a pà nǝ́ kani ɓamuro ɗang? A banggi aɓwana ama ɓǝa kǝa iun'í ɗang, sǝ we nǝ ɓamuro ka, a kǝ iun'í re?

\VS{22}A na ama ɓǝa kǝa nongnǝban a nza nǝ doɓala ɗang, sǝ we ka a kǝ pak cauɓikea nongnǝban a nza nǝ doɓala re? A kǝ ɓinǝce peri atà ankúl, sǝama a kǝ pak túró nǝ agir mǝnana à iuwia nǝ iuwe a ndà mala alú ka re?

\VS{23}A kǝ nggori ama a súrǝ́nà rǝ Nggurcau mala Ɓakuli, sǝama à kǝ pe wi gulo ɗang, acemǝnana à kǝ pár Nggurcau male.

\VS{24}Pà ɓà sǝ Malǝmce bang ama, <<Ace cau ma'wun, wun amǝ Yahudi sǝ aɓwana mǝnana arǝ acili anzali ka à kǝ pak ce Ɓakuli ɓà>>\FTNT{‡}{{\FR 2:24 }{\FR{2:24
}}{\FT{Ɓalli gbal aɓa:
}}{\XT{Isha 52:5; Ezǝk 36:22}}{\FT{.}}} ɗang.


\par }{\PP \VS{25}Kasǝ-ɓatau ka ndanǝ gir mǝɓoarne atè ɓǝ̀ wu kǝ kpata Nggurcau mala Ɓakuli ka. Sǝ ɓǝ̀ wu kǝ pár Nggurcau mala Ɓakuli ka, wu dumǝna kǝla weama à kasǝa wun ɓatau ɗang.

\VS{26}Sǝ aɓwana mǝnana amǝ Yahudi na raka, ɓǝa kpata Nggurcau mala Ɓakuli ka, Ɓakuli pa nǝ̀ twalia kǝla weama à kasǝnia wia ɓatau re?

\VS{27}Mǝsǝcau ka, nda mǝnana ama aɓwana mǝnana à kasǝ ɓatea raka, mana à bwal Nggurcau mala Ɓakuli ka, à nǝ̀ mak wun nǝ ɓashi, wun amǝ Yahudi mana à kasǝ ɓata wun, wu ndanǝ Nggurcau mala Ɓakuli, sǝ wu kǝ kpate raka.


\par }{\PP \VS{28}Duk ɓwa Yahudi mǝɓafoe ka, pà acemǝnana ɓwa ka à ɓǝlì a tàu mala amǝ Yahudi, ko acemǝnana à kasǝî wi ɓate ka ɗang.

\VS{29}Awo pa anggo ɗang, ɓwa Yahudi mǝɓafoe ka, nda ɓwa mǝnana ɓabumi ka à nggaɗini, nrě gilǝkina andǝa Ɓakuli; sǝ mǝno ka túró mala Bangŋo mala Ɓakuli na, kpata Nggurcau na ɗang. Ɓwa kǝla mǝno ka, ɓwangsǝban male kǝ pur aban ɓwapǝndǝa ɗang, kǝ pur nǝban Ɓakuli.\FTNT{§}{{\FR 2:29 }{\FR{2:29
}}{\FT{Ɓalli gbal aɓa:
}}{\XT{Nggur 30:6}}{\FT{.}}}




\par }\Chap{3}{\SH Ɓakuli ka kǝ nggaɗi ɗang
\par }
{\PP \VerseOne{1}Nǝ mana sǝ duk ɓwa Yahudi ka kutina ban nǝi le? Ko a na raka, kasǝ-ɓatau ka kǝgìr na le?

\VS{2}E, duk ɓwa Yahudi ka agir mǝɓoarne nakam kpem aɓalǝi! A tite ka Ɓakuli pea amǝ Yahudi acau male a buia.


\par }{\PP \VS{3}Mǝsǝcau ka, aɓea ɓwana aɓalǝia ka à kpata cau mala Ɓakuli kǝla mǝnana à bang ama à nǝ̀ pak ka ɗang. Sǝ ɗwanyi kpata cau malea kâ, nggaɗi domǝsǝcau mala Ɓakuli le?

\VS{4}Ko bǝti! Sǝ ɓǝ̀ koyan ngga mǝ'nyir na ka, Ɓakuli ka mǝ'mǝsǝcau na. Kǝla mǝnana Malǝmce bang ngga:

\par }{\Q <<À nǝ̀ kúmǒ nǝ mǝsǝcau,

\par }{\QB aɓa cau mana a na ka,

\par }{\Q sǝ ɓǝà wulio ka,

\par }{\QB a nǝ li ɓashi.>>\FTNT{*}{{\FR 3:4 }{\FR{3:4
}}{\FT{Ɓalli gbal aɓa:
}}{\XT{Ang 51:4}}{\FT{.}}}


\par }{\PP \VS{5}Sǝ ɓǝ̀ ɓealɓikea ma'sǝm kǝ lǝmdǝ cauɓoarna mala Ɓakuli ka, aman sǝ sǝm nǝ̀ na? Sǝm nǝ̀ na ama Ɓakuli pángŋǝ̀nà kpak, yì mǝnana ɓǝ̀ so bumlulla male amur sǝm ngga le? (Mǝnia ka nê mala ɓwapǝndǝa na.)

\VS{6}Ko bǝti! Ɓǝ̀ Ɓakuli ka mǝ'cauɓoarna na raka, palang sǝ nǝ̀ karǝ pakki ɓanza ɓashi?

\VS{7}Sǝ ɓǝ̀ ɓwa nǝ̀ gandǝ na ɗǝm ama, <<Palang sǝ Ɓakuli nǝ̀ ɓashiam ama mǝ nda mǝ'cauɓikea, yi mǝnana ɗwanyi na mǝsǝcau mema, lǝmdǝ mǝsǝcau male a banfana, sǝ kárǝì wi ɓoarɓwa mǝgule ka?>>

\VS{8}Pǝlǝa aɓea ɓwana tsǝka sǝm cau, ama sǝm na ama, <<Lidǝmba ma'sǝm aɓa cauɓikea ka, nǝ̀ nggá yinǝ gir mǝɓoarne!>> Aɓwana mǝnana à na mǝnia yì cau ka, ɓoaro ɓǝa kasǝia wia ɓashi mǝnana karǝ a rǝia ka.


\par }{\SH Ɓwapǝndǝa kat ka \newline  amǝ cauɓikea na
\par }
{\PP \VS{9}Sǝm amǝ Yahudi ado ka, sǝm nǝ̀ ne ɓamur rǝ sǝm ama sǝm kútì acili aɓwana le? Awo, sǝm kútia ɗàng ko bǝti! Acemǝnana sǝm angŋǝna dǝmba sǝm lǝmdǝna ama ɓwapǝndǝa kat, amǝ Yahudi andǝ aɓwana mǝnana amǝ Yahudi na raka, à nda aɓata rǝcandǝa mala cauɓikea.

\VS{10}Kǝla mǝnana Malǝmce na ka:

\par }{\Q <<Kǝɓwa pà kàm mana

\par }{\Q mǝ'cauɓoarna na ka ɗàng,

\par }{\QB ko kǝɓwa mwashat

\par }{\QB pà kàm ɗàng.


\par }{\Q \VS{11}Kǝɓwa pà kàm

\par }{\Q nǝ́ sǝlǝe ɗàng,

\par }{\QB kǝɓwa pà kàm mwashat

\par }{\QB kǝ alta Ɓakuli ɗang.


\par }{\Q \VS{12}Yia kat ka à pǝlǝni

\par }{\Q Ɓakuli nzǝmia;

\par }{\QB yia kat ka à uena ɓà.

\par }{\Q Kǝɓwa pà kàm mǝnana kǝ

\par }{\Q pak gìr mǝɓoarne ka ɗàng,

\par }{\QB ko ɓwa mwashat

\par }{\QB pà kàm ɗàng.>>\FTNT{†}{{\FR 3:12 }{\FR{3:12
}}{\FT{Ɓalli gbal aɓa:
}}{\XT{Ang 14:1-3; 53:1-3}}{\FT{.}}}


\par }{\Q \VS{13}<<Acau malea ka

\par }{\Q amǝɓike na,

\par }{\QB kǝla rǝmban mǝnana

\par }{\Q kǝ puro aɓa ɓembe

\par }{\QB mana à gìrì raka.

\par }{\Q Lasǝia ka lùmsǝ nǝ nyir.>>\FTNT{‡}{{\FR 3:13 }{\FR{3:13
}}{\FT{Ɓalli gbal aɓa:
}}{\XT{Ang 5:9}}{\FT{.}}}

\par }{\Q <<Barya mala n'yau

\par }{\QB kǝ surkio a kunia.>>\FTNT{§}{{\FR 3:13 }{\FR{3:13
}}{\FT{Ɓalli gbal aɓa:
}}{\XT{Ang 140:3}}{\FT{.}}}


\par }{\Q \VS{14}<<Kunia lùmsǝ nǝ

\par }{\QB súban andǝ nggaro-cau.>>\FTNT{*}{{\FR 3:14 }{\FR{3:14
}}{\FT{Ɓalli gbal aɓa:
}}{\XT{Ang 10:7}}{\FT{.}}}


\par }{\Q \VS{15}<<À kǝ̀ kaurǝa aban

\par }{\QB sukki nkila.


\par }{\Q \VS{16}Kiɗiki andǝ bumkpǝmna ka,

\par }{\QB nda ateà a koya ban.


\par }{\Q \VS{17}Yia ka à súrǝ̀ njar mala

\par }{\QB dorǝpwala ɗang.>>\FTNT{†}{{\FR 3:17 }{\FR{3:17
}}{\FT{Ɓalli gbal aɓa:
}}{\XT{Isha 59:7-8}}{\FT{.}}}


\par }{\Q \VS{18}<<À pànǝ ɓangciu mala

\par }{\QB Ɓakuli ɗang, ko bǝti.>>\FTNT{‡}{{\FR 3:18 }{\FR{3:18
}}{\FT{Ɓalli gbal aɓa:
}}{\XT{Ang 36:1}}{\FT{.}}}


\par }{\PP \VS{19}Sǝm sǝlǝna ama gìr mǝnana kat Nggurcau na ka, nda aban ne aɓwana mǝnana à nda aɓata Nggurcau ka, ace mǝnana ɓǝ̀ ɓwa ɓǝ̀ kǝa kum kún nacau ɗàng, sǝ ɓanza kat ka à nǝ̀ yinǝi a ɓadǝm ɓashi mala Ɓakuli.

\VS{20}Kǝ ɓwa pà kàm nǝ̀ duk mǝ'cauɓoarna a ɓadǝm Ɓakuli acemǝnana bwal Nggurcau ka ɗàng. Gìr mǝnana Nggurcau pakki ka, nda lǝmdǝa sǝm ulang do cauɓikea ma'sǝm.\FTNT{§}{{\FR 3:20 }{\FR{3:20
}}{\FT{Ɓalli gbal aɓa:
}}{\XT{Ang 143:2; Gal 2:16}}{\FT{.}}}


\par }{\SH Kǝrǝsti twalǝna atanni ma'sǝm
\par }
{\PP \VS{21}Sǝ a dyan ngga Ɓakuli lǝmdǝna njargula mǝnana aɓwana nǝ̀ duk amǝɓoarne a baní nǝi ka, pa atārǝia andǝ pak gìr mǝnana Nggurcau bang ngga ɗàng, kǝla mǝnana Nggurcau mala Musa andǝ amǝ'ɓangnǝa mala Ɓakuli nakún amurí ɗiɗyal ka.

\VS{22}À nǝ̀ pǝlǝ sǝm, sǝm nǝ̀ duk amǝ'cauɓoarna aban Ɓakuli ace paɓamur sǝm aban Yesu Kǝrǝsti. Mǝnia ka anggo sǝ pa nǝ koyana mǝnana paɓamuri aban Kǝrǝsti ka, tàrban pa kàm ɗàng.\FTNT{*}{{\FR 3:22 }{\FR{3:22
}}{\FT{Ɓalli gbal aɓa:
}}{\XT{Gal 2:16}}{\FT{.}}}

\VS{23}Acemǝnana koyan ngga pàngŋǝ̀nà cauɓikea, sǝm kat ka sǝm gattì doɓoarɓwa mala Ɓakuli\FTNT{†}{{\FR 3:23 }{\FR{3:23
}}{\FQ{sǝm gattì doɓoarɓwa mala Ɓakuli
}}{\FT{ko <<sǝm nda kuko nǝ bancame mǝɓoarɓwe mala Ɓakuli mana kasǝa ace kum amsǝban ngga.>>}}}.

\VS{24}Kat andǝ amani ka, Ɓakuli nǝ ɓwamuru male\FTNT{‡}{{\FR 3:24 }{\FR{3:24
}}{\FQ{Ɓakuli nǝ ɓwamuru male
}}{\FT{ko: Ɓakuli nǝ ɓwamuru male, mǝnana mbwegìr pà arǝì raka.}}}, nyesǝ sǝm, sǝm duk amǝ'cauɓoarna. Yì ka, pak mǝnia ka nǝ bu Kǝrǝsti Yesu, mǝnana akmúr sǝm ngga.

\VS{25}Ɓakuli pa Yesu ɓǝ̀ sukki nkile ace mǝnana nǝ mǝno ka, aɓwana nǝ̀ kum twalban cauɓikea. Aɓwana mǝnana à paɓamuria aban Yesu ama pà yilǝmi, sukki nkile acea ka, Ɓakuli nyesǝnia amǝ'cauɓoarna na a baní. Mǝnia yì nkila à sukki ka, lǝmdǝ ama Ɓakuli ka mǝ'cauɓoarna na, acemǝnana arǝ anza mǝnana ɗiɗyal ka, pàk munyi nǝ aɓwana, tsǝkir ce acauɓikea malea ɗàng.

\VS{26}Pak mǝnia ka ace lǝmdǝ do mǝsǝcau male a nza mǝnia adyan ngga, ace mǝnana yì nǝ ɓamúrì ka, ɓǝ̀ duk mǝ mǝsǝcau, sǝ nǝ̀ tsǝk amǝ'cauɓikea mǝnana kat à pà ɓamuria aban Yesu ka, ɓǝà duk amǝ'cauɓoarna a baní.\FTNT{§}{{\FR 3:26 }{\FR{3:26
}}{\FQ{ɓǝà duk amǝ'cauɓoarna a baní:
}}{\FT{Ko <<ɓǝà esǝki acauɓikea malea mǝnana à ramba amúrià ka, ɓǝà kum akban a baní.>>}}}


\par }{\PP \VS{27}Sǝm nǝ̀ nggori ado ama sǝm pàngŋǝ̀nà kǝgìr mǝnana tsǝa sǝ Ɓakuli ak sǝm ngga le? Awo, nggori pà kàm ɗang! Sǝ́ nda ace mana sǝ Ɓakuli ak sǝm? Nda acemǝnana sǝm kpata Nggurcau male ka le? Awo! Ɓakuli ak sǝm acemǝnana sǝm earnǝi, sǝm pa ɓamur sǝm aban Kǝrǝsti ka.

\VS{28}Ace mani ka, sǝm duk amǝ'cauɓoarna aban Ɓakuli acemǝnana sǝm pa ɓamur sǝm ngga, pa ace bwal Nggurcau ɗàng.

\VS{29}Sǝ ana raka, Ɓakuli ka, mala amǝ Yahudi na nǝmurǝia le? Yì ka, Ɓakuli mala acili anzali na kat gbal re? E, nda acea.

\VS{30}Sǝ acemǝnana Ɓakuli ka nda mwashat amur aɓwana kat ka, kǝ tsǝk aɓwana ɓǝà pǝlǝ amǝ'cauɓoarna, yi mana ɓǝà pà ɓamuria aban Kǝrǝsti ka, ko amǝ Yahudi, ko aɓwana mǝnana amǝ Yahudi na raka.\FTNT{*}{{\FR 3:30 }{\FR{3:30
}}{\FT{Ɓalli gbal aɓa:
}}{\XT{Nggur 6:4; Gal 3:20}}{\FT{.}}}

\VS{31}Sǝ acemǝnana sǝm dàrrìna arǝ pa ɓamuru aban Kǝrǝsti ka, lǝmdǝ ama Nggurcau ka sǝm turni le? Awo, ko bǝti! Aɓa mǝsǝcau ka, sǝm puna anzǝm Nggurcau.




\par }\Chap{4}{\SH Paɓamuru mala Ibǝrayim
\par }
{\PP \VerseOne{1}Mana ado sǝm nǝ̀ na amur Ibǝrayim, yì kà-aɓwana ma'sǝm aɓa nggūrǝu? Mana gir nì na yi sǝlǝa amur cau mala do mǝ'cauɓoarna aban Ɓakuli?

\VS{2}Ɓǝa atúró mǝɓoarne male, mǝnana pea ka nda tsǝa sǝ Ɓakuli é mǝ'cauɓoarna na ka, ɓǝ́ ndanǝ kǝgìr mǝnana nǝ̀ nggori nǝi ka. Sǝ Ibǝrayim ngga pà nǝ̀ gandǝ nggori aban Ɓakuli ɗang.

\VS{3}Acemǝnana Malǝmce bangga sǝm ama, <<Ibǝrayim ngga earnǝ Ɓakuli, sǝ Ɓakuli é mǝ'cauɓoarna na ace paɓamuru male.>>\FTNT{*}{{\FR 4:3 }{\FR{4:3
}}{\FT{Ɓalli gbal aɓa:
}}{\XT{Tite 15:6; Gal 3:6}}{\FT{.}}}


\par }{\PP \VS{4}Ɓǝ̀ ɓwa pak túró sǝ à mbwe ka, ɓoro na à pe wi ka ɗang, tangnakusǝu túró male na kum ngga.

\VS{5}Sǝ Ɓakuli ka kǝ twal ɓwa ɓǝ̀ do mǝ'cauɓoarna na, sǝ pa ace atúró male ɗang, nda ace paɓamuru male aban Ɓakuli, mǝnana twalkiyiban cauɓikea mala amǝ'cauɓikea ka.

\VS{6}Dauda nacau amur mǝnia gbal. Cau male lǝmdǝ ulang tsǝkbu mǝnana nda amur ɓwa mana Ɓakuli nyesǝi mǝ'cauɓoarna na, kat andǝ amani ama pak kǝ túró ace raka. Na ama:


\par }{\Q \VS{7}<<Tsǝkbu mala Ɓakuli na

\par }{\QB amur aɓwana mǝnana

\par }{\Q à twalǝnia wia ban

\par }{\Q amgbikiru malea,

\par }{\QB sǝ à esǝkinia wia acauɓikea

\par }{\QB malea ka.


\par }{\Q \VS{8}E, tsǝkbu na amur ɓwa

\par }{\QB mǝnana acauɓikea male ka

\par }{\Q Mǝtalabangŋo pà nǝ̀

\par }{\QB cia a bumi raka.>>\FTNT{†}{{\FR 4:8 }{\FR{4:8
}}{\FT{Ɓalli gbal aɓa:
}}{\XT{Ang 32:1,2}}{\FT{.}}}


\par }{\PP \VS{9}Nggearǝ mǝnia yì tsǝkbu mǝnana Dauda nakiyi ce ka, nda ace amǝ Yahudi nǝmurǝia le ko nda gbal ace aɓwana mǝnana amǝ Yahudi na raka? Sǝm bang ama à gìlǝì aɓa Malǝmce ama, <<Ibǝrayim ngga earnǝ Ɓakuli, pà ɓamúrì a baní, sǝ Ɓakuli é mǝ'cauɓoarna na.>>

\VS{10}Sǝ lang sǝ Ɓakuli é? Ɓakuli é mǝ'cauɓoarna na anzǝm mǝnana à kasǝni wi ɓate\FTNT{‡}{{\FR 4:10 }{\FR{4:10
}}{\FQ{kasǝni wi ɓate:
}}{\FT{Kasǝ-ɓatau aban amǝ Yahudi ka nda lǝmdǝ ama ɓwa ka mala Ɓakuli na.}}} ka le, ko Ɓakuli é anggo sǝ ɓǝa yi kasǝî wi ɓate? Ɓakuli ak Ibǝrayim sǝ à yì kasǝî wi ɓate nǝnzǝ́mò!

\VS{11}Yì kasǝ-ɓatau mǝnana à kasǝi Ibǝrayim ngga nda gìr mǝnana lǝmdǝ ama, nǝ́ paɓamuru male aban Ɓakuli ka, Ɓakuli earǝna angŋǝni, ama yì ka, mǝ'cauɓoarna na a baní, sǝ à yì kasǝî wi ɓate. Ace mani ka, Ibǝrayim nda tár aɓwana mǝnana kat à pà ɓamuria aban Ɓakuli sǝ Ɓakuli kǝ ea amǝ'cauɓoarna na, kat andǝ amani ama à kasǝia wia ɓatea raka.\FTNT{§}{{\FR 4:11 }{\FR{4:11
}}{\FT{Ɓalli gbal aɓa:
}}{\XT{Tite 17:10,11}}{\FT{.}}}

\VS{12}Sǝ Ibǝrayim ɗǝm ngga, nda tár aɓwana mǝnana à kasǝia wia ɓatea, yia mǝnana kasǝ-ɓatau nda à kasǝia wia nǝmurǝì ka ɗàng, yia gbal ka à twalkusǝ ulang paɓamuru mala Ibǝrayim, mǝnana ndanǝi sǝ nǝnzǝ́mò à yì kasǝî wi ɓate ka.


\par }{\PP \VS{13}Mǝnana Ɓakuli pacau aban Ibǝrayim andǝ amǝkè ama nǝ̀ tsǝkia wia bu sǝ ɓanza kat nǝ̀ duk malea ka, pa acemǝnana Ibǝrayim bwal Nggurcau mala Ɓakuli ka ɗàng. Nda acemǝnana yì ka, earnǝ Ɓakuli, gūlì arǝì ama nǝ̀ pak gìr mǝnana bang ngga. Sǝ ace mǝno ka Ɓakuli é mǝ'cauɓoarna na.\FTNT{*}{{\FR 4:13 }{\FR{4:13
}}{\FT{Ɓalli gbal aɓa:
}}{\XT{Tite 17:4-6; 22:17,18; Gal 3:29}}{\FT{.}}}

\VS{14}Ɓǝ̀ pàcau mala Ɓakuli ka nda ace aɓwana mǝnana à bwal Nggurcau male mana pe Musa ka, lǝmdǝ ama gūlì arǝ Ɓakuli ace mǝnana ɓǝ̀ nyesǝ sǝm ɓǝ̀ sǝm duk amǝ'cauɓoarna ka nda ɓà. Sǝ ɗǝm ngga nǝ̀ lǝmdǝ ama gūlì arǝì gbal ace kum gìr mǝnana pàcau ace ka nda ɓà.\FTNT{†}{{\FR 4:14 }{\FR{4:14
}}{\FT{Ɓalli gbal aɓa:
}}{\XT{Gal 3:18}}{\FT{.}}}

\VS{15}Yàl Nggurcau kǝ nun bumlulla mala Ɓakuli amur aɓwana mǝnana à kǝ ɓariki ama à nǝ̀ bwali ka. Sǝ ɓǝ̀ Nggurcau pà kàm raka, yàl Nggurcau gbal ka, pà kàm ɗang!


\par }{\PP \VS{16}Ace mani ka, nǝ́ gūlì arǝ Ɓakuli sǝ ɓwa nǝ̀ kum gìr mǝnana Ɓakuli pàcau ace ka. Ɓakuli pe anggo ace mǝnana ɓǝa sǝlǝ kàngkàng ama gìr mǝnana pàcau ace ka nǝ̀ ɓwamur aɓwana nǝi, yia aɓwana mǝnana kat amuna mala Ibǝrayim na ka. Mǝno yì ɓwamuru ka pa ace amǝ Yahudi mǝnana à kpakiyi atà Nggurcau ka nǝmurǝia ɗàng, nda gbal ace aɓwana mǝnana à earnǝ Ɓakuli, à gūlì arǝì kǝla mala Ibǝrayim ngga. Ibǝrayim ngga nda tár sǝm kat.\FTNT{‡}{{\FR 4:16 }{\FR{4:16
}}{\FT{Ɓalli gbal aɓa:
}}{\XT{Gal 3:7}}{\FT{.}}}

\VS{17}Kǝla mǝnana à gilǝì aɓa Malǝmce ka, Ɓakuli ne wi ama, <<Mim ngga ǝn tsǝ́ngŋǝno a dumǝna tárrú amur aɓwana arǝ anzali pas.>> Mǝnia ka pa anggo, acemǝnana Ibǝrayim earnǝ Ɓakuli mana kǝ loasǝ alú nǝ yilǝmu sǝ kǝ pusǝ agir mǝbǝshe aban mǝnana kǝgìr pà kàm raka.\FTNT{§}{{\FR 4:17 }{\FR{4:17
}}{\FT{Ɓalli gbal aɓa:
}}{\XT{Tite 17:5}}{\FT{.}}}


\par }{\PP \VS{18}Kat andǝ amani ama kǝgìr pà kàm mana nǝ̀ pe Ibǝrayim tsǝkɓalǝu ama nǝ̀ kum muna raka, lidǝmba nǝ tsǝkɓalǝu. Pa eare ama nǝ̀ duk tárrú amur aɓwana arǝ anzali pas, acemǝnana Ɓakuli bangŋǝni wi ama, <<Anggo sǝ làkkì mala amǝ'keò nǝ̀ pa.>>\FTNT{*}{{\FR 4:18 }{\FR{4:18
}}{\FT{Ɓalli gbal aɓa:
}}{\XT{Tite 15:5}}{\FT{.}}}

\VS{19}Ibǝrayim ngga apǝlǝa male málá à nǝ̀ lùmsǝ gbǝman mwashat. Yi sǝni ka ena a nggūrǝì, mǝnana à nǝ̀ twali ama yì ka, lú na. Sǝ ɗǝm ngga yi sǝn māmí Saratu ka ena, sǝ gandǝ ɓǝli wi muna ɗang. Kat andǝ amǝno ka, paɓamuru mala Ibǝrayim aban Ɓakuli ka, gatti ɗang.\FTNT{†}{{\FR 4:19 }{\FR{4:19
}}{\FT{Ɓalli gbal aɓa:
}}{\XT{Tite 17:17}}{\FT{.}}}

\VS{20}Pa eare mala Ibǝrayim nǝ́ gir mǝnana Ɓakuli na ama nǝ̀ pè ka, dǝurǝ ɗang. Aɓa mǝsǝcau ka, paɓamuru male aban Ɓakuli lidǝmba nǝ rǝcandǝa, andǝ gusǝlǝ Ɓakuli.

\VS{21}Yì ka, earǝna nǝi nǝ ɓabumi kat ama Ɓakuli ka ndanǝ rǝcandǝa nǝ̀ lùmsǝ gir mǝnana bangŋǝna ama nǝ̀ pè ka.

\VS{22}Sǝ ace paɓamuru male yì Ibǝrayim ngga, <<Ɓakuli é mǝ'cauɓoarna na.>>

\VS{23}Cau mǝno à bangŋi ama, <<Ɓakuli é mǝ'cauɓoarna na>> ka, pa ace Ibǝrayim nǝmurǝì sǝ à gilǝì ɗàng.

\VS{24}Nda gbal ace sǝm sǝ à gilǝì, sǝm mǝnana Ɓakuli nǝ̀ ak sǝm kǝla amǝ'cauɓoarna, acemǝnana sǝm pa ɓamur sǝm a baní, yì ɓwa mana loasǝ Yesu Mǝtala sǝm a ɓembe ka.

\VS{25}Ɓakuli pa Yesu ɓǝà wal-luí ace acauɓikea ma'sǝm, sǝ yì loasǝi nǝyilǝmu ace mǝnana ɓǝà pǝlǝ sǝm ɓǝ̀ sǝm duk amǝ'cauɓoarna aban Ɓakuli.\FTNT{‡}{{\FR 4:25 }{\FR{4:25
}}{\FQ{ɓǝà pǝlǝ sǝm ɓǝ̀ sǝm duk amǝ'cauɓoarna aban Ɓakuli:
}}{\FT{Ko <<ɓǝà gilǝki dotarǝu ma'sǝm sǝnǝa Ɓakuli.>>}}}\FTNT{§}{{\FR 4:25 }{\FR{4:25
}}{\FT{Ɓalli gbal aɓa:
}}{\XT{Isha 53:4,5; 2Kor 5:21}}{\FT{.}}}




\par }\Chap{5}{\SH Gūlì arǝ Kǝrǝsti kǝ yinǝ \newline  dorǝpwala andǝ banɓoarnado
\par }
{\PP \VerseOne{1}Acemǝnana ado ka sǝm kumǝna akban aban Ɓakuli atàcau mala paɓamuru ka, sǝm ndanǝ dorǝpwala a nre sǝm sǝnǝa Ɓakuli nǝ bu Mǝtala sǝm Yesu Kǝrǝsti.

\VS{2}Ndá àkǝ̀ cè gūliarǝu ma'sǝm arǝ Kǝrǝsti sǝ yinǝ sǝm aɓa ɓwamuru mala Ɓakuli mǝnana ado sǝm do aɓalǝi ka. Acemani ka, sǝm nggǝ nggori nǝ tsǝkɓalǝu mǝnana sǝm ndanǝi mala kùmô atà Ɓakuli yi gulo andǝ ɓoarɓwa male ka.\FTNT{*}{{\FR 5:2 }{\FR{5:2
}}{\FT{Ɓalli gbal aɓa:
}}{\XT{Afi 2:18; 3:12; Ib 10:19-20}}{\FT{.}}}

\VS{3}Ban kǝ ɓoara sǝm gbal, yi mǝnana ɓǝ̀ sǝm kútí aɓalǝ atanni ka. Acemǝnana sǝm sǝlǝna ama tanni ka, nǝ̀ yina sǝm nǝ do gandǝrǝu,\FTNT{†}{{\FR 5:3 }{\FR{5:3
}}{\FT{Ɓalli gbal aɓa:
}}{\XT{Rom 5:11; 2Kor 12:10; Jem 1:3}}{\FT{.}}}

\VS{4}sǝ do gandǝrǝu ka, kǝ yinǝ ɓealu mǝɓoarne, sǝ ɓealu mǝɓoarne kǝ tsǝa tsǝkɓalǝu ma'sǝm mala kum amsǝban kǝ dǝurǝ ɗang.

\VS{5}Sǝ mǝnia yì tsǝkɓalǝu ka, pà nǝ̀ tsǝa sǝm nǝ̀ nu kǝsǝkya ɗang, acemǝnana Ɓakuli pana sǝm ɓoro male, yì Bangŋo Mǝfele, ɓǝ̀ lùmsǝ ɓabum sǝm nǝ earcearǝu male.


\par }{\PP \VS{6}Mǝnana sǝm nda più aɓa ɗwanyi rǝcandǝa sǝ sǝm pànǝ ban àwá raka, Kǝrǝsti yi wú ace sǝm amǝ'cauɓikea, a pwari mǝnana Ɓakuli kànì ka.

\VS{7}Ndanǝ kwano aban aɓwana pas mǝnana ɓwa nǝ̀ wú ace mǝ'cauɓoarna ka, earka ɓwa nǝ̀ gandǝ wú ace mǝpagbasha.

\VS{8}Sǝ Ɓakuli ka lǝmdǝa sǝm earcearǝu male ani: Mǝnana sǝm nda ka amǝ'cauɓikea più ka, Kǝrǝsti yi wú ace sǝm.


\par }{\PP \VS{9}Acemǝnana ado ka à angŋǝna sǝm, sǝm dumǝna amǝ'cauɓoarna aban Ɓakuli nǝ nkila mala Kǝrǝsti ka, lǝmdǝ ama kàngkàng aɓa pě mǝnana kútì mǝno ka, sǝm nǝ̀ kum àwá a ɓabù bumlulla mala Ɓakuli nǝ baní!

\VS{10}Kat aɓa do ma'sǝm ɗiɗyal mǝnana sǝm nda ka aɓibura mala Ɓakuli ka, à yì gilǝki nre sǝm sǝnǝa Ɓakuli nǝ lú mala Muni mana yi wú ace sǝm ngga. Ɓǝ̀ mǝno ka yi pa anggo ka, lǝmdǝ ama kàngkàng aɓa pě mǝnana kútì mǝno ka, sǝm nǝ̀ kum àwá, mǝnana ado ka à yina nǝ sǝm aɓa dotarǝu sǝnǝa Ɓakuli ka. Mǝnia ka nda acemǝnana yì Muna mala Ɓakuli ka ndakam nǝ yilǝmu.

\VS{11}Sǝ mǝno ka nda nǝmurǝì ɗàng; sǝm nda aɓa banɓoarnado ace bǝsa dotarǝu ma'sǝm sǝnǝa Ɓakuli ace gìr mǝnana pè nǝ bu Mǝtala sǝm Yesu Kǝrǝsti ka. Yì Kǝrǝsti ka, nda ɓwa mǝnana pǝlǝ sǝm ado, nre sǝm gilǝki sǝnǝa Ɓakuli ka.


\par }{\SH Gìr mǝnana gau Adamu \newline  andǝ Kǝrǝsti ka
\par }
{\PP \VS{12}Lang Adamu pángŋǝ̀nà cauɓikea ka, kara cauɓikea kutio a ɓanza. Cauɓikea mala Adamu ka nda yinǝ lú, sǝ lú pǝlǝa mǝsǝe amur koyan ngga, acemǝnana koyan ngga pàngŋǝ̀nà cauɓikea.\FTNT{‡}{{\FR 5:12 }{\FR{5:12
}}{\FT{Ɓalli gbal aɓa:
}}{\XT{Tite 3:6; 1Kor 15:21-22; Rom 6:23; Jem 1:15}}{\FT{.}}}

\VS{13}Kaniama à nǝ̀ pa Nggurcau ka, cauɓikea ndakam ɗiɗyal a ɓanza. Sǝ duk cauɓikea ɗang, acemǝnana à malaká pa Nggurcau peatu mǝnana à nǝ̀ yàlli wi ka ɗàng.

\VS{14}Kat andǝ amani ka, ɓwapǝndǝa kǝ wú, twal a nza mala Adamu yi bwal a nza mala Musa, kpapi andǝ nggearǝ aɓwana mǝnana cauɓikea malea ka yàl nzongcau na kǝla mǝnana Adamu pak ka raka, lú do amúrià kat. Yì Adamu ka gir'lǝmdǝa na, kǝ lǝmdǝ Kǝrǝsti mǝnana nǝ̀ nggá yiu peatu ka.\FTNT{§}{{\FR 5:14 }{\FR{5:14
}}{\FT{Ɓalli gbal aɓa:
}}{\XT{1Kor 15:22,45}}{\FT{.}}}


\par }{\PP \VS{15}Sǝ cauɓikea mala Adamu andǝ ɓoro mala Ɓakuli ka, à nda ɗàngɗáng. Acemǝnana cauɓikea mala mǝnia yì ɓwa mwashat, yì Adamu ka, yinǝ lú amur aɓwana pas. Sǝ ɓwamuru mala Ɓakuli ka gulo kútì mǝno kuko, anggo gbal sǝ ɓoro male mala twalban cauɓikea aban aɓwana pas pa, yì ɓoro mana aɓa ɓwamuru mǝnana yiu nǝ bu mǝnia yì ɓwa mwashat, yì Yesu Kǝrǝsti ka.

\VS{16}Sǝ gìr mǝnana ɓwamuru mala Ɓakuli pusǝ ka, ndá ɗàng andǝ gir mǝnana cauɓikea mala mǝnia yì ɓwa mwashat, pusǝ ka. Acemǝnana cauɓikea mala Adamu ka yinǝban aɓa kasǝ ɓashi-lú, sǝ ɓoro mala Ɓakuli ka kǝ warinǝ sǝm a kum kutio aban Ɓakuli, ko kat andǝa mǝnana ama sǝm kpa aɓalǝ acauɓikea pas ka.

\VS{17}Cauɓikea mala ɓwa mwashat, yì Adamu, tsǝa lú do amur aɓwana kat, nǝ bu mǝno yì ɓwa ka. Sǝ gìr mǝnana kàrmur mǝno ka nda, kum ɓwamuru mǝgule mala Ɓakuli andǝ pa ɓoro mala duk aɓwana amǝ'cauɓoarna nǝ bu ɓwa mwashat, yì Yesu Kǝrǝsti. Sǝ aɓwana mǝnana kat à kum mǝnia yì ɓwamuru andǝ ɓoro ka, à nǝ̀ duk amǝ yálmúrû\FTNT{*}{{\FR 5:17 }{\FR{5:17
}}{\FQ{amǝ yálmúrû
}}{\FT{ko <<amurǝma.>>}}} aɓa do malea nǝ bu Yesu Kǝrǝsti.\FTNT{†}{{\FR 5:17 }{\FR{5:17
}}{\FT{Ɓalli gbal aɓa:
}}{\XT{2Tim 2:12; Sǝn 22:5}}{\FT{.}}}


\par }{\PP \VS{18}Ace mani ka, kǝla mǝnana cauɓikea mwashat mala Adamu yinǝ kasǝ ɓashi-lú amur aɓwana kat ka, anggo gbal sǝ túró cauɓoarna mwashat mala Kǝrǝsti kǝ yinǝ akban a ban Ɓakuli andǝ yilǝmu ace aɓwana kat.

\VS{19}Sǝ kǝla mǝnana nǝ mgbikiru mala ɓwa mwashat ka, aɓwana pas pǝlǝ amǝ'cauɓikea ka, anggo gbal atàcau mala okiru mala ɓwa mwashat ka, aɓwana pas nǝ̀ duk amǝ'cauɓoarna.


\par }{\PP \VS{20}À pà Nggurcau mala Ɓakuli, ace mǝnana ɓǝ̀ aɓwana sǝn lime andǝ gulo mala cauɓikea malea. Sǝ ban mǝnana rǝcandǝa mala cauɓikea lidǝmba kǝ marǝki ɓwapǝndǝa kàngkàng ka, ɓwamuru mala Ɓakuli kǝ gulo kǝ tùr a dǝmba kàm kǝ̀rkǝ́r.\FTNT{‡}{{\FR 5:20 }{\FR{5:20
}}{\FT{Ɓalli gbal aɓa:
}}{\XT{Rom 7:7-8; Gal 3:19; 1Tim 1:14}}{\FT{.}}}

\VS{21}Sǝ kǝla mana cauɓikea do amur ɓwapǝndǝa kat a njar mala lú ka, anggo gbal ɓwamuru mala Ɓakuli ɓǝ̀ duk murǝm. Mǝnia yì ɓwamuru mala Ɓakuli ka kǝ yinǝ aɓwana ɓǝà kum akban a baní, sǝ aɓa mǝno ka ɓǝà kum yilǝmu mǝnana málá male pà kàm raka, nǝ bu Yesu Kǝrǝsti Mǝtala sǝm.\FTNT{§}{{\FR 5:21 }{\FR{5:21
}}{\FT{Ɓalli gbal aɓa:
}}{\XT{Rom 6:23}}{\FT{.}}}




\par }\Chap{6}{\SH Wuki cauɓikea andǝ do nǝ \newline  yilǝmu aɓa Yesu Kǝrǝsti
\par }
{\PP \VerseOne{1}Mana ɗǝm sǝm nǝ̀ na? Sǝm nǝ̀ lidǝmba aɓa cauɓikea, ace mǝnana ɓǝ̀ ɓwamuru ɓǝ̀ gul ka le?\FTNT{*}{{\FR 6:1 }{\FR{6:1
}}{\FT{Ɓalli gbal aɓa:
}}{\XT{Rom 3:8; 6:15}}{\FT{.}}}

\VS{2}Awo! Ɓakuli twalbani! Lang sǝ sǝm mǝnana sǝm angŋa dǝmba sǝm wunî cauɓikea ka, sǝm nǝ̀ lidǝmba nǝ do ɗǝm aɓalǝi le?\FTNT{†}{{\FR 6:2 }{\FR{6:2
}}{\FT{Ɓalli gbal aɓa:
}}{\XT{Rom 7:4,6; Gal 2:19; 1Bit 2:24}}{\FT{.}}}

\VS{3}Wu sǝlǝ mbak ama batisǝma mǝnana à pakka sǝm aɓa Yesu Kǝrǝsti ka, lǝmdǝ ama sǝm dumǝna mwashat sǝnǝia, aɓa lú male?

\VS{4}Sǝm ngga, sǝm wú, sǝ à tsǝk sǝm a ɓembe sǝnǝa Kǝrǝsti nǝ batisǝma mǝnana à pakka sǝm ngga. Kǝla mǝnana Kǝrǝsti loapi ɓembe nǝ yilǝmu aɓa rǝcandǝa mala Ɓakuli Tárrú ka, sǝm gbal ka, sǝm nǝ̀ dukdo bǝsa yilǝmu.\FTNT{‡}{{\FR 6:4 }{\FR{6:4
}}{\FT{Ɓalli gbal aɓa:
}}{\XT{Kol 2:12}}{\FT{.}}}


\par }{\PP \VS{5}Sǝ acemǝnana sǝm dumǝna mwashat sǝnǝa Kǝrǝsti aɓa lú male ka, sǝm gbal ka, sǝm nǝ̀ loapi ɓembe nǝ yilǝmu kǝla yì.\FTNT{§}{{\FR 6:5 }{\FR{6:5
}}{\FT{Ɓalli gbal aɓa:
}}{\XT{2Kor 4:10; Kol 2:12}}{\FT{.}}}

\VS{6}Sǝm sǝlǝna ama, ɓeal sǝm mǝ'e ka, à gbàllìnì amur nggun-gangndǝi andǝa Kǝrǝsti, ace mǝnana ɓǝ̀ rǝcandǝa mala kpata ɓamur rǝ sǝm mǝ'cauɓike ka ɓǝ̀ kiɗikea, sǝ anggo ka ɓǝ̀ sǝm ngga duk aguro aɓata cauɓikea ɗǝm ɗàng.\FTNT{*}{{\FR 6:6 }{\FR{6:6
}}{\FT{Ɓalli gbal aɓa:
}}{\XT{Rom 7:24; Kol 2:13}}{\FT{.}}}

\VS{7}Sǝ ɓwa mǝnana wuna andǝa Kǝrǝsti ka, à panzǝni, cauɓikea panǝ rǝcandǝa amurí ɗǝm ɗàng.\FTNT{†}{{\FR 6:7 }{\FR{6:7
}}{\FT{Ɓalli gbal aɓa:
}}{\XT{1Bit 4:1}}{\FT{.}}}


\par }{\PP \VS{8}Sǝ ɓǝ̀ sǝm wuna sǝnǝa Kǝrǝsti ka, sǝm pana eare ama sǝm nǝ̀ dum nǝ yilǝmu sǝnǝia.\FTNT{‡}{{\FR 6:8 }{\FR{6:8
}}{\FT{Ɓalli gbal aɓa:
}}{\XT{2Tim 2:11}}{\FT{.}}}

\VS{9}Sǝm sǝlǝna ama acemǝnana Kǝrǝsti ka à loasǝi a ɓembe ka, pà nǝ̀ sǝn lú ɗǝm ɗàng; lú panǝ rǝcandǝa amurí ɗǝm ɗàng.\FTNT{§}{{\FR 6:9 }{\FR{6:9
}}{\FT{Ɓalli gbal aɓa:
}}{\XT{Atúró 2:24; Sǝn 1:18}}{\FT{.}}}

\VS{10}Lú male mǝnana wu ka, wuki cauɓikea kusǝ mwashat ɓǝ̀rɓǝ̀r, sǝ do male nǝyilǝmu ka, dupî Ɓakuli.


\par }{\PP \VS{11}Anggo gbal, wu sǝn ɓamur rǝ wun ado, wu nda ka alú aban cauɓikea, sǝ aban Ɓakuli ka, wu ndanǝ yilǝmu aɓa Kǝrǝsti Yesu.\FTNT{*}{{\FR 6:11 }{\FR{6:11
}}{\FT{Ɓalli gbal aɓa:
}}{\XT{Rom 7:4,6; Gal 2:19; 1Bit 2:24}}{\FT{.}}}


\par }{\PP \VS{12}Ace mani ka wu kǝa eari cauɓikea ɓǝ̀ do amur nggūrǝ wun mǝnana kǝ̀ ká nǝ ká a lú ka, ɓǝ̀ tsǝk wun a kpata anpel male ɗàng.

\VS{13}Wu kǝa pà abare nggūrǝ wun aban cauɓikea ɓǝà duk agirtúró mala ɓealɓikea ɗang. A kún mani ka, wu pè Ɓakuli rǝwun, kǝla aɓwana mǝnana à loasǝnia a lú, à kumǝna yilǝmu ka; sǝ wu pà abare wun aban Ɓakuli ɓǝà duk agirtúró ace túró cauɓoarna.\FTNT{†}{{\FR 6:13 }{\FR{6:13
}}{\FT{Ɓalli gbal aɓa:
}}{\XT{Rom 6:19; 7:5; 12:1}}{\FT{.}}}

\VS{14}Cauɓikea ka pà nǝ̀ duk gbani amur wun ɗang, acemǝnana wu pà ɗǝm aɓata Nggurcau ɗàng, wu nda aɓata ɓwamuru mala Ɓakuli.\FTNT{‡}{{\FR 6:14 }{\FR{6:14
}}{\FT{Ɓalli gbal aɓa:
}}{\XT{Rom 8:2}}{\FT{.}}}


\par }{\SH Aguro ace cauɓoarna
\par }
{\PP \VS{15}Lang sǝ wu sǝni ado ɗe? Sǝm nǝ̀ lidǝmba nǝ pak cauɓikea, acemǝnana sǝm pa aɓata Nggurcau ɗàng, sǝm nda aɓata ɓwamuru mala Ɓakuli ka le? Awo, pà nǝ̀ pak ɗàng!

\VS{16}Wu sǝlǝ mbak ama, ɓwa mǝnana wu pa ɓamur rǝ wun, wu kǝ oki wi kǝla aguro ka, wu dumǝna aguro male, ko mala cauɓikea na, mǝnana nǝ̀ kánǝ wun a lú, ko mala okiru mǝnana nǝ̀ kánǝ wun a docauɓoarna ka?\FTNT{§}{{\FR 6:16 }{\FR{6:16
}}{\FT{Ɓalli gbal aɓa:
}}{\XT{Mat 6:24; Yoh 8:34; Rom 12:1}}{\FT{.}}}

\VS{17}Ɓǝ̀ sǝm pakki Ɓakuli yàwá ama, wun mǝnana ɗiɗyal, wu nda ka aguro mala cauɓikea ka, adyan ngga, wu kpana atà mǝsǝcau mǝnana wu kumi aɓa kanigir ka, nǝ ɓabum wun kat.

\VS{18}Adyan ngga, à panzǝna wun a bu cauɓikea, ado ka, wu dumǝna aguro mala cauɓoarna.


\par }{\PP \VS{19}Ən bangga wun cau nǝ kanicau arǝ duk guro aɓa nggūrǝu atàcau mala gattya mala ɗenyicau ma'wun arǝ bwalta agir mala bangŋo. Kǝla mǝnana ɗiɗyal, wu pà ɓamur rǝ wun kǝla aguro, wu lidǝmba nǝ lime aɓa pakki agirɓana andǝ atúró ɓealɓikea ka, anggo gbal ado ka, wun nǝ̀ pà ɓamur rǝ wun kat, wu duk aguro mala cauɓoarna aban ká do mǝfele.

\VS{20}Mǝnana ɗiɗyal wu nda ka aguro mala cauɓikea ka, kǝgìr oasǝ wun arǝ do cauɓoarna ɗang.

\VS{21}Sǝ ya gìr mǝɓoarne na wu kùmô aɓa pakki amǝno yì agir ɗiɗyal, mǝnana adyan ngga à dupa wun agir kǝsǝkya ka? Masǝlǝata mǝno yì agir ka, nda lú!

\VS{22}Sǝ ado ka, à panzǝkina wun a bu cauɓikea, wu dumǝna aguro mala Ɓakuli, gìr mǝnana wun nǝ̀ kum aɓalǝi ka nda do mǝfele, sǝ masǝlǝate ka nda yilǝmu mǝnana málá male pà kàm raka.

\VS{23}Tangnakusǝ cauɓikea ka, lú na, sǝ ɓoro mala Ɓakuli ka, nda yilǝmu mǝnana málá male pà kàm raka, nǝ bu Kǝrǝsti Yesu Mǝtala sǝm.\FTNT{*}{{\FR 6:23 }{\FR{6:23
}}{\FT{Ɓalli gbal aɓa:
}}{\XT{Rom 5:12,21; Gal 6:7-8}}{\FT{.}}}




\par }\Chap{7}{\SH Cau mǝnana Nggurcau \newline  mala Musa bang \newline  amur doɓala ka
\par }
{\PP \VerseOne{1}Sǝ wun amǝ'eambǝam mǝnana wu súrǝ̀ Nggurcau ka, wu sǝlǝ mbak ama Nggurcau ka ndanǝ rǝcandǝa amur ɓwa yi mǝnana ɓǝ̀ ɓwe ka ndanǝ yilǝmu più ka?

\VS{2}Wu sǝni ani: à nê mala Nggurcau ka, ɓwama pa nǝ̀ nying burí ɗang, yi mana ɓǝ̀ burí nanǝ yilǝmu ka. Sǝ ɓǝ̀ burí wu ka, ɓwame purni mǝno yì Nggurcau mala doɓala ka.\FTNT{*}{{\FR 7:2 }{\FR{7:2
}}{\FT{Ɓalli gbal aɓa:
}}{\XT{1Kor 7:39}}{\FT{.}}}

\VS{3}Ace mani ka, ɓǝ̀ mǝnia yì ɓwama puro al ɓe ɓwabura sǝ burí na nǝ mǝsǝì ka, nda aɓa pak cauɓikea nongnǝban a nza nǝ doɓala. Sǝ ɓǝ̀ burí pak lú ka, ɓwame purni mǝno yì Nggurcau ka, nǝ̀ gandǝ al ɓe ɓwabura, sǝ ɓǝ̀ pa anggo ka, pa aɓa pak cauɓikea nongnǝban a nza nǝ doɓala ɗàng.


\par }{\PP \VS{4}Anggo gbal, wun amǝ'eambǝam, wun gbal ka wu wunî Nggurcau, acemǝnana wu nda aɓa nggūrǝ Kǝrǝsti a lú male. Ado ka, wu nda ka mala Kǝrǝsti, mana à loasǝi a ɓembe ka, ace mǝnana ɓǝ̀ sǝm pusǝ atúró mǝɓoarne ace Ɓakuli.\FTNT{†}{{\FR 7:4 }{\FR{7:4
}}{\FT{Ɓalli gbal aɓa:
}}{\XT{Rom 6:2,11; Gal 2:19; Kol 1:22}}{\FT{.}}}

\VS{5}Aɓa do ma'sǝm ɗiɗyal mǝnana nggūrǝ sǝm na kǝ gingnǝ sǝm ngga, anpel mala cauɓikea mana Nggurcau loasǝia aɓa nyam sǝm ngga, à ndarǝ pak túró, sǝ ko man sǝm pak kat ka, mala ká lú na.\FTNT{‡}{{\FR 7:5 }{\FR{7:5
}}{\FT{Ɓalli gbal aɓa:
}}{\XT{Rom 6:13,21; 8:8; Jem 1:15}}{\FT{.}}}

\VS{6}Sǝ adyan ngga, sǝm purnì Nggurcau, acemǝnana sǝm wuna aban agir mǝnana ɗiɗyal à bwal sǝm a guro ka. Sǝm ado ka, sǝm nggǝ pak túró ɗǝm a njar mǝ'e mala Nggurcau mana à gilǝì nǝ́ gilǝa ka ɗàng; túró ma'sǝm a dyan ngga, nda a njar mǝbǝshe mala Bangŋo.


\par }{\SH Nggurcau mala Ɓakuli kǝ \newline  lǝmdǝ túró cauɓikea ma'sǝm
\par }
{\PP \VS{7}Sǝ mana ado sǝm nǝ̀ na? Nggearǝ Nggurcau ka, cauɓikea na le? Awo! Pa anggo ɗang! Ɓǝ̀ pà ace Nggurcau raka, ɓǝ́ pà mǝ nǝ súrǝ̀ cauɓikea ɗang. Ɓǝ́ pa mǝ nǝ sǝlǝ ce cauɓikea mala sham gìr mala ɓwa ɗang, mǝnana ɓǝ̀ Nggurcau bang ma ama, <<Kǝa sham gìr raka>> ɗang.\FTNT{§}{{\FR 7:7 }{\FR{7:7
}}{\FT{Ɓalli gbal aɓa:
}}{\XT{Pur 20:17; Nggur 5:21}}{\FT{.}}}

\VS{8}Sǝ cauɓikea ka, paktúró nǝ mǝnia yì nzongcau ka, pǝlǝa loasǝ ambalang shamgìr ɗàngɗáng a ɓalǝam! Sǝ ɓǝ̀ pa ace cau mala nzongcau raka, ɓǝ́ cauɓikea ka lugir na.

\VS{9}Mǝnana ǝn malaká sǝlǝ ce nzongcau raka, mǝ ndanǝ yilǝmu; sǝ lang nzongcau yina ka, cauɓikea long nǝ yilǝmu, sǝ ǝn pǝlǝ lú.

\VS{10}Nggearǝ nzongcau mǝnana ɓoaro ɓǝ̀ lǝmdǝam njargula yilǝmu ka, pǝlǝa wal-luem.\FTNT{*}{{\FR 7:10 }{\FR{7:10
}}{\FT{Ɓalli gbal aɓa:
}}{\XT{Pǝris 18:5; Rom 10:5}}{\FT{.}}}


\par }{\PP \VS{11}Cauɓikea kara kum njar atà nzongcau, pǝlǝa swarkiam, sǝ pak túró nǝ nzongcau, wal-luem.\FTNT{†}{{\FR 7:11 }{\FR{7:11
}}{\FT{Ɓalli gbal aɓa:
}}{\XT{Tite 3:13}}{\FT{.}}}


\par }{\PP \VS{12}Ace mani ka, Nggurcau ka mǝfele na, sǝ nzongcau ka mǝfele na, sǝ nda pepè, sǝ mǝɓoarne na.

\VS{13}Ado ka, gìr mǝɓoarne yinǝàm nǝ lú le? Awo, pa anggo ɗàng! Kǝ cauɓikea nda paktúró nǝ gir mǝɓoarne, sǝ yinǝàm nǝ lú, ace mǝnana cauɓikea ka, ɓǝà súrǝì ama cauɓikea na. Sǝ atàcau mala nzongcau ka, cauɓikea nǝ̀ lǝmdǝ ɓike male kǝ̀rkǝ́r.


\par }{\PP \VS{14}Sǝm sǝlǝna ama Nggurcau ka, gìr mala Bangŋo na, sǝ mim ngga mǝ nda ɓwa aɓa nggūrǝu, guro aɓata cauɓikea.

\VS{15}Ən bwalta agir mǝnana ǝn pakki ka ɗàng, acemǝnana gìr mǝnana ǝn earkiyi ce pe ka nda ǝn pakkiyi ka ɗàng. Sǝ gìr mǝnana ǝn ɓinǝce ka, nda ǝn pakkiyi ka.\FTNT{‡}{{\FR 7:15 }{\FR{7:15
}}{\FT{Ɓalli gbal aɓa:
}}{\XT{Gal 5:17}}{\FT{.}}}

\VS{16}Sǝ ɓǝ̀ ǝn nggǝ pak gìr mǝnana ǝn earkiyi ce pe raka, ǝn earǝna ama Nggurcau ka, ndanǝ ɓoaro.

\VS{17}Ace mani ka, mǝ nda mǝnana ɗǝm ǝn pakkiyi mǝnia yì gir mǝɓane ka ɗàng, kǝ cauɓikea mǝnana do a ɓalǝam ngga, nda pakkiyi ka.

\VS{18}Ən sǝlǝna nǝma kǝgìr mǝɓoarne pa a ɓalǝam, aɓa nggūrǝam ɗàng. Ən nggǝ earce pak gir mǝnana pepè ka, sǝ ǝn gandǝ pe ɗàng.

\VS{19}Ən gandǝ pak mǝɓoarne mǝnana ɓoaro ɓǝ̀ ǝn pe ka ɗàng, kǝ mǝɓike mǝnana ǝn earkiyi ce pe raka, nda ǝn nggǝ pak ka.

\VS{20}Sǝ ɓǝ̀ ǝn nggǝ pak gìr mǝnana ǝn earkiyi ce pe raka, mǝnia ka lǝmdǝ ama, mǝ nda ɗǝm ǝn pakkiyi mǝnia yì gìr ka ɗàng, kǝ cauɓikea mǝnana do a ɓalǝam ngga nda pakkiyi gìr nì ka.


\par }{\PP \VS{21}Anggo sǝ yi dupam nggurcau, mǝnana ɓǝ̀ ǝn earce nǝma mǝ nǝ pak mǝɓoarne ka, ǝn gandǝ pe ɗàng, kara ǝn kum ɓamúràm aban pak mǝɓike.

\VS{22}Aɓa yilǝmem ngga ban kǝ ɓoaram arǝ Nggurcau mala Ɓakuli.

\VS{23}Sǝama ǝn nggǝ sǝn ɓekǝ rǝcandǝa a ɓalǝam aban munǝo arǝ ɓabumam, kǝ ciem mǝ duk guro aɓata nggurcau mala cauɓikea mǝnana do a ɓalǝam ngga.

\VS{24}Ya ulang dotanni nda mem! Yana nǝ̀ amsǝam aɓa mǝnia yì nggūrǝu mǝnana kǝ kánǝ mim a lú ka le?

\VS{25}Sǝm pakki Ɓakuli yàwá, ace amsǝban mǝnana ndakam nǝ bu Yesu Kǝrǝsti, Mǝtala sǝm ngga!

\par }{\PP Mǝno ka nda gìr mǝnana ado mǝ nda ɓālǝi ka: a ɓabumam ngga, ǝn earnace kpata Nggurcau mala Ɓakuli, sǝ nǝ nggūrǝam ngga, mǝ nda guro mala túró cauɓikea.




\par }\Chap{8}{\SH Do ɓá Bangŋo
\par }
{\PP \VerseOne{1}Adyan ngga ɓashi pà kàm ɗǝm amur aɓwana mǝnana à nda aɓa Kǝrǝsti Yesu ka ɗàng.\FTNT{*}{{\FR 8:1 }{\FR{8:1
}}{\FT{Ɓalli gbal aɓa:
}}{\XT{Rom 5:16}}{\FT{.}}}

\VS{2}Acemǝnana, nggurcau mala Bangŋo mǝnana yinǝa sǝm yilǝmu aɓa Kǝrǝsti Yesu ka, panzǝkina sǝm a bu nggurcau mala cauɓikea andǝ lú.\FTNT{†}{{\FR 8:2 }{\FR{8:2
}}{\FT{Ɓalli gbal aɓa:
}}{\XT{1Kor 15:45; Rom 6:14,18}}{\FT{.}}}

\VS{3}Gìr mǝnana Nggurcau mala Musa gandǝ pe raka, atàcau mala gatti mala nggūrǝ ɓwapǝndǝa mǝ'cauɓike ka, Ɓakuli yi pe. Yi tasǝ Muni ɓǝ̀ yiu aɓa nggūrǝu mǝnana nda kǝla nggūrǝ sǝm aɓwapǝndǝa mǝ'cauɓike ka, ɓǝ̀ yi pa ɓamúrì kǝla gir'nkila ace twal cauɓikea.\FTNT{‡}{{\FR 8:3 }{\FR{8:3
}}{\FQ{twal cauɓikea
}}{\FT{ko <<ace panzǝki rǝcandǝa mala cauɓikea amur sǝm.>>}}} Aɓa pě mǝnia anggo ka Ɓakuli yinǝ kasǝ-ɓashi amur cauɓikea, kiɗiki rǝcandǝa male aɓa mǝno yì nggūrǝu mala ɓwapǝndǝa ka.\FTNT{§}{{\FR 8:3 }{\FR{8:3
}}{\FT{Ɓalli gbal aɓa:
}}{\XT{Atúró 13:39; Ib 2:14; 7:18; 10:1-2; Filp 2:7}}{\FT{.}}}

\VS{4}Ɓakuli pe anggo ace mǝnana nzongcau mala Nggurcau male, arǝ anjarì kat ka, ɓǝ̀ kum lùmsǝo puppup kǝla mana earkiyice ka, aɓalǝ sǝm, sǝm mǝnana do ma'sǝm ngga nggūrǝu na sǝm ginggiyi atè raka, Bangŋo na ka.\FTNT{*}{{\FR 8:4 }{\FR{8:4
}}{\FT{Ɓalli gbal aɓa:
}}{\XT{Rom 3:31; Gal 5:16,25}}{\FT{.}}}


\par }{\PP \VS{5}Aɓwana mǝnana do malea ka, à kǝ kpata gìr mana nggūrǝu kǝ banggia wia ka, ɓabumia nǝ̀ pa arǝ gir mǝnana nggūrǝu earkiyice ka. Sǝ aɓwana mǝnana do malea ka, Bangŋo na kǝ gingnǝia ka, ɓabumia nǝ̀ pa arǝ gir mǝnana Bangŋo earkiyice ka.\FTNT{†}{{\FR 8:5 }{\FR{8:5
}}{\FT{Ɓalli gbal aɓa:
}}{\XT{Gal 5:19-25}}{\FT{.}}}

\VS{6}Ɓǝ̀ nggūrǝu na kǝ gingnǝ ɗenyicau ma'wun, masǝlǝate ka lú na. Sǝ ɓǝ̀ Bangŋo na kǝ gingnǝ ɗenyicau ma'wun, masǝlǝate ka yilǝmu na andǝ dorǝpwala.\FTNT{‡}{{\FR 8:6 }{\FR{8:6
}}{\FT{Ɓalli gbal aɓa:
}}{\XT{Rom 6:21; 8:13,27; Gal 6:8}}{\FT{.}}}

\VS{7}Lǝmdǝ ama aɓwana mǝnana à dum nǝ ɓabum mala kpata nggūrǝu ka, à dumǝna aɓibura mala Ɓakuli; yia ka à kǝ kpata nzongcau mala Ɓakuli ɗang, sǝ aɓa mǝsǝcau ka, à pà nǝ̀ gandǝ kpate ɗàng.

\VS{8}Aɓwana mǝnana nggūrǝu na kǝ gingnǝia ka, à pà nǝ̀ gandǝ pwasǝbum Ɓakuli ɗang.\FTNT{§}{{\FR 8:8 }{\FR{8:8
}}{\FT{Ɓalli gbal aɓa:
}}{\XT{Rom 7:5}}{\FT{.}}}


\par }{\PP \VS{9}Sǝ wun ngga, nggūrǝu mala cauɓikea na gingginǝ wun ngga ɗàng, Bangŋo na, ɓǝ̀ Bangŋo mala Ɓakuli na dukiyi a ɓabum wun ngga. Ɓwa mǝnana pànǝ Bangŋo mala Kǝrǝsti a ɓabumi raka, ɓwe ka màlà Kǝrǝsti na ɗang.\FTNT{*}{{\FR 8:9 }{\FR{8:9
}}{\FT{Ɓalli gbal aɓa:
}}{\XT{1Kor 3:16; 6:19; 2Kor 6:16; 2Tim 1:14}}{\FT{.}}}

\VS{10}Sǝ ɓǝ̀ Kǝrǝsti na a ɓabum wun, kat andǝ amani ama nggūrǝ wun ngga lú na atàcau mala cauɓikea ka, Bangŋo kǝ tsǝa ɓǝ̀ wu dum nǝ yilǝmu, acemǝnana à gilǝkina nre wun wunǝa Ɓakuli.\FTNT{†}{{\FR 8:10 }{\FR{8:10
}}{\FT{Ɓalli gbal aɓa:
}}{\XT{Gal 2:20; Afi 3:17}}{\FT{.}}}

\VS{11}Ɓǝ̀ Bangŋo mala Ɓakuli mǝnana loasǝ Yesu a ɓembe, nda aban do a ɓabum wun, anggo gbal kǝla mǝnana Ɓakuli loasǝ Kǝrǝsti a ɓembe ka, nǝ̀ pè nggūrǝ wun mǝnana dupî lú ka yilǝmu, nǝ bu Bangŋo male mǝnana dukiyi a ɓabum wun ngga.\FTNT{‡}{{\FR 8:11 }{\FR{8:11
}}{\FT{Ɓalli gbal aɓa:
}}{\XT{Kol 3:16; Yoh 5:21}}{\FT{.}}}


\par }{\PP \VS{12}Ace mani ka, wun amǝ'eambǝam, tangna na amur sǝm, sǝ tangnê ka nda mǝnana ama ɓǝ̀ sǝm ngga dukdo kpata gìr mǝnana nggūrǝu earkiyice ka ɗàng.

\VS{13}Ɓǝ̀ wu kǝ dukdo kpata nê mala nggūrǝu ka, wun nǝ̀ wú. Sǝama ɓǝ̀ aɓa rǝcandǝa mala Bangŋo, wu tamsǝ pakkia atúró cauɓikea mala nggūrǝu, à wù mak ka, wun nǝ̀ dum nǝ yilǝmu.\FTNT{§}{{\FR 8:13 }{\FR{8:13
}}{\FT{Ɓalli gbal aɓa:
}}{\XT{Rom 8:6; Kol 3:5}}{\FT{.}}}

\VS{14}Aɓwana mǝnana Bangŋo mala Ɓakuli na kǝ gingnǝia ka, à nda ka muna mala Ɓakuli.\FTNT{*}{{\FR 8:14 }{\FR{8:14
}}{\FT{Ɓalli gbal aɓa:
}}{\XT{Gal 5:18}}{\FT{.}}}

\VS{15}Bangŋo mǝnana à pà wun ngga, nda mǝnana nǝ̀ tsǝk wun a guro aban ká do ɓangciu ɗǝm ngga ɗàng. Bangŋo mala pǝlǝ wun ɓǝ̀ wu duk amuna mala Ɓakuli na. Sǝ nǝ́ rǝcandǝa mala Bangŋo ka, koyan atà sǝm ngga nǝ̀ ɓua a ban Ɓakuli, nǝ̀ tunǝi ama, <<Dàdá!\FTNT{†}{{\FR 8:15 }{\FR{8:15
}}{\FQ{Dàdá:
}}{\FT{nǝ kún Aramayik ka nda
}}{\FQA{<<Abba.>>}}}>>\FTNT{‡}{{\FR 8:15 }{\FR{8:15
}}{\FT{Ɓalli gbal aɓa:
}}{\XT{Mar 14:36; Rom 9:4; Gal 4:5-7}}{\FT{.}}}

\VS{16}Bangŋo mala Ɓakuli nǝ ɓamúrì ka, kǝ bangga sǝm a ɓabum sǝm ama sǝm nda ka amuna mala Ɓakuli.

\VS{17}Sǝ acemǝnana sǝm nda ka amuna male ka, sǝm nǝ̀ kum kāmbe ma'sǝm mala liɓala male, mǝnana tsǝì ace aɓwana male ka. Ɗǝm ngga, sǝm nǝ̀ kum sǝnǝa Yesu, gìr mǝnana kat Ɓakuli tsǝì ace ka. Ɓǝ̀ kàngkàng sǝm nu tanni atà Kǝrǝsti ulang mǝnana nu ka, sǝm nǝ̀ kum gbal aɓa male yì gulo.\FTNT{§}{{\FR 8:17 }{\FR{8:17
}}{\FT{Ɓalli gbal aɓa:
}}{\XT{Gal 3:29; 4:7; 2Kor 1:5,7; 2Tim 2:12; 1Bit 4:13}}{\FT{.}}}


\par }{\SH Gulo mǝnana nǝ̀ yiu ka
\par }
{\PP \VS{18}Ən nggǝ sǝni, atanni mǝno sǝm nggǝ nu ado ka, à kārǝa à nǝ̀ kāria arǝ gulo mǝnana à nǝ̀ nggá lǝmdǝa sǝmi nǝnzǝ́mò ka ɗàng.\FTNT{*}{{\FR 8:18 }{\FR{8:18
}}{\FT{Ɓalli gbal aɓa:
}}{\XT{2Kor 4:17; Kol 3:4; 1Bit 5:1}}{\FT{.}}}

\VS{19}Agirbunda mǝnana Ɓakuli pusǝia ka, à ndarǝ kúndǝô, nǝ rǝɓǝla, arǝ pwari mǝno Ɓakuli nǝ̀ lǝmdǝ rǝ amuna male amǝ'ɓafoe nǝi ka.\FTNT{†}{{\FR 8:19 }{\FR{8:19
}}{\FT{Ɓalli gbal aɓa:
}}{\XT{1Bit 1:7,13; 1Yoh 3:2}}{\FT{.}}}

\VS{20}Girbunda kat mana Ɓakuli pusǝì ka kum ɓamúrì aɓata do ɗwanyi kum-lùmsǝó mala kàne male, kǝ pǝlǝki nǝ ɓālǝi ɓà. Sǝ mǝnia ka pà acemǝnana eare male na ka ɗàng, pě mala Ɓakuli mana tsǝì a ɓālǝi ka nda. Kat andǝ amani ka, tsǝkɓalǝu na kam\FTNT{‡}{{\FR 8:20 }{\FR{8:20
}}{\FT{Ɓalli gbal aɓa:
}}{\XT{Tite 3:17-19; Ham 1:2}}{\FT{.}}}

\VS{21}ama, ɓanza nǝ ɓamúrì ka, nǝ̀ nggá kum amsǝban a bu kùrban mala kìɗìkì\FTNT{§}{{\FR 8:21 }{\FR{8:21
}}{\FQ{a bu kùrban mala kìɗìkì
}}{\FT{ko
}}{\FQA{<<mala purî ɓá nsolo mala dupî ká lú andǝ rǝmbo.>>}}} male, sǝ à nǝ̀ yinǝi aɓa kum-ɓamúrû mǝɓoarɓwe mala amuna mala Ɓakuli.


\par }{\PP \VS{22}Sǝm sǝlǝna ama agir mǝnana à pusǝia a ɓanza kat ka, à nda ban imge aɓa kwanban, kǝla ɓwama mǝnana nda aɓa kwanban mala gbáshí ka, bà yalung.

\VS{23}Sǝ yì agir ka, à nda mǝnana nǝmurǝia à kǝ imgi ka ɗàng; nggearǝ sǝm mǝnana sǝm kumǝna Bangŋo Mǝfele mana ndà mǝdǝmbe mala aɓoro mǝnana Ɓakuli nǝ̀ pa sǝm ngga, sǝm nggǝ imge aɓa ɓalǝ sǝm. Sǝ aɓa imge anggo ka, sǝm nggǝ kúndǝ arǝ Ɓakuli nǝ rǝɓǝla, ɓǝ̀ yinǝ sǝm aɓa kum lùmsǝo ma'sǝm a baní mala duk amuna male, mǝnana anggūrǝ sǝm nǝ̀ kum panzǝban a bu cauɓikea, andǝ tanni, andǝ lú ka.\FTNT{*}{{\FR 8:23 }{\FR{8:23
}}{\FT{Ɓalli gbal aɓa:
}}{\XT{2Kor 1:22; 5:2,4; Gal 5:5}}{\FT{.}}}


\par }{\PP \VS{24}Àkǝ̀ ɓá mǝnia yì tsǝkɓalǝu sǝ sǝm kum àwá.\FTNT{†}{{\FR 8:24 }{\FR{8:24
}}{\FQ{Àkǝ̀ ɓá mǝnia yì tsǝkɓalǝu sǝ sǝm kum àwá.
}}{\FT{Ko <<À pà sǝm mǝnia yì tsǝkɓalǝu lang à amsǝ sǝm ngga.>>}}} Sǝama tsǝkɓalǝu mǝnana ado à nǝ̀ gandǝ sǝni nǝ mǝsǝu ka, à pà nǝ̀ na ama tsǝkɓalǝu na ɗang. Lang sǝ ɓwa nǝ̀ tsǝkɓalǝi ado arǝ gir mǝnana ndanǝi a buì kǝ sǝni ka?

\VS{25}Sǝ ɓǝ̀ sǝm ndanǝ tsǝkɓalǝu arǝ gir mǝnana ado sǝm pà nǝi peatu, sǝm sǝni raka, sǝm nǝ̀ kúndǝ gir nî nǝ domunyi.


\par }{\PP \VS{26}Anggo gbal, Bangŋo ka kǝ bwala sǝm nggam aɓa gatti ma'sǝm. Acemǝnana sǝm ngga, sǝm súrǝ̀ lang sǝ sǝm nǝ̀ pak hiwi, kǝla mǝnana ɓoaro ɓǝ̀ sǝm pak ka ɗàng, sǝama Bangŋo mala Ɓakuli nǝ nggearǝì ka, kǝ pak hiwi ace sǝm, nǝ imge mǝnana à pà nǝ̀ gandǝ cie aɓa cau raka.

\VS{27}Sǝ Ɓakuli mǝnana sǝngiyi ɓabum ngga, súrǝ́nà rǝ ɗenyicau mala Bangŋo. Acemǝnana Bangŋo kǝ zǝmba ace aɓwana mala Ɓakuli, amur gir mǝnana nê mala Ɓakuli na ka.\FTNT{‡}{{\FR 8:27 }{\FR{8:27
}}{\FT{Ɓalli gbal aɓa:
}}{\XT{Ang 139:1-2; Luk 16:15; Sǝn 2:23; Rom 8:6,34}}{\FT{.}}}


\par }{\SH Sǝm kútì amǝ limurǝm
\par }
{\PP \VS{28}Sǝ sǝm sǝlǝna ama Ɓakuli kǝ tsǝk agir kat ɓǝà pang nǝ ɓoaro, ace lidǝmba mala aɓwana mǝnana à kǝ earce ka, aɓwana male mǝnana tunǝia ace kpata kàne male ka.

\VS{29}Aɓwana mǝnana Ɓakuli angŋa dǝmba twalǝ̀nia ka,\FTNT{§}{{\FR 8:29 }{\FR{8:29
}}{\FQ{angŋa dǝmba twalǝ̀nia ka:
}}{\FT{Ko
}}{\FQA{<<angŋa dǝmba súrǝ́nia à nda ka male ka.>>}}} nda gbal tària ɓǝà do kǝla Muni, ace mǝnana ɓǝ̀ Muni duk muna-dǝmba aɓalǝ amǝ'eambi mǝnana pas ka.\FTNT{*}{{\FR 8:29 }{\FR{8:29
}}{\FT{Ɓalli gbal aɓa:
}}{\XT{Rom 9:23; 11:2; 1Bit 1:2,20; Afi 1:5,11}}{\FT{.}}}

\VS{30}Sǝ aɓwana mǝnana Ɓakuli tària ka, à nda ka amǝnana gbal tunǝia ka, sǝ aɓwana mǝnana tunǝia ka, angŋǝnia, à dumǝna aɓwana amǝ'cauɓoarna a baní, sǝ aɓwana mǝnana angŋǝnia ka, à nda gbal yinǝia aɓa kum gulo male ka.


\par }{\SH Earcearǝu mala Ɓakuli
\par }
{\PP \VS{31}Sǝ mana ado sǝm nǝ̀ na, amur amǝnia yì agir ka? Ɓǝ̀ Ɓakuli ka nda atà sǝm ngga, yana ɓwe nǝ̀ lo arǝ sǝm?\FTNT{†}{{\FR 8:31 }{\FR{8:31
}}{\FT{Ɓalli gbal aɓa:
}}{\XT{Ang 118:6}}{\FT{.}}}

\VS{32}Ɓakuli ka girban nǝ Muni ɗàng, pà Muni ace sǝm kat! Sǝ ɓǝ̀ pà Muni ace sǝm ngga, pà nǝ̀ gandǝ pa sǝm ɓoro nǝ agir gbal kat re?\FTNT{‡}{{\FR 8:32 }{\FR{8:32
}}{\FT{Ɓalli gbal aɓa:
}}{\XT{Yoh 3:16; Rom 4:25}}{\FT{.}}}

\VS{33}Yana ɓwe na nǝ̀ wuli aɓwana mǝnana Ɓakuli tària ka? Kǝ ɓwa pà kàm ɗàng! Acemǝnana Ɓakuli nǝ́ ɓamúrì nǝ̀ cia sǝ à duk amǝ'cauɓoarna!\FTNT{§}{{\FR 8:33 }{\FR{8:33
}}{\FT{Ɓalli gbal aɓa:
}}{\XT{Luk 18:7; Isha 50:8-9}}{\FT{.}}}

\VS{34}Yana ɓwe na ado kasǝkiyi ɓashi amur sǝm? Yesu Kǝrǝsti na le, yì ɓwa mǝnana yi wú, sǝ lo nǝ yilǝmu, nda a bù-mǝlì mala Ɓakuli, kǝ zǝmba ace sǝm ngga le?

\VS{35}Sǝ, yana nǝ̀ gau sǝm sǝnǝa earcearǝu mala Kǝrǝsti? Tanni na nǝ̀ tsǝk ka le, ko do mǝkwane, ko pàtanni, ko nzala na, ko tǝ̀r na, ko kum ɓamuru aɓa ká-mǝɓane na, ko a na raka, lú na le?

\VS{36}Kǝla mǝnana Malǝmce na ka,

\par }{\Q <<Nda aceò, we

\par }{\QB Mǝtalabangŋo

\par }{\Q sǝ sǝm nggǝ sǝn tanni,

\par }{\QB a koya pwari ka,

\par }{\QB mǝnana nǝ̀ kánǝban a lú ka.

\par }{\Q Sǝm ado ka sǝm nda

\par }{\QB kǝla anzur mǝnana

\par }{\Q à nǝ̀ nggá pwangi

\par }{\QB myalia ka.>>\FTNT{*}{{\FR 8:36 }{\FR{8:36
}}{\FT{Ɓalli gbal aɓa:
}}{\XT{Ang 44:22}}{\FT{.}}}


\par }{\MM \VS{37}Awo! Aɓalǝ amǝnia yì agir kat ka, sǝm kútì amǝ'limurǝm, nǝ bu Kǝrǝsti mǝnana earce sǝm ngga!

\VS{38}Ən earǝna nǝi a ɓabumam ama kǝgìr pà nǝ̀ gau sǝm sǝnǝa earcearǝu mala Ɓakuli ɗàng. Ko ɓǝ̀ lú na, ko àwá, ko amǝturonjar, ko arǝcandǝa mala akukwar, ko ɓǝ̀ ya rǝcandǝa nani ka, à kārǝa à nǝ̀ gau sǝm ɗàng. Ko ɓǝ̀ agir mǝnana à kǝ kumban a nza man, ko a nza mǝno nǝ̀ yiu ka,

\VS{39}ko agir mǝnana a kùli, andǝa mǝnana atà nzali ka, à karǝ ɗang. Kǝgìr pà kàm aɓa ɓanza man, mǝnana nǝ̀ gandǝ gau sǝm sǝnǝa earcearǝu mala Ɓakuli, mana aɓa Kǝrǝsti Yesu Mǝtala sǝm ngga ɗàng.




\par }\Chap{9}{\SH Ɓakuli andǝ aɓwana male
\par }
{\PP \VerseOne{1}Mim ngga mǝsǝcau nda ǝn nggǝ na aɓa Kǝrǝsti ka. Giu-ɓabumam mǝnana Bangŋo Mǝfele nda ginggiyi nǝi ka, kǝ lǝmdǝam ama kàngkàng nyir na ǝn nakiyi ka ɗang ɓǝn na wun nǝma

\VS{2}mǝ ndanǝ bumkiɗikea kǝ̀rkǝ́r andǝ pi mala ɓabum koya pwari

\VS{3}ace aɓwana mem, amǝ'eambǝam aɓa nggūrǝu ka. Ən earǝna ɓǝà suem, ko ɓǝà gau sǝm sǝnǝa Kǝrǝsti, ɓǝ̀ mǝno ka nǝ̀ kánǝia ɓǝà kum amsǝban ngga.

\VS{4}Yia ka à nda ka amǝ'kàu mala Isǝrayila; Ɓakuli tárìa ɓǝà duk amuna male; Ɓakuli lǝmdǝ gulo male kǝla Ɓakuli a bania. Kùrcau andǝia, sǝ pea wia Nggurcau male. Pea wia peri mala ɓa-ndàmǝgule andǝ apacau male.

\VS{5}A Ibǝrayim, andǝ Yakupu, andǝ Ishaku ka à nda ka keà mǝnana nǝ bania sǝ tàu ɓǝlban aɓa nggūrǝu mala Kǝrǝsti pur ka. Ɓwangsǝban mǝnana málá male pà kàm raka ɓǝà pè Ɓakuli mǝnana nda amur aɓwana kat ka! Ɓǝ̀ do anggo.


\par }{\PP \VS{6}Ado ka mǝ nda rǝ na ama Ɓakuli ka gandǝ lùmsǝ pàcau male aban Isǝrayila ɗàng le? Awo pa anggo ɗàng, acemǝnana aɓwana mǝnana à ɓǝlia a Isǝrayila ka, kat sǝ à nda ka ɓwana mala Ɓakuli ɗang!

\VS{7}Sǝ ɗǝm ngga aɓwana nda mǝnana kat teà pur nǝ ban Ibǝrayim, sǝ à nda ka amuna mala Ɓakuli ka ɗàng. Ɓakuli ka bangŋǝni Ibǝrayim ama, <<Aɓa Ishaku sǝ amǝ'keò mǝnana ǝn po cau acea ka, à nǝ̀ puro.>>\FTNT{*}{{\FR 9:7 }{\FR{9:7
}}{\FT{Ɓalli gbal aɓa:
}}{\XT{Tite 21:12}}{\FT{.}}}

\VS{8}Mǝnia ka lǝmdǝ ama amuna mǝnana à ɓǝlia aɓa nggūrǝu a tàu mala Ibǝrayim ngga, à nda mǝnana à nda ka muna mala Ɓakuli ka ɗàng. Kǝ amuna mǝnana à ɓǝlia atàcau mala kùrcau mala Ɓakuli ka, à nda ka mǝnana à súrǝ̀ia kǝla amǝkau mala Ibǝrayim ngga.

\VS{9}Ani sǝ Ɓakuli bang pàcau male aban Ibǝrayim: <<Pǝlǝa mǝnia nǝ̀ yia kàr ka, mǝ nǝ nyare, sǝ Saratu nǝ̀ ɓǝl muna-ɓwabura.>>\FTNT{†}{{\FR 9:9 }{\FR{9:9
}}{\FT{Ɓalli gbal aɓa:
}}{\XT{Tite 18:10}}{\FT{.}}}


\par }{\PP \VS{10}Sǝ mǝno nda nǝmurǝì ɗàng, Rabeka gbal ka ɓǝl amuna-burana ɓari. Sǝ amǝno yì amuna ka tárrià mwashat, yì kà-sǝm Ishaku.

\VS{11-12}Sǝ lang Rabeka málá nǝ̀ gbáshí amǝnia yì apasa ka, Ɓakuli ne wi ama, <<Muna-dǝmba nǝ̀ do aɓata ɓwamǝkyauwe.>>\FTNT{‡}{{\FR 9:11-12 }{\FR{9:11-12
}}{\FT{Ɓalli gbal aɓa:
}}{\XT{Tite 25:23}}{\FT{.}}} Ɓakuli bang mǝnia ka kaniama à nǝ̀ ɓǝlia, sǝ kaniama à nǝ̀ súrǝ̀ mǝɓoarne ko mǝɓane ka. Mǝnia ka lǝmdǝ ama Ɓakuli ka, nda rǝ pak gìr mǝnana ɓabumi kànì nǝ̀ pè ka, twal a tite; pa ace ɓè kǝgìr mǝnana amuna mǝnia pak ka ɗàng, nda ace gìr mǝnana Ɓakuli earce sǝ twal ka.

\VS{13}Kǝla mǝnana Malǝmce na ama, <<Yakupu ka ǝn earǝna ce, sǝ Isǝwa ka ǝn ɓinǝna mǝsǝì.>>\FTNT{§}{{\FR 9:13 }{\FR{9:13
}}{\FT{Ɓalli gbal aɓa:
}}{\XT{Mal 1:2,3}}{\FT{.}}}


\par }{\PP \VS{14}Sǝ aman sǝ sǝm nǝ̀ bang amur mǝno? Ɓakuli ka pak mǝɓike le? Awo! Pak mǝɓike ɗàng!

\VS{15}Acemǝnana Ɓakuli banggi Musa ama,

\par }{\Q <<Mim ngga, mǝ nǝ lǝmdǝ

\par }{\QB ɓwamuru aban ɓwa mǝnana

\par }{\QB mǝ nǝ lǝmdǝì wi ɓwamuru ka.

\par }{\Q Sǝ mǝ nǝ sǝn mǝsǝswatǝr

\par }{\QB mala ɓwa mǝnana kat mǝ nǝ

\par }{\Q sǝn mǝsǝswatǝr male ka.>>\FTNT{*}{{\FR 9:15 }{\FR{9:15
}}{\FT{Ɓalli gbal aɓa:
}}{\XT{Pur 33:19}}{\FT{.}}}


\par }{\MM \VS{16}Ace mani ka, Ɓakuli na twalkiyi ɓwa mǝnana nǝ̀ lǝmdǝì wi ɓwamuru ka. Sǝ twalban male ka kǝ kpata gìr mǝnana aɓwana earce ko à ɓariki pe ka ɗàng.

\VS{17}Aɓa Malǝmce ka, Ɓakuli banggi Murǝm mala amǝ Masar ama, <<Ən dumsǝo a buno-murǝm, ace lǝmdǝ rǝcandǝa mem a ɓālǝo, sǝ ɓanza kat ɓǝ̀ ok ce lullǝam.>>\FTNT{†}{{\FR 9:17 }{\FR{9:17
}}{\FT{Ɓalli gbal aɓa:
}}{\XT{Pur 9:16}}{\FT{.}}}

\VS{18}Ace mani ka, Ɓakuli kǝ lǝmdǝ ɓwamuru male amur ko yana eare nǝ̀ lǝmdǝì ɓwamuru ka, sǝ kǝ candǝmúr ɓwa mǝnana eare nǝ̀ candǝmúrí ka.


\par }{\SH Bumlulla andǝ ɓwamuru \newline  mala Ɓakuli
\par }
{\PP \VS{19}Sǝ anggo ka, wun nǝ̀ gandǝ nam ama, <<Ɓǝ̀ ko man kat ka nda a bu Ɓakuli, sǝ yì nda gingginǝi ka, ace mana sǝ kǝ sǝn mǝɓane arǝ acauɓikea ma'sǝm più? Yana ɓwe nda ɗe nǝ̀ gandǝ ɓinǝ kàne male?>>

\VS{20}Sǝ a nda yana, we ɓwapǝndǝa, yì mǝnana awu nǝ pǝlǝcau a kun Ɓakuli ka? <<Gìr mǝnana à pè nǝ́ pa ka, nǝ̀ gandǝ banggi ɓwa mǝnana pè ka ama, <Palang sǝ a pem ani> le?>>\FTNT{‡}{{\FR 9:20 }{\FR{9:20
}}{\FT{Ɓalli gbal aɓa:
}}{\XT{Isha 29:16; 45:9}}{\FT{.}}}

\VS{21}Mǝɓaki-ankwaring ngga, pà nǝ́ rǝcandǝa mǝnana nǝ̀ ɓak nkwaring ace túró mǝgule andǝ nkwaring ace koya túró nani ka, aɓa ɗuro-dǝɓang mǝ'mwashati re?


\par }{\PP \VS{22}Anggo gbal, ɓǝ̀ Ɓakuli earce ka, nǝ̀ gandǝ ukki bumlulla male amur aɓwana, sǝ nǝ̀ lǝmdǝ rǝcandǝa male. Sǝa ma yì ka, pak munyi nǝ gandǝrǝu nǝ aɓwana mǝnana ɓoaro ɓǝ̀ lǝmdǝia wia bumlulla ka, yia mǝnana à dupî ká kìɗìkì ka.

\VS{23}Pak munyi ace mǝnana ɓǝ̀ lǝmdǝ kume mǝnana ndakam aɓa gulo male ace aɓwana mǝnana ɓwamuria ka, yia amǝnana akdǝmba tàriá ɓǝà kum kāmbe mala ɓoarɓwa male ka.

\VS{24}Sǝm nda ka mǝno yì aɓwana tàr sǝm ace ɓwamuru ka, sǝm mǝnana tunǝ sǝm aɓalǝ amǝ Yahudi, sǝ aɓalǝ aɓwana mala acili anzali gbal ka.

\VS{25}Kǝla mǝnana bang aɓa Malǝmce mala Hosiya ama:

\par }{\Q <<Aɓwana mana

\par }{\QB amem na raka,

\par }{\Q mǝ nǝ tunǝia ama,

\par }{\QB <Aɓwana mem.>

\par }{\Q Aɓwana mǝnana

\par }{\QB ǝn earcea raka,

\par }{\Q mǝ nǝ tunǝia ama,

\par }{\QB <Aɓwana mem mǝnana

\par }{\Q ǝn earkiyi acea raka.> >>\FTNT{§}{{\FR 9:25 }{\FR{9:25
}}{\FT{Ɓalli gbal aɓa:
}}{\XT{Hos 2:23}}{\FT{.}}}


\par }{\MM \VS{26}Ɗǝm ngga,

\par }{\Q <<Aban mana à banggia wia

\par }{\Q ɗiɗyal ama,

\par }{\QB <Wun nda ka aɓwana

\par }{\Q mem raka,>

\par }{\QB àkǝ̀ banì sǝ à nǝ̀ tunǝia ama,

\par }{\QB <Amuna mala Ɓakuli

\par }{\Q mǝyilǝmui.> >>\FTNT{*}{{\FR 9:26 }{\FR{9:26
}}{\FT{Ɓalli gbal aɓa:
}}{\XT{Hos 1:10}}{\FT{.}}}


\par }{\PP \VS{27}Ishaya ɓua ace amǝ Isǝrayila ama:

\par }{\Q <<Ko ɓǝà na ama

\par }{\QB làkkì mala amǝ Isǝrayila

\par }{\Q ka nda kǝla sala a kun

\par }{\Q nggeamùr ka,

\par }{\QB kǝ bǝti aɓalǝia nda

\par }{\QB à nǝ̀ kum àwá ka.


\par }{\Q \VS{28}Ɓakuli ka nǝ̀ yia sulǝ

\par }{\QB ɓashi male mǝnana

\par }{\QB kasǝni ka puppup amur ɓanza.

\par }{\Q Banì pà nǝ̀ sau ɗang,

\par }{\QB nǝ̀ yia pe tsuk-tsuk.>>\FTNT{†}{{\FR 9:28 }{\FR{9:28
}}{\FT{Ɓalli gbal aɓa:
}}{\XT{Isha 10:22,23}}{\FT{.}}}


\par }{\PP \VS{29}Kǝla mǝnana Ishaya ak dǝmba bang ama:

\par }{\Q <<Ɓǝ̀ Mǝtala Abangŋo

\par }{\Q nyingma sǝm amǝkau raka,

\par }{\QB ɓǝ́ sǝm dumǝna kǝla

\par }{\Q amǝ Sodom,

\par }{\QB ɓǝ́ sǝm pǝlǝna kǝla

\par }{\Q amǝ Gomora.>>\FTNT{‡}{{\FR 9:29 }{\FR{9:29
}}{\FT{Ɓalli gbal aɓa:
}}{\XT{Isha 1:9}}{\FT{.}}}


\par }{\SH Ɓinǝ earnǝ cau mala Isǝrayila \newline  arǝ Cau Amsǝban
\par }
{\PP \VS{30}Sǝ aman sǝ sǝm bangŋa? Aɓwana mala acili anzali mǝnana à kǝ kpata Nggurcau mala Ɓakuli raka, Ɓakuli nyesǝnia à pǝlǝna amǝ'cauɓoarna a baní, atàcau mala gūliarǝu malea arǝ Kǝrǝsti.

\VS{31}Sǝ amǝ Isǝrayila, mǝnana à ɓariki kǝ̀rkǝ́r à nǝ̀ kpata Nggurcau mǝnana ɓǝ́ nǝ̀ kánǝia aɓa kum do cauɓoarna aban Ɓakuli ka, ko à kumi ɗàng.

\VS{32}Palang ado sǝ à gandǝ kume ɗàng? À gandǝ kume ɗàng acemǝnana à kpate aɓa gūlì arǝ Ɓakuli ɗang, yia ka à gūlì amur ɓariki malea arǝ agir mǝnana à pea ka. Nda gìr mǝnana tsǝa sǝ à annda amur <<Tali annda>> ka.\FTNT{§}{{\FR 9:32 }{\FR{9:32
}}{\FT{Ɓalli aɓa:
}}{\XT{1Bit 2:6,8}}{\FT{.}}}

\VS{33}Kǝla mǝnana à gilǝì aɓa Malǝmce ama:

\par }{\Q <<Sǝni, mǝ ndya ǝn nggǝ

\par }{\Q tsǝk muna-tali a Siyona,

\par }{\QB mǝnana nǝ̀ tsǝk aɓwana

\par }{\Q à nǝ̀ anndǝ́ ka,

\par }{\QB andǝ nggea-tali mǝnana

\par }{\QB nǝ̀ cia à nǝ̀ kpa ka.

\par }{\Q Sǝa ma ɓwa mǝnana é

\par }{\Q gūlì a rǝi ka,

\par }{\QB pà nǝ̀ kum kǝsǝkya ɗang.>>\FTNT{*}{{\FR 9:33 }{\FR{9:33
}}{\FT{Ɓalli gbal aɓa:
}}{\XT{Isha 8:14; 28:16}}{\FT{.}}}




\par }\Chap{10}{\PP \VerseOne{1}Wun amǝ'eambǝam, ɓabumam andǝ zǝmba mem aban Ɓakuli ka, nda ace amǝ Isǝrayila ɓǝà kum àwá.

\VS{2}Mǝ nda rǝ nakunia aɓa mǝsǝcau ama yia ka à ndanǝ bumpina arǝ kpata Ɓakuli, sǝ bumpina malea ka, pa aɓa sǝlǝe ɗàng.

\VS{3}Acemǝnana yia ka à bwalta njargula mǝnana Ɓakuli akiyina aɓwana nǝi ɓǝà duk amǝ cauɓoarna a baní ka ɗàng, sǝ ɗǝm ngga à kutia kwakita malea yì njar mala kum akban aban Ɓakuli, nǝ ɓariki malea arǝ bwal Nggurcau. Ace mani ka, à pa ɓamuria arǝ njar mala Ɓakuli mǝnana kǝ pǝlǝna aɓwana nǝi ɓǝà duk amǝ'cauɓoarna ka ɗàng.

\VS{4}Kǝrǝsti ka yi malǝna túró mala nê mǝnana Ɓakuli pà Nggurcau ace ka. Ace mǝno ka aɓwana mǝnana kat à earnǝi à paɓamuria a baní ka, à nyesǝnia amǝ'cauɓoarna na aban Ɓakuli.


\par }{\SH Amsǝban ngga nda ace ko yana ka
\par }
{\PP \VS{5}Amur njar mala do mǝ'cauɓoarna a ban Ɓakuli, mǝnana à kumnggiyi nǝ bwal Nggurcau ka, Musa gilǝ ama, <<Ɓwa mǝnana kat kpata Nggurcau lùmsǝ agir mǝnana kat nzongcau male na ka, ɓwe nda nǝ̀ kum yilǝmu ka.>>\FTNT{*}{{\FR 10:5 }{\FR{10:5
}}{\FT{Ɓalli gbal aɓa:
}}{\XT{Pǝris 18:5}}{\FT{.}}}

\VS{6}Sǝ ɓwa mǝnana pàɓamuru male aɓa gūlì arǝ Kǝrǝsti nda yinǝi wi kum akban aban Ɓakuli ka, pà nǝ̀ ɗiban a ɗenyicau male ama, <<Yana nǝ̀ eau a kùli, ace mǝnana nǝ̀ nggá sulǝ Kǝrǝsti a nzali ka>> ɗàng?\FTNT{†}{{\FR 10:6 }{\FR{10:6
}}{\FT{Ɓalli gbal aɓa:
}}{\XT{Nggur 30:13}}{\FT{.}}}

\VS{7}Pà nǝ̀ ɗiban gbal ama, <<Yana nǝ̀ sulǝo a tà-nzali, ace mǝnana nǝ̀ nggá loasǝ Kǝrǝsti a ɓembe ka>> ɗàng?\FTNT{‡}{{\FR 10:7 }{\FR{10:7
}}{\FT{Ɓalli gbal aɓa:
}}{\XT{Nggur 30:13}}{\FT{.}}}


\par }{\PP \VS{8}Cau mala Amsǝban mǝnana à nǝ̀ kumi nǝ gūlì arǝ Kǝrǝsti, mana nda cau mǝnana sǝm nggǝ hamnǝi ka, pà kuko ɗàng. Yàle Malǝmce mala Ɓakuli ka bang ama: <<Ceì ka nda a bano tù, nda a mburkuno, sǝ nda a ɓabumo.>>\FTNT{§}{{\FR 10:8 }{\FR{10:8
}}{\FT{Ɓalli gbal aɓa:
}}{\XT{Nggur 30:14}}{\FT{.}}}

\VS{9}Ɓǝ̀ awu nǝ bang nǝ kúno ama, <<Yesu ka Mǝtalabangŋo na,>> sǝ a nǝ earnǝi nǝ mǝsǝcau a ɓabumo ama Ɓakuli loasǝi a ɓembe ka, a nǝ kum amsǝban.

\VS{10}Acemǝnana nǝ ɓabum sǝ ɓwa nǝ̀ eare nǝ̀ pà ɓamúrì aban Kǝrǝsti, sǝ aɓa pě anggo ka Ɓakuli angŋǝni mǝ'cauɓoarna na; sǝ ɗǝm ngga nǝ kûn sǝ ɓwa nǝ̀ bang paɓamuru male aban Kǝrǝsti, sǝ aɓa pě anggo ka kumǝna amsǝban.

\VS{11}Kǝla mǝnana Malǝmce na ka, <<Ɓwa mǝnana kat paɓamuri a baní ka, pà nǝ̀ nu kǝsǝkya ɗang.>>\FTNT{*}{{\FR 10:11 }{\FR{10:11
}}{\FT{Ɓalli gbal aɓa:
}}{\XT{Isha 28:16}}{\FT{.}}}

\VS{12}Aɓa mǝnia ka kǝgìr gakkita ɓwa Yahudi andǝ ɓwa mǝnana ɓwa Yahudi na raka ɗàng. Yia kat ka, à ndanǝ Mǝtalabangŋo mwashat mǝnana nda Mǝtalabangŋo amur aɓwana kat, sǝ atsǝkbu male mǝnana nyangsang ngga kǝ soapia aɓwana mǝnana kat à kǝ warinǝ ɓua malea a baní ka.

\VS{13}Kǝla mǝnana Malǝmce bang ngga: <<Ɓwa mǝnana kat kǝ ɓua a ban Mǝtalabangŋo kǝ tunǝ lullǝ Mǝtalabangŋo ka, nǝ̀ kum amsǝban.>>\FTNT{†}{{\FR 10:13 }{\FR{10:13
}}{\FT{Ɓalli gbal aɓa:
}}{\XT{Jol 2:32}}{\FT{.}}}


\par }{\PP \VS{14}Sǝama lang sǝ à nǝ̀ tunǝi ɓǝ̀ amsǝia, yi mǝnana ɓǝà pa ɓamuria a baní raka? Sǝ lang sǝ à nǝ̀ paɓamuria a baní, yi mǝnana à malaká ok kǝcau amurí raka? Sǝ lang sǝ à nǝ̀ ok cau amurí, yi mǝnana kǝɓwa hambia wia ce raka?

\VS{15}Sǝ lang sǝ aɓwana nǝ̀ hamnǝ cau, yi mǝnana Ɓakuli túriá raka? Kǝla mǝnana à gilǝì ka: <<Yiu mala aɓwana mǝnana à kǝ hamnǝ Cau Amsǝban ngga gìr mǝɓoarne na kǝ̀rkǝ́r!>>\FTNT{‡}{{\FR 10:15 }{\FR{10:15
}}{\FT{Ɓalli gbal aɓa:
}}{\XT{Isha 52:7}}{\FT{.}}}


\par }{\PP \VS{16}Sǝama aɓwana kat sǝ ak man yì Cau Amsǝban ngga ɗàng. Acemǝnana Ishaya, mǝɓangnǝa mala Ɓakuli nǝ ɓamur rǝì ka, bang ama: <<Mǝtalabangŋo, ya ɓwa na earnǝ cau mana sǝm hamnǝi ka?>>\FTNT{§}{{\FR 10:16 }{\FR{10:16
}}{\FT{Ɓalli gbal aɓa:
}}{\XT{Isha 53:1}}{\FT{.}}}

\VS{17}Ace mani ka, paɓamuru ka kǝ yiu aɓa ok cau mala Ɓakuli, yì Cau Amsǝban mala Kǝrǝsti mǝnana à hamnǝi ka.\FTNT{*}{{\FR 10:17 }{\FR{10:17
}}{\FT{Ɓalli aɓa:
}}{\XT{Gal 3:2,5}}{\FT{.}}}

\VS{18}Sǝ ǝn ɗiban nǝma: nggearǝì ka, à ok ce re? E, à ongŋǝna. Malǝmce ka bang ama:

\par }{\Q <<Cau ka angŋǝna ɓanza kat,

\par }{\QB acau malea kutikina arǝ aban,

\par }{\Q kya bwal masǝlǝata ɓanza.>>\FTNT{†}{{\FR 10:18 }{\FR{10:18
}}{\FT{Ɓalli gbal aɓa:
}}{\XT{Ang 19:4}}{\FT{.}}}


\par }{\MM \VS{19}Sǝ ǝn nggǝ ɗiban ɗǝm nǝma: <<Nggearǝì ka, amǝ Isǝrayila bwalta ce re? E, à bwalte, acemǝnana a nza mala Musa ka, Ɓakuli bang ama,

\par }{\Q <<Mǝ nǝ tsǝa,

\par }{\QB wun nǝ̀ pak mɓali arǝ aɓwana

\par }{\Q mǝnana à karǝ kǝgìr raka.

\par }{\Q Mǝ nǝ tsǝa,

\par }{\QB bum wun nǝ lúllô,

\par }{\Q arǝ cili anzali mǝnana

\par }{\QB à súrǝ̀ kǝgìr raka.>>\FTNT{‡}{{\FR 10:19 }{\FR{10:19
}}{\FT{Ɓalli gbal aɓa:
}}{\XT{Nggur 32:21}}{\FT{.}}}


\par }{\MM \VS{20}Ɗǝm ngga Ishaya nacau nǝ rǝcandǝa ama,

\par }{\Q <<Aɓwana mǝnana

\par }{\Q à altam raka,

\par }{\QB à nda à kumam ngga.

\par }{\Q Ən lǝmdǝ ɓamúràm

\par }{\QB aban aɓwana mǝnana

\par }{\Q à ɗìcem raka.>>\FTNT{§}{{\FR 10:20 }{\FR{10:20
}}{\FT{Ɓalli gbal aɓa:
}}{\XT{Isha 65:1}}{\FT{.}}}


\par }{\MM \VS{21}Sǝ amur amǝ Isǝrayila ka, Ɓakuli na ama,

\par }{\Q <<Ən mǝn abuam

\par }{\QB aɓa pwari kat

\par }{\Q ace ak amǝnia yì

\par }{\QB amǝ'mgbikiru

\par }{\Q andǝ amǝ'murcandǝa>> ka.\FTNT{*}{{\FR 10:21 }{\FR{10:21
}}{\FT{Ɓalli gbal aɓa:
}}{\XT{Isha 65:2}}{\FT{.}}}




\par }\Chap{11}{\SH Ɓwamuru mala Ɓakuli \newline  amur Isǝrayila
\par }
{\PP \VerseOne{1}Ən ɗiban ama, nggearǝì ka, Ɓakuli ginǝna aɓwana male lè? Awo, ginǝia ɗàng! Nggearǝ mim nǝ ɓamur rǝàm ngga, mǝ nda ɓwa Isǝrayila, mǝkà Ibǝrayim, a tàu mala Benjami.

\VS{2}Awo, ko bǝti, Ɓakuli ginǝ aɓwana male mǝnana tària a tita ɓanza ka ɗàng. Ɓalǝ wun kasǝ mbo arǝ ɓua mala Iliya aban Ɓakuli amur amǝ Isǝrayila? Na ama,

\VS{3}<<Mǝtalabangŋo, à walna-lú ka amǝ'ɓangnǝa mô, sǝ à arkina aban-peri mò; kǝ mǝ nda nǝmurǝam ǝn ueo ka, sǝ à ndo à kǝ alta yilǝmem gbal ka.>>\FTNT{*}{{\FR 11:3 }{\FR{11:3
}}{\FT{Ɓalli gbal aɓa:
}}{\XT{1Amur 19:10,14}}{\FT{.}}}

\VS{4}Sǝ a man sǝ Ɓakuli pǝlǝ wi ɗe? Ne wi ama, <<Mǝ ndanǝ aɓwana á-tongno-nong-ɓari (7,000) mǝnana à ɓunbî Ba'al\FTNT{†}{{\FR 11:4 }{\FR{11:4
}}{\FQ{Ba'al:
}}{\FT{Mǝnia ka nda <<ɓakuli mǝ'nyirì.>>}}} raka.>>\FTNT{‡}{{\FR 11:4 }{\FR{11:4
}}{\FT{Ɓalli gbal aɓa:
}}{\XT{1Amur 19:18}}{\FT{.}}}

\VS{5}Kǝ nda anggo yalung, aɓwana nda kam kpokyak mǝnana ɓwamuru mala Ɓakuli tària ka.

\VS{6}Sǝ ɓǝ̀ nda ace ɓwamuru mala Ɓakuli ka, lǝmdǝ ama pà ace atúró-ɓoarna mǝnana aɓwana pàk ka ɗàng. Ɓǝ̀ ana raka, ɓǝ́ ɓwamuru mala Ɓakuli ka pà nǝ̀ duk ɓwamuru ɓafo ɗàng.


\par }{\PP \VS{7}Sǝ ado ka mana sǝm bang le? Ani sǝ ce pa, bangula amǝ Isǝrayila ka, à kum ɓwamuru mala Ɓakuli mǝnana à alkiyite ka ɗàng. Aɓwana aɓalǝia mǝnana Ɓakuli tària ka, à nda à kum ngga. Acilia ka ɓabumia tǝra, à mgbikiru arǝ tunǝban mala Ɓakuli.

\VS{8}Kǝla mǝnana Malǝmce na ka,

\par }{\Q <<Ɓakuli cia a ntulo

\par }{\Q mǝdǝmbǝre,

\par }{\QB peà wia amǝsǝu mǝnana

\par }{\Q à pà nǝ̀ sǝnban ɗang,

\par }{\QB andǝ akiru mǝnana

\par }{\Q à pà nǝ̀ okban raka,

\par }{\QB bà yalung.>>\FTNT{§}{{\FR 11:8 }{\FR{11:8
}}{\FT{Ɓalli gbal aɓa:
}}{\XT{Nggur 29:4; Isha 29:10}}{\FT{.}}}


\par }{\MM \VS{9}Nyar ɗǝm ngga Dauda na ama,

\par }{\Q <<Likiali malea ɓǝ̀

\par }{\QB dupia wia gir'swárban

\par }{\Q aban ká kpa aɓa gbǝ́lî,

\par }{\QB ɓǝ̀ dupia wia tali annda,

\par }{\Q sǝ ɓǝà kum mǝɓane

\par }{\QB mana kārǝa rǝia ka!


\par }{\Q \VS{10}Pǝndǝa ɓǝ̀ gìr amǝsǝia,

\par }{\QB ace mǝnana ɓǝà kǝa

\par }{\Q sǝnban ɗang,

\par }{\QB sǝ ɓǝà ueo aɓata

\par }{\Q dǝmbǝrya mala

\par }{\Q atanni malea,

\par }{\QB málá male pà kàm ɗàng.>>\FTNT{*}{{\FR 11:10 }{\FR{11:10
}}{\FT{Ɓalli gbal aɓa:
}}{\XT{Ang 69:22,23}}{\FT{.}}}


\par }{\SH Aɓwana mǝnana amǝ \newline  Isǝrayila na raka \newline  à kum amsǝban
\par }
{\PP \VS{11}Ən ɗiban ɗǝm nǝma, nggearǝ annda mǝnana amǝ Isǝrayila annda sǝ à kpa ka, à kpana anggo à pà nǝ̀ lo re? Awo, pà anggo ɗàng! Atà cau mala cauɓikea malea ka, amsǝban yina aban aɓwana mala acili anzali mana amǝ Isǝrayila na raka, ace mǝnana yia amǝ Isǝrayila ka ɓǝà dum nǝ mɓali arǝ amǝno yia ɓwana ka.

\VS{12}Pě mǝɓane mala amǝ Isǝrayila, mana à ginǝki amsǝban mana Ɓakuli yinǝia wia nǝi ka, yinǝì ɓanza kume. Sǝ aɓwana arǝ acili anzali gbal ka à kumǝna àwá, atàcau mala kpa malea, yia amǝ Isǝrayila ka. Ɓǝ̀ nda anggo ka, ɗenyi nǝ ulang gulo mala atsǝkbu mǝnana à nǝ̀ yiu amur ɓanza, ace nyare malea, yia amǝ Isǝrayila kat aban Ɓakuli ka!


\par }{\PP \VS{13}Mǝ nda rǝ na wun cau ado, wun aɓwana mǝnana amǝ Yahudi na raka. Acemǝnana mǝ nda mǝ'mishan mana à tasǝam aban wun ngga, ǝn nggǝ gusǝlǝce túró mem.

\VS{14}Aɓa mǝno anggo ka, ǝn nggǝ earce nǝma, ɓǝ̀ nǝ̀ gandǝ pa ka, mǝ nǝ tsǝk amǝ Isǝrayila, aɓwana mem aɓa nggūrǝu, ɓǝà dum nǝ mɓali mala kum gìr mana wu ndanǝi ka, ace mǝnana ɓǝ̀ ǝn amsǝ aɓwana aɓalǝia.

\VS{15}Ɓǝ̀ ginǝban mǝnana Ɓakuli ginǝia ka, yinǝ amsǝban aban acilia aɓwana a ɓanza ka, lang sǝ ea nǝ̀ pa? Nǝ̀ duk pa yilǝmu aban aɓwana mǝnana à wuna ka!


\par }{\PP \VS{16}Ibǝrayim andǝ acilia akáu mana a pwarian ngga, Ɓakuli tària à duk amale. Anggo gbal sǝ amǝkea nǝ̀ pa, à nǝ̀ duk a mala Ɓakuli. Kǝla mǝnana ɓǝ̀ dyar bǝredi andǝa kǝringni ka mǝfele na ka, ɓwannè gbal ka nǝ̀ do mǝfele na. Sǝ ɓǝ̀ anlerǝ nggun ngga amǝfele na ka, nggearǝ abuí gbal ka amǝfele na.


\par }{\PP \VS{17}Ɓakuli ginǝkina pas atà amǝ Yahudi kǝla mǝnana à kǝ kpalǝki abu nggun ngga. Sǝ wun aɓwana mǝnana amǝ Yahudi na raka, wun mǝnana Ɓakuli angŋǝna wun ngga, wu nda kǝla abu-nggun mùrú-bondo mǝnana à zwaɓia arǝ nggun mùrú-ɓala ka. Wu angŋa ban came mala aɓea bu-nggun mǝnana à kpalǝkia arǝ nggun-mùrú-ɓala ka. Ace mani ka, wu ongŋǝna banɓoarna tsǝkbu mala Ɓakuli mǝnana pa ace Ibǝrayim andǝ amǝkè ka.

\VS{18}Acemani ka, wu kǝa nggori ace zwaɓi mǝnana à zwaɓi wun, wu akban came mala abu-nggun mǝnana à kpalǝkia ka ɗàng. Wu nda mǝnana wu bwalkiyi nlerǝ nggun ngga ɗàng, nlerǝ nggun nǝ̀ bwalkiyi wun.


\par }{\PP \VS{19}Sǝ wun ngga, wun nǝ̀ na ama, <<E, abu-nggun ngga à kpalǝkia ace mǝnana ɓǝà zwaɓiǎm arǝì ka.>>

\VS{20}E, mǝnia ka mǝsǝcau na, à kpalǝki abu nggun mǝno ace ɗwanyi paɓamuru malea nǝ mǝsǝcau aban Kǝrǝsti. Sǝ pǝlǝa à zwaɓi wun acemǝnana wu pà ɓamur wun ngga. Sǝ paɓamuru ma'wun ɓǝ̀ kǝa tsǝk wun, wu dum nǝ twàlɓamúrû ɗang, wu dum nǝ ɓanggi Ɓakuli.

\VS{21}Sǝ ɓǝ̀ Ɓakuli ka kpalǝki abu nggun mǝnana a lo andǝ nggun ngga, sǝ nǝ wun mǝnana à zwaɓi wun nǝ zwaɓio ka le?


\par }{\PP \VS{22}Wu sǝn pěmǝɓoarne andǝ ɓinǝce mǝɓane mala Ɓakuli. Ɓashi male ka nda hakǝrak arǝ aɓwana mǝnana à pàk mǝɓane ka, sǝ wun ngga kǝ pakka wun mǝɓoarne, ɓǝ̀ wu lidǝmba aɓa pěmǝɓoarne male ka. Ɓǝ̀ ana raka, wun gbal ka nǝ̀ kpali wun.

\VS{23}Sǝ ɓǝ̀ amǝ Isǝrayila nǝ̀ ɗeki mgbikiru malea, à nǝ̀ paɓamuria ka, à nǝ̀ nyare à nǝ̀ zwaɓia ɗǝm, acemǝnana Ɓakuli ka ndanǝ rǝcandǝa nǝ̀ nyesǝia, nǝ̀ lanzǝia arǝ nggun mǝnana à kasǝia arǝì ka.

\VS{24}A masǝlǝate ka, wun aɓwana mǝnana amǝ Isǝrayila na raka, wu nda kǝla abu-nggun mùrú-bondo mǝnana à kasǝia, à yì zwaɓia arǝ nggun mùrú-ɓala, mǝnana ɓoaro ɓǝà pè anggo raka. Sǝ amǝ Isǝrayila ka, à nda kǝla nggun-mùrú-ɓala; sǝ pà nǝ̀ kwanbi Ɓakuli ɗang, mana nǝ̀ nyesǝia, kǝla abu-nggun mǝnana à kasǝia ka, nǝ̀ cia ɗǝm a ban came malea ka.


\par }{\SH Ɓwamuru mala Ɓakuli \newline  amur aɓwana kat
\par }
{\PP \VS{25}Wun amǝ'eamrǝarǝu, Ən nggǝ earce ɓǝ̀ wu súrǝ̀ mǝnia yì cau mana nda aɓa sǝmbǝrǝa ɗiɗyal sǝ adyan ngga, Ɓakuli pusǝni a banfana ka, ace mǝnana wu kǝa dum nǝ twàlɓamúrû raka. Murcandǝa mǝnia yipì amǝ Isǝrayila ka, nǝ̀ nggá malâ, ɓǝ̀ làkkì mala aɓwana mǝnana amǝ Isǝrayila na raka, mǝnana à nǝ̀ kum amsǝban mala Ɓakuli, yi lúmsǝ̀nà ka.

\VS{26}Sǝ ɓǝ̀ mǝno yi pángŋǝ̀nà anggo ka, amǝ Isǝrayila kat ka à nǝ̀ kum àwá. Kǝla mǝnana Malǝmce na ka:

\par }{\Q <<Mǝ'amsǝban ngga,

\par }{\Q nǝ̀ pur a Urǝshalima;

\par }{\QB nǝ̀ pǝlǝ múr amǝ Isǝrayila

\par }{\Q ɓǝà purî ɓá ɗwanyi

\par }{\QB súrǝ̀ Ɓakuli.


\par }{\Q \VS{27}Sǝ mǝnia ka nǝ̀ duk

\par }{\Q kùrcau mem sǝnǝia ama,

\par }{\QB mǝ nǝ twalia wia ban

\par }{\Q acauɓikea malea.>>\FTNT{†}{{\FR 11:27 }{\FR{11:27
}}{\FT{Ɓalli gbal aɓa:
}}{\XT{Isha 59:20,21; 27:9; Ir 31:33,34}}{\FT{.}}}


\par }{\PP \VS{28}Acemǝnana amǝ Isǝrayila ɓinǝce Cau Amsǝban ngga, à dumǝna aɓibura mala Ɓakuli, sǝ mǝno ka, nda ace ɓoaro ma'wun, wun aɓwana mǝnana amǝ Isǝrayila na raka. Sǝ atàcau mala twalban mala Ɓakuli mǝnana tàr akeâ ɓǝà duk aɓwana male ka, kǝ earcea più.

\VS{29}Ɓakuli ka, kǝ nggaɗi bumi arǝ aɓoro male aban aɓwana, mana nǝ̀ ea arǝia ɗǝm ngga ɗàng, sǝ aɓwana mana tunǝia sǝ tària ka, pà nǝ̀ ginǝkia ɗàng.

\VS{30}Ɗiɗyal ka, wun aɓwana mǝnana amǝ Isǝrayila na raka, wu nda ka amǝ mgbikiru aban Ɓakuli; sǝ adyan ngga wu kumǝna ɓwamuru, acemǝnana amǝ Isǝrayila lǝmdǝì Ɓakuli mgbikiru ka.

\VS{31}Yia amǝ Isǝrayila a dyan ngga, à nda ɓá mgbikî Ɓakuli kiru, sǝ kǝla mana Ɓakuli lǝmdǝa wun ɓwamuru ka, yia gbal ka, à nǝ̀ kum ɓwamuru.

\VS{32}Ɓakuli ka, tsǝk aɓwana kat aɓata kùrban mala mgbikiru, ace mǝnana nǝ̀ lǝmdǝ ɓwamuru male aban koyana le ka.


\par }{\SH Ɓwangsǝban aban Ɓakuli
\par }
{\Q \VS{33}E, gulo mala kume mala

\par }{\QB Ɓakuli, andǝ sǝlǝe,

\par }{\Q andǝ súrǝè male ka,

\par }{\QB kǝgìr pà kàm à nǝ̀ kànì arǝì ɗàng!\FTNT{‡}{{\FR 11:33 }{\FR{11:33
}}{\FQ{kǝgìr pà kàm à nǝ̀ kànì arǝì ɗàng!
}}{\FT{Ko: maɗani pà kàm ɗàng.
}}}

\par }{\Q Yana nǝ̀ gandǝ mǝngi ɓalǝ

\par }{\QB anê male!

\par }{\Q Yana ɓwe nǝ̀ gandǝ súrǝ̀

\par }{\QB anjar male!


\par }{\Q \VS{34}<<Yana súrǝ̀ ɓabum

\par }{\QB Mǝtalabangŋo?

\par }{\Q Yana ɓwe nǝ̀ gandǝ

\par }{\QB pè wi kwarkiru?>>\FTNT{§}{{\FR 11:34 }{\FR{11:34
}}{\FT{Ɓalli gbal aɓa:
}}{\XT{Isha 40:13}}{\FT{.}}}


\par }{\Q \VS{35}<<Sǝ yana ɓwe pè

\par }{\QB Ɓakuli kǝgìr,

\par }{\Q mǝnana kǝ earce ɓǝ̀ Ɓakuli

\par }{\QB mbwe ka?>>\FTNT{*}{{\FR 11:35 }{\FR{11:35
}}{\FT{Ɓalli gbal aɓa:
}}{\XT{Ayu 41:11}}{\FT{.}}}


\par }{\Q \VS{36}Agirbunda kat ka,

\par }{\Q à pur nǝ baní,

\par }{\QB sǝ nǝ rǝcandǝa male

\par }{\Q sǝ agir kat pa,

\par }{\QB sǝ à nda ace gulo male.

\par }{\Q Gulo kat ka,

\par }{\QB ɓǝ̀ duk male,

\par }{\QB masǝlǝate pà kàm ɗàng!

\par }{\Q Ɓǝ̀ do anggo.




\par }\Chap{12}{\SH Túró mala amǝkwaɗi aban \newline  Ɓakuli andǝ aɓwana
\par }
{\PP \VerseOne{1}Ace mani ka, wun amǝ'eambǝam, ǝn nggǝ ɓuakia rǝ wun, nǝ ɓwamuru mala Ɓakuli, wu pa rǝwun aban Ɓakuli, kǝla gìr'nkila mǝyilǝmui, mǝnana wun nǝ̀ duk amale, sǝ nǝ̀ pwasǝbumi ka. Mǝnia ka nda peri ma'wun mǝɓafoe a baní.\FTNT{*}{{\FR 12:1 }{\FR{12:1
}}{\FT{Ɓalli gbal aɓa:
}}{\XT{Rom 6:13,16,19; 1Bit 2:5}}{\FT{.}}}

\VS{2}Wu kǝa kpata ɓealu andǝ kúncau mala mǝnia yì ɓanza ka ɗàng. Wu ɗeki Ɓakuli ɓǝ̀ nggaɗi wun nǝ tsǝk ɗenyicau ma'wun ɓǝ̀ duk bǝshe. Anggo sǝ wun nǝ̀ gandǝ súrǝ̀ nê mala Ɓakuli, mǝnana mǝɓoarne na, andǝ mǝnana nǝ̀ duk gir'a a baní, sǝ nda pepè ka.


\par }{\PP \VS{3}Nǝ ɓwamuru mǝnana à pam ngga, ǝn nggǝ banggi koyan atà wun ngga, ɓǝ̀ kǝa twal ɓamúrì kǝ̀rkǝ́r ɓǝ̀ kútì bancame male ɗàng. Ɓǝ̀ ɗenyicau mala koya ɓwa ka, ɓǝ̀ karǝ arǝ paɓamuru male mǝnana Ɓakuli pe wi ka.

\VS{4}Kǝla mǝnana nggùnrǝu ka abare nda pas, sǝ koya bare ka túró male nda ɗàng ngga,\FTNT{†}{{\FR 12:4 }{\FR{12:4
}}{\FT{Ɓalli gbal aɓa:
}}{\XT{1Kor 12:12-14; Afi 4:4,16}}{\FT{.}}}

\VS{5}anggo, aɓa Kǝrǝsti ka, sǝm mǝnana sǝm nda pas ka, sǝm dumǝna nggūrǝu mwashat, sǝ sǝm nda ace rǝarǝ sǝm.\FTNT{‡}{{\FR 12:5 }{\FR{12:5
}}{\FT{Ɓalli gbal aɓa:
}}{\XT{1Kor 10:17; 12:20,27; Afi 4:25}}{\FT{.}}}

\VS{6}Sǝm ndanǝ aɓoro ɗàngɗáng aɓa ɓwamuru mǝnana Ɓakuli pa sǝm ngga. Ɓǝ̀ mò yì ɓoro nda na gì Ɓakuli ka, pè a njarì mǝnana karǝ arǝ paɓamuru mò ka.\FTNT{§}{{\FR 12:6 }{\FR{12:6
}}{\FT{Ɓalli gbal aɓa:
}}{\XT{1Kor 7:7; 12:4-11; 1Bit 4:10-11}}{\FT{.}}}

\VS{7}Ɓǝ̀ pakkia aɓwana túró nda mò yì ɓoro ka, wú kǝ pê aɓa mǝsǝcau. Ɓǝ̀ mò ka kanigir na ka, wú kǝ kania aɓwana gìr.

\VS{8}Ɓǝ̀ mò ka ɓakɓabum aɓwana na ka, wú kǝ pak túró ɓakɓabum. Ɓǝ̀ pàbù nda mò yì ɓoro ka, wú kǝ pê nǝ ɓabumo mwashat. Ɓǝ̀ mò ka túró lidǝmba nǝ aɓwana na ka, wú kǝ pê nǝ ɓabumpina. Sǝ ɓǝ̀ lǝmdǝ ɓwamuru nda mò ka, wú kǝ lǝmdǝí nǝ banɓoarnado.


\par }{\SH Do mala mǝkpata Ɓakuli \newline  aɓa earcearǝu
\par }
{\PP \VS{9}Earcearǝu ka, ɓǝà pè nǝ mǝsǝcau. Wu ginǝki ɓealɓikea, sǝ wu bwal gìr mǝnana mǝɓoarne na ka kàngkàng.

\VS{10}Wu earce rǝarǝ wun nǝ earceban mǝ'mǝsǝcau nì. Ɓǝ̀ ban ɓoara wun arǝ pe rǝarǝ wun gulo.

\VS{11}Ce wu duk amǝnkundǝr, amǝ'ɗwanyi rǝɓǝla arǝ túró ɗang, wu duk amǝ bumpina aɓa pakki Mǝtalabangŋo túró nǝ ɓabum wun kat.

\VS{12}Wu dum nǝ banɓoarnado aɓa tsǝkɓalǝu ma'wun; wu dum nǝ munyi aɓa tanni; wu do aɓa pak hiwi koya pwari.\FTNT{*}{{\FR 12:12 }{\FR{12:12
}}{\FT{Ɓalli gbal aɓa:
}}{\XT{Atúró 1:14; Rom 5:2; 1Tas}}{\FT{.}}}

\VS{13}Wu kǝ gau gìr ma'wun ace bwalia aɓwana mala Ɓakuli mǝnana à nda aɓa tǝle ka; wu do nǝ ɓealu mala ak abǝri.


\par }{\PP \VS{14}Wu tsǝki aɓwana mǝnana à kǝ pa wun tanni ka bù; wu tsǝkia wia bù, ce wu suia ɗàng.\FTNT{†}{{\FR 12:14 }{\FR{12:14
}}{\FT{Ɓalli gbal aɓa:
}}{\XT{Mat 5:44; Luk 6:28}}{\FT{.}}}

\VS{15}Wu pak banɓoarnado wunǝ aɓwana mǝnana à kǝ pak banɓoarnado ka; wu ɓua wunǝ aɓwana mǝnana à kǝ ɓua ka.

\VS{16}Wu do aɓa dotarǝu mala amǝ'eamrǝarǝu; wu kǝa twal ɓamur wun ɗàng; wu dum nǝ earce kpapi ɓamuru wunǝ aɓwana mǝnana acili aɓwana twali à pà kun ɓe kǝgìr raka. Wu kǝa twali kǝla wu kútì aɓwana nǝ sǝlǝe ɗàng.


\par }{\PP \VS{17}Ce wu nyesǝî kǝ ɓwa ɓealɓikea ace ɓealɓikea ɗang. Wu pak gìr mǝnana nǝ̀ lǝmdǝì aɓwana kat pěmǝɓoarne ma'wun ngga.\FTNT{‡}{{\FR 12:17 }{\FR{12:17
}}{\FT{Ɓalli gbal aɓa:
}}{\XT{Pas 20:22; 2Kor 8:21; 1Tas 5:15}}{\FT{.}}}

\VS{18}Ɓǝ̀ nǝ̀ gandǝ pa ka, wu do aɓa dorǝpwala wunǝ aɓwana kat.\FTNT{§}{{\FR 12:18 }{\FR{12:18
}}{\FT{Ɓalli gbal aɓa:
}}{\XT{Mar 9:50; Rom 14:19}}{\FT{.}}}

\VS{19}Wun amǝ'eambǝam mǝnana ǝn earkiyicea ka, wu kǝa pak mǝɓane a kun mǝɓane mǝnana à pakka wun ngga ɗàng. Wu nyinggi Ɓakuli mbwe tangnakusǝu aɓa ɓashi male. Acemǝnana Mǝtalabangŋo bang aɓa Malǝmce ama,

\par }{\Q <<Mbweban a kúnì ka

\par }{\QB mem na,

\par }{\QB mǝ nǝ mbwe.>>\FTNT{*}{{\FR 12:19 }{\FR{12:19
}}{\FT{Ɓalli gbal aɓa:
}}{\XT{Pǝris 19:18; Nggur 32:35; Ib 10:30}}{\FT{.}}}


\par }{\MM \VS{20}A kun mani, kǝla mana Malǝmce na ka,

\par }{\Q <<Ɓǝ̀ ɓio-mǝbura nda

\par }{\Q aɓa nzala ka,

\par }{\QB pe wi girlina;

\par }{\Q ɓǝ̀ mǝsamur wali ka,

\par }{\QB pe wi mùr ɓǝ̀ nu.

\par }{\Q Aɓa pě anggo ka,

\par }{\QB a nǝ rambi wi

\par }{\Q nkalang-bǝsa

\par }{\QB mǝ earke a mùrí.>>\FTNT{†}{{\FR 12:20 }{\FR{12:20
}}{\FT{Ɓalli gbal aɓa:
}}{\XT{Pas 25:21,22}}{\FT{.}}}


\par }{\MM \VS{21}Wu kǝa eari ɓealɓikea ɓǝ̀ limurǝm amur wun ɗàng, wu limurǝm amur ɓealɓikea nǝ pěmǝɓoarne.




\par }\Chap{13}{\SH Pagulo aban aɓwana mana \newline  a cia amur wun ngga
\par }
{\PP \VerseOne{1}Ko ya ɓwa ka ɓǝ̀ nyesǝ ɓamúrì aɓata aɓwana mǝnana à pea wia gara yálban ngga, acemǝnana ɓekǝ gara-murǝm pà kàm mǝnana pur nǝ ban Ɓakuli raka ɗàng; sǝ aɓwana mǝnana à bwalkiyi gara-murǝm ado ka, Ɓakuli nǝ̀ cia.\FTNT{*}{{\FR 13:1 }{\FR{13:1
}}{\FT{Ɓalli gbal aɓa:
}}{\XT{Tit 3:1; 1Bit 2:13-14; Pas 8:15; Yoh 19:11}}{\FT{.}}}

\VS{2}Acemani ka, ɓwa mǝnana kat mgbicau a rǝia ka, ndarǝ mgbicau arǝ gir mǝnana Ɓakuli nǝ̀ kwakite ka. Sǝ aɓwana mǝnana kat à mgbicau a rǝia ka, à nǝ̀ nunbi ɓamuria ɓashi.

\VS{3}Ayálban ngga à cia ace pa ɓangciu aban aɓwana mǝnana à kǝ pak mǝɓoarne ka ɗàng, she aban amǝ'ɓealɓikea. Ɓǝ̀ a kǝ́ earce ama a pà nǝ dum nǝ ɓangciu a rǝia raka, pak gìr mǝnana mǝɓoarne na ka, sǝ yia ka à nǝ̀ ɓwangsǝo.

\VS{4}Amǝ'yálmúrû ka, aɓwana na mǝnana Ɓakuli nǝ̀ cia ace pakko gir mǝɓoarne ka. Sǝ ɓǝ̀ a kǝ́ pak mǝɓane ka, dumǝna púp ɓangciu nǝ̀ pakko, acemǝnana à pania wia rǝcandǝa mala pàtanni. Yia ka amǝtúró na mǝnana Ɓakuli cia ace pea amǝ pak mǝɓane tanni ka.

\VS{5}Ace mani ka, wu pà ɓamur rǝ wun aɓatea. Ko ɓǝ̀ pà ace ɓanggi kum pàtanni raka, wu pè ace mǝnana ɓabum wun ɓǝ̀ kǝa mak wun raka.


\par }{\PP \VS{6}Ɗǝm ngga, nda gìr mǝnana tsǝa sǝ wu kǝ mbwe boalo-cemi ka, acemǝnana yia ayálban ngga Ɓakuli nǝ̀ cia aɓa túró, sǝ boalo ka nda mǝnana nǝ̀ bwalia kam ɓǝà pà rǝcandǝa andǝ bumia arǝ túró mǝnana à pakkiyi kat ka.

\VS{7}Wu pea aɓwana kat, agir mǝnana à kǝ kpani atà wun ngga: wu pea wia boalo-cemi mala ɓamur rǝ wun andǝ boalo-cemi mala agirkuma ma'wun. Wu kǝ lǝmdǝia wia gusǝlǝban andǝ pagulo kat.\FTNT{†}{{\FR 13:7 }{\FR{13:7
}}{\FT{Ɓalli gbal aɓa:
}}{\XT{Mat 22:21; Mar 12:17; Luk 20:25}}{\FT{.}}}


\par }{\SH Lǝmdǝì arǝu earcearǝu
\par }
{\PP \VS{8}Wu kǝa eare ɓǝ̀ kǝɓwa kpata wun tangna nǝ kǝgìr ɗàng, she earcearǝu mǝnana dumǝna púp wun nǝ̀ lǝmdǝia rǝ wun ngga. Ɓwa mǝnana kǝ earce ɓi mǝ'murkala ka, lùmsǝ̀nà Nggurcau mala Ɓakuli.\FTNT{‡}{{\FR 13:8 }{\FR{13:8
}}{\FT{Ɓalli gbal aɓa:
}}{\XT{Mat 22:39-40; Rom 13:10; Gal 5:14; Kol 3:14; Jem 2:8}}{\FT{.}}}

\VS{9}Anzongcau mǝnana ama, <<Kǝa nongnǝ ɓwa mana wu al rǝ wun wunǝi raka ɗàng.>> <<Kǝa wal-lú ɗàng.>> <<Kǝa iun'í ɗang.>> <<Kǝa sham gìr mala ɓwa ɗàng,>>\FTNT{§}{{\FR 13:9 }{\FR{13:9
}}{\FT{Ɓalli gbal aɓa:
}}{\XT{Pur 20:13-15,17; Nggur 5:17-21}}{\FT{.}}} andǝ aɓea mǝnana kat à ndakam ngga, à nda à kpapia aɓa nzongcau mwashat ama, <<Earce ɓio mǝ'murkala kǝla mǝnana a earce ɓamúrò ka.>>\FTNT{*}{{\FR 13:9 }{\FR{13:9
}}{\FT{Ɓalli gbal aɓa:
}}{\XT{Pǝris 19:18}}{\FT{.}}}

\VS{10}Earcearǝu pa nǝ̀ pakki kǝɓwa mǝɓane ɗàng. Acemani ka, ɓwa mǝnana ndanǝ earcearǝu arǝ aɓwana ka, nda rǝ lùmsǝ anzongcau mǝnana kat aɓa Nggurcau mala Ɓakuli ka.\FTNT{†}{{\FR 13:10 }{\FR{13:10
}}{\FT{Ɓalli gbal aɓa:
}}{\XT{Mat 22:39-40; Rom 13:8; Gal 5:14; Jem 2:8}}{\FT{.}}}


\par }{\PP \VS{11}Dumǝna púp wun nǝ̀ pak anggo, acemǝnana wu sùrǝ́nà rǝ nza mǝnia sǝm nda aɓalǝi ka. Pwari pàngŋǝ̀nà mǝnana wun nǝ̀ loapi ntulo ka, acemǝnana amsǝban ma'sǝm yina ado tù, amur mǝnana sǝm tita pana ɓamur sǝm nǝi ka.\FTNT{‡}{{\FR 13:11 }{\FR{13:11
}}{\FT{Ɓalli gbal aɓa:
}}{\XT{Afi 5:14; 1Tas 5:6}}{\FT{.}}}

\VS{12}Dù málá nǝ̀ malâ; ban málá nǝ̀ kwaro. Ɓǝ̀ sǝm nying pakki agir mala pǝndǝa, ɓǝ̀ sǝm oasǝ agirmunǝo mala tǎlaban.\FTNT{§}{{\FR 13:12 }{\FR{13:12
}}{\FT{Ɓalli gbal aɓa:
}}{\XT{1Yoh 2:8; Afi 5:11; 1Tas 5:8}}{\FT{.}}}

\VS{13}Ɓǝ̀ sǝm dukdo ɓealu ɓoarnsari kǝla aɓwana mǝnana à nda aɓa tǎlaban mala pwari ka. Pà aɓa nukiagir ko wal wale, andǝ kiɗiki mala nonggi nǝ rǝarǝu ko alta banɓoarnado mala pakki agir kǝsǝkya, andǝ munǝki-amunǝo ko mɓali ka ɗàng.\FTNT{*}{{\FR 13:13 }{\FR{13:13
}}{\FT{Ɓalli gbal aɓa:
}}{\XT{1Tas 4:12; Gal 5:19-21}}{\FT{.}}}

\VS{14}A kún mani ka wu oasǝ Mǝtalabangŋo Yesu Kǝrǝsti arǝ wun, sǝ wu kǝa kánǝ ɗenyicau ma'wun arǝ alita nggūrǝu njar mala loasǝ anpel male ɗàng.\FTNT{†}{{\FR 13:14 }{\FR{13:14
}}{\FT{Ɓalli gbal aɓa:
}}{\XT{Gal 3:27; 5:16}}{\FT{.}}}




\par }\Chap{14}{\SH Kǝa ɓashì mǝ'eambo ɗàng
\par }
{\PP \VerseOne{1}Mǝkwaɗi mǝnana pànǝ rǝcandǝa aɓa paɓamuru male aban Ɓakuli raka, wu é, sǝ wu kǝa kutia makgìr andǝi amur agir mǝnana aɓwana kat sǝ à eare amurí raka ɗàng.

\VS{2}Paɓamuru mala ɓeɓwa ka, eari wi ɓǝ̀ li gìr mǝnana kat sǝni girlina na ka, sǝ ɓwa mǝnana gatti aɓa paɓamuru male ka, kǝ mbúgir na likiyi ka.

\VS{3}Ɓwa mǝnana kǝ li koya gìr ka, ɓǝ̀ kǝa ɓǝsǝki ɓwa mǝnana kǝ li raka ɗàng. Sǝ ɓwa mǝnana gbal kǝ li koya gìr raka, ɓǝ̀ kǝa ɓǝsǝki ɓwa mǝnana kǝ li ka ɗàng; acemǝnana Ɓakuli ka, angŋǝnia yia kǝm.\FTNT{*}{{\FR 14:3 }{\FR{14:3
}}{\FT{Ɓalli gbal aɓa:
}}{\XT{Kol 2:16}}{\FT{.}}}

\VS{4}Sǝ a nda yan, mǝnana a nǝ ɓashì mǝtúró-ɓala mala ɓeɓwa ka? Mǝtúró-ɓala ka mǝtala-ɓala male na nǝ̀ kasǝi ɓashi mǝnana nǝ̀ lǝmdǝ kpa ko came male ka. Sǝ yì ka, nǝ̀ kum kusǝu-came, acemǝnana Mǝtalabangŋo nǝ̀ gandǝ tsǝì ɓǝ̀ came.


\par }{\PP \VS{5}Ɗǝm ngga, ɓeɓwa kǝ twal ɓè pwari nǝ gulo amur acilia apwari, sǝ ɓeɓwa ka kǝ twal apwari kat ka à nda mwashat. Koyan ngga ɓǝ̀ sǝlǝ ama ko ɓǝ̀ mǝye na twalo a sǝne male ka, ɓǝ̀ kpate anggo.

\VS{6}Aɓwana mǝnana à gusǝlǝ ɓe pwari ace peri aban Mǝtalabangŋo ka, à pa anggo ace pe Mǝtalabangŋo gulo. Aɓwana mǝnana à nǝ̀ gandǝ li koya ulang girlina nani ka, à pè ace gusǝlǝ Mǝtalabangŋo, acemǝnana à kǝ pakki Ɓakuli yàwá ace girline. Sǝ aɓwana mǝnana à ɓinǝ li aɓea girlina ka, à pa anggo gbal, ace pe Mǝtalabangŋo gulo, andǝ pak yàwá aban Ɓakuli.

\VS{7}Kǝɓwa pà aɓalǝ sǝm mǝnana dupî ɓamúrì, ko a na raka, nǝ̀ wuki ɓamúrì ka ɗàng.

\VS{8}Ɓǝ̀ sǝm ndanǝ yilǝmu ka, nda ace gusǝlǝ Mǝtalabangŋo, sǝ ɓǝ̀ sǝm wu gbal ka, nda ace gusǝlǝ Mǝtalabangŋo. Lǝmdǝ ama, ko sǝm ndanǝ yilǝmu, sǝ ko sǝm wu ka, sǝm nda ka mala Mǝtalabangŋo.


\par }{\PP \VS{9}Nda àkǝ̀ ce mǝnia sǝ Kǝrǝsti wú, sǝ lo nǝ yilǝmu, acemǝnana ɓǝ̀ duk Mǝtalabangŋo amur aɓwana mǝnana à wuna ka, andǝ aɓwana mǝnana à ndanǝ yilǝmu ka.

\VS{10}Sǝ we ado ka, palang sǝ a kǝ ɓashì mǝ'eambo? Palang sǝ a kǝ nyesǝ mǝ'eambo ɓà? Sǝm kat ka, sǝm nǝ̀ nggá came a ɓadǝm buno-ɓashi mala Ɓakuli.\FTNT{†}{{\FR 14:10 }{\FR{14:10
}}{\FT{Ɓalli gbal aɓa:
}}{\XT{Mat 16:27; 2Kor 5:10}}{\FT{.}}}

\VS{11}Malǝmce bang ama,

\par }{\Q << <Mǝtalabangŋo kǝ na ama,

\par }{\QB Kǝla mǝnana kàngkàng

\par }{\Q mǝ ndakam nǝ yilǝmu ka,>

\par }{\QB <koya nkūnu ka,

\par }{\Q nǝ̀ ɓun a ɓadǝmbam,

\par }{\QB sǝ koya lasǝu ka

\par }{\Q nǝ̀ bang ama

\par }{\QB Mǝ nda Ɓakuli.> >>\FTNT{‡}{{\FR 14:11 }{\FR{14:11
}}{\FT{Ɓalli gbal aɓa:
}}{\XT{Isha 45:23}}{\FT{.}}}


\par }{\MM \VS{12}Mǝno ka lǝmdǝ ama ko yana atà sǝm ngga, nǝ̀ bǝl kúni nǝ ɓamúrì aban Ɓakuli.


\par }{\SH Kǝa tsǝk mǝ'eambo \newline  ɓǝ̀ anndǝ ɗang
\par }
{\PP \VS{13}Ace mani ka, ɓǝ̀ sǝm nying ɓashì rǝarǝ sǝm. Ɓoaro male ka, ɓǝ̀ sǝm twali a ɓabum sǝm ama pà sǝm nǝ̀ pak ɓè kǝgìr mǝnana nǝ̀ tsǝki amǝ'eamrǝarǝu gìr-annda, ko nǝ̀ tamsǝia aɓa kwaɗi malea ka ɗàng.\FTNT{§}{{\FR 14:13 }{\FR{14:13
}}{\FT{Ɓalli gbal aɓa:
}}{\XT{Mat 7:1; 1Kor 8:13}}{\FT{.}}}

\VS{14}A dotārǝú mem sǝnǝ Mǝtalabangŋo Yesu ka, ǝn yi sǝlǝa, sǝ ǝn earna ama, kǝ girlina pa kàm mǝnana mǝɓane na nǝ ɓamúrì ka ɗàng; sǝama ɓǝ̀ ɓwa sǝni sǝ na ama girlina ka ɓoaro ɓǝ̀ li raka, a baní ka dumǝna mǝɓane.

\VS{15}Ɓǝ̀ a tsǝk mǝ'eambo sǝ banɓiki wi nǝ girlina mǝnana a li ka, lǝmdǝ ama a kǝ pak gìr aɓa earcearǝu ɗang. Kǝa eare girlina mǝnana a kǝ li ka, ɓǝ̀ tsǝk mǝ'eambo mǝnana Kǝrǝsti wú ace ka, ɓǝ̀ kiɗiki ɗàng!

\VS{16}Kǝa nying gìr mǝnana a twali mǝɓoarne na ka, ɓǝ̀ aɓwana na mǝɓane amurí ɗàng.\FTNT{*}{{\FR 14:16 }{\FR{14:16
}}{\FT{Ɓalli gbal aɓa:
}}{\XT{1Kor 10:30}}{\FT{.}}}

\VS{17}Acemǝnana Domurǝm mala Ɓakuli ka, cau mala liki agirlina andǝ nuki agir na ɗàng. Nda ace do nǝ cauɓoarna, andǝ dorǝpwala, andǝ banɓoarnado aɓa Bangŋo Mǝfele.

\VS{18}Ɓwa mǝnana kat kǝ pakki Kǝrǝsti túró nǝ ulang mǝnia yì ɓealu ka, nǝ̀ kum akban mala Ɓakuli, sǝ aɓwana nǝ̀ earnǝi gbal.


\par }{\PP \VS{19}Acemani ka, ɓǝ̀ sǝm ɓariki arǝ pakki agir mǝnana à nǝ̀ yinǝ dorǝpwala andǝ dotarǝu mala ɓak rǝarǝ sǝm ngga.\FTNT{†}{{\FR 14:19 }{\FR{14:19
}}{\FT{Ɓalli gbal aɓa:
}}{\XT{Mar 9:50; Rom 12:18; 1Tas 5:11}}{\FT{.}}}

\VS{20}Wu kǝa kiɗiki túró mala Ɓakuli nǝ cau mala girlina ɗang. Agirlina kat ka amǝɓoarne na, sǝ ɓoaro ɓǝ̀ ɓwa li girlina mǝnana nǝ̀ tsǝk ɓeɓwa ɓǝ̀ kpa aɓa cauɓikea ka ɗàng.

\VS{21}Nǝ̀ ɓoaribanì wu nying li nyama ko nu mùr-ɓǝlanggun anap, ko pàk koya gìr nani mǝnana kat nǝ̀ tsǝk mǝ'eambo nǝ̀ kpa aɓa cauɓikea ka.


\par }{\PP \VS{22}Ace mani ka, ɓǝ̀ ko mana sǝ nda gìr mǝnana a earnǝi amur amǝno yì agir ka, ɓǝ̀ do anre wun wunǝ Ɓakuli. Tsǝkbu mala Ɓakuli na amur ɓwa mǝnana panǝ múr-halǝkya arǝ pak gìr mǝnana sǝlǝna ama nda pepè ka ɗàng.

\VS{23}Sǝ ɓwa mǝnana ɗenyicau male kǝ tuti arǝ li gìr, sǝ kutia li gìrnî ka, pàngŋǝ̀nà cauɓikea, acemǝnana mǝno yì pě male ka, pà nǝ ɓabum mala kpata gìr a njar mala Ɓakuli ɗang, sǝ gìr mǝnana kat ɓwa pè, sǝ ɓabumi eari wi ama gìrnî ka nda pepè a ɓadǝm Ɓakuli raka, cauɓikea na.




\par }\Chap{15}{\SH Wu pwasǝbum aɓwana
\par }
{\PP \VerseOne{1}Sǝm mǝnana sǝm ndanǝ rǝcandǝa ka, ɓoaro ɓǝ̀ sǝm bwalì aɓwana mǝnana à gatti ka,\FTNT{*}{{\FR 15:1 }{\FR{15:1
}}{\FQ{ɓoaro ɓǝ̀ sǝm bwalì aɓwana mǝnana à gatti ka
}}{\FT{ko <<ɓǝ̀ sǝm twalgàndǝá nǝ gatti mala amǝ'ɗwanyi rǝcandǝa.>>}}} cè sǝm lǝmdǝ earce ɓamuru ɗang.

\VS{2}Koyan aɓalǝ sǝm ngga ɓǝ̀ kǝ̀ ɗenyinǝ ɓi mǝ'murkala, sǝ ɓǝ̀ kǝ̀ pakki wi mǝɓoarne mǝnana nǝ̀ loasǝi aɓa paɓamuru ka.

\VS{3}Ko nggearǝ Kǝrǝsti ka dukdo pwasǝbum ɓamúrì ɗàng. Kǝla mǝnana Malǝmce bang ngga, <<Asangban mala aɓwana mǝnana à sangŋo ka, We Ɓakuli, à sulǝna amuram.>>\FTNT{†}{{\FR 15:3 }{\FR{15:3
}}{\FT{Ɓalli gbal aɓa:
}}{\XT{Ang 69:9}}{\FT{.}}}

\VS{4}Agir mǝnana à gilǝia kat aɓa Malǝmce ɗiɗyal ka, à gilǝia ace kwarkir sǝm, ace mǝnana nǝ́ gandǝrǝu andǝ ɓakɓabum mana sǝm nǝ̀ kùmô aɓa cau mala Malǝmce ka, sǝm nǝ̀ dumnǝ tsǝkɓalǝu.\FTNT{‡}{{\FR 15:4 }{\FR{15:4
}}{\FT{Ɓalli gbal aɓa:
}}{\XT{Rom 4:23-24; 1Kor 9:10; 2Tim 3:16}}{\FT{.}}}


\par }{\PP \VS{5}Sǝ Ɓakuli mǝnana pākiyi gandǝrǝu andǝ girikiban ngga, ɓǝ̀ pà wun ɓabum dotarǝu arǝarǝ wun, wu kǝ kpata ulang pe mala Kǝrǝsti Yesu.

\VS{6}Sǝ anggo ka, wun atarǝ wun kat ka, wun nǝ̀ ɓwangsǝ Ɓakuli, yì Tár Mǝtala sǝm Kǝrǝsti Yesu, nǝ giu mwashat.


\par }{\SH Cau Amsǝban ace aɓwana \newline  mala anzali kat
\par }
{\PP \VS{7}Acemani ka, wu ak rǝarǝ wun, kǝla mǝnana Kǝrǝsti ak wun ngga, ace mǝnana mǝnia ka, nǝ̀ yinǝì Ɓakuli gulo.

\VS{8}Mǝ nda aban bangga wun ama, túró mala Kǝrǝsti mǝnana yi pak ka, pè ace amǝ Yahudi ace lǝmdǝ ama Ɓakuli ka mǝ'mǝsǝcau na arǝ apacau male mǝnana pa a ban akeâ ka.

\VS{9}Ɗǝm ngga Kǝrǝsti pak túrè ace mǝnana aɓwana mala acili anzali ka, à nǝ̀ ɓwangsǝ Ɓakuli ace ɓwamuru male. Malǝmce ka bangŋǝna ama,

\par }{\Q <<Ace mǝnia ka

\par }{\QB mǝ nǝ ɓwangsǝo

\par }{\Q aɓalǝ aɓwana mala

\par }{\QB acili anzali.

\par }{\Q Mǝ nǝ tùki anggyal

\par }{\QB ɓwangsǝ lùllǝò.>>\FTNT{§}{{\FR 15:9 }{\FR{15:9
}}{\FT{Ɓalli gbal aɓa:
}}{\XT{2Sam 22:50; Ang 18:49}}{\FT{.}}}


\par }{\MM \VS{10}Malǝmce ɗǝm ngga bang ama,

\par }{\Q <<Wun aɓwana mala

\par }{\Q acili anzali,

\par }{\QB wu pàk-banɓoarnado

\par }{\Q atarǝ wun,

\par }{\QB wunǝ aɓwana mala Ɓakuli.>>\FTNT{*}{{\FR 15:10 }{\FR{15:10
}}{\FT{Ɓalli gbal aɓa:
}}{\XT{Nggur 32:43}}{\FT{.}}}


\par }{\MM \VS{11}Nyar ɗǝm ngga bang ama,

\par }{\Q <<Wun aɓwana mala

\par }{\Q acili anzali kat,

\par }{\QB wu ɓwangsǝki Mǝtalabangŋo.

\par }{\Q Wun aɓwapǝndǝa kat,

\par }{\QB wu ɓwangsǝkì!>>\FTNT{†}{{\FR 15:11 }{\FR{15:11
}}{\FT{Ɓalli gbal aɓa:
}}{\XT{Ang 117:1}}{\FT{.}}}


\par }{\MM \VS{12}Ɗǝm ngga, Ishaya bang ama,

\par }{\Q <<Mǝkà Jeshi nǝ̀ yiu;

\par }{\Q nǝ̀ yia duk murǝm,

\par }{\QB amur aɓwana mala acili anzali.

\par }{\Q Aɓwana mǝnana amǝ Isǝrayila

\par }{\Q na raka,

\par }{\QB à nǝ̀ tsǝk ɓalǝia arǝì.>>\FTNT{‡}{{\FR 15:12 }{\FR{15:12
}}{\FT{Ɓalli gbal aɓa:
}}{\XT{Isha 11:10}}{\FT{.}}}


\par }{\PP \VS{13}Ɓǝ̀ Ɓakuli mǝpà tsǝkɓalǝu lùmsǝ wun nǝ banɓoarnado, andǝ dorǝpwala aɓa paɓamuru ma'wun a baní, ace mǝnana ɓǝ̀ wu lùmsǝ nǝ tsǝkɓalǝu nǝ bu rǝcandǝa mala Bangŋo Mǝfele.


\par }{\SH Túró Mishan mala Bulǝs \newline  aban aɓwana arǝ anzali
\par }
{\PP \VS{14}Wun amǝ'eambǝam, mim nǝ ɓamúràm ngga ǝn sǝlǝna nǝma wu lùmsǝ̀nà nǝ pe mǝɓoarne, wu ndanǝ sǝlǝ kat, wun nǝ̀ gandǝ kania rǝwun gìr.

\VS{15}Mim aɓa cauterǝa mǝnia ka, ǝn bangga wun cau bwāng amur aɓea gir, ɓangciu pa arǝàm ɗàng, ace kasǝɓalǝ wun. Ən gilǝ mǝnia ka ace ɓwamuru mala Ɓakuli mǝnana lǝmdǝàm sǝ twalám

\VS{16}mǝ duk mǝtúró mala Kǝrǝsti Yesu aban aɓwana mala acili anzali ka. Ɓakuli twalam ace mǝnana mǝ paktúró kǝla pǝris, aban hamnǝ bǝsa Cau Mǝɓoarne male. Sǝ aɓa mǝno anggo ka aɓwana mala acili anzali ka ɓǝà duk ɓoro mǝnana gir'a na aban Ɓakuli, yia aɓwana mǝnana Bangŋo Mǝfele tàrnia ace Ɓakuli ɓǝà duk amale ka.


\par }{\PP \VS{17}Acemani ka, ǝn nggǝ nggori nǝ Kǝrǝsti Yesu aɓa túró mem aban Ɓakuli.

\VS{18}Amurí ka, ǝn nggori nǝ kǝgìr ɗàng, shekǝ gìr mǝnana Kǝrǝsti pè nǝ buam aban yinǝ aɓwana mala acili anzali, aban okî Ɓakuli nǝ cau mǝnana ǝn hamnǝi andǝ túró mǝnana ǝn pe aɓalǝia ka.

\VS{19}Amur mǝno ka, mǝ nǝ nggori nǝ agir-ndǝlǝki andǝ agir-gyambǝliban mǝnana Kǝrǝsti pea aɓa rǝcandǝa mala Bangŋo mala Ɓakuli ka. Anggo sǝ ǝn hamnǝ Cau Amsǝban mala Kǝrǝsti puppup aɓa gya mem kat, twal a Urǝshalima kya bwal a Ilirikum.

\VS{20}Mǝnia ka nda cau mǝnana ǝn twal a ɓabumam ngga, ɓǝ̀ ǝn hamnǝ Cau Amsǝban mala Kǝrǝsti a ban mǝnana à malaká oe kam raka, ace mǝnana mǝ ngga ɓakɓa amur kusǝɓǎ mala ɓekǝ ɓwa ɗàng.

\VS{21}Sǝ, kǝla mǝnana à gìlǝì aɓa Malǝmce ka:

\par }{\Q <<Aɓwana mǝnana

\par }{\QB à malaká banggia wia

\par }{\Q cau male raka,

\par }{\QB à nǝ̀ sǝn mǝsǝcau male,

\par }{\QB sǝ aɓwana mǝnana

\par }{\Q à malaká ok raka,

\par }{\QB à nǝ̀ bwalte.>>\FTNT{§}{{\FR 15:21 }{\FR{15:21
}}{\FT{Ɓalli gbal aɓa:
}}{\XT{Isha 52:15}}{\FT{.}}}


\par }{\PP \VS{22}Ɓafo ka, ǝn gandǝ kum dǝmbǝu ǝn yiu aban wun ɗàng, acemǝnana mǝ nda aban hamnǝ cau arǝ amǝnia yì abân ngga.


\par }{\SH Bulǝs tsǝa a ɓabumi nǝ̀ ká a Roma
\par }
{\PP \VS{23}Adyan ngga, ɓè kǝgìr uekàm mǝnana mǝ nǝ pè a bu ka anzali mǝnia ka ɗàng. Sǝama mǝ ndanǝ ɗenyi a ɓabumam arǝ apǝlǝa pas nǝma mǝ nǝ yiu aban wun.

\VS{24}Ən kanìna mǝ nǝ pǝlǝa aban wun, ɓǝ̀ mǝ nǝ kutio aban ká a Sǝpen ngga. Mǝ nǝ sǝn wun, yàle wun nǝ̀ tsǝktam aban ká a banì, anzǝm mǝnana ǝn dumǝna a ban wun zuku ka.

\VS{25}Sǝ ado ka, mǝ nda amur njar aban ká Urǝshalima nǝ gbasha aban amǝkpata Yesu mǝnana a banì ka.

\VS{26}Acemǝnana amǝkpata Ɓakuli mǝnana a Masǝdoniya andǝ Akaya ka, à pa ɓoro nǝ banɓoarnado, ɓǝà kya peǎ amǝ'tǝ̀r mǝnana à nda aɓalǝ amǝkpata Ɓakuli a Urǝshalima ka.

\VS{27}Banɓoaria wia nǝ pâ mǝnia yì ɓoro ka, acemǝnana à sǝlǝna ama dumǝnia wia kǝla tangna mǝnana à nǝ̀ mbwe ka. Sǝ ɓǝà aɓwana mǝnana amǝ Yahudi na raka, à yì kum kāmbe atà amǝ Yahudi aɓalǝ atsǝkbu aɓa bangŋo ka, dumǝnia wia gbal ama ɓǝà pàkki amǝ Yahudi túró nǝ agirkuma malea.

\VS{28}Ɓǝ̀ ǝn pana mǝnia yì boalo, ǝn lumsǝna túró mǝɓoarne malea, sǝ ɓǝ̀ mǝ nǝ ká a Sǝpen ngga, mǝ nǝ kyangye mǝ nǝ sǝn wun peatu.

\VS{29}Ən sǝlǝna nǝma ɓǝ̀ mǝ nǝ yiu aban wun ngga, mǝ nǝ yinǝà wun nǝ tsǝkbu mǝgule mala Kǝrǝsti.


\par }{\PP \VS{30}Ən nggǝ zǝmba wun, wun amǝ'eambam, aɓa lullǝ Mǝtalabangŋo Yesu Kǝrǝsti sǝ nǝ earcearǝu mǝnana Bangŋo kǝ pa ka, wu bwalàm nggàm aɓa pakhiwi nǝ ɓabum wun kat aban Ɓakuli acem.

\VS{31}Wu pakhiwi ama, ɓǝ̀ ǝn apî túró mǝɓike mala amǝ mgbikiru aɓa nzali Yahudi. Wu pakhiwi ɗǝm ama amǝkpata Ɓakuli mǝnana a Urǝshalima ka, ɓǝà kum ɓabum ak ɓoro mǝnana ǝn nggǝ kánǝia wia nǝi ka.

\VS{32}Anggo, nǝ eare mala Ɓakuli, mǝ nǝ yiu aban wun nǝ banɓoarnado mǝgule, sǝ sǝm nǝ̀ do atarǝ sǝm kat nǝ bumpwasǝa.

\VS{33}Adyan ngga, yì Ɓakuli, mǝtala dorǝpwala ɓǝ̀ do atà wun. Ɓǝ̀ do anggo.




\par }\Chap{16}{\SH Makkiakun
\par }
{\PP \VerseOne{1}Ən nggǝ lǝmdǝ mǝ'nggaula sǝm Fibi aban wun, acemǝnana yì ka, mǝ bwalturo ɓá ndahiwi na a Sǝnkǝriya.

\VS{2}Wu gingsǝi, wu é aɓa lullǝ Mǝtalabangŋo, kǝla mǝnana ɓoaro ɓǝà pakki mǝkpata Ɓakuli ka. Wu bwalì wi kàm aɓa gìr mǝnana kat nǝ̀ pàktǝle ka. Acemǝnana yì ka, nggea gbasha mǝgule na aban ɓwapǝndǝa a là, sǝ nggearǝ mim ngga pàngŋǝ́nàm mǝɓoarne.


\par }{\LI \VS{3}Ən nggǝ tasǝ makkun mem a ban Pǝrisǝla andǝ Akila, aɓeam amǝtúró, a ban túró mala Kǝrǝsti Yesu.

\VS{4}Yia ka à pà yilǝmia, ɓǝ́ à wuna acem. Ən pakkia wia yàwá. Nggearǝ mim nǝmurǝam ɗàng, a'ikǝlisiya kat mala acili anzali, à kǝ pakkia wia yàwá.


\par }{\LI \VS{5}Wu makki Ikǝlisiya mǝnana kǝ kpapi a ɓala malea ka kûn.

\par }{\LI Wu makki Epenetus, gyajam mem mǝnana ǝn earkiyi ace raka kûn. Yì ka, nda ɓwa mǝnana tita ak Kǝrǝsti a bu-nzali Asiya ka.


\par }{\LI \VS{6}Wu makki Maryamu kûn, yi mǝnana pak túró kǝ̀rkǝ́r ace wun ngga.


\par }{\LI \VS{7}Wu makki Andǝronikus andǝ Juniya kûn, aɓǝla mem mǝnana sǝm nda a ndàkurban sǝnǝia ka. Yia ka, amǝ'mishan súrǝ̀ia pepè, sǝ yia ka, à akàm dǝmba ak Kǝrǝsti.


\par }{\LI \VS{8}Wu makki Ampǝliyatus kûn, ɓwa mem aɓa kpata Mǝtalabangŋo.


\par }{\LI \VS{9}Wu makki Urǝbanus kûn, ɓi sǝm mǝtúró mala Kǝrǝsti, andǝ Sǝtakis gyajam mem mǝgule.


\par }{\LI \VS{10}Wu makki Apele kûn, yì ɓwa mǝnana à mwamǝni sǝ à earǝna nǝ paɓamuru male aɓa Kǝrǝsti ka.

\par }{\LI Wu makki amǝ ɓala mala Aristobulus kûn.


\par }{\LI \VS{11}Wu makki ɓǝla mem, Hirǝdiyon kûn.

\par }{\LI Wu makki aɓwana mala Mǝtalabangŋo mǝnana a ɓala mala Narkisus ka, kûn.


\par }{\LI \VS{12}Wu makki Tǝrafena andǝ Tǝrafosa, amamǝna mǝno à pakki Mǝtalabangŋo túró kǝ̀rkǝ́r ka kûn.

\par }{\LI Wu makki Pasis kûn yi ɓiam mǝnana ǝn earkiyi ace raka, sǝ yì ɗǝm ngga ɓwama na mǝnana pakki Mǝtalabangŋo túró nǝ rǝcandǝa male kat ka.


\par }{\LI \VS{13}Wu makki Rufus kûn, yi mǝnana Mǝtalabangŋo tàrì ɓǝ̀ duk male ka. Wu makki nggè kûn, acemǝnana yì ka, bwalǎm kǝla muni gbal.


\par }{\LI \VS{14}Wu makki Asǝnkǝritus, andǝ Filigon, andǝ Hamis, andǝ Patrobas, andǝ Hamas andǝ amǝ'eambia mǝnana abania ka kûn.


\par }{\LI \VS{15}Wu makki Filologus, andǝ Juliya, andǝ Nerius andǝ mǝ'nggaule, andǝ Olimpas andǝ acilia amǝkpata Ɓakuli mǝnana abania ka kûn.


\par }{\LI \VS{16}Wu makkia rǝ wun kûn, nǝ kur rǝarǝu mala amǝkpata Ɓakuli.

\par }{\LI Amǝkwaɗi mǝnana arǝ a'ikǝlisiya mala Kǝrǝsti kat à kǝ makka wun kûn.


\par }{\SH Masǝlǝata amakkiakun \newline  mala Bulǝs
\par }
{\PP \VS{17}Ən nggǝ zǝmba wun ɗǝm, wun amǝ'eambǝam, wu tsǝkmǝsǝ wun arǝ aɓwana mǝnana à kǝ yinǝ gakkya aɓalǝ wun, sǝ à nǝ̀ tsǝk wun a ɓwarki tanjar, nǝ akanìgìr mǝnana à nda ɗàng andǝ mǝnana à kania wun ngga. Wu nyia zak, ce wu sung abania ɗàng!

\VS{18}Acemǝnana à ulang aɓwana mǝno ka, à pà aban pakki Mǝtala sǝm Kǝrǝsti túró ɗang, túró nzal kunia nda à nakiyi ce ka. Nǝ kunɓoarna andǝ nacau mǝɓuɓɓuki sǝ à kǝ ɓosǝki ɗenyicau mala aɓwana mǝnana à súrǝ̀ kǝgìr raka.

\VS{19}Ɓwapǝndǝa kat ongŋǝna ce okiru ma'wun, sǝ ban kǝ ɓoaram ace mani. Ən nggǝ earce nǝma wu duk amǝ sǝlǝe arǝ gir mǝnana mǝɓoarne na, sǝ ɓǝ̀ wu dum nǝ ɗwanyicau-arǝǔ arǝ gir mǝnana mǝɓike na ka.


\par }{\PP \VS{20}Ɓakuli mǝ pà dorǝpwala ka malanǝ̀ parki Shetan aɓa kusǝ wun.\FTNT{*}{{\FR 16:20 }{\FR{16:20
}}{\FT{Ɓalli gbal aɓa:
}}{\XT{1Kor 16:23; 2Kor 13:14; Gal 6:18; Filp 4:23; 1Tas 5:28; 2Tas 3:18; Sǝn 22:21}}{\FT{.}}}

\par }{\PP Ɓǝ̀ ɓwamuru mala Yesu Mǝtala sǝm do atà wun.


\par }{\PP \VS{21}Timoti, ɓiam mǝtúró, kǝ makka wun kûn. Anggo gbal sǝ Lukiyus, andǝ Jasǝn, andǝ Sosipata, aɓǝla mem, à kǝ makka wun kûn.


\par }{\PP \VS{22}Mim Tatiyus, mǝnana ǝn gilǝì Bulǝs mǝnia yì cauterǝa aban ká aban wun ngga, ǝn nggǝ makka wun kûn, kǝla mwashat atà amǝkpata Mǝtalabangŋo.


\par }{\PP \VS{23}Gayus, ɓwa mǝnana ǝn sulǝo a ɓala male, sǝ a ɓala male sǝ amǝkpata Ɓakuli mana akani kǝ̀ kpapi ka, kǝ̀ makka wun kûn.

\par }{\PP Arasǝtus, mǝ'tsǝk boalo mala nggea-là, andǝ mǝ'eam sǝm Kwartus, à kǝ makka wun kûn.


\par }{\PP \VS{24}[Ɓǝ̀ ɓwamuru mala Yesu Kǝrǝsti Mǝtala sǝm, do atà wun. Ɓǝ̀ do anggo.]\FTNT{†}{{\FR 16:24 }{\FR{16:24
}}{\FT{Aɓea atà malǝmce mǝnana à gilǝia nǝ bu ka à nda à karǝ mǝnia ka.}}}


\par }{\SH Masǝlǝata hiwi nǝ \newline  ɓwangsǝkiban
\par }
{\PP \VS{25}Ɓǝ̀ sǝm pè Ɓakuli gulo! Acemǝnana nǝ̀ gandǝ tsǝk wun, wu nǝ̀ cam nǝ rǝcandǝa aɓa paɓamuru ma'wun, kǝla mǝnana ǝn nggǝ hamnǝi aɓa Cau Amsǝban ngga. Mǝnia yì cau amur Yesu Kǝrǝsti ka, yi lǝmdǝ kane mala Ɓakuli, yì kane male mǝnana à sǝmbǝrǝ ce ɓara-ɓara.

\VS{26}Sǝ adyan ngga, mǝnia yì kane ka, amalǝmce mala amǝ'ɓangnǝa mala Ɓakuli mǝnana à gilǝia ka, à yì pusǝna ce a banfana. Ado ka, aɓa nê mala Ɓakuli mǝnana tè malkiyi raka, mǝnia yì cau ka à yì bǝlǝna ɓālǝi aban acili akún mala ɓanza kat, à sùrǝ́nì, ace mǝnana yia gbal ka ɓǝà paɓamuria, ɓǝà kpate.


\par }{\PP \VS{27}Aban kǝ Ɓakuli nǝmurǝì, mǝnana kǝ yì mwashat nda mǝsǝle kat ka, ɓǝ̀ gulo pa, nǝ bu Yesu Kǝrǝsti, málá male pà kàm ɗàng! Ɓǝ̀ do anggo.

\par }