\NormalFont\ShortTitle{Tite}
{\MT TITE

\par }{\IMT MƏNCAU

\par }{\IM Lullǝu mǝnia ama
{\BK{Tite
}} ka ɓālǝi nda <<tita gìr.>> Mǝnia yì malǝmce mala Tite ka kǝ bangcau amur pusǝ ɓanza, puro mala ɓwapǝndǝa, kutio mala cauɓikea andǝ tanni mana a ɓanza ka, andǝ njar mǝnana Ɓakuli kǝ pangnǝ aɓwapǝndǝa ka. Malǝmce mala
{\BK{Tite}} ka à nǝ̀ gandǝ gauwi arǝ abanì ɓari: (1) Kùré 1-11; Pusǝ ɓanza andǝ cau amur do mala share-nza mala ɓwapǝndǝa a nggea dǝmbe. Aɓa mǝnia ka à bang cau mala Adamu andǝ Hawawu, Kayinu andǝ Habila, Nuhu andǝ Mùr-gùla, sǝ nggea-là ndà-kulí mǝ'dāhre mala Babila. (2) Kùré 12-50; Cau ɓara-ɓara mala akáu mala amǝ Isǝrayila a nggea dǝmbe. Kau malea mǝdǝmbe ka nda Ibǝrayim, mǝnana à súrǝì pepè ace pàɓamuru andǝ okiru male aban Ɓakuli ka. Acau mǝnana à yi kpata mǝno ka, à nda ka acau-doyilǝmu mala muni Ishaku, andǝ mala mǝ'kè Yakupu (mǝnana à tunǝki ama Isǝrayila) ka, andǝ mala amuna-burana lum-nong-ɓari mala Yakupu, mǝnana à yi duk atárrú mala atau lum-nong-ɓari mala amǝ Isǝrayila ka. À twal nggeamurǝm cau amur mwashat atà amuna-burana male, Yisǝfu, andǝ agir mǝnana à yi kumban sǝ Yakupu andǝ amuna-burana male andǝ amǝ'ɓala malea yiu ace do a nzali Masar ka. Kat andǝ amani ama malǝmce mǝnia ka kǝ bang kǝɓicau amur aɓwana ka, gìr mǝnana Ɓakuli pê ka, nda cau mǝgule andǝ mǝdǝmbe kat. Cenî tite nǝ cau pu'nzǝm ama Ɓakuli na pusǝ ɓanza ka, sǝ masǝlǝi nǝ pacau ama Ɓakuli nǝ̀ lidǝmba nǝ lǝmdǝ ɗenyinǝban male ace aɓwana male. Aɓa malǝmce mǝnia kat ka, mūgula ɓwa ka nda Ɓakuli, mǝnana kǝ pak ɓashi sǝ kwarkir aɓwana mana à kǝ pak mǝɓane ka, kǝ gingnǝ aɓwana male sǝ kǝ bwalia wia kàm, kǝ tsǝia a njar aɓa do ɓanza malea, twal a tite aban ká masǝlǝate. Mǝnia yì malǝmce share-ɓanza ka à gìlǝì ace kum caugilǝa amur paɓamuru mala aɓwana, ace mǝnana ɓǝà tsǝì tàtǝ́k ace pà sǝlǝe amur agirkumban mǝnana à kutina ka, andǝ kwakita tǝr gir mǝnana à nǝ̀ earnǝi ama mǝsǝcau na, sǝ anggo ka ɓǝ̀ tsǝk mǝno yì paɓamuru aban Ɓakuli ka ɓǝ̀ dum nǝyilǝmu.

\par }{\IOT Agir mǝnana a ɓalǝi ka

\par }{\IO Pusǝ ɓanza andǝ ɓwapǝndǝa
{\IOR{1:1--2:25}}

\par }{\IO Kutio mala cauɓikea andǝ tanni
{\IOR{3:1-24}}

\par }{\IO Twal aban Adamu a ban ká aban Nuhu
{\IOR{4:1--5:32}}

\par }{\IO Nuhu andǝ Mùr-gùla
{\IOR{6:1--10:32}}

\par }{\IO Nggea-là ndà-kulí mǝ'dāhre mala Babila
{\IOR{11:1-9}}

\par }{\IO Twal aban Shem a ban ká aban Ibǝrayim
{\IOR{11:10-32}}

\par }{\IO Akáu: Ibǝrayim, Ishaku, Yakupu
{\IOR{12:1--35:29}}

\par }{\IO Amǝ'kà Isǝwa
{\IOR{36:1-43}}

\par }{\IO Yisǝfu andǝ amǝ'eambi
{\IOR{37:1--45:28}}

\par }{\IO Amǝ Isǝrayila a Masar
{\IOR{46:1--50:26}}



\par }{\MS Ani sǝ Ɓakuli pusǝ agir kat

\par }\ChapOne{1}{\SH Ɓakuli pusǝ kùli andǝ nzali
\par }
{\PP \VerseOne{1}A tite ka Ɓakuli pusǝ kùli andǝ nzali.\FTNT{*}{{\FR 1:1 }{\FR{1:1
}}{\FT{Ɓalli gbal aɓa:
}}{\XT{Ang 90:2}}{\FT{.}}}

\VS{2}Nzali ka pur kǝgìr ɗàng, nda kam anggo ɗulkǝm. Pǝndǝa gir mur mùr mǝlime. Sǝ Bangŋo mala Ɓakuli ka camarǝ gāɗi amur mùr.


\par }{\SH Ɓakuli pak tǎlaban
\par }
{\PP \VS{3}Sǝ Ɓakuli na ama, <<Ɓǝ̀ tǎlaban pusǝ rǝi.>> Pǝlǝa tǎlaban puro.\FTNT{†}{{\FR 1:3 }{\FR{1:3
}}{\FT{Ɓalli gbal aɓa:
}}{\XT{2Kor 4:6}}{\FT{ .}}}

\VS{4}Ɓakuli sǝni ka tǎlaban ɓoaro, pǝlǝa tsǝk nzong anre tǎlaban andǝ pǝndǝa.

\VS{5}Ɓakuli tunǝ tǎlaban ama, <<pwari>> sǝ pǝndǝa ka tunǝi ama, <<dù.>> Pwari kya kpa, sǝ ban yi kwaro; mǝno nda nongŋo mǝdǝmbe.


\par }{\SH Ɓakuli pak bumkuli, andǝ nza, andǝ nggeamùr
\par }
{\PP \VS{6}Sǝ Ɓakuli bang ama, <<Ɓǝ̀ nreban gau mùr mana a kùli andǝ mana a nzali ka.>>

\VS{7}Anggo sǝ pa. Ɓakuli tsǝk mǝnia yì nreban ngga yi nongŋo anre mùr mana a nzali andǝ mana a kùli ka.

\VS{8}Ɓakuli tunǝ mǝnia yì nreban ngga ama, <<bumkuli.>> Pwari kya kpa, sǝ ban yi kwaro; mǝno nda ɓaria nongŋo.


\par }{\PP \VS{9}Ɓakuli na ama, <<Ɓǝ̀ mùr mǝnana aɓata bumkuli ka, dapi a banɓwáná, sǝ ɓǝ̀ nza sa.>> Anggo sǝ pa.

\VS{10}Ɓakuli tunǝ nza ama, <<kwàrban>> sǝ ramba mala mùr ka tunǝi ama, <<nggeamùr.>> Ɓakuli sǝni ka ɓoaro.


\par }{\SH Ɓakuli pak abondo andǝ anggun
\par }
{\PP \VS{11}Ɓakuli na ama, <<Ɓǝ̀ nzali pusǝ agirpwala: abondo andǝ mbúgir mǝnana à nǝ̀ pusǝ mǝsǝia ka, andǝ anggun mǝnana à nǝ̀ pusǝ ɓǝlea nǝ amǝsǝia aɓalǝia ka. Komǝyenani le ka ɓǝ̀ pusǝ ulang male yì ɓeali.>> Anggo sǝ pa.

\VS{12}Nzali pusǝ agirpwala: abondo andǝ ambúgir mǝnana à kǝ pusǝ mǝsǝia ulangyia, andǝ anggun mǝnana à kǝ pusǝ ɓǝlea nǝ amǝsǝia aɓalǝia ka ulangyia. Ɓakuli sǝni ka ɓoaro.

\VS{13}Pwari kya kpa, sǝ ban yi kwaro; mǝno nda tàruià nongŋo.


\par }{\SH Ɓakuli pak pwari andǝ zongŋo
\par }
{\PP \VS{14}Pǝlǝa Ɓakuli na ama, <<Ɓǝ̀ atǎlaban pusǝ rǝia a bumkuli, ɓǝà gau nre pwari andǝ du. Ɓǝà duk agir-lǝmdǝa ace lǝmdǝ anongŋo, andǝ apǝlǝa, andǝ akúnì.

\VS{15}Sǝ amǝnia yì atǎlaban ngga ɓǝà tá a bumkuli amur ɓanza.>> Anggo sǝ pa.

\VS{16}Nda Ɓakuli pàk atǎlaban mǝgulke ɓari. Mǝgule mala ɓì, yì pwari ka, ɓǝ̀ kǝ tá nǝ pwari, sǝ mǝkyauwe, yì zongŋo ka, ɓǝ̀ kǝ tá nǝ du. Ɓakuli nyar ɗǝm ngga pusǝ anlero.\FTNT{‡}{{\FR 1:16 }{\FR{1:16
}}{\FT{Ɓalli gbal aɓa:
}}{\XT{Nggur 4:19; Ang 136:7-9}}{\FT{.}}}

\VS{17}Ɓakuli tsǝk amǝnia yì atǎlaban ngga a bumkuli ɓǝà kǝ tá amúr ɓanza.

\VS{18}Ɓǝà kǝ yálmúr pwari andǝ du, sǝ ɓǝà gau nre tǎlaban andǝ pǝndǝa. Sǝ Ɓakuli sǝni ka ɓoaro.

\VS{19}Pwari kya kpa, sǝ ban yi kwaro. Mǝno nda inea nongŋo.


\par }{\SH Ɓakuli pak agirkusǝu andǝ anji andǝ anyal
\par }
{\PP \VS{20}Ɓakuli na ama, <<Ɓǝ̀ mùr lùmsǝ nǝ anji andǝ acili agir mǝyilǝmui mǝnana a mùr ka. Ɓǝ̀ bumkuli lùmsǝ nǝ koya ulang nyal.>>

\VS{21}Nda Ɓakuli pusǝki agirkusǝu mǝgulke mǝnana a nggeamùr, andǝ koya gìr mǝnana nǝyilǝmu kǝ ging mbǝl-mbǝl a mùr ka, andǝ koya ulang nyal. Ɓakuli sǝni ka ɓoaro.\FTNT{§}{{\FR 1:21 }{\FR{1:21
}}{\FT{Ɓalli gbal aɓa:
}}{\XT{Ang 104:25}}{\FT{.}}}

\VS{22}Sǝ Ɓakuli tsǝkia wia bù, na ama, <<Wu ɓǝla, wu hatǝki, wu aki nggeamùr, sǝ ɓǝ̀ anyal hatǝki ɓanza.>>

\VS{23}Pwari kya kpa, sǝ ban yi kwaro; mǝno ka nda tongnoia nongŋo.


\par }{\PP \VS{24}Ɓakuli nyare na ama, <<Ɓǝ̀ nzali pusǝ koya ulang gìr mǝnana nǝyilǝmu ka: agirkusǝu andǝ agir-nzali mǝnana à kǝ púrǝ́ki nǝ múrbumia a nzali ka, andǝ koya ulang nyam-bondo andǝ nyam-ɓala.>> Anggo sǝ pa.

\VS{25}Ɓakuli pusǝ koya ulang girkusǝu, anyam-ɓala andǝ anyam-bondo, andǝ koya gìr mǝnana kǝ kuɗǝki a nzali ka. Ɓakuli sǝni ka ɓoaro.


\par }{\SH Ɓakuli pak ɓwabura andǝ ɓwama
\par }
{\PP \VS{26}Pǝlǝa Ɓakuli na ama, <<Ɓǝ̀ sǝm pàk ɓwapǝndǝa\FTNT{*}{{\FR 1:26 }{\FR{1:26
}}{\FQ{ɓwapǝndǝa
}}{\FT{nǝ kún Ibǝru ka nda
}}{\FQA{adamu}}{\FT{.}}} ɓǝ̀ pa kǝla sǝm, ɓǝ̀ pur sǝm, ace mǝnana ɓǝ̀ yálmúr anji mǝnana aɓa nggeamùr, andǝ anyal mǝnana a bumkuli ka, agir-nzali andǝ agirkusǝu mǝnana kat à kǝ gāli a nzǝm-nzali, andǝ ɓanza kat, andǝ agiryilǝmu mǝnana kat à kǝ pūrǝki nǝ múrbumia a nzali ka.>>


\par }{\Q \VS{27}Nda Ɓakuli pusǝ ɓwapǝndǝa kǝla yì.

\par }{\QB Aɓa purban male yì Ɓakuli sǝ pusǝì.

\par }{\QB Pàk ɓwapǝndǝa ɓwabura andǝ ɓwama.


\par }{\PP \VS{28}Ɓakuli tsǝkia wia bù sǝ nea wia ama, <<Wu ɓǝla, wu hatǝki; wu lùmsǝ ɓanza. Wu akí ɓanza sǝ wu ɓunni.\FTNT{†}{{\FR 1:28 }{\FR{1:28
}}{\FQ{wu ɓunni
}}{\FT{ko <<wu yálmúrí.>>}}} Wu yálmúr anji mǝnana a mùr andǝ anyal mǝnana a bumkuli, andǝ koya gìr mǝnana ndanǝ yilǝmu kǝ gya a nzǝm-nzali ka.>>


\par }{\PP \VS{29}Pǝlǝa Ɓakuli nea wia ama, <<Ən pana wun koya mbúgir andǝ bondo mǝnana kǝ pusǝ ɓeali a nzǝm-nzali kat ka, andǝ koya nggun mǝnana kǝ pusǝ ɓǝle nǝ mǝsǝì aɓalǝi ka. À nda ace girlina ma'wun.

\VS{30}Ən pana koya ulang mbúgir andǝ koya girpwala, nda girlina mala anyam-bondo mǝnana a ɓanza, andǝ anyal mǝnana a bumkuli, andǝ anyama mǝnana à kǝ pūrǝ nǝ múrbumia a nzali ka, andǝ koya gìr mǝnana ndanǝ yilǝmu ka.>> Anggo sǝ pa.


\par }{\PP \VS{31}Ɓakuli sǝn gìr mǝnana pè kat ka, ɓoar kǝ̀rkǝ́r. Pwari kya kpa, sǝ ban yi kwaro; mǝno nda tongno-nong-mwashatia nongŋo.




\par }\Chap{2}{\SH Ɓakuli usǝlǝi atúró male
\par }
{\PP \VerseOne{1}Anggo sǝ pusǝ kùli andǝ nzali andǝ agir mǝnana aɓalǝia kat ka yiu a masǝlǝate.

\VS{2}A tongno-nong-ɓaria nongŋo ka, Ɓakuli malǝna túró male mǝnana pàk ka, sǝ usǝlǝo.\FTNT{*}{{\FR 2:2 }{\FR{2:2
}}{\FT{Ɓalli gbal aɓa:
}}{\XT{Pur 20:8-11; 31:17; Nggur 5:12-14; Ib 4:4}}{\FT{.}}}

\VS{3}Ɓakuli tsǝkbu amúr tongno-nong-ɓaria pwari, sǝ nyesǝi duk pwari mǝfele, acemǝnana nda pwari mǝnana usǝlǝ nǝi arǝ atúró male mǝnana kat pa, mala pusǝki agir ka.\FTNT{†}{{\FR 2:3 }{\FR{2:3
}}{\FT{Ɓalli gbal aɓa:
}}{\XT{Pur 20:11; 31:17}}{\FT{.}}}


\par }{\SH Ɓaban Iden
\par }
{\PP \VS{4}Anggo sǝ à pusǝ kùli andǝ nzali.

\par }{\PP Lang Mǝtalabangŋo Ɓakuli pusǝna kùli andǝ nzali ka,

\VS{5}ɓekǝ girpwala pa kàm a ɓanza ɗàng, sǝ ɓekǝ mǝsǝɓeale to gbal a nzali ɗang. Gìrnî pa anggo acemǝnana Mǝtalabangŋo Ɓakuli malaká nya mbulo ɓǝ̀ liu nzali ɗang, sǝ kǝ ɓwapǝndǝa pa kàm nǝ̀ rik nzali ɗang.

\VS{6}Amaɗi na mǝnana à kǝ tu mùr a nzali ace liu ban ngga.


\par }{\SH Ɓakuli tsǝk bu amur ɓwabura \newline  andǝ ɓwama mǝdǝmbe
\par }
{\PP \VS{7}Pǝlǝa Mǝtalabangŋo Ɓakuli ɓak ɓwa\FTNT{‡}{{\FR 2:7 }{\FR{2:7
}}{\FQ{ɓwa
}}{\FT{nǝ kún Ibǝru ka nda
}}{\FQA{adamu
}}{\FT{.}}} nǝ muku nzali,\FTNT{§}{{\FR 2:7 }{\FR{2:7
}}{\FQ{nzali
}}{\FT{nǝ kún Ibǝru ka nda
}}{\FQA{adamah}}{\FT{ .}}} sǝ pyaupi wi n-yali mala yilǝmu aɓa lùllǝì, sǝ yì ɓwa ka pak nǝyilǝmu.\FTNT{*}{{\FR 2:7 }{\FR{2:7
}}{\FT{Ɓalli gbal aɓa:
}}{\XT{Ang 103:14; Ham 12:7; 1Kor 15:47}}{\FT{.}}}


\par }{\PP \VS{8}Mǝtalabangŋo Ɓakuli pǝlǝa tsǝk ɓaban a Iden nǝ njar-takuli sǝ pandǝki anggun kàm; a kàm sǝ tsǝk ɓwa mǝnana pè ka.

\VS{9}Mǝtalabangŋo Ɓakuli tsǝk anggun ɗàngɗáng ɓǝà to a ɓabanì: anggun mǝɓoarsǝne andǝ amǝɓoarli. A tsùrú mala ɓabanì ka anggun nakam ɓari, nggun-yilǝmu andǝ nggun mala pà sǝlǝe mala gìr mǝɓoarne andǝ mǝɓane.

\VS{10}Ɓè nggeasala pur a Iden kǝ pa mùr a ɓabanì; lo kano ka kya gauwa arǝ amyalmúr ine.

\VS{11}Mǝdǝmbe ka à tunǝi ama Pishon; ɓangŋa pǝlǝki arǝ abân aɓa nzali Havila, nzali mana à kǝ kum bolo-njengǝlan kam ngga.

\VS{12}(Bolo-njengǝlan mala nzali mǝno ka mǝɓoarne na; akàm ɗǝm ngga à kǝ kum myang mǝ'rǝmɓoarne andǝ atali gǝna.)

\VS{13}Ɓaria myalmúr ka nda Gihon; ɓangŋa pǝlǝki arǝ abân aɓa nzali Kush.

\VS{14}Tàruià myalmúr ka nda Tigris; ɓangŋa pǝlǝ nǝ bantakuli mala nzali Assuriya. Inea myalmúr ka nda Yiufǝretis.


\par }{\PP \VS{15}Mǝtalabangŋo Ɓakuli tsǝk ɓwabura man a ɓaban mala anggun a Iden, ɓǝ̀ kǝ paktúró aɓalǝi, sǝ ɓǝ̀ kǝ yállí.

\VS{16}Mǝtalabangŋo Ɓakuli nunkiri yì ɓwabura ama, <<A earǝ́nò ama wu li ɓǝla koya nggun a mǝnia yì ɓaban mala anggun ngga.

\VS{17}Sǝama kǝa na ama awu nǝ li ɓǝlanggun mala pà sǝlǝe mala gìr mǝɓoarne andǝ mǝɓane ɗàng. A pwari mana a li ka, ɓafo, awu nǝ wǔ.>>\FTNT{†}{{\FR 2:17 }{\FR{2:17
}}{\FT{Ɓalli gbal aɓa:
}}{\XT{Nggur 30:15,19-20; Rom 6:23; 1Tim 5:6; Jem 1:15}}{\FT{.}}}


\par }{\PP \VS{18}Pǝlǝa Mǝtalabangŋo Ɓakuli na ama, <<Ɓoaro ɓǝ̀ ɓwabura mǝnia ka ɓǝ̀ do nǝmurǝì ɗàng. Mǝ nǝ pakki wi mǝ'bwali wi, mǝnana karǝ arǝì ka.>>\FTNT{‡}{{\FR 2:18 }{\FR{2:18
}}{\FT{Ɓalli gbal aɓa:
}}{\XT{1Kor 11:9; 1Tim 2:13}}{\FT{.}}}


\par }{\PP \VS{19}Mǝtalabangŋo Ɓakuli ka, pàngŋǝ̀nà túró nǝ muku-nzali ɓangŋǝna anyama mǝnana à kǝ gya a kwàrban, andǝ anyal mǝnana à kǝ yal a bumkuli ka. Yinǝia a ban mǝnia yì ɓwa ka, nǝ̀ sǝni lang sǝ nǝ̀ tunǝia. Ɓǝ̀ mana sǝ mǝnia yì ɓwabura tunǝna koya gìr mǝnana ndanǝ yilǝmu nǝi ka, dumǝna lùllǝì.

\VS{20}Ɓwabura man tsǝki agirkusǝu kat lullǝu: anyal mǝnana kat à kǝ yal a bumkuli, andǝ anyam-ɓala kat, andǝ anyam-bondo kat.

\par }{\PP Sǝ male yì ɓwabura ka, à kumbi wi kǝ gbasha mǝnana karǝ arǝì ka ɗàng.

\VS{21}Pǝlǝa Mǝtalabangŋo Ɓakuli tsǝk ɓwabura ɓǝ̀ koa nggea ntulo mǝlime. Ndarǝ nong ntulo ka, Mǝtalabangŋo Ɓakuli pusǝ mu nkanggari ɓwabure mwashat sǝ lúmsǝ banì nǝ nyama.

\VS{22}Pǝlǝa Mǝtalabangŋo Ɓakuli pak ɓwama nǝ mǝnia yì mu pusǝì a nkanggari ɓwabura ka, sǝ yinǝi aban ɓwaburè.\FTNT{§}{{\FR 2:22 }{\FR{2:22
}}{\FT{Ɓalli gbal aɓa:
}}{\XT{1Kor 11:8,12}}}


\par }{\PP \VS{23}Ɓwabura man na ama,

\par }{\Q <<Mǝnia adyan ngga mǔ na

\par }{\QB à pusǝì aɓalǝ amuem;

\par }{\QB sǝ nyama na mala nyamam!

\par }{\Q À nǝ̀ tunǝi ama, <ɓwama>

\par }{\QB acemǝnana à pusǝì arǝ ɓwabura.>>\FTNT{*}{{\FR 2:23 }{\FR{2:23
}}{\FT{Ɓalli gbal aɓa:
}}{\XT{Afi 5:28-30}}{\FT{.}}}


\par }{\MM \VS{24}Nda gìr mana tsǝa sǝ ɓwabura nǝ̀ ɗeki tárrí andǝ ngge, sǝ nǝ̀ lanzǝa arǝ māmí, sǝ yia kǝm ngga à dumǝna nyama mwashat.\FTNT{†}{{\FR 2:24 }{\FR{2:24
}}{\FT{Ɓalli gbal aɓa:
}}{\XT{Mal 2:15; Mat 19:5; Mar 10:7-8; 1Kor 6:16; Afi 5:31}}{\FT{.}}}


\par }{\PP \VS{25}Anggo ka, yì ɓwabura andǝ māmí ka, à ndanǝ ɓatea, sǝ kǝsǝkea pakkia wia ɗàng.
 



\par }\Chap{3}{\SH Adamu andǝ Hawawu mgbiki Ɓakuli kiru
\par }
{\PP \VerseOne{1}Atà anyam-bondo mǝnana Mǝtalabangŋo Ɓakuli pusǝia ka, n'yau na mǝnana kútiǎ kat nǝ kutan ngga. Ɓè kǝ pwari ka, n'yau ɗì ɓwama ama, <<Mbak-kàngkàng Ɓakuli bang ama, <Wu kǝa li kǝ ɓǝlanggun mǝnana a ɓaban mala anggun ngga ɗàng le?> >>\FTNT{*}{{\FR 3:1 }{\FR{3:1
}}{\FT{Ɓalli gbal aɓa:
}}{\XT{Mat 10:16; 2Kor 11:3; Sǝn 12:9; 20:2}}{\FT{.}}}


\par }{\PP \VS{2}Ɓwama eari n'yau ama, <<Sǝm nǝ̀ gandǝ li aɓǝlanggun mǝnana a ɓaban mala anggun ngga.

\VS{3}Sǝama Ɓakuli bangga sǝm ama, kǝ ɓǝlanggun mǝnana came a ɓaɓalǝu mala ɓaban mala anggun ngga, nda pà sǝm nǝ̀ je, ko sǝm nǝ̀ li raka; ɓǝ̀ sǝm je, ko ɓǝ̀ sǝm li ka, sǝm nǝ̀ wú.>>


\par }{\PP \VS{4}N'yau eari ɓwama ama, <<Mǝsǝcau ka pà wun nǝ̀ wu ɗàng.\FTNT{†}{{\FR 3:4 }{\FR{3:4
}}{\FT{Ɓalli gbal aɓa:
}}{\XT{Yoh 4:44}}{\FT{.}}}

\VS{5}Acemǝnana Ɓakuli sǝlǝna ama, ɓǝ̀ wu li ɓǝlanggun man ngga, amǝsǝ wun nǝ̀ mǝnna, sǝ wun nǝ̀ do kǝla Ɓakuli, wun nǝ̀ súrǝ̀ mǝɓoarne andǝ mǝɓane.>>
 

\par }{\PP \VS{6}Lang ɓwama sǝna ɓǝla-nggunì ndanǝ ɓoaro ace girlina, sǝ ɓoarsǝna, ɗǝm ngga sǝn ɓoaro mala sǝlǝe mǝnana nǝ̀ kùmô arǝì, a ɓabumi ka, kara tù atà aɓǝla-nggunì lì. Sǝ pè burí, pǝlǝa yì ka lì gbal.\FTNT{‡}{{\FR 3:6 }{\FR{3:6
}}{\FT{Ɓalli gbal aɓa:
}}{\XT{1Tim 2:14; Jem 1:14-15; 1Yoh 2:16}}{\FT{.}}}

\VS{7}Anggo kara mǝsǝia yia kǝm mǝnna, kǝsǝkea bwalia acemǝnana à yi sǝlǝa ama à nda nǝ ɓatea. Pǝlǝa à ɓungi ambú nggun vwari à gbàrǝna ɓatea nǝi.


\par }{\SH Ɓakuli ɓashì Adamu andǝ Hawawu andǝ N'yau
\par }
{\PP \VS{8}Nǝ́ pwarikpǝra mǝno ka, ɓwaburè andǝ māmí ok gǝshi kusǝ Mǝtalabangŋo Ɓakuli aban gya a ɓaban mala anggun. Kara à ɓangŋa à sǝmbǝrǝì Mǝtalabangŋo Ɓakuli aɓalǝ anggun mǝnana a ɓaban ngga.

\VS{9}Pǝlǝa Mǝtalabangŋo Ɓakuli tunǝban ɗì ɓwaburè ama, <<A nda ke lè?>>


\par }{\PP \VS{10}Yi ka eare ama, <<Ən ok gǝshi kusǝo aban gya a ɓaban mala anggun, ɓangciu pàkkam, nda sǝ ǝn sǝmbǝrǝ ka, acemǝnana mǝ nda nǝ ɓatam.>>


\par }{\PP \VS{11}Mǝtalabangŋo Ɓakuli ɗì ama, <<Yana nô ama a nda nǝ ɓato? Ko a lina ɓǝlanggun mǝnana ǝn nô nǝma wu kǝa li raka lè?>>


\par }{\PP \VS{12}Pǝlǝa ɓwaburè ne Mǝtalabangŋo Ɓakuli ama, <<Ɓwama mǝnana a pam ɓǝ̀ sǝm duk sǝni ka, nda pam ɓǝlanggun sǝ ǝn li ka.>>


\par }{\PP \VS{13}Mǝtalabangŋo Ɓakuli pǝlǝa ɗì ɓwama ama, <<Mana mǝnia a pak ka?>> Ɓwama eare ama, <<N'yau swarkiam, nda gìr mana tsǝa sǝ ǝn li ka.>>\FTNT{§}{{\FR 3:13 }{\FR{3:13
}}{\FT{Ɓalli gbal aɓa:
}}{\XT{Rom 7:11; 2Kor 11:3; 1Tim 2:14}}{\FT{.}}}


\par }{\PP \VS{14}Pǝlǝa Mǝtalabangŋo Ɓakuli ne n'yau ama, <<Acemǝnana a pángŋǝ̀nà mǝnia ka,

\par }{\Q <<Súban na amuro mǝnana kútì

\par }{\QB mala koya girkusǝu ka:

\par }{\QB anyam-ɓala andǝ anyam-bondo.

\par }{\Q Awu nǝ pūrǝki nǝ múrbumo,

\par }{\QB awu nǝ li nzali a do-yilǝmu mô kat.


\par }{\Q \VS{15}Mǝ nǝ tsǝk do-ɓibura a nre wun,

\par }{\QB wunǝ ɓwama man,

\par }{\Q amunio andǝ amǝ'keò nǝ̀ duk

\par }{\QB ɓibura mala amuni andǝ amǝkè.

\par }{\Q We ka, awu nǝ kwar mǝkè a nkpalkusǝi,

\par }{\QB sǝ yì ka, nǝ̀ ar ɓamuro.>>\FTNT{*}{{\FR 3:15 }{\FR{3:15
}}{\FT{Ɓalli gbal aɓa:
}}{\XT{Ib 2:14; 1Yoh 3:8}}{\FT{.}}}


\par }{\PP \VS{16}Ɓwama ka Ɓakuli ne wi ama,

\par }{\Q <<Mǝ nǝ hatǝki kwanban mô

\par }{\QB aɓa ɓǝlmuna;

\par }{\QB aɓa kwanban sǝ awu nǝ gbáshí muna.

\par }{\Q Kat andǝ amani ka, nzal burio nǝ̀ aki ɓalǝo,

\par }{\QB sǝ yì ka nǝ̀ duk murǝm amuro.>>\FTNT{†}{{\FR 3:16 }{\FR{3:16
}}{\FT{Ɓalli gbal aɓa:
}}{\XT{Yoh 16:21; 1Tim 2:15}}{\FT{.}}}


\par }{\PP \VS{17}Mala ɓwabura ka, Ɓakuli ne wi ama, <<Acemǝnana a kwakikiro arǝ māmó, sǝ a lina ɓǝlanggun mǝnana ǝn nunkiro\FTNT{‡}{{\FR 3:17 }{\FR{3:17
}}{\FQ{nunkiro
}}{\FT{ko
}}{\FQA{tsǝko nzongcau}}{\FT{.}}} nǝma wu kǝa lì raka,

\par }{\Q <<Nzali twalǝna súban amurí

\par }{\QB akǝ cau mò.

\par }{\Q Do mô bà, a nǝ tanni aɓa túró mǝcandǝe

\par }{\QB sǝ a nǝ kum girlina.\FTNT{§}{{\FR 3:17 }{\FR{3:17
}}{\FT{Ɓalli gbal aɓa:
}}{\XT{Rom 8:20-22}}{\FT{.}}}


\par }{\Q \VS{18}Nzali nǝ̀ pusǝô azwe

\par }{\QB andǝ amǝzwezwe,

\par }{\Q sǝ kat andǝ amani ka, awu nǝ li

\par }{\QB ɓǝla abondo mǝnana nzali

\par }{\QB nǝ̀ pusǝ ka.\FTNT{*}{{\FR 3:18 }{\FR{3:18
}}{\FT{Ɓalli gbal aɓa:
}}{\XT{Ib 6:8}}{\FT{.}}}


\par }{\Q \VS{19}Nǝ piban a nggun-muro

\par }{\QB sǝ awu nǝ kum girlina,

\par }{\QB mana a nǝ lì ka,

\par }{\Q bà pwari mǝnana awu nǝ wǔ

\par }{\QB a nǝ nyare a nzali ka;

\par }{\QB acemǝnana nǝ tú-nzali sǝ à peo.

\par }{\Q We ka a nda nzali,

\par }{\QB sǝ a nzali sǝ a nǝ nyare a nǝ o.>>\FTNT{†}{{\FR 3:19 }{\FR{3:19
}}{\FT{Ɓalli gbal aɓa:
}}{\XT{Ang 90:3; 104:29; Ham 12:7}}{\FT{.}}}


\par }{\PP \VS{20}Ɓwabura, yì Adamu ka, tsǝkî māmí lullǝu ama Hawawu,\FTNT{‡}{{\FR 3:20 }{\FR{3:20
}}{\FQ{Hawawu
}}{\FT{nǝ kún Ibǝru ka nda
}}{\FQA{Eve
}}{\FT{sǝ ɓalǝi nda
}}{\FQA{aɓwana mǝ'yilǝmui}}{\FT{.}}} acemǝnana yì na nǝ̀ duk nggea ka ɓwapǝndǝa kat mana à ndanǝ yilǝmu ka.


\par }{\PP \VS{21}Mǝtalabangŋo Ɓakuli pakki Adamu andǝ māmí agirkùrarǝu nǝ nggû, ɓǝà gbàrǝna rǝia nǝi.


\par }{\SH Ɓakuli pǝr Adamu andǝ Hawawu a ɓaban
\par }
{\PP \VS{22}Sǝ Mǝtalabangŋo Ɓakuli na ama, <<Ɓwapǝndǝa adyan ngga dumǝna kǝla sǝm, súrǝ́nà rǝ mǝɓoarne andǝ mǝɓane. Ɓǝ̀ sǝm eari wi lǝmdǝ buì sǝ tù ɓǝlanggun mala nggun-yilǝmu gbal, sǝ lì ka, nǝ̀ duk bà, pà nǝ̀ wù ɗàng.>>\FTNT{§}{{\FR 3:22 }{\FR{3:22
}}{\FT{Ɓalli gbal aɓa:
}}{\XT{Sǝn 2:7}}{\FT{.}}}

\VS{23}Acemani ka Mǝtalabangŋo Ɓakuli pǝrì pusǝì a Iden, yì ɓaban mala anggun, ama ɓǝ̀ kyane ɓǝ̀ kya rik nzali mǝnana à pusǝì kàm ngga.

\VS{24}Anzǝm mǝnana pǝrna ɓwabure pusǝni ka, Mǝtalabangŋo Ɓakuli pǝlǝa tamsǝ acerup, akanggǝrang amǝ'yál ban mala Ɓakuli, nǝ njar-takuli a ɓaban mala anggun a Iden, sǝ tsǝk nggeabyau mǝnana kǝ earki nǝ lasǝ-bǝsa sǝ kǝ pǝlǝki a koya buì ka, ɓǝà kǝ yál njargula ká aban nggun-yilǝmu.




\par }\Chap{4}{\SH Kayinu andǝ Habila
\par }
{\PP \VerseOne{1}Adamu nongnǝ māmí Hawawu, pǝlǝa muna kpa a bum māmí, sǝ ɓǝl Kayinu. Pǝlǝa Hawawu bang ama, <<Nǝ ɓwamuru mala Mǝtalabangŋo ka, ǝn ɓǝlǝna muna-ɓwabura.>>

\VS{2}Nǝnzǝ́mò ka yi ɓǝl mǝ'eambi, tsǝki wi lullǝu ama Habila.

\par }{\PP Habila twal túró yál agirkusǝu, sǝ Kayinu twal túró rya.

\VS{3}Lang kún pwan gir-ɓaban karna ka, Kayinu yinǝì Mǝtalabangŋo ɓoro mala aɓǝla agir-ɓaban.\FTNT{*}{{\FR 4:3 }{\FR{4:3
}}{\FT{Ɓalli gbal aɓa:
}}{\XT{Pur 23:19; 34:26; Nehe 10:35}}{\FT{.}}}

\VS{4}Sǝ Habila ka yinǝ ɓoro male mala agirkusǝu, atà amǝ'nyange mǝnana à ɓǝlia a dǝmba a domwan male ka. Mǝtalabangŋo earnǝ Habila andǝ ɓoro male.\FTNT{†}{{\FR 4:4 }{\FR{4:4
}}{\FT{Ɓalli gbal aɓa:
}}{\XT{Pur 13:12; Ɓal 18:17; Pas 3:9;
}}{\XT{Ib 11:4}}{\FT{.}}}

\VS{5}Sǝ mala Kayinu andǝ ɓoro male ka, Mǝtalabangŋo earnǝia ɗàng. Mǝnia ka tsǝk Kayinu bumi lul kǝ̀rkǝ́r, kara rǝmsǝ dǝmbì.


\par }{\PP \VS{6}Pǝlǝa Mǝtalabangŋo ɗì Kayinu ama, <<Palang sǝ bumo lúllô? Palang sǝ a rǝmsǝ dǝmbò?

\VS{7}Ɓǝ̀ a pak gìr mǝnana mǝɓoarne na ka, à pà nǝ̀ eo re? Sǝ ɓǝ̀ a pàk mǝɓane ka, cauɓikea na kùmsǝó a kunɓala kǝ alte nǝ̀ parǒ aɓate ka, sǝama dumǝna púp wu limurǝm amurí.>>


\par }{\PP \VS{8}Ɓè kǝ pwari ka Kayinu ne mǝ'eambi Habila ama, <<Tsǝktam a ɓabondo.>> Lang à nda ɓabondo ka, Kayinu kara lo bwal mǝ'eambi Habila wali wú.\FTNT{‡}{{\FR 4:8 }{\FR{4:8
}}{\FT{Ɓalli gbal aɓa:
}}{\XT{Mat 23:35; Luk 11:51; 1Yoh 3:12-15; Yahu 11}}{\FT{.}}}


\par }{\PP \VS{9}Mǝtalabangŋo ɗì Kayinu ama, <<Mǝ'eambo, Habila ka, nda kǝshe?>> Kara pǝlǝì Mǝtalabangŋo ama, <<Ən súrǝ̀ banì ɗàng. Nggeari ka, mǝ nda mǝ'yál mǝ'eambam le?>>


\par }{\PP \VS{10}Mǝtalabangŋo ne wi ama, <<Mana man a pak ka? Kwakikiro! Nkila mǝ'kyauweo ka ndya kǝ ɓua abanam a nzali ka!\FTNT{§}{{\FR 4:10 }{\FR{4:10
}}{\FT{Ɓalli gbal aɓa:
}}{\XT{Ɓal 35:33; Nggur 21:1-9; Ib 12:24; Sǝn 6:9-10}}{\FT{.}}}

\VS{11}Adyan ngga, súban na amuro, sǝ à pǝrǝno a nzali mǝnana mǝn kúni kǝ nu nkila mǝ'eambo mǝnana a sukki ka.


\par }{\PP \VS{12}<<Ɓǝ̀ a rik mǝnia yì nzali ka, pà nǝ̀ pusǝo kǝ girlina mǝɓoarne ɗàng. A dumǝna mǝgya-kusǝu, mǝnana pà nǝ̀ do aban mǝ mwashati a ɓanza raka.>>

\VS{13}Pǝlǝa Kayinu ne Mǝtalabangŋo ama, <<Tanni mala cauɓikea mem man kútì rǝcandǝa mem.\FTNT{*}{{\FR 4:13 }{\FR{4:13
}}{\FQ{Tanni mala cauɓikea mem man kútì rǝcandǝa mem.
}}{\FT{Ko <<Gìrkwanban man kútì mana mǝ nǝ gandǝ twaltwale ka.>>
}}}

\VS{14}Yalung ngga a ndarǝ pǝram mǝ purî nzali mǝnia ka mǝ nying ɓadǝmbo; mǝ nǝ duk mǝgya-kusǝu a ɓanza, ban-usǝlǝo pa kàm a buam ɗàng, sǝ ɓwa mǝnana kat kumam ngga nǝ̀ wal-luem.>>


\par }{\PP \VS{15}Sǝ Mǝtalabangŋo banggi wi ama, <<Pà nǝ̀ pa anggo ɗàng; ɓǝ̀ kǝ ɓwa wal-luio ka, mǝ nǝ wal atà aɓwana male tongno-nong-ɓari.>> Pǝlǝa Mǝtalabangŋo tsǝki Kayinu nyoulǝa ace mǝnana ɓǝ̀ kǝ ɓwa kumi ka, ɓǝ̀ kǝa wal-luí raka.

\VS{16}Nda Kayinu nying ɓadǝm Mǝtalabangŋo o kya do a nzali Nod, nǝ njar-takuli mala Iden ngga.


\par }{\SH Ɓwapǝndǝa tita do la
\par }
{\PP \VS{17}Kayinu nong nǝ māmí, sǝ muna kpa a bumi sǝ ɓǝl Inok. Kayinu ka nda aban ɓak nggea-là, sǝ lě ka tunǝi nǝ lullǝ muna-ɓwabura male Inok.

\VS{18}Inok ɓǝl muna-ɓwabura à tunǝi ama Irad. Irad yi ɓǝl muna-ɓwabura lùllǝì ama Mehujayel. Mehujayel yi duk tár Metushayel, sǝ Metushayel ka nda tár Lamek.

\VS{19}Lamek al amamǝna ɓari; māmí mǝdǝmbe ka nda Ada, sǝ ɓaria nda Zila.

\VS{20}Ada ɓǝl Jabal, mǝnana nda tár amǝ'do aɓalǝ agumli andǝ amǝ'yál agir ka.

\VS{21}Lullǝ mǝ'eambi nda Jubal, mǝnana nda tár amǝ'wal zangŋan andǝ amǝ'twang ntetu ka.

\VS{22}Zila gbal ka ɓǝl muna à tunǝi ama Tubal-Kayinu, mǝnana yi pǝlǝ mǝ'ntùl kǝ tulki ambalang agirtúró nǝ bolo-bángŋá andǝ bolo-candǝa ka. Mǝ'kyauwa Tubal-Kayinu muna-ɓwama nda Naama.


\par }{\PP \VS{23}Lamek banggi amāmí ama,

\par }{\Q <<Ada andǝ Zila, wu kwakikir wun arǝàm;

\par }{\QB wun amālá Lamek, wu ok cau mem.

\par }{\Q Ən walna-lú acemǝnana ɓwe tsǝkam penye ka,

\par }{\QB Lagga ɓwa na ǝn wal-luí

\par }{\QB acemǝnana tùlam ngga.


\par }{\Q \VS{24}Ɓǝ̀ ayilǝmu tongno-nong-ɓari na à nǝ̀ ɗwanyi

\par }{\QB ace wal-lú Kayinu ka,

\par }{\Q ayilǝmu lumi-tongno-nong-ɓari

\par }{\Q bwamdǝ tongno-nong-ɓari (77) na

\par }{\QB à nǝ̀ ɗwanyi ace wal-luem ngga.>>


\par }{\SH À ɓǝl Set
\par }
{\PP \VS{25}Adamu nyare nongnǝ māmí, pǝlǝa ɓǝli wi ɓè muna-ɓwabura ɗǝm. Māmí tsǝki muna lullǝu ama Set. Ne ɓamúrì ama, <<Ɓakuli panam muna-ɓwabura a kun Habila mana Kayinu wal-luí ka.>>\FTNT{†}{{\FR 4:25 }{\FR{4:25
}}{\FT{Set nǝ kún Ibǝru ka ɓalǝi nda
}}{\FQA{Pana}}{\FT{.}}}

\VS{26}Set gbal ka ɓǝl muna-ɓwabura, pǝlǝa tsǝki wi lullǝu ama Enosh.

\par }{\PP A kǝ nzê mǝno ka sǝ aɓwapǝndǝa tita tunǝ lullǝ Mǝtalabangŋo aɓa peri.\FTNT{‡}{{\FR 4:26 }{\FR{4:26
}}{\FT{Ɓalli gbal aɓa:
}}{\XT{Tite 12:8; 26:25; 1Amur 18:24; Ang 116:17; Jol 2:32; Zaf 3:9; 1Kor 1:2}}{\FT{.}}}




\par }\Chap{5}{\SH Nggurkwar mala Set
\par }
{\PP \VerseOne{1}Mǝnia ka nda tsaɗi mala atau mǝnana à pur aɓa Adamu, kǝla mǝnana à gilǝì ɓara-ɓara ka. Ɓakuli pusǝ ɓwapǝndǝa\FTNT{*}{{\FR 5:1 }{\FR{5:1
}}{\FQ{ɓwapǝndǝa
}}{\FT{nǝ kún Ibǝru ka nda
}}{\FQA{adamu}}{\FT{.}}} ka, peǎ a purban male yì Ɓakuli.

\VS{2}Pusǝia ɓwabura andǝ ɓwama; lang pusǝia ka, tsǝkia wia bù sǝ tunǝia ama <<ɓwapǝndǝa.>>


\par }{\PP \VS{3}Lang Adamu pángŋǝ̀nà pǝlǝa gbǝman-mwashat nǝ lumi-tàrú (130) a ɓanza ka, yi ɓǝl muna-ɓwabura kǝla yì, a purban male, sǝ pe wi lullǝu ama Set.

\VS{4}Anzǝm ɓǝl Set ka, Adamu pak aɓea apǝlǝa gbǝman-tongno-nong-tàrú (800) a ɓanza; sǝ yi duk tár aɓea amuna-burana andǝ amuna-mamǝna.

\VS{5}Apǝlǝa do ɓanza mala Adamu kat ka nda gbǝman-tongno-nong-ine nǝ lumi-tàrú (930). Anzǝm mǝno ka yi wu.


\par }{\PP \VS{6}Lang Set pàngŋǝ̀nà pǝlǝa gbǝman-mwashat nǝ mǝsǝi tongno (105) a ɓanza ka, yi ɓǝl muna-ɓwabura, lùllǝì ama Enosh.

\VS{7}Anzǝm ɓǝl Enosh ka, Set pak aɓea apǝlǝa gbǝman-tongno-nong-tàrú nǝ mǝsǝi tongno-nong-ɓari (807) a ɓanza; ɓǝlki aɓea amuna-burana andǝ amuna-mamǝna.

\VS{8}Apǝlǝa do ɓanza mala Set kat ka nda gbǝman-tongno-nong-ine nǝ lum-nong-ɓari (912), sǝ yi wu.


\par }{\PP \VS{9}Lang Enosh pàngŋǝ̀nà apǝlǝa lumi-tongno-nong-ine (90) a ɓanza ka, yi ɓǝl muna-ɓwabura, lùllǝì ama Kenan.

\VS{10}Anzǝm ɓǝl Kenan ngga, Enosh pakki aɓea pǝlǝa gbǝman-tongno-nong-tàrú nǝ lum-nong-tongno (815) a ɓanza; ɓǝlki aɓea amuna-burana andǝ amuna-mamǝna.

\VS{11}Do ɓanza mala Enosh kat ka apǝlǝa gbǝman-tongno-nong-ine mǝsǝi tongno (905) na, sǝ yi wú.


\par }{\PP \VS{12}Lang Kenan pàngŋǝ̀nà apǝlǝa lumi-tongno-nong-ɓari (70) ka, yi ɓǝl muna-ɓwabura, lùllǝì ama Mahalale.

\VS{13}Kenan pàk aɓea apǝlǝa gbǝman-tongno-nong-tàrú nǝ lumi-ine (840) a ɓanza anzǝm ɓǝl Mahalale. Sǝ yi ɓǝlki aɓea amuna-burana andǝ amuna-mamǝna.

\VS{14}Do ɓanza mala Kenan kat ka, pàk apǝlǝa gbǝman-tongno-nong-ine nǝ lum (910), sǝ yi wú.


\par }{\PP \VS{15}Lang Mahalale pàngŋǝ̀nà apǝlǝa lumi-tongno-nong-mwashat nǝ mǝsǝi tongno (65) ka, yi ɓǝl muna-ɓwabura lùllǝì ama Jared.

\VS{16}Anzǝm ɓǝl Jared ka, Mahalale pàk aɓea apǝlǝa gbǝman-tongno-nong-tàrú nǝ lumi-tàrú (830) a ɓanza. Sǝ ɓǝlki aɓea amuna-burana andǝ amuna-mamǝna.

\VS{17}Do ɓanza mala Mahalale kat ka apǝlǝa gbǝman-tongno-nong-tàrú nǝ lumi-tongno-nong-ine nǝ mǝsǝi tongno (895) na, sǝ yi wu.


\par }{\PP \VS{18}Lang Jared pàngŋǝ̀nà apǝlǝa gbǝman-mwashat nǝ lumi-tongno-nong-mwashat nǝ mǝsǝi ɓari (162) ka, yi ɓǝl muna-ɓwabura, lùllǝì ama Inok.

\VS{19}Anzǝm ɓǝl Inok ka, Jared pàk aɓea apǝlǝa gbǝman-tongno-nong-tàrú (800) a ɓanza. Sǝ ɓǝlki aɓea amuna-burana andǝ amuna-mamǝna.

\VS{20}Do ɓanza mala Jared kat ka apǝlǝa gbǝman-tongno-nong-ine nǝ lumi-tongno-nong-mwashat nǝ mǝsǝi ɓari (962) na, sǝ yi wú.


\par }{\PP \VS{21}Lang Inok pàngŋǝ̀nà apǝlǝa lumi-tongno-nong mwashat nǝ mǝsǝi tongno (65) ka, yi ɓǝl muna-ɓwabura, lùllǝì ama Metusela.

\VS{22}Anzǝm ɓǝl Metusela ka, Inok kpata njar mala Ɓakuli arǝ apǝlǝa gbǝman-tàrú (300) a do ɓanza male. Sǝ ɓǝlki aɓea amuna-burana andǝ amuna-mamǝna.

\VS{23}Do ɓanza mala Inok kat ka apǝlǝa gbǝman-tàrú nǝ lumi-tongno-nong-mwashat nǝ mǝsǝi tongno (365) na.

\VS{24}Aɓa do ɓanza male kat ka, Inok kpata njar mala Ɓakuli. A ɓè fara ka Ɓakuli yi twal Inok umnǝi, à nyare à sǝni ɗǝm ɗàng.


\par }{\PP \VS{25}Lang Metusela pàngŋǝ̀nà apǝlǝa gbǝman-mwashat nǝ lumi-tongno-nong-tàrú nǝ mǝsǝi tongno-nong-ɓari (187) ka, yi ɓǝl muna-ɓwabura, lùllǝì ama Lamek.

\VS{26}Anzǝm ɓǝl Lamek ka, Metusela pàk aɓea apǝlǝa gbǝman-tongno-nong-ɓari nǝ lumi-tongno-nong-tàrú nǝ mǝsǝi ɓari (782) a ɓanza. Sǝ ɓǝlki aɓea amuna-burana andǝ amuna-mamǝna.

\VS{27}Do ɓanza mala Metusela kat ka, apǝlǝa gbǝman-tongno-nong-ine nǝ lumi-tongno-nong-mwashat nǝ mǝsǝi tongno-nong-ine (969) na, sǝ yi wú.


\par }{\PP \VS{28}Lang Lamek pàngŋǝ̀nà apǝlǝa gbǝman-mwashat nǝ lumi-tongno-nong-tàrú nǝ mǝsǝi ɓari (182) ka, yi ɓǝl muna-ɓwabura.


\par }{\PP \VS{29}Lamek tsǝki muni muna-ɓwabura lullǝu ama Nuhu,\FTNT{†}{{\FR 5:29 }{\FR{5:29
}}{\FT{Lullǝu mǝnia ama
}}{\FQ{Nuhu
}}{\FT{ka nda kǝla cau nǝ kún Ibǝru ama
}}{\FQA{kum usǝlǝo
}}{\FT{ko
}}{\FQA{kum girikiban}}{\FT{.}}} sǝ na ama, <<Nǝ̀ yina sǝm nǝ girikiban aɓalǝ atanni andǝ atúró rikrya ma'sǝm a nzali mǝnana Mǝtalabangŋo sulǝ súban amurí ka.>>

\VS{30}Anzǝm ɓǝl Nuhu ka, Lamek pàk aɓea apǝlǝa gbǝman-tongno nǝ lumi-tongno-nong-ine nǝ mǝsǝi tongno (595) a ɓanza. Sǝ ɓǝlki aɓea amuna-burana andǝ amuna-mamǝna.

\VS{31}Do ɓanza mala Lamek kat ka, apǝlǝa gbǝman-tongno-nong-ɓari nǝ lumi-tongno-nong-ɓari nǝ mǝsǝi tongno-nong-ɓari (777) na, sǝ yi wú.


\par }{\SH Nggurkwar mala Nuhu
\par }
{\PP \VS{32}Lang Nuhu pàngŋǝ̀nà apǝlǝa gbǝman-tongno (500) ka, yi ɓǝl amuna-burana tàrú, lullǝia ama Shem andǝ Ham andǝ Jafet.




\par }\Chap{6}{\SH Yiu mala mùr-gùla
\par }
{\PP \VerseOne{1}Lang ɓwapǝndǝa tinata làkkì a ɓanza sǝ à ɓǝlki amuna-mamǝna ka,

\VS{2}amuna mala Ɓakuli\FTNT{*}{{\FR 6:2 }{\FR{6:2
}}{\FQ{amuna mala Ɓakuli}}{\FT{ ka à kǝ sǝni kǝla amǝturonjar mala Ɓakuli na, ko abangŋo na mǝnana à twal nggūrǝ aɓwapǝndǝa ka, ko aɓea amurǝma na a pwarian mǝnana à twal ɓamuria ama à nda ka aɓakuli ka.}}} sǝn ɓoarkinsari mala amuna-mamǝna mala aɓwapǝndǝa, nda à yiu à yì twalki amana à earkicea ateà ka, ɓǝà duk amālea.\FTNT{†}{{\FR 6:2 }{\FR{6:2
}}{\FT{Ɓalli aɓa:
}}{\XT{Ayu 1:6; 2:1; 38:7; 1Bit 3:19-20; Yahu 6}}{\FT{.}}}

\VS{3}Pǝlǝa Mǝtalabangŋo bang ama, <<Bangŋo mem pà nǝ̀ lidǝmba nǝ do aɓa ɓwapǝndǝa do mana málá male pà kàm raka ɗàng,\FTNT{‡}{{\FR 6:3 }{\FR{6:3
}}{\FQ{pà nǝ̀ lidǝmba nǝ do aɓa ɓwapǝndǝa do mana málá male pà kàm raka ɗàng
}}{\FT{ko:
}}{\FQA{pà nǝ̀ lidǝmba nǝ núngírǝu andǝ ɓwapǝndǝa bà ɗàng}}{\FT{.}}} acemǝnana yì ka nǝ̀ nggá wǔ.\FTNT{§}{{\FR 6:3 }{\FR{6:3
}}{\FQ{nǝ̀ nggá wǔ
}}{\FT{ko:
}}{\FQA{kiɗikina a njar male}}{\FT{.}}} Sauwa mala do ɓanza male pà nǝ̀ kútì apǝlǝa gbǝman-mwashat nǝ lumi-ɓari (120) ɗàng.>>\FTNT{*}{{\FR 6:3 }{\FR{6:3
}}{\FT{Ɓalli gbal aɓa:
}}{\XT{Gal 5:16-17}}{\FT{.}}}


\par }{\PP \VS{4}A bàkú mǝno sǝ a nzǝmi ka, akwatǝman-ɓwa, yia Nefilim\FTNT{†}{{\FR 6:4 }{\FR{6:4
}}{\FQ{Nefilim
}}{\FT{ngga yakǝla à nda ka amǝ'turonjar mala Ɓakuli mana à kpana ka. (}}{\XT{1Bit 3:20}}{\FT{).}}} ngga, à ndakam a ɓanza, sǝ lang amuna mala Ɓakuli nongnǝ amuna-mamǝna mala aɓwapǝndǝa ka à ɓǝlki amunia. À nda ka akanggǝrang aɓwana, amǝ'lwa mǝnana lullǝia zǝ́kí ɗiɗyal ka.


\par }{\SH Ɓakuli tsǝki Nuhu bù
\par }
{\PP \VS{5}Mǝtalabangŋo pelǝki ɓikipa mala ɓealɓikea mala ɓwapǝndǝa a ɓanza, sǝ sǝni ka koya ɗenyicau mala ɓabum ɓwapǝndǝa ka mǝɓike na koya pwari.\FTNT{‡}{{\FR 6:5 }{\FR{6:5
}}{\FT{Ɓalli gbal aɓa:
}}{\XT{Tite 8:21; Ang 14:1-3; Pas 6:18; Mat 15:19; Rom 1:28-32}}{\FT{.}}}

\VS{6}Mǝtalabangŋo pak ɓǝnsǝlǝma nǝ pusǝ ɓwapǝndǝa aɓa ɓanza. Gìrnî ɓungi ɓabumi kǝ̀rkǝ́r.\FTNT{§}{{\FR 6:6 }{\FR{6:6
}}{\FT{Ɓalli gbal aɓa:
}}{\XT{Ɓal 23:19; 1Sam 15:11,29; 2Sam 24:16; Jol 2:13}}{\FT{.}}}

\VS{7}Sǝ Mǝtalabangŋo bang ama, <<Mǝ nǝ esǝki ɓwapǝndǝa mǝnana ǝn pe ka a ɓanza; mǝ nǝ kiɗikia atārǝia andǝ agirkusǝu mǝgulke, andǝ amǝkèke mǝnana à kǝ ɓang amur nzali, andǝ anyal mǝnana a bumkuli ka. Ən pak ɓǝnsǝlǝma nǝ pea.>>

\VS{8}Sǝ mala Nuhu ka, kum earmúrú aban Mǝtalabangŋo.\FTNT{*}{{\FR 6:8 }{\FR{6:8
}}{\FT{Ɓalli gbal aɓa:
}}{\XT{Tite 19:19; Pur 33:17; Luk 1:30}}{\FT{.}}}


\par }{\SH Ɓakuli ne Nuhu ɓǝ̀ gballì nggea-waru
\par }
{\PP \VS{9}Mǝnia ka nda cau mǝnana à gilǝì amur Nuhu andǝ ɓala male ka. Nuhu ka nggea mǝɓealɓoarna na aban Ɓakuli; atà aɓwana mǝnana a nza male ka, kǝ yì na do male pàk jik ka. Nuhu kpata njar mala Ɓakuli.

\VS{10}Nuhu ka ndanǝ amuna-burana tàrú. Lullǝia ma: Shem, sǝ Ham, andǝ Jafet.


\par }{\PP \VS{11}Ɓakuli sǝni adyan ngga ɓanza ka kǝ cauɓikea nda mùrú hasǝa mala ɓwapǝndǝa, nyare lùmsǝ nǝ caukpaka.\FTNT{†}{{\FR 6:11 }{\FR{6:11
}}{\FQ{caukpaka
}}{\FT{ko
}}{\FQA{ɓealɓikea}}{\FT{.}}}

\VS{12}Ɓakuli pelǝki ka, cauɓikea marǝkina ɓanza kàngkàng, acemǝnana koyan a ɓanza ka anjar male kiɗikina nǝ ɓealɓikea.\FTNT{‡}{{\FR 6:12 }{\FR{6:12
}}{\FT{Ɓalli gbal aɓa
}}{\XT{Ayu 22:15-17; Ang 14:2-3; 53:2-3}}{\FT{.}}}

\VS{13}Ɓakuli pǝlǝa ne Nuhu ama, <<Mǝ ndo mǝ nǝ twalta ɓwapǝndǝa kat, acemǝnana ɓanza lùmsǝ nǝ caukpaka. Mǝsǝcau ka, mǝ nǝ kiɗiki ɓwapǝndǝa andǝ ɓanza.

\VS{14}We ka gballî ɓamur rǝò nggea-waru nǝ nggun gofa, sǝ wu lanzǝ ɓālǝi andǝ nzǝmi nǝ myang mǝcandǝe mǝnana mùr pà nǝ̀ sùr kàm raka. Kasǝki akurǝm aɓalǝi.

\VS{15}Ani sǝ awu nǝ gballì warunì: Sauwa male ka, kusǝu gbǝman-ine nǝ lumi-tongno (450). Tangŋa male ka kusǝu lumi-tongno-nong-ɓari bwamdǝ tongno (75). Sǝ dāh'rya male ka, kusǝu lumi-ine bwamdǝ-tongno na (45).

\VS{16}Gballì mùrí, sǝ wu nying nreban mǝnana tangŋa male ka ɓakusǝu mwashat na nǝ tsùrú aɓata mùrí sǝ arǝ agírǝí, ɓǝ̀ kàrìban kat. Gballì ɓá warunì ɓǝ̀ pangnǝ aɓalǝ akurǝm a nzali, a ɓalǝu, sǝ a kùli, sǝ wu tsǝk kun waru a nkanggari.

\VS{17}Sǝni! Mǝ ndo mǝ nǝ yinǝ nggea mùr-gùla a ɓanza mǝnana nǝ̀ yia twalta gìr mana kat ndanǝ yilǝmu ka. Koman a ɓanza kǝ lin'ueo ka nǝ̀ wú.\FTNT{§}{{\FR 6:17 }{\FR{6:17
}}{\FT{Ɓalli gbal aɓa:
}}{\XT{Tite 7:4; 2Bit 2:5}}{\FT{.}}}

\VS{18}Sǝama we ka, mǝ nǝ tamsǝ kùrcau mem a nre sǝm, sǝm nǝ we. Awu nǝ kúti aɓa waru, we sǝ māmó, sǝ amunio andǝ amālia.\FTNT{*}{{\FR 6:18 }{\FR{6:18
}}{\FT{Ɓalli gbal aɓa:
}}{\XT{Tite 9:9-16; 17:7}}{\FT{.}}}

\VS{19}Awu nǝ yinǝ koya ulang girkusǝu ɓari-ɓari: jamne andǝ mǝ'nggaule, atò a waru, ace mǝnana wu amsǝia ka.

\VS{20}Koya ulang nyal ka, awu nǝ oasǝ ɓari-ɓari a waru, sǝ koya ulang girkusǝu ka, awu nǝ oasǝ ɓari-ɓari a waru, andǝ koya ulang gìr mǝyilǝmui mǝnana kǝ ɓang a nzali ka ɓari-ɓari, ɓǝà yiu atò aɓa waru.

\VS{21}Awu nǝ ram koya ulang girlina ma'wun, sǝ mala agirkusǝu, mana nǝ̀ karǝban kat ka.>>


\par }{\PP \VS{22}Nuhu pàk koya gìr ka a nggùnì kǝla mǝnana Ɓakuli ne wi ka.\FTNT{†}{{\FR 6:22 }{\FR{6:22
}}{\FT{Ɓalli gbal aɓa:
}}{\XT{Tite 7:5}}{\FT{.}}} 



\par }\Chap{7}{\SH Ɓakuli tasǝ mùr-gùla ɓǝ̀ yi aki ɓanza
\par }
{\PP \VerseOne{1}Mǝtalabangŋo ne Nuhu ama, <<Yiu kùtí aɓa nggea-waru, we wunǝ amǝ'ɓala mò kat, acemǝnana a nda kǝ ɓwa mǝnana ǝn sǝni mǝ'ɓealɓoarna aɓalǝ aɓwana mana à ndanǝ yilǝmu ado ka.\FTNT{*}{{\FR 7:1 }{\FR{7:1
}}{\FT{Ɓalli gbal aɓa:
}}{\XT{Mat 24:38-39; Luk 17:26-27; Ib 11:7}}{\FT{.}}}

\VS{2}Twal koya girkusǝu mǝnana mǝɓoarne\FTNT{†}{{\FR 7:2 }{\FR{7:2
}}{\FT{Ɓalli gbal aɓa:
}}{\XT{Tite 8:20; Pǝris 11:1-31; Nggur 14:3-20}}{\FT{.}}} na ace girlina ka, jamne tongno-nong-ɓari sǝ mamǝne tongno-nong-ɓari, wu yinǝia atò aɓa nggea-waru. Ɗǝm ngga twal ɓari-ɓari atà koya girkusǝu mǝnana gìr'ɓeami na ace girlina ka, komǝye ka jamne andǝ mamǝna, ɓǝà kùtí atò a waru.

\VS{3}Twal atò ɗǝm koya nyal mǝnana kǝ yal a kùli ka tongno-nong-ɓari, komǝyenani ka jamne andǝ mamǝne. Pàk mǝnia ka ace mǝnana atà koya ulang girkusǝu andǝ koya ulang nyal ka, ɓǝà kum amǝnana à nǝ̀ pangnǝ yilǝmu ace ɓǝla malea a ɓanza ɗǝm ngga.

\VS{4}Anzǝm nongŋo tongno-nong-ɓari, tite ado ka, mǝ ndo mǝ nǝ nya mbulo mǝnana nǝ̀ nggǝ nya dù lumi-ine andǝ pwari lumi-ine. Aɓa pě anggo ka, mǝ nǝ twalta koya gìr mana nǝyilǝmu ǝn pê a ɓanza ka.>>

\VS{5}Nuhu pàk koya gìr mǝnana kat Mǝtalabangŋo banggi wi ɓǝ̀ pàk ka.\FTNT{‡}{{\FR 7:5 }{\FR{7:5
}}{\FT{Ɓalli gbal aɓa:
}}{\XT{Tite 6:22}}{\FT{.}}}


\par }{\PP \VS{6}Nuhu ka ndanǝ apǝlǝa gbǝman-tongno-nong-mwashat (600) sǝ mùr-gùla yi aki ɓanza.

\VS{7}Yì andǝ māmí, andǝ amuni andǝ amālia, à kùtí aɓa nggea-waru ace apî mùr-gùla.

\VS{8}Koya ulang girkusǝu andǝ koya ulang nyal, yia ɓari-ɓari; amǝnana Ɓakuli bang ama amǝɓoarne na ace girlina, andǝ amǝnana bang ama agir'ɓeami na ka. Kpapi andǝ amǝnana à kǝ ɓang a kwàr nzali ka. Komǝye ateà ka,

\VS{9}jamne andǝ mamǝne, à yiu aban Nuhu à yì kúti aɓa nggea-waru, kǝla mǝnana Ɓakuli banggi Nuhu ɓǝ̀ pàk ka.

\VS{10}Anzǝm nongŋo tongno-nong-ɓari ka, mùr-gùla yi aki ɓanza.


\par }{\SH Ɓakuli amsǝ Nuhu andǝ ɓala male
\par }
{\PP \VS{11}Aɓa pǝlǝa mǝnana Nuhu lùmsǝ̀nà pǝlǝa gbǝman-tongno-nong-mwashat (600) nǝi a ɓanza, a lum bwamdǝ tongno-nong-ɓaria pwari mala ɓaria zongŋo ka, akun atūli-mùr mǝnana atà nzali kat ka à mǝngia, sǝ mbulo ɓun nǝ bumkuli kpana-kpana.

\VS{12}Mbulo nya aɓa ɓanza twal nongŋo lumi-ine, du andǝ pwari.


\par }{\PP \VS{13}Akǝ mǝno yì pwari mbulo tinata nya nǝi ka, Nuhu andǝ amuna-burana male tàrú, Shem, andǝ Ham, sǝ Jafet, à kùtí aɓa waru atārǝia andǝ mālá Nuhu andǝ amālá amuna-burana male mǝno tàrú ka.

\VS{14}À oasǝ akoya girkusǝu ateà a waru: anyam-bondo andǝ anyam-ɓala, amǝgulke andǝ amǝkèke, andǝ koya ulang nyal.

\VS{15}Girbunda man kat kǝ lin'ueo ka, à yiu ɓari-ɓari à yì kùtí atà Nuhu a waru.

\VS{16}Agirkusǝu mana à kútí ka, jamne andǝ mǝ'nggaule mala koya ulang gìr-yilǝmu na, kǝla mǝnana Ɓakuli ne wi yì Nuhu ka. Pǝlǝa Mǝtalabangŋo gìr kun waru nǝ Nuhu aɓalǝi.


\par }{\PP \VS{17}Mùr-gùla camarǝ yiu sǝ kǝ lime a ɓanza kya bwal nongŋo lumi-ine. Mùr lo gul kǝ̀rkǝ́r, kara loasǝ waru a kùli. Waru kya purrì múr ɓanza piku-piku.

\VS{18}Mùr long nǝ lo ana kpana-kpana amúr ɓanza kat, waru kǝ kyal nǝmurǝì amúr mùr.

\VS{19}Mùr camarǝ lo gandǝa kya kongsǝ ankono mǝ'dāh'rike kat mala koya ban a ɓanza.

\VS{20}A masǝlǝate ka, mùr kya lim kǝ̀rkǝ́r yàle ankono mana à kutiban kat nǝ dāh'rya ka, mùr kongsǝ múrià nǝ lime ɓakusǝu lumi-ɓari nǝ mǝsǝì ɓari (22).

\VS{21}Koya gìr nani mana ndanǝ yilǝmu ka, wù kat: anyal, anyam-ɓala andǝ anyam-bondo, amuna-nyama mǝkèke mǝnana à kǝ kuɗǝki a kwàr nzali, andǝ ɓwapǝndǝa kat, wu puppup.

\VS{22}Koya gìr mana kǝ lin'ueo sǝ do a ɓanza man ngga, tè twal kat.

\VS{23}Mǝtalabangŋo twalta koya gìr mana kǝ lin'ueo a ɓanza man ngga: aɓwana, agirkusǝu, agiryilǝmu mǝkèke mǝnana à kǝ ɓang a kwàr nzali, andǝ anyal mǝnana a bumkuli ka, twaltea kat a ɓanza. Kǝ aɓwana mana à au ka, à nda ka Nuhu andǝ aɓwana mǝnana atè aɓa waru ka.
\FTNT{§}{{\FR 7:23 }{\FR{7:23
}}{\FT{Ɓalli gbal aɓa:
}}{\XT{1Bit 3:20; 2Bit 2:5}}{\FT{.}}}


\par }{\PP \VS{24}Mùr aki ɓanza pàk nongŋo gbǝman-mwashat nǝ lumi-tongno (150).




\par }\Chap{8}{\SH Masǝlǝata mùr-gùla
\par }
{\PP \VerseOne{1}Sǝ cau mala Nuhu andǝ anyam-ɓabondo andǝ anyam-ɓala mana atè aɓa waru ka nda a ɓabum Ɓakuli.\FTNT{*}{{\FR 8:1 }{\FR{8:1
}}{\FT{Ɓalli gbal aɓa:
}}{\XT{Tite 19:29; Pur 2:24; 1Sam 1:19; Ang 105:42}}{\FT{.}}} Nda tasǝ gung ɓǝ̀ ɓua amur ɓanza, mùr pǝlǝa tita sonzǝo.

\VS{2}Amáɗí-mùr mana a tà-nzali ka à tākya, ɓunno mala mùr mana nǝ bumkuli kpana-kpana ka amsǝa, sǝ mbulo tukio.

\VS{3}Mùr pǝlǝa tita nyar ɓukɓuk aban sonzǝo a ɓanza. Lang yi lùmsǝ̀nà anongŋo gbǝman nǝ lumi-tongno (150) ka, mùr sonzǝna adyan pepè.

\VS{4}Aɓa lum bwamdǝ-tongno-nong-ɓaria pwari mala tongno-nong-ɓaria zongŋo ka, nggea-waru yi came amúr ɓè nkono aɓalǝ ankono mala nzali Ararat.

\VS{5}Mùr lidǝmba nǝ nyar nǝ te yi pur a lumia zongŋo. Aɓa pwari mǝdǝmbe mala lumia zongŋo ka, ɓong ankono sa a nza.

\VS{6}Anzǝm anongŋo lumi-ine ka, Nuhu mǝn fongǝran mǝnana pè arǝ nggea-waru ka,

\VS{7}pǝlǝa tasǝ gang'lang ɓǝ̀ puro. Gang'langnì camarǝ gāli, nǝ̀ ká sǝ nǝ̀ nyare bà ime mala mùr a nzǝm-nzali.

\VS{8}Anzǝm mǝno bǝti ka, Nuhu tasǝ kutu ɓǝ̀ kya sǝni ko mùr sonzǝna, nza sangna.

\VS{9}Kutu gandǝ kum ban sulǝo ɗang acemǝnana mùr nakam più, akban kat a ɓanza. Kutu pǝlǝa nyare aban Nuhu a waru. Nuhu lǝmdǝ bui a fongǝran, ak kutu, sǝ nyesǝi aɓa nggea-waru.

\VS{10}Anzǝm nongŋo tongno-nong-ɓari ka, Nuhu nyare tasǝ kutu ɗǝm ɓǝ̀ puro.

\VS{11}Lang pwari nǝ̀ ká kpa ka, kutu nyare yiu, sǝ Nuhu sǝni ka, mbú nggun-olif mǝpwale na a kúni. Nda Nuhu sǝlǝa ama mùr-gùla nyarna nǝ te.

\VS{12}Nuhu kundǝ ɗǝm aɓea nongŋo tongno-nong-ɓari, sǝ nyare tasǝ kutu ɓǝ̀ kyane. Lang kutu umna ka nyare yiu ɗǝm ɗàng.
 

\par }{\PP \VS{13}Adyan ngga, Nuhu ndanǝ apǝlǝa a ɓanza gbǝman-tongno-nong-mwashat nǝ mǝsǝì mwashat (601). A pwari mǝdǝmbe mala zongŋo mǝdǝmbe mala mǝno yì pǝlǝa ka, mùr sonzǝni ɓanza. Nuhu pǝlǝa loasǝ gìr mǝnana kùmsǝ̀ múr waru ka. Lang nǝ̀ sǝnban ngga nzali imǝna.

\VS{14}Aɓa lumi-ɓari bwamdǝ tongno-nong ɓaria (27) pwari mala ɓaria zongŋo ka, ɓanza imǝna kat!


\par }{\SH Bǝsa tite
\par }
{\PP \VS{15}Pǝlǝa Ɓakuli ne Nuhu ama,

\VS{16}<<Wu pùrrî ɓá waru, we sǝ māmó, sǝ amunio andǝ amālia.

\VS{17}Pusǝ koya gìr-yilǝmu mana atò a waru ka: anyal, andǝ agirkusǝu andǝ amǝnana àkǝ kuɗǝki a kwàr nzali ka: ace mǝnana ɓǝà yi ɓǝla, ɓǝà hatǝki, ɓǝà aki ɓanza ka.>>


\par }{\PP \VS{18}Nda Nuhu pùrrî ɓá waru, yì andǝ māmí andǝ amuni andǝ amālia.

\VS{19}Sǝ koya girkusǝu, koya gìr mana kǝ pūrǝki nǝ múrbumi a nzali, andǝ koya nyal, andǝ koya gìr mana kǝ gya a ɓanza ka, à pùrrî ɓá waru kat, koya mbalangni a ɓinalea.


\par }{\SH Pàcau mala Ɓakuli aban Nuhu
\par }
{\PP \VS{20}Pǝlǝa Nuhu ɓakkî Mǝtalabangŋo gyangŋan; twal atà koya girkusǝu andǝ nyal mǝnana amǝɓoarne na ace girlina ka, pana gir'nkila mala pisǝe kǝring nǝia amur gyangŋan.

\VS{21}Mǝtalabangŋo ka banɓoari wi nǝ ok rǝm mǝno yì ɓoro ka. Ne ɓamúrì ama, <<Pà mǝ nǝ sú nzali ɗǝm ace cau mala ɓwapǝndǝa ɗang, ko kat andǝ amani ama koya ɗenyicau malea lùmsǝo nǝ ɓealɓikea twal a lo-ɓwa malea ka. Pa mǝ nǝ nyar ɗǝm mǝ nǝ kiɗiki gìr mǝnana ǝn pe, mana ndanǝ yilǝmu ka ɗàng.

\VS{22}Ɓǝ̀ mbak sǝ ɓanza na kam ngga, pwari ɓeale, sǝ pwari cane, kunɗwal andǝ gungpi, mbulo sǝ kunte, pwari andǝ du, à pà nǝ̀ ue ɗang.>>\FTNT{†}{{\FR 8:22 }{\FR{8:22
}}{\FT{Ɓalli gbal aɓa:
}}{\XT{Ir 33:20-21,25-26}}{\FT{.}}}




\par }\Chap{9}{\SH Ɓakuli kùrcau nǝ Nuhu
\par }
{\PP \VerseOne{1}Ɓakuli tsǝki Nuhu andǝ amuni bu sǝ nea wia ama:

\par }{\PI Wu ɓǝla, wu hatǝki, wu lùmsǝ ɓanza.\FTNT{*}{{\FR 9:1 }{\FR{9:1
}}{\FT{Ɓalli gbal aɓa:
}}{\XT{Tite 1:28; 8:17; 9:7; 35:11}}{\FT{.}}}

\VS{2}Koya nyam-bondo, sǝ koya nyal a bumkuli, andǝ koya gìr mǝnana kǝ kuɗǝki a nzǝm-nzali, andǝ anji kat a nggeamùr, à nǝ̀ nggǝ ɓangga wun sǝ múrià nǝ̀ kària arǝ wun. Ən pana wunia kat a bù wun.

\VS{3}Koya gìr mǝnana kǝ gya sǝ ndanǝ yilǝmu ka, nǝ̀ duk girlina ma'wun. Kǝla mǝnana ǝn pa wun agirpwala ɓǝà duk girlina ma'wun ngga, ǝn pana wun girbunda kat.

\VS{4}Kǝgìr mǝnana pa wu nǝ li raka nda nyama mǝnana yilǝmi na aɓa nyami più ka, mǝnana nda nkile ka.\FTNT{†}{{\FR 9:4 }{\FR{9:4
}}{\FT{Ɓalli gbal aɓa:
}}{\XT{Pǝris 3:17; 7:20; 17:10-16; 19:26; Nggur 12:16,23; 15:23; 1Sam 14:34; Atúró 15:20,29}}{\FT{.}}}

\VS{5}Ɓwa mǝnana twal yilǝmi ɓwa ka, mǝ nǝ ɗice mǝno yì yilǝmu ka a bu kǝ ɓwe. Sǝ ɓǝ̀ girkusǝu na gbal sǝ wal-lú ɓwa ka, girkusǝunì gbal ka ɓǝà wali ɓǝ̀ wú.\FTNT{‡}{{\FR 9:5 }{\FR{9:5
}}{\FT{Ɓalli gbal aɓa:
}}{\XT{Pur 20:13; 21:28}}{\FT{.}}}


\par }{\Q \VS{6}Ɓǝ̀ yana sǝ twal yilǝmi ɓwa ka,

\par }{\QB yì gbal ka à nǝ̀ twal yilǝmi,

\par }{\Q acemǝnana Ɓakuli pak ɓwapǝndǝa

\par }{\QB aɓa purban male.\FTNT{§}{{\FR 9:6 }{\FR{9:6
}}{\FT{Ɓalli gbal aɓa:
}}{\XT{Pur 21:12-14; Pǝris 24:17; Ɓal 35:33; Mat 26:52}}{\FT{.}}}


\par }{\MM \VS{7}Wun ngga, wu ɓǝla, wu hatǝki, wu akiban a ɓanza.


\par }{\PP \VS{8}Pǝlǝa Ɓakuli ne Nuhu andǝ amuni ama,

\VS{9}<<Mǝ ndya ǝn nggǝ tamsǝ kùrcau mem sǝnǝa wun andǝ amuna wun andǝ amǝkà wun,

\VS{10}sǝ nǝ́ koya girkusǝu mǝnana kutio atà wun aɓa waru ka; anyal, andǝ anyam-ɓala andǝ nyam-bondo; andǝ koya gìr nani mǝnana ndanǝ yilǝmu a ɓanza ka.

\VS{11}Mǝ ndya ǝn nggǝ tamsǝ kusǝ kùrcau mem nǝ wun ngga: Mùr-gùla pa nǝ̀ nyar ɗǝm nǝ̀ twalta yilǝmu ɗàng. À pà nǝ̀ kiɗiki ɓanza ɗǝm nǝ nggea mùr-gùla ɗang.>>\FTNT{*}{{\FR 9:11 }{\FR{9:11
}}{\FT{Ɓalli gbal aɓa:
}}{\XT{Isha 54:9-10}}{\FT{.}}}


\par }{\PP \VS{12}Ɓakuli nyare na ama, <<Mǝnia ka nda gìr'lǝmdǝa mala kùrcau mǝnia ǝn nggǝ kùrì a nrem sǝm sǝnǝa wun andǝ koya gìr mana nǝyilǝmu atà wun ngga, kùrcau mana nda ace anza mǝnana à kǝ yiu peatu ka:

\VS{13}Ən tsǝ́ngŋǝ̀nà npāring aɓalǝ apǝrɓang. Nda gìr'lǝmdǝa mem mala kùrcau a nrem andǝ ɓanza ka.

\VS{14}Ɓǝ̀ nda aya pwari sǝ ǝn sulǝ apǝrɓang amur ɓanza, sǝ npāring pusǝrǝi aɓalǝ apǝrɓang ngga,

\VS{15}mǝ nǝ ɗenyi nǝ kùrcau mem mǝnia ǝn pangnǝ wun andǝ koya ambalang agir mǝnana à ndanǝ yilǝmu ka. Nggea mùr-gùla pa nǝ̀ nyare nǝ̀ twalta yilǝmu ɗǝm ɗàng.\FTNT{†}{{\FR 9:15 }{\FR{9:15
}}{\FT{Ɓalli gbal aɓa:
}}{\XT{Pǝris 26:42,45; Nggur 7:9; 1Amur 8:23; Ezǝk 16:60}}{\FT{.}}}

\VS{16}Ɓǝ̀ aya pwari sǝ npāring pusǝrǝi aɓalǝ apǝrɓang ngga, mǝ nǝ sǝnì, sǝ ɓalǝam nǝ̀ kasǝa arǝ kùrcau mana málá male pà kàm raka, mǝnana a nre Ɓakuli andǝ yilǝmu kat a ɓanza ka.>>


\par }{\PP \VS{17}Pǝlǝa Ɓakuli ne Nuhu ama, <<Mǝnia yì npāring ngga, nda gìr'lǝmdǝa mala kùrcau mǝnana ǝn tsǝì a nrem andǝ yilǝmu kat a ɓanza ka.>>


\par }{\SH Nuhu nu mùr anap sǝ wali
\par }
{\PP \VS{18}Amuna-burana mala Nuhu mana à purî ɓá waru ka à nda ka Shem, andǝ Ham sǝ Jafet. Ham ɓǝl muna-ɓwabura lùllǝì ama Kan'ana.

\VS{19}Amǝnia yì amuna-burana mala Nuhu tàrú ka, à nda à yi ɓǝl ɓwapǝndǝa kat mana à mesǝ a koya ban a ɓanza ka.


\par }{\PP \VS{20}Nuhu ka mǝrya na sǝ nda tita tsǝk ɓaban mala anggun-anap ka.

\VS{21}A ɓè pwari ka, Nuhu nu mùr-ɓǝlanggun anap mǝhangŋe kǝ̀rkǝ́r, mùr anap wàlì, pǝlǝa kpa nong nǝ ɓate aɓa tara male.

\VS{22}Ham, tár Kan'ana ka sǝn tárrí aban nongŋo nǝ ɓate. Pǝlǝa puro wari a nza kya banggi amǝ'eambi mǝnia ɓari ka.

\VS{23}Sǝ Shem andǝ Jafet ka, à twal lagir à mǝni a nzǝmia sǝ à ging nǝ nzǝm à yi kùmsǝî tárrià amurí, gìr ɓate. À pǝlǝ mǝsǝia nǝ ɓe ban ɗàng, à sǝn ɓata tárrià ɗàng.

\VS{24}Lang dǝm Nuhu kwarna ka, yi sǝlǝce gìr mǝnana Ham, muni mǝkyauwe pakki wi ka.

\VS{25}Bang ama,

\par }{\Q <<Súban ɓǝ yiu amúr Kan'ana!

\par }{\QB Yì ka nǝ̀ duk guro mala aguro

\par }{\QB aban amǝ'eambi.


\par }{\Q \VS{26}Ɓwangsǝban ɓǝ pa aban Mǝtalabangŋo, Ɓakuli mala Shem!

\par }{\QB Kan'ana nǝ̀ duk guro mala Shem.


\par }{\Q \VS{27}Ɓakuli ɓǝ̀ tangsǝ nzong-nzali mala Jafet!

\par }{\Q Amuna male andǝ amǝkè nǝ̀ do atārǝia andǝ aɓwana mala Shem!

\par }{\QB Kan'ana nǝ̀ duk guro mala Jafet.>>


\par }{\PP \VS{28}Anzǝm pa mala mùr-gùla ka, Nuhu pàk aɓea pǝlǝa gbǝman-tàrú nǝ lumi-tongno (350).

\VS{29}Do ɓanza mala Nuhu kat ka pǝlǝa gbǝman-tongno-nong-ine nǝ lumi-tongno na (950). Anzǝm mǝno ka sǝ yi wú.




\par }\Chap{10}{\SH Amuna andǝ amǝkau a tàu mala Nuhu
\par }
{\PP \VerseOne{1}Amǝnia ka à nda ka amuna andǝ amǝkau a tàu mala Shem, andǝ Ham, andǝ Jafet, yì amuna-burana mala Nuhu. Yia mǝnia tàrú ka à ɓǝlki amuna anzǝm málá mala mùr-gùla.


\par }{\SHB Tau mala Jafet
\par }
{\LI \VS{2}Amuna-burana mala Jafet\FTNT{*}{{\FR 10:2 }{\FR{10:2
}}{\FQ{Jafet
}}{\FT{ka nda tár amǝ Gǝrik.}}} ka à nda ka:

\par }{\LIB Goma\FTNT{†}{{\FR 10:2 }{\FR{10:2
}}{\FQ{Goma
}}{\FT{ka nda tár amǝ Cimmeri.}}}, Magog, Madai\FTNT{‡}{{\FR 10:2 }{\FR{10:2
}}{\FQ{Madai
}}{\FT{ka nda tár amǝ Medes a nzali Assuriya.}}}, Javan\FTNT{§}{{\FR 10:2 }{\FR{10:2
}}{\FQ{Javan
}}{\FT{ngga nda tár amǝ Hellen.}}}, Tubal, Meshek\FTNT{*}{{\FR 10:2 }{\FR{10:2
}}{\FQ{Meshek
}}{\FT{ka nda tár amǝ Musku.}}} andǝ Tiras\FTNT{†}{{\FR 10:2 }{\FR{10:2
}}{\FQ{Tiras
}}{\FT{ka nda tár amǝ nzali Tǝres.}}}.


\par }{\LI \VS{3}Amuna andǝ amǝkà Goma ka à nda ka:

\par }{\LIB Amǝ Asǝkena, amǝ Rifat andǝ amǝ Togama.


\par }{\LI \VS{4}Amuna andǝ amǝkà Javan ngga à nda ka ɓwapǝndǝa mala anzali:

\par }{\LIB Elisha, Tarshi,\FTNT{‡}{{\FR 10:4 }{\FR{10:4
}}{\FQ{Tarshi
}}{\FT{ka nda nzali Sǝpen.}}} Kitim,\FTNT{§}{{\FR 10:4 }{\FR{10:4
}}{\FQ{Kitim
}}{\FT{ngga nda nzali Sayipǝrus.}}} andǝ Rodanim\FTNT{*}{{\FR 10:4 }{\FR{10:4
}}{\FQ{Rodanim
}}{\FT{ngga nda nzali luran Rodis.}}}.


\par }{\PP \VS{5}(A tǝrta aɓwana mǝnia ka sǝ aɓwapǝndǝa mǝnana à duki arǝ aluran aɓa nggeamùr andǝ akún nggeamùr ka à puro. À nda ka amǝkà Jafet mǝnana à mesǝe arǝ anzali ɗàngɗáng, sǝ koyan ateà ka à súrǝì nǝ kún male, sǝ tàu male, andǝ nzali male mǝnana pàk kàm ngga.)


\par }{\SHB Tau mala Ham
\par }
{\LI \VS{6}Amuna-burana mala Ham ngga à nda ka:

\par }{\LIB Kush\FTNT{†}{{\FR 10:6 }{\FR{10:6
}}{\FT{Amǝ
}}{\FQ{Kush
}}{\FT{ka nda nzali Nubiya, Itiyopiya andǝ Sudan.}}}, Mizǝrem\FTNT{‡}{{\FR 10:6 }{\FR{10:6
}}{\FT{Amǝkà
}}{\FQ{Mizǝrem
}}{\FT{na à do a nzali Masar ka.}}}, Put\FTNT{§}{{\FR 10:6 }{\FR{10:6
}}{\FT{Amǝkà
}}{\FQ{Put
}}{\FT{kya do a nzali Libiya.}}} andǝ Kan'ana.


\par }{\LI \VS{7}Amuna mala Kush ka à nda ka

\par }{\LIB Seba,\FTNT{*}{{\FR 10:7 }{\FR{10:7
}}{\FT{Amǝ
}}{\FQ{Seba
}}{\FT{ka à do a nzali Masar.}}} Havila,\FTNT{†}{{\FR 10:7 }{\FR{10:7
}}{\FT{Amǝ
}}{\FQ{Havila
}}{\FT{ka à do a takuli mala nzali Arabiya.}}} Sapta,\FTNT{‡}{{\FR 10:7 }{\FR{10:7}}{\FT{Amǝ
}}{\FQ{Sapta
}}{\FT{ka à do a bu njar-nzali mala kún nggeamùr mala amǝ Pashia.}}} Raama,\FTNT{§}{{\FR 10:7 }{\FR{10:7
}}{\FT{Amǝ
}}{\FQ{Raama
}}{\FT{ka à do nre njar kún múr andǝ njar-nzali a nzali Arabiya.}}} andǝ Sapteka.\FTNT{*}{{\FR 10:7 }{\FR{10:7
}}{\FT{Amǝ
}}{\FQ{Sapteka
}}{\FT{ka à do a Samudeka a kún nggeamùr mala amǝ Pashia}}}

\par }{\LI Amuna mala Raama ka à nda ka

\par }{\LIB Sheba\FTNT{†}{{\FR 10:7 }{\FR{10:7
}}{\FT{Amǝ
}}{\FQ{Sheba
}}{\FT{ka à nda ka amǝ nzali njar kún múr mala nzali Arabiya.}}} andǝ Dedan.\FTNT{‡}{{\FR 10:7 }{\FR{10:7
}}{\FQ{Dedan
}}{\FT{ngga à nda ka amǝ nzali njar-nza mala nzali Arabiya.}}}


\par }{\BB \par }
{\PP \VS{8}Ɓè ɓwa atà amǝkà Kush ka nda Nimro. Yì Nimro ka nda ɓwa mǝnana tita duk ɓwa mǝcandǝe a ɓanza ka.

\VS{9}Nǝ́ pâ gbasha mala Mǝtalabangŋo ka, yi duk nggeà kanggǝrang mǝ'nta. Acemani ka aɓwana kǝ na ama, <<Ɓǝ̀ Mǝtalabangŋo tsǝo wu duk kanggǝrang mǝ'nta kǝla Nimro!>>

\VS{10}Anggea-là mǝnana à ɓoaro à kutiban kat aɓata nzali-murǝm mala Nimro a nzali Shinar\FTNT{§}{{\FR 10:10 }{\FR{10:10
}}{\FQ{Shinar
}}{\FT{ka nda nzali-murǝm mala Babiloniya a njar-kúnmur aɓa nzali-gula Mesopotamiya a pwarian ɓara-ɓara; Amǝ nzali Babiloniya limurǝm a lwa amur amǝ nzali Isǝrayila kǝla pǝlǝa gbǝman tongno-nong-mwashat, kaniama ɓǝ̀ Kǝrǝsti yiu (600 BC). À pwan amǝ Isǝrayila à umnǝia a do bǝri-nzali a nggea-là Babila (ban mǝnana Daniyel kya duk mǝpà kwarkiru aban murǝm kam, sǝ Ezǝkiyel kum sǝna aɓa bangŋo kam ngga).}}} ka à nda ka Babila, Erek, Akat andǝ Kalne.

\VS{11}Nimro puro a nzali Shinar sǝ o a nzali Assuriya kya ɓakia anggea-là Nineva, Rehobot-Ir, Kalne\FTNT{*}{{\FR 10:11 }{\FR{10:11
}}{\FT{Ɓalli gbal aɓa:
}}{\XT{Mik 5:6}}{\FT{.}}}

\VS{12}andǝ Resen kàm. Resen ngga nggea-là na a nre Nineva andǝ nggea-là mǝgule Kalne.


\par }{\PP \VS{13}Mizǝrem\FTNT{†}{{\FR 10:13 }{\FR{10:13
}}{\FQ{Mizǝrem
}}{\FT{nda lullǝ nzali Masar nǝ kún Ibǝru.}}} ngga nda tár a Lud,\FTNT{‡}{{\FR 10:13 }{\FR{10:13
}}{\FQ{Lud
}}{\FT{ka nda yi duk nzali Lidiya ka.}}} Anam, Lehap, Naftu,

\VS{14}Patǝru, Kasǝlu, andǝ Kafto.\FTNT{§}{{\FR 10:14 }{\FR{10:14
}}{\FQ{Kafto
}}{\FT{ka nda luran Kǝreti.}}} Arǝ abân mǝnia ka sǝ amǝ Filisti puro à yiu.


\par }{\PP \VS{15}Muna-ɓwabura mǝkyauwe mala Ham yì Kan'ana ka nda yi duk tár Sidon andǝ amǝ'Hitti ka.

\VS{16}Kan'ana ɗǝm ngga nda kàka amǝ'Jebus, amǝ'Amor, amǝ'Girgash,

\VS{17}amǝ'Hivi, amǝ'Arkit, amǝ'Sǝni,

\VS{18}amǝ'Arǝvad, amǝ'Zema, andǝ amǝ'Hamat.

\par }{\BB \par }
{\PP Nǝ nzǝ́mò ka aɓwapǝndǝa mǝnia à pùr a tàu mala Kan'ana ka, à yi mesǝke.

\VS{19}Acemani ka nzong-nzali mala amǝ'Kan'ana tangŋa tite a ban nggea-là Sidon sǝ sulǝo yi puro aban là Gera, pǝlǝa twalo a là Gaza sǝ sárǝ́ aban ká arǝ alá Sodom, Gomora, Adǝma andǝ Zeboyim, sǝ kya masǝlǝa a Lasha.


\par }{\PP \VS{20}Amǝno yì aɓwana kat ka, à pur a tàu mala Ham. Koyan ateà ka à súrǝì nǝ tàu male, sǝ kún male, sǝ bu-nzali male, andǝ nzali male mǝnana pàk kàm ngga.


\par }{\SHB Tau mala Shem
\par }
{\PP \VS{21}Shem mǝnana nda mǝgula Jafet ka à ɓǝli wi amuna-burana gbal. Shem ngga nda kàka Eba andǝ amuni andǝ amǝkè kat.


\par }{\BB \par }
{\LI \VS{22}Amuna-burana mala Shem ngga à nda ka:

\par }{\LIB Elam, Asshur, Arfakza, Lud andǝ Aram.


\par }{\LI \VS{23}Aɓwapǝndǝa mǝnana a tàu mala Aram ngga à nda ka:

\par }{\LIB Amǝ'Uz, amǝ'Hul, amǝ'Geta andǝ amǝ'Meshek.


\par }{\LI \VS{24}Arfakza ka nda tár Shela, sǝ Shela ka nda tár Eba.


\par }{\LI \VS{25}À ɓǝlî Eba amuna-burana ɓari.

\par }{\LIB Ɓè man mwashat ka à tunǝi ama Pele,\FTNT{*}{{\FR 10:25 }{\FR{10:25
}}{\FQ{Pele
}}{\FT{ka ɓālǝi nda <<mesǝe.>>}}} acemǝnana a nza male sǝ aɓwapǝndǝa mesǝe arǝ abân aɓa ɓanza; mǝ'eambi nda Joktan.


\par }{\LI \VS{26}Joktan ngga nda tár a

\par }{\LIB Almoda, Shelep, Hazamave, Jera,

\VS{27}Hadoram, Uzal, Dikǝla,

\VS{28}Obal, Abimayel, Sheba,

\VS{29}Ofir, Havila, andǝ amǝ'Jobap. Yia mǝnia kat ka, à nda ka amǝkà Joktan.


\par }{\BB \par }
{\MM \VS{30}Nzali-do mala aɓwana mǝnia kat ka, tite a Mesha sǝ sarǝa kya puro a Sefar, nzali múr ankono a njar-takuli.


\par }{\PP \VS{31}Amǝno ka, à nda ka amuna andǝ amǝkà Shem. Koyan ateà ka à súrǝì nǝ tàu male, sǝ kún male, sǝ bu-nzali male, andǝ nzali male mǝnana pàk kàm ngga.


\par }{\BB \par }
{\PP \VS{32}Aɓwapǝndǝa mǝno kat ka à nda ka amuna andǝ amǝkau mala amuna-burana mala Nuhu, koyan ngga nǝ nggurkwar mala tàu male, aɓalǝ anzali malea. Twalo abania sǝ aɓwapǝndǝa mesǝe arǝ aban aɓa ɓanza kat, anzǝm mùr-gùla.\FTNT{†}{{\FR 10:32 }{\FR{10:32
}}{\FT{Ɓalli gbal aɓa:
}}{\XT{Tite 9:19}}{\FT{.}}}




\par }\Chap{11}{\SH Ɓakuli mesǝki aɓwana arǝ aban pas
\par }
{\PP \VerseOne{1}Anggo ka kǝ kún mǝmwashati na ɓwapǝndǝa nakiyi a ɓanza kat ka, sǝ acau mǝmwashati na gbal à kǝ puro a kunia ka.

\VS{2}Lang ɓwapǝndǝa tita tùrki arǝ abân nǝ bù takuli ka, à kya kum ɓè ɓawanban a Shinar\FTNT{*}{{\FR 11:2 }{\FR{11:2
}}{\FQ{Shinar
}}{\FT{ka nda nzali Babila.}}} pǝlǝa à duk kam.
\FTNT{†}{{\FR 11:2 }{\FR{11:2
}}{\FT{Ɓalli gbal aɓa:
}}{\XT{Tite 10:10}}{\FT{.}}}


\par }{\PP \VS{3}Sǝ à nea rǝia ama, <<Ɓǝ̀ sǝm ɓak atobali, sǝ ɓǝ̀ sǝm twania a bǝsa pepè.>> À paktúró nǝ dǝɓang ɗurǝkya a kúnì tali, sǝ kwalta do nda shiminti malea.

\VS{4}Pǝlǝa à na ama, <<Wu fani, ɓǝ̀ sǝm ɓàngŋǝ́nì nggea-là nǝ ndà-kulí nggea mǝ'dāhre mǝnana ɓǝ̀ u ɓong-ɓong a kùli ka, ace mǝnana ɓǝ̀ sǝm kumbi ɓamur rǝ sǝm lullǝu, sǝ ɓǝ̀ sǝm kǝa mesǝkì tarǝ sǝm aɓa ɓanza raka.>>

\VS{5}Sǝ Mǝtalabangŋo sulǝo yiua sǝn nggea-là andǝ nggeaɓa mǝɓong-ɓongni mǝnana aɓwapǝndǝa ɓakkiyi ka.

\VS{6}Mǝtalabangŋo na ama, <<Ɓǝ̀ kǝla aɓwana mwashat, sǝ kún mǝmwashati na à nakiyi ka, sǝ à tita pàk gìr kǝla mǝnia ka, kǝgìr pà kàm mǝnana à kùr kunarǝia à nǝ̀ pè sǝ nǝ̀ gandǝia ka ɗàng.

\VS{7}Wu yiu sǝm nǝ̀ sùlǝ́nì, ɓǝ̀ sǝm kya zurǝkini kunia, ace mǝnana ɓǝà kǝa bwalta acau mǝnana à nakiyi arǝarǝia ka ɗàng.>>


\par }{\PP \VS{8}Nda Mǝtalabangŋo mesǝkia akanó arǝ aban aɓa ɓanza, kara à tamsǝ ɓak mǝno yì nggea-là ka.

\VS{9}Nda gìrnî sǝ à tsǝki banì lullǝu ama, Babel, acemǝnana akǝ banì sǝ Mǝtalabangŋo zurǝki kún mala ɓanza kat. A kàm ɗǝm sǝ Mǝtalabangŋo mesǝki aɓwana a bum ɓanza kat.
 

\par }{\SH Tau mala Shem
\par }
{\PP \VS{10}Mǝnia ka nda cau mǝnana à gilǝì amur Shem andǝ aɓwana mana a tàu male ka.

\par }{\PP Shem ngga ndanǝ pǝlǝa gbǝman-mwashat (100) sǝ ɓǝl Arfakza; ɓǝli a ɓaria pǝlǝa anzǝm yiu mala mùr-gùla.

\VS{11}Anzǝm ɓǝl Arfakza ka, Shem nyare pàk aɓea pǝlǝa gbǝman-tongno (500) a ɓanza sǝ ɓǝlki aɓea amuna-burana andǝ amuna-mamǝna.


\par }{\PP \VS{12}Lang Arfakza pàngŋǝ̀nà pǝlǝa lumi-tàrú bwamdǝ tongno (35) ka, yi ɓǝl Shela.

\VS{13}Anzǝm ɓǝl Shela ka, Arfakza pàk aɓea pǝlǝa gbǝman-ine nǝ mǝsǝi tàrú (403) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{14}Lang Shela pàngŋǝ̀nà pǝlǝa lumi-tàrú (30) ka, yi ɓǝl Eba

\VS{15}Anzǝm ɓǝl Eba ka, Shela pàk aɓea pǝlǝa gbǝman-ine nǝ mǝsǝi tàrú (403) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{16}Lang Eba pàngŋǝ̀nà pǝlǝa lumi-tàrú nǝ mǝsǝ ine (34) ka, yi ɓǝl Pele.

\VS{17}Anzǝm ɓǝl Pele ka, Eba pàk aɓea pǝlǝa gbǝman-ine nǝ lumi-tàrú (430) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{18}Lang Pele pàngŋǝ̀nà pǝlǝa lumi-tàrú (30) ka, yi ɓǝl Reyu.

\VS{19}Anzǝm ɓǝl Reyu ka, Pele pàk aɓea pǝlǝa gbǝman-ɓari bwamdǝ tongno-nong-ine (209) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{20}Lang Reyu pàngŋǝ̀nà pǝlǝa lumi-tàrú nǝ mǝsǝi ɓari (32) ka, yi ɓǝl Seru.

\VS{21}Anzǝm ɓǝl Seru ka, Reyu pàk aɓea pǝlǝa gbǝman-ɓari bwamdǝ tongno-nong-ɓari (207) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{22}Lang Seru pàngŋǝ̀nà pǝlǝa lumi-tàrú (30) ka, yi ɓǝl Naho.

\VS{23}Anzǝm ɓǝl Naho ka, Seru pàk aɓea pǝlǝa gbǝman-ɓari (200) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{24}Lang Naho pàngŋǝ̀nà pǝlǝa lumi-ɓari bwamdǝ tongno-nong-ine (29) ka, yi ɓǝl Tera.

\VS{25}Anzǝm ɓǝl Tera ka, Naho pàk aɓea pǝlǝa gbǝman-mwashat nǝ lum bwamdǝ tongno-nong-ine (119) a ɓanza. Aɓalǝ apǝlǝa mǝno ka, ɓǝlki aɓea amuna-burana andǝ amuna-mamǝna.


\par }{\PP \VS{26}Anzǝm mana Tera pàngŋǝ̀nà pǝlǝa lumi-tongno-nong-ɓari (70) ka, yi ɓǝl a Ibǝram, andǝ Naho sǝ Haran.


\par }{\PP \VS{27}Mǝnia ka nda cau mǝnana à gilǝì amur Tera andǝ aɓwana mana a tàu male ka.

\par }{\PP Tera ɓǝl a Ibǝram, andǝ Naho sǝ Haran. Haran yi ɓǝl Lotu.

\VS{28}Haran aki tárrí dǝmba paklú a nggea-là Ur a nzali mala amǝ Chaldi, ban mǝnana à ɓǝli kàm ngga.

\VS{29}Ibǝram andǝ Naho yia kǝm à alki amamǝna. Mālá Ibǝram nda Sarayi, sǝ mālá Naho nda Milka. Milka andǝ mǝkyauwe muna-ɓwama Iska ka, à nda ka amuna-mamǝna mala Haran.

\VS{30}Sarayi ka nkombi na, ɓǝl muna ɗàng.


\par }{\PP \VS{31}Tera tùrlà nying Ur nǝ̀ o a nzali Kan'ana. Twal muni Ibǝram andǝ mǝkè Lotu, muna mala Haran, andǝ nkili Sarayi yì mālá Ibǝram atè. Amur njar aban ká ka, à yi cam a nggea-là Haran, pǝlǝa à duk kano.

\VS{32}Lang Tera lùmsǝna pǝlǝa gbǝman-ɓari bwamdǝ tongno (205) ka, paklú kanó a Haran.




\par }\Chap{12}{\SH Ɓakuli tunǝ Ibǝram
\par }
{\PP \VerseOne{1}Mǝtalabangŋo ne Ibǝram ama, <<Purî nzali ma'wun, puro nying aɓwana mô, andǝ ɓala mala tárró. O a nzali mǝnana mǝ nǝ lǝmdǝo wi ka.\FTNT{*}{{\FR 12:1 }{\FR{12:1
}}{\FT{Ɓalli gbal aɓa:
}}{\XT{Tite 15:7; Atúró 7:3; Ib 11:8}}{\FT{.}}}


\par }{\Q \VS{2}<<Mǝ nǝ tsǝo awu nǝ duk nzali mala aɓwapǝndǝa mǝ'làkke.

\par }{\Q Mǝ nǝ tsǝko bù,

\par }{\QB mǝ nǝ tsǝa lullǝo nǝ̀ zǝkya,

\par }{\QB sǝ awu nǝ duk mǝgulo kǝ̀rkǝ́r.

\par }{\QB Nǝbano sǝ aɓwana nǝ̀ kum tsǝkbu.


\par }{\Q \VS{3}Aɓwana mǝnana à tsǝko bù ka,

\par }{\QB mǝ nǝ tsǝkia wia bù

\par }{\Q sǝ aɓwana mǝnana à suio ka, mǝ nǝ suia.

\par }{\Q Sǝ atau mala aɓwapǝndǝa kat a ɓanza ka,

\par }{\QB à nǝ̀ kum tsǝkbu nǝbano.>>\FTNT{†}{{\FR 12:3 }{\FR{12:3
}}{\FT{Ɓalli gbal aɓa:
}}{\XT{Tite 18:18; 26:4; 28:14; Atúró 3:25; Gal 3:8}}{\FT{.}}}


\par }{\PP \VS{4}Ibǝram bwal njargula o kǝla mǝnana Mǝtalabangŋo banggi wi ka; Lotu gbal ka o atè. Ibǝram nǝ̀ nying nzali Haran ngga, ndanǝ apǝlǝa lumi-tongno-nong-ɓari nǝ mǝsǝì tongno (75).

\VS{5}Ibǝram twal māmí Sarayi andǝ mǝkine Lotu andǝ gǝna malea mǝnana kat à ram ngga, andǝ aɓwapǝndǝa mǝnana à ndanǝi a Haran ngga, sǝ à bwal njargula aban o a nzali Kan'ana.

\par }{\PP Lang à bingŋǝna ka,

\VS{6}Ibǝram gya arǝ aban aɓa nzali Kan'ana yi bwal Shekem. A banì ka tsǝk gumli a tǝ́r ɓe nggun mǝgule mana à tunǝki ama nggun Moreh ka. A mǝno yì bàkú ka amǝ'Kan'ana nakam nǝdo a nzalinì.

\VS{7}Mǝtalabangŋo pusǝrǝi aban Ibǝram, sǝ ne wi ama, <<Nzali mǝnia a sǝngiyi ka, mǝ nǝ pè amunio andǝ amǝ'keò.>> Pǝlǝa Ibǝram ɓak gyangŋan kàm ace Mǝtalabangŋo, mǝnana pusǝrǝi a baní ka.


\par }{\PP \VS{8}Ibǝram loapi Shekem, twal gya o a nzali múr ankono a takuli mala là Betel. Kya tsǝk gumli male a ɓè ban mǝnana Betel na a bui mala njar-nzali, sǝ là Ai ka nda a bui mala njar-takuli ka. A ban mǝno ka Ibǝram nyare ɓak gyangŋan ace Mǝtalabangŋo, sǝ peri aban Mǝtalabangŋo.

\VS{9}Ibǝram nyare lo lidǝmba nǝ gya, kǝ turki arǝ abân bǝti-bǝti, tsǝk múrí nǝ̀ ká a Negev.


\par }{\SH Ibǝram andǝ Sarayi a Masar
\par }
{\PP \VS{10}Nzala yi kpa aɓa nzali Kan'ana. Nzalè ɓiki pa kǝ̀rkǝ́r nda Ibǝram lo nǝ̀ o a nzali Masar nǝ̀ nggá duk kam bǝti.

\VS{11}Lang malanǝ̀ kùtí a Masar ka, banggi māmí Sarayi ama, <<Sǝni pé, ǝn sǝlǝna ama a nda ɓwama nggea mǝɓoarnsari.

\VS{12}Ɓǝ̀ aɓwana mǝnana a Masar sǝno ka, à nǝ̀ na ama a nda māmám; pǝlǝa à nǝ̀ wal-luem ace mǝnana à nǝ̀ twalo wu duk malea ka.

\VS{13}Acemani ka, ida, banggia wia ama a nda mǝkyauwem; sǝ atàcau mò ka à nǝ̀ ɗekiǎm nǝ yilǝmu sǝ à nǝ̀ pakkam mǝɓoarne.>>


\par }{\PP \VS{14}Lang Ibǝram yina aɓa nzali Masar ka, amǝ Masar sǝn Sarayi ka ɓwama nggea mǝɓoarnsari na.

\VS{15}Lang amǝ tamurǝm Masar sǝni ka, à kya bang cau mala ɓoarnsari male aban Firona, murǝm malea. Nda à yiu à yi twal Sarayi à umnǝi a ɓala-murǝm.

\VS{16}Murǝm pakki Ibǝram mǝɓoarne atàcau mala Sarayi; pè Ibǝram anzur, andá, adambǝritso jamne andǝ amamǝne, amǝ'túró-ɓala aburana andǝ amamǝna, andǝ akalakadambi.


\par }{\PP \VS{17}Sǝ acemǝnana murǝm Firona twal Sarayi, mālá Ibǝram ngga, Mǝtalabangŋo tasǝ nggea kwánó mǝɓike amur murǝm Firona andǝ amǝɓala male.

\VS{18}Acemani ka, murǝm Firona túrban à tunǝ Ibǝram, sǝ banggi wi ama, <<Mana mǝnia a pakkam ngga? Mana tsǝa sǝ a ɓinǝ banggàm ama yi ka māmó na.

\VS{19}Palang sǝ a bang ama yi ka mǝ'kyauweo na, sǝ mǝno ka tsǝa ǝn twali ɓǝ̀ duk māmám? Ado ka māmó nya ka. Twali sǝ wu o!>>

\VS{20}Pǝlǝa murǝm Firona tasǝ aburana male nǝ cau amur Ibǝram, sǝ à kya pusǝì purî ɓá nzali Masar, yì andǝ māmí andǝ koman mana kat male na ka.




\par }\Chap{13}{\SH Ibǝram andǝ Lotu gappì tarǝia
\par }
{\PP \VerseOne{1}Acemǝno ka, Ibǝram loapi Nzali Masar sǝ nyare a Negev. Twal māmí andǝ agirkuma male kat atè. Lotu gbal ka o atè.

\VS{2}Ibǝram ngga mǝkume na kǝ̀rkǝ́r. Ndanǝ adomwan mala agirkusǝu, andǝ azǝrfa andǝ bolo-njengǝlan.

\VS{3}Twal gya kǝ turkio arǝ aban bǝti-bǝti, lo a Negev yi pur a Betel. Yi bik ban mǝnana tsǝk gumli male sǝ duk kàm a tadǝmbe a nre Betel andǝ Ai ka.

\VS{4}Mǝnia ka nda ban mǝnana Ibǝram ɓak gyangŋan kàm a nggea dǝmbe, sǝ peri aban Mǝtalabangŋo ka.


\par }{\PP \VS{5}Lotu mǝnana o atà Ibǝram ngga, ndanǝ anzur andǝ ambulpǝndǝa, andǝ agumli.

\VS{6}Sǝ acemǝnana à ndanǝ agirkusǝu kǝ̀rkǝ́r ka, nzali yál agir karǝia mǝnana yia ɓari à nǝ̀ do abanarǝia ka ɗàng.

\VS{7}Nda kúnɓuàna lo a nre ka ayálgír mala Ibǝram andǝa mala Lotu ka. (A mǝno yì bàkú ka, amǝ'Kan'ana andǝ amǝ'Periz na kam gbal a kǝ nzali mǝno nǝdo.)


\par }{\PP \VS{8}Pǝlǝa Ibǝram ne Lotu ama, <<Ən nggǝ zǝmbô, kúnɓuana ɓǝ kǝa lo a nre sǝm, ko a nre ka ayálgír mò andǝ amem ɗàng, acemǝnana sǝm nda mwashat.

\VS{9}Nggea nzali mǝnia kat ka pà mbak a ɓadǝmbo? Ida, ɓǝ̀ sǝm gapita rǝ sǝm. Twal buì mǝnana a earce ka, ɓǝ̀ sǝm gauwa. Ɓǝ̀ a o nǝ bu mǝ'nggare ka, mǝ nǝ um nǝ bu mǝlì, sǝ ɓǝ̀ a nǝ u gbal nǝ bu mǝlì ka, mǝ nǝ o nǝ bu mǝ'nggare.>>


\par }{\PP \VS{10}Lotu loasǝ mǝsǝì sǝn nzali mana kàrì ɓangŋaban kún Mur Jodan kya pur a Zowar, sǝ sǝni ka, nzali na mǝnana kǝ kum mùr pepè ka, kǝla nzali ɓaban mala anggun mala Mǝtalabangŋo, ko kǝla nzali Masar. (Anggo ka Mǝtalabangŋo malaká kiɗiki Sodom andǝ Gomora ɗàng.)

\VS{11}Pǝlǝa Lotu twal ɓangŋaban nzali kún Mur Jodan ace ɓamúrì, sǝ bwal njargula o nǝ njar-takuli. Anggo sǝ Lotu gapitarǝia andǝ kine Ibǝram.

\VS{12}Ibǝram do a kǝ nzali Kan'ana, sǝ Lotu ka tùro kya do aɓalǝ anggea-là mala dulum, tsǝk agumli male duk kam a nkanggari Sodom.

\VS{13}Sǝ amǝ Sodom ngga, amǝ'ɓealɓikea na kǝ̀rkǝ́r (à kǝ pakki Mǝtalabangŋo cauɓikea ko aya pwari.)


\par }{\PP \VS{14}Anzǝm mana Lotu nyìngŋǝ̀nà Ibǝram ngga, Mǝtalabangŋo ne Ibǝram ama, <<Loasǝ mǝsǝo pé a kǝ ban mana a cam kam ngga, sǝnban kàrìban; sǝn njar-nza, sǝn njar-kunmur, sǝn njar-takuli, sǝ wu sǝn njar-nzali.

\VS{15}Nzali mǝnana kat mǝsǝo gandǝ sǝne ka, mǝ nǝ po wi, we wunǝ amunio andǝ amǝ'keò bà, málá male pà kàm ɗàng.\FTNT{*}{{\FR 13:15 }{\FR{13:15
}}{\FT{Ɓalli gbal aɓa:
}}{\XT{Tite 12:7; 15:18; 17:8; 24:7; 26:4; 28:13; 35:12; Nggur 34:4; 2Kpa 20:7; Atúró 7:5}}{\FT{.}}}

\VS{16}Mǝ nǝ tsǝk amunio andǝ amǝ'keò à nǝ̀ làkkì kǝla mǝsǝsala mana a nzali ka. Ɓǝ̀ kǝ ɓwa nǝ̀ gandǝ ɓal làkkì mala mǝsǝsala mǝnana a nzali ka, ɓwe nǝ̀ gandǝ ɓal amunio andǝ amǝ'keò.\FTNT{†}{{\FR 13:16 }{\FR{13:16
}}{\FT{Ɓalli gbal aɓa:
}}{\XT{Tite 16:10; 28:14; Ɓal 23:10}}{\FT{.}}}

\VS{17}Lo, gya aɓa sauwa mala nzali andǝ tangŋa male, acemǝnana mǝ nǝ po wi.>>


\par }{\PP \VS{18}Pǝlǝa Ibǝram o kya tsǝk agumli male do aban anggun mǝgulke mala Mamǝre, mǝnana a Hebǝron ngga. Akanó sǝ kya ɓakki Mǝtalabangŋo gyangŋan.




\par }\Chap{14}{\SH Ibǝram amsǝ Lotu
\par }
{\PP \VerseOne{1}A bàkú mǝno ka lwa yi lo a nre ka nzali mala buban mǝno. Amrafel murǝm nzali Shinar, Ariyok murǝm nzali Elasa, Kedolaoma murǝm nzali Elam, andǝ Tidal murǝm nzali Goyim

\VS{2}à dapi à oa munǝo arǝ Bera murǝm nzali Sodom, Birsha murǝm nzali Gomora, Shinap murǝm nzali Adǝma, Shemeba murǝm nzali Zeboyim, andǝ murǝm nzali Bela (mana à tunǝi ama nzali Zowar ka).

\VS{3}Amurǝma mǝnia tongno nǝnzǝ́mò andǝ amǝ'lwa malea ka à yi ramba a Dulum mala Sidim (mana à tunǝi ama Nggeamùr Tuɓamur ka).\FTNT{*}{{\FR 14:3 }{\FR{14:3
}}{\FQ{Nggeamùr Tuɓamur
}}{\FT{ka nda mǝnana à tunǝi yalung ama Luna Nggeamùr ka.}}}

\VS{4}Amǝnia yì amurǝma ka à pak pǝlǝa lum-nong-ɓari à nda ɓata parban mala Murǝm Kedolaoma, sǝama a lum-nong-tàruià pǝlǝa ka à mgbicau arǝì.

\VS{5}A lum-nong-inea pǝlǝa ka Murǝm Kedolaoma andǝ amurǝma mǝnana atè ka, à yiu nǝ amǝ'lwa malea à yì soa munǝo arǝ amǝ'Refa mala nzali Ashterot-Karnem, amǝ'Zuz mala nzali Ham, amǝ'Emit mala nzali Shave-Kiriatem,

\VS{6}andǝ amǝ'Hor mala Seyir, nzali múr ankono, sǝ à gandǝia aban ká ɗār a El-paran, ɓè ban a masǝlǝata pǝɗanban.

\VS{7}Pǝlǝa à wulio à yiu a nggea-là Kadesh (mana à tunǝi ama En-Mishpat ka). À lì nzali mala amǝ'Amalek kat nǝ lwa sǝ à gandǝ amǝ'Amor mǝnana à ndanǝdo a là Hazazon-Tamar ka.


\par }{\PP \VS{8}Pǝlǝa amurǝma mala anzali Sodom, Gomora, Adǝma, Zebo, andǝ Bela (mana à tunǝi ama Zowar ka) andǝ amǝ'lwa malea kat puro à yi ram rǝia ace lwa a Dulum mala Sidim.

\VS{9}À soa munǝo arǝ Kedolaoma murǝm nzali Elam, Tidal murǝm nzali Goyim, Amrafel murǝm nzali Shinar andǝ Ariyok murǝm nzali Elasa, yia andǝ amǝ'lwa malea kat. Amurǝma ine arǝ tongno.

\VS{10}Ɓá Ɓangŋaban Sidim ngga lùmsǝ nǝ atūli kwalta pas. Lang amǝ'lwa mala amurǝma mala anzali Sodom andǝ Gomora ɓanggi munǝo ama à nǝ̀ u ka, à kya kpakia aɓalǝ atūli kwalta; acili amurǝma tàrú andǝ amǝ'lwa malea mǝnia munǝo gandǝia ka, à ɓangŋa à kya eaki amur ankono.

\VS{11}Amǝ'lwa mala amurǝma man ine à limurǝm ngga, à pwan kume mala amǝ Sodom andǝ Gomora andǝ girlina malea kat; pǝlǝa à bwal njar à o.

\VS{12}Mǝkina Ibǝram, yi Lotu mǝnana ndanǝdo a Sodom ngga, à pwan kume male gbal kat sǝ à bwali.


\par }{\PP \VS{13}Ɓè ɓwa mǝnana apî kún munǝo ka, ɓangŋa yiu nǝ cau mǝnia ka aban Ibǝram ɓwa Ibǝru. Ibǝram ngga ndanǝdo a là-gumli male aban anggun mǝgulke mala Mamǝre ɓwa Amor. Mamǝre andǝ amǝ'eambi, yia Eshkol andǝ Aner ka, à kùrkún arǝia andǝ Ibǝram à nǝ̀ bwalia rǝia kàm arǝ aɓia-mǝbura ɓǝ̀ munǝo lo ka.

\VS{14}Lang Ibǝram ok ama mǝkine Lotu ka à bwalǝni ka, ramba aburana amǝtúró male gbǝman-tàrú nǝ lum-bwamdǝ-tongno-nong-tàrú [318] mǝnana à ɓǝlia a ɓala male, sǝ à kania wia lwa ka. Yì andǝia kat ka à lo pǝrta aɓia-mǝbura, yia amǝ'lwa mala Kedolaoma, sǝ à kya bwaltea kuko a njar-nza a bu-nzali Dan.

\VS{15}A ban mǝno ka Ibǝram gau amǝ'lwa male mbop-mbop. Lang dù pǝndǝna ka Ibǝram andǝ amǝ'lwa male yasǝlǝ aɓia-mǝbura nǝ munǝo arǝ anjar ɗàng-ɗáng sǝ à gandǝia. À mesǝia sǝ à pǝrtea kuko à kya bik Hoba, mǝnana nda a njar-nza mala nggea-là Damaska ka.

\VS{16}Ibǝram ak agir mǝnana kat aɓwana mǝno pwania ka, sǝ nyesǝ mǝkine Lotu andǝ agirkuma male, atārǝia andǝ amamǝna andǝ acili aɓwana mǝnana aɓia-mǝbura bwalkia ka.


\par }{\SH Melkizedek tsǝki Ibǝram bu
\par }
{\PP \VS{17}Lang Ibǝram nyarni limurǝm a lwa amur Kedolaoma andǝ amurǝma mana atè sǝ nda njar nǝ̀ o a là ka, murǝm Sodom puro wari a kúllè a Ɓangŋaban Shave (mǝnana à tunǝi gbal ama Ɓangŋaban mala Murǝm ngga).\FTNT{†}{{\FR 14:17 }{\FR{14:17
}}{\FT{Ɓalli gbal aɓa:
}}{\XT{Ib 7:1-4,10}}{\FT{.}}}


\par }{\PP \VS{18}Ɓè murǝm mǝnana à tunǝi ama Melkizedek, murǝm mala nggea-là Salem, yiu aban Ibǝram. Wari nǝì Ibǝram bǝredi andǝ múr ɓǝlanggun anap. Yì ka pǝris na mala Ɓakuli Mana Karban Kat nǝ Gulo ka.

\VS{19}Tsǝki Ibǝram bu, kǝ bang ama,

\par }{\Q <<Ɓǝ̀ bu Ɓakuli Mana Karban Kat nǝ Gulo,

\par }{\Q yì mana pusǝ kùli andǝ nzali ka,

\par }{\QB do amur Ibǝram!


\par }{\Q \VS{20}Ɓwangsǝban ɓǝ pa aban Ɓakuli Mana Karban Kat nǝ Gulo,

\par }{\QB mǝnana po limurǝm amur aɓio amǝbura ka.>>

\par }{\MM Pǝlǝa Ibǝram pè Melkizedek kāmbe mala agir mǝnana kat ea a bu aɓi-mǝbura a lwa ka.\FTNT{‡}{{\FR 14:20 }{\FR{14:20
}}{\FT{Ɓalli gbal aɓa:
}}{\XT{Ib 7:4}}{\FT{.}}}


\par }{\PP \VS{21}Nǝ nzǝ́mò ka Murǝm Sodom banggi Ibǝram ama, <<Pam aɓwana mem mǝnana a amsǝia ka, sǝ agirkuma ka, umnǝia ɓǝà duk amô.>>


\par }{\PP \VS{22}Sǝ Ibǝram ngga earî murǝm Sodom ama, <<Ən loasǝ buam a kùli ǝn kánagìr aban Mǝtalabangŋo, Ɓakuli Mana Karban Kat nǝ Gulo ka, Mǝtala kùli andǝ nzali

\VS{23}ama pà mǝ nǝ twal kǝgìr mǝnana mona ka ɗàng, ko ɓǝ̀ nkonggúr ko nggúr-nkura na ka. Anggo ka a pà nǝ gandǝ bang ama, <Mǝ nda mǝnana ǝn tsǝa sǝ Ibǝram pǝlǝ mǝgǝna ka> ɗàng.

\VS{24}Pà mǝ nǝ ak kǝgìr ace ɓamúràm ɗàng she gìr mǝnana amǝ'lwa mem lì ka. Sǝama aburana mǝnana à dapi ɓamuria atàm a lwa mǝnia, yia Aner, Eshkol andǝ Mamǝre ka, ɓǝà pea wia kāmbe malea aɓa girkuma mǝnana à pwano a ban lwa ka.>>




\par }\Chap{15}{\SH Ɓakuli kùrcau nǝ Ibǝram
\par }
{\PP \VerseOne{1}Anzǝm mǝnia ka, Mǝtalabangŋo nacau nǝ Ibǝram aɓa sǝna ama:

\par }{\Q <<Ɓangciu ɓǝ̀ kǝa pakko ɗàng,

\par }{\QB Ibǝram,

\par }{\Q Mǝ nda ntongŋo mò,

\par }{\QB nggea tangnakusǝo mǝgule.>>\FTNT{*}{{\FR 15:1 }{\FR{15:1
}}{\FT{Ɓalli gbal aɓa:
}}{\XT{Nggur 33:29; 2Sam 22:3,31; Ang 3:3; 7:10}}{\FT{.}}}


\par }{\PP \VS{2}Sǝ Ibǝram na ama, <<Mǝtalabangŋo Ɓakuli, mana nda ɓoaro mala tangnakusǝu mò abanam, yì mǝnana ǝn panǝ muna raka, kǝ muna-ɓala mem Eliyeza, ɓwa Damaska na nǝ̀ liɓala mem ngga?>>

\VS{3}Ibǝram na ɗǝm ama, <<A pam amuna ɗang; acemani ka, mǝtúró-ɓala mǝnana à ɓǝli a ɓala mem ngga nda nǝ̀ liɓala mem ngga ra.>>


\par }{\PP \VS{4}Pǝlǝa cau mala Ɓakuli yiu a baní ama, <<Mǝnia yì ɓwa ka pà nǝ̀ liɓala mò ɗàng. Muna-ɓwabura mô mǝnana awu nǝ bǝl ka nda nǝ̀ liɓala mò ka.>>

\VS{5}Mǝtalabangŋo pǝlǝa pusǝì a nza, sǝ ne wi ama, <<Loasǝ mǝsǝo a kùli pé, sǝ ɓal anlero ɓǝ̀ a nǝ gandǝì ka.>> Sǝ ne wi ama, <<Mǝno ka nda làkkì mala amunio andǝ amǝ'keò.>>\FTNT{†}{{\FR 15:5 }{\FR{15:5
}}{\FT{Ɓalli gbal aɓa:
}}{\XT{Tite 22:17; 26:4; Pur 32:13; Nggur 1:10; 10:22; 1Kpa 27:23; Rom 4:18; Ib 11:12.}}}


\par }{\PP \VS{6}Ibǝram earnǝ Mǝtalabangŋo, sǝ Mǝtalabangŋo twali yì ka mǝɓealɓoarna na.\FTNT{‡}{{\FR 15:6 }{\FR{15:6
}}{\FT{Ɓalli gbal aɓa:
}}{\XT{Rom 4:3,9,22; Gal 3:6}}{\FT{.}}}


\par }{\PP \VS{7}Nyar ɗǝm Mǝtalabangŋo ne wi ama, <<Mǝ nda Yahweh, mana pusǝo a purì ɓá nggea-là Ur a nzali mala amǝ'Chaldi ace po mǝnia yì nzali ɓǝ̀ duk girkuma mò ka.>>\FTNT{§}{{\FR 15:7 }{\FR{15:7
}}{\FT{Ɓalli gbal aɓa:
}}{\XT{Tite 12:1; Nehe 9:7-8; Atúró 7:2-4}}{\FT{.}}}


\par }{\PP \VS{8}Sǝ Ibǝram ɗì ama, <<Mǝtalabangŋo, Ɓakuli, lang sǝ mǝ nǝ sǝlǝ ama mǝnia yì nzali ka nǝ̀ duk girkuma mem?>>


\par }{\PP \VS{9}Mǝtalabangŋo nyesǝi wi ama, <<Yinǝàm nǝ muna-ndá, andǝ muna-mbul, andǝ muna-gam, komǝye ka mbule tàrú, atārǝia andǝ kutugangyi andǝ muna-kutumurǝm.>>


\par }{\PP \VS{10}Ibǝram yinǝ agir mǝnia kat a baní, pǝlǝa komǝye ateà ka zanzǝi aɓalǝu ɓari, sǝ nongsǝ abare man a nkanggari arǝia. Sǝ mala anyal ka zanzǝia ɗàng.

\VS{11}Adǝkǝlaki yiu à yi sulǝo amur alúgir mǝnia à nǝ̀ lia sǝ Ibǝram pǝria.

\VS{12}Lang pwari na rǝ kpa ka, Ibǝram ko a nggea ntulo mǝlime, pǝlǝa ɓe pǝndǝa cikcik mǝpà ɓangciunì yi gir múrí.

\VS{13}Pǝlǝa Mǝtalabangŋo ne Ibǝram ama, <<Sǝlǝ fa ama amǝ'keò nǝ̀ nggá duk abǝri a ɓè nzali mǝnana malea na raka. Amǝ nzali mǝno nǝ̀ tsǝia à nǝ̀ duk aguro, à nǝ̀ paria aɓata tanni arǝ pǝlǝa gbǝman-ine (400).\FTNT{*}{{\FR 15:13 }{\FR{15:13
}}{\FT{Ɓalli gbal aɓa:
}}{\XT{Pur 12:40; Gal 3:17}}{\FT{.}}}

\VS{14}Sǝama mǝ nǝ lǝmdǝ ɓashi mem amur mǝno yì nzali nǝ̀ nggá dumsǝ aɓwana mô a guro ka. Nǝnzǝ́mò ka aɓwana mô nǝ̀ purî ɓá nzali mǝno, à nǝ̀ pur nǝ agirkuma mǝ'làkke a buia.\FTNT{†}{{\FR 15:14 }{\FR{15:14
}}{\FT{Ɓalli gbal aɓa:
}}{\XT{Pur 6:6; 7:4; 12:12}}{\FT{.}}}

\VS{15}Sǝ we ka, ɓǝ̀ a ena ě mǝɓoarne mala akapana ka, sǝ a wúnǝ́ wu aɓa rǝpwala. À nǝ̀ tsǝkbaniò atà akeô.\FTNT{‡}{{\FR 15:15 }{\FR{15:15
}}{\FT{Ɓalli gbal aɓa:
}}{\XT{Tite 25:8}}{\FT{.}}}

\VS{16}A inea nza mala do ɓanza mala amunio andǝ amǝ'keò ka, à nǝ̀ nyare à nǝ̀ yiu a nzali mǝnia ɗǝm. Mǝno ka pà nǝ̀ pa adyan ɗang acemǝnana cauɓikea mala amǝ'Amor\FTNT{§}{{\FR 15:16 }{\FR{15:16
}}{\FQ{cauɓikea mala amǝ'Amor
}}{\FT{Ɓalli aɓa:
}}{\XT{1Amur 21:26; Amo 2:9}}{\FT{.}}} malaká bik ban mǝnana nǝ̀ tsǝa mǝ nǝ tasǝ ɓashi mem amúrià ado ka ɗàng.>>


\par }{\PP \VS{17}Lang pwari kpana sǝ ban bwalna ka, muna nkenye mana nǝ nkalang-bǝsa aɓalǝi kǝ loasǝ yele, andǝ ɓukan mana kǝ earki bǝsa ka, à yi puro sǝ à kùtí a nre ka anyama mǝnia à sangia ka.\FTNT{*}{{\FR 15:17 }{\FR{15:17
}}{\FT{Mǝnia ka nda lǝmdǝ ama Ɓakuli pana eare male arǝ kùrcau male mana pè nǝ Ibǝrayim ngga. A nza mǝno ka ɓǝ̀ ɓwa kùrcau ka, nǝ̀ lǝmdǝ ama mǝsǝcau na nakiyi ka nǝ pak gìr ani: nǝ̀ pwan-myal girkusǝu, nǝ̀ ɓwe sǝ nǝ̀ nongsǝ abare ɗàngɗáng. Nǝ̀ gya nǝ̀ kùtí a nre ka bare man sǝ nǝ̀ nggǝ bangcau ama, <<Mǝnia yì gìr ɓǝ̀ kumam ɓǝ̀n bwal kùrcau mǝnia raka.>>}}}

\VS{18}A pwari mǝno ka Mǝtalabangŋo kùrcau nǝ Ibǝram ama, <<Mǝ nǝ pè amunio andǝ amǝ'keò nzali mǝnia, twal a kún myalmúr mala amǝ Masar aban ká kún nggeasala mǝgule, yi Yiufǝretis;\FTNT{†}{{\FR 15:18 }{\FR{15:18
}}{\FT{Ɓalli gbal aɓa:
}}{\XT{Tite 12:7; 13:15; 17:8; 24:7; 26:4; Ɓal 34:2; Pur 23:31; Ɓal 34:1-15; Nggur 1:7-8; 34:4; Jes 21:43; 2Amur 24:7; Nehe 9:8; Atúró 7:5}}{\FT{.}}}

\VS{19}kat andǝ nzali mala amǝ'Ken, andǝ amǝ'Keniz, andǝ amǝ'Kadǝmon,

\VS{20}andǝ amǝ'Hitti, andǝ amǝ'Periz, andǝ amǝ'Refa,

\VS{21}andǝ amǝ'Amor, andǝ amǝ'Kan'ana, andǝ amǝ'Girgash, sǝ amǝ'Jebus.>>




\par }\Chap{16}{\SH Hajara andǝ Ishmayel
\par }
{\PP \VerseOne{1}Sarayi, mālá Ibǝram ngga, ɓǝlî wi kǝ muna ɗang. Sǝama yì ka ndanǝ muna-ɓwama mǝ'bwali wi túró a ɓala, ɓwama Masar na, lùllǝì ama, Hajara.

\VS{2}Acemani ka, Sarayi ne Ibǝram ama, <<Sǝni, Mǝtalabangŋo gìrnam nǝ ɓǝlmuna. Ida kyane, kúti atà muna-ɓala mem, yakǝla mǝ nǝ kum amuna nǝ njarbaní.>>

\par }{\PP Ibǝram pǝlǝa ear nǝ cau mana Sarayi ne wi ka.

\VS{3}Anzǝm mana Ibǝram dumǝna pǝlǝa lum a nzali Kan'ana ka, Sarayi twal Hajara, muna-ɓala male, ɓwa Masar, sǝ pè burí Ibǝram, ɓǝ̀ duk māmí.

\VS{4}Ibǝram kùtí atà Hajara, sǝ kum muna a bumi.

\par }{\PP Lang Hajara sǝni muna kpana a bumi ka, tita būrǝce Sarayi mǝtala-ɓala male.

\VS{5}Sarayi pǝlǝa ne Ibǝram ama, <<A nda a yinǝ mǝnia yì ɓǝsǝkiban ǝn nggǝ kumi ka amuram. Ən twal muna-ɓala mem ǝn po wu pak-ɓwama nǝi, sǝ lang yi sǝni kumna muna a bumi ka, kǝ nyesǝcem-ɓà. Ɓǝ̀ Mǝtalabangŋo pak ɓashi a nre sǝm sǝnǝ we.>>


\par }{\PP \VS{6}Pǝlǝa Ibǝram ne wi ama, <<Yì ka mǝguro mò na aɓata rǝcandǝa mò. Pang nǝi kǝla mǝnana a sǝni nda ɓoaro kutibanì ka.>> Pǝlǝa Sarayi kùtí a ɓìkî Hajara nǝ patanni, nda Hajara ɓangŋa o nying ɓala ka.


\par }{\PP \VS{7}Mǝturonjar mala Mǝtalabangŋo kum Hajara tù a ban ɓe mgbeɗe mùr aɓa pǝɗanban a njenza; mǝno ka nda mgbeɗe mùr mǝnana a gírí njargula ká a Shur ka.

\VS{8}Ne wi ama, <<Hajara, mǝguro mala Sarayi, a pur ake, sǝ a nǝ ká ake?>>

\par }{\PP Eari wi ama, <<Mǝ nda aban ɓangŋa mǝ nǝ upi ban Mǝtala-ɓala mem, Sarayi.>>


\par }{\PP \VS{9}Pǝlǝa Mǝturonjar mala Mǝtalabangŋo banggi wi ama, <<Nyare aban mǝtala-ɓala mò, kya pa ɓamuro aɓata rǝcandǝa male.>>

\VS{10}Mǝturonjar mala Mǝtalabangŋo lidǝmba nǝ cau ama, <<Mǝ nǝ hatǝki amunio andǝ amǝ'keò, yàle làkkì malea ka kǝ ɓwa pà nǝ̀ gandǝ ɓallia ɗàng.>>


\par }{\PP \VS{11}Mǝturonjar mala Mǝtalabangŋo ne wi ɗǝm ama,

\par }{\Q <<We ka a ndanǝ muna a bumo ado,

\par }{\QB sǝ awu nǝ ɓǝl muna-ɓwabura.

\par }{\Q Awu nǝ tsǝki wi lullǝ ama Ishmayel,\FTNT{*}{{\FR 16:11 }{\FR{16:11
}}{\FQ{Ishmayel
}}{\FT{ka ɓālǝi nda
}}{\FQA{Ɓakuli kǝ ó.
}}}

\par }{\QB acemǝnana Mǝtalabangŋo ongŋǝna ɓua andǝ pǝ́lǝ́kí nǝ ɓalǝu mô.


\par }{\Q \VS{12}Yì ka nǝ̀ pa kǝla mǝdambǝriso bondo;

\par }{\QB nǝ̀ do nǝ bumɓikea arǝ koya ɓwa,

\par }{\QB sǝ koya ɓwa ka nǝ̀ do nǝ bumɓikea arǝì.

\par }{\Q Nǝ̀ ɓìkìdo aban aɓǝla male kat.>>


\par }{\PP \VS{13}Acemani ka Hajara pe Mǝtalabangŋo man bangcau nǝi ka lullǝu ama: El Roi; yì ka bang ama, <<Ən sǝna Ɓwa mǝnana sǝngiyiam ngga.>>

\VS{14}Nda gìr mǝnana tsǝa sǝ à tunǝ tūli-mùr mǝno ka ama <<Biya-Lahai-Royi.\FTNT{†}{{\FR 16:14 }{\FR{16:14
}}{\FQ{Biya-Lahai-Royi
}}{\FT{ka ɓālǝi ka ndà <<Tūli-mùr mala Ɓwa Mǝyilǝmu mǝnana Sǝngiyiam ngga.>>}}}>> Tūli-mùrnî nakam yalung a nre Kadesh andǝ Bered.


\par }{\PP \VS{15}Hajara yi ɓǝlì Ibǝram muna-ɓwabura, sǝ Ibǝram tsǝki muna lullǝu ama Ishmayel.

\VS{16}Ibǝram adyan ngga ndanǝ apǝlǝa lumi-tongno-nong-tàrú bwamdǝ tongno-nong-mwashat [86] mana Hajara ɓǝlì wi Ishmayel ka.




\par }\Chap{17}{\SH Ɓakuli kùrcau nǝ Ibǝram andǝ amuni andǝ amǝkè
\par }
{\PP \VerseOne{1}Lang Ibǝram bwalǝna apǝlǝa lumi-tongno-nong-ine bwamdǝ tongno-nong-ine (99) ka, Mǝtalabangŋo pusǝrǝi a baní sǝ ne wi ama, <<Mǝ nda Ɓakuli mana Karban Kat ne Gulo ka; kpata njar mem koya pwari, sǝ wu dukdo ɗwanyicau-arǝǔ.

\VS{2}Mǝ nǝ tsǝk kùrcau mem mǝnana a nrem sǝm nǝ we ka ɓǝ̀ yi lumsǝo, sǝ mǝ nǝ po amuna andǝ amǝkau à nǝ̀ làkkì pas.>>


\par }{\PP \VS{3}Ibǝram kùndǝó nǝ ɓamǝsǝi a nzali. Pǝlǝa Ɓakuli ne wi ama,

\VS{4}<<Mǝnia ka nda kùrcau mem mana sǝm nǝ we ka: Awu nǝ duk tár akún pas.

\VS{5}À pà nǝ̀ tunǝo ɗǝm ama Ibǝram\FTNT{*}{{\FR 17:5 }{\FR{17:5
}}{\FQ{Ibǝram
}}{\FT{ngga ɓālǝi nda <<Tárrú mǝnana à gusǝli ka.>>}}} ɗàng, lùllǝò adyan ngga nda Ibǝrayim,\FTNT{†}{{\FR 17:5 }{\FR{17:5
}}{\FQ{Ibǝrayim
}}{\FT{ngga ɓālǝi nda <<Tár aɓwabundǝa.>>}}} acemǝnana ǝn tsǝ́ngŋǝ̀nó a nda tár akún pas.

\VS{6}Mǝ nǝ tsǝo awu nǝ sa kǝ̀rkǝ́r. Amunio andǝ amǝ'keò nǝ̀ duk akún pas, amurǝma nǝ̀ pur a tàu mò.

\VS{7}Mǝ nǝ tsǝk mǝnia yì kùrcau ka nǝ̀ do bà a nre sǝm, sǝm nǝ we, andǝ amunio, andǝ amǝ'keò, andǝ amǝnana à kǝ yiu a nzǝmia ka. Mǝ nǝ duk Ɓakuli mò andǝ malea.\FTNT{‡}{{\FR 17:7 }{\FR{17:7
}}{\FT{Ɓalli gbal aɓa:
}}{\XT{Pur 6:7; Pǝris 11:45; 26:12,45; Nggur 29:13; Ib 11:16; Sǝn 21:7}}{\FT{.}}}

\VS{8}Nzali Kan'ana mǝnana kat ado a ndakam kǝla bǝri ka, mǝ nǝ pò wi, wunǝ amunio atò, ace mǝnana ɓǝ̀ duk girkuma mala ɓala mò bà. Mǝ nǝ duk Ɓakuli malea.>>\FTNT{§}{{\FR 17:8 }{\FR{17:8
}}{\FT{Ɓalli gbal aɓa:
}}{\XT{Gal 3:16}}{\FT{.}}}


\par }{\PP \VS{9}Ɓakuli pǝlǝa ne Ibǝrayim ama, <<Mò ado ka, nda mǝnana ama wu kpata mǝnia yì kùrcau ka, we wunǝ amunio andǝ amǝ'keò, andǝ amǝnana à malaká ɓǝlia raka.

\VS{10}Mǝnia ka nda kùrcau mem sǝnǝ we andǝ amunio andǝ amǝ'keò, kùrcau mǝnana wun nǝ̀ kpate ka: Koya ɓwabura atà wun ngga à nǝ̀ kasǝî wi ɓate.

\VS{11}Nggú mǝnana a kun ɓatau wun ngga, à nǝ̀ kasǝì. Mǝnia ka nda nǝ̀ lǝmdǝ ama kùrcau nakam a nre sǝm, sǝnǝ awun ngga.>>\FTNT{*}{{\FR 17:11 }{\FR{17:11
}}{\FT{Ɓalli gbal aɓa:
}}{\XT{Pur 12:48; Atúró 7:8; Rom 4:11}}{\FT{.}}}

\VS{12}Twal ado aban ká arǝ anza ma'wun mǝnana kat à nǝ̀ yiu ka, koya muna-ɓwabura mǝnana à ɓǝli sǝ bingŋǝna nongŋo tongno-nong-tàrú ka, dumǝna púp à nǝ̀ kasǝî wi ɓate. Mǝnia yì nzongcau ka pà ace amǝ'ɓala mò nǝmurǝia ɗàng, nda gbal ace amǝ'ɓala mala aguro mǝnana à ɓǝlia a ɓala mò, andǝ mala aguro mǝnana à kúria nǝ boalo a bù ɓwa kúnɗàngna mǝnana pà a tàu mò raka.

\VS{13}Koyan kat ateà ka dumǝna púp à nǝ̀ kasǝî wi ɓate, ko à ɓǝl ɓwe a ɓala mò ko à kúrí nǝ boalo. Kasǝ-ɓatau ka nǝ̀ do nda gìr'lǝmdǝa ngguont a nggūrǝ wun mala kùrcau mem nǝ wun, mǝnana málá male pà kàm raka.

\VS{14}Koya ɓwabura mǝnana à kasǝî wi ɓate ɗàng, sǝ ɓinǝ kasǝ ɓate ka, à pà nǝ̀ ɓalli aɓalǝ aɓwana mem ɗǝm ɗàng, acemǝnana, yì ka mgbinakiru arǝ kùrcau mem.


\par }{\SH Ɓakuli ne Ibǝrayim ama Sarayi nǝ̀ \newline  ɓǝli wi muna-ɓwabura
\par }
{\PP \VS{15}Ɓakuli nyare ne Ibǝrayim ama, <<Mala māmó Sarayi ka, à pà nǝ̀ nggǝ tunǝi ɗǝm ama Sarayi\FTNT{†}{{\FR 17:15 }{\FR{17:15
}}{\FQ{Sarayi
}}{\FT{ka ɓālǝi nda <<Ɓoarnsarile murǝm.>>
}}} ɗàng. Twal ado aban ká dǝmba ka lùllǝì nda Saratu.\FTNT{‡}{{\FR 17:15 }{\FR{17:15
}}{\FQ{Saratu
}}{\FT{ko <<Mā-murǝm.>>}}}

\VS{16}Mǝ nǝ tsǝki wi bu, sǝ mǝ nǝ pò muna-ɓwabura nǝ kǝ buì. Mǝ nǝ tsǝki wi bu, ace mǝnana ɓǝ̀ duk nggeau mala akún pas. Amurǝma pas à nǝ̀ pur nǝ baní.>>


\par }{\PP \VS{17}Pǝlǝa Ibǝrayim kùndǝó nǝ ɓamǝsǝi a nzali; oalo sǝ ne ɓamúrì ama, <<Ɓwa mǝnana ndanǝ apǝlǝa lumi-lum ngga nǝ̀ ɓǝl muna le? Sǝ nggearǝ Saratu ka, nǝ̀ ɓǝl muna le, yì mǝnana ndanǝ apǝlǝa lumi-tongno-nong-ine ka?>>\FTNT{§}{{\FR 17:17 }{\FR{17:17
}}{\FT{Ɓalli gbal aɓa:
}}{\XT{Tite 18:12}}{\FT{.}}}

\VS{18}Ibǝrayim ne Ɓakuli ama, <<Mǝnia yì tsǝkbu ɓǝ̀ do mala Ishmayel!>>


\par }{\PP \VS{19}Pǝlǝa Ɓakuli ne wi ama, <<Awo, nggearǝ māmó Saratu nǝ̀ ɓǝ̀lô muna-ɓwabura, sǝ awu nǝ tsǝki wi lullǝu ama Ishaku.\FTNT{*}{{\FR 17:19 }{\FR{17:19
}}{\FQ{Ishaku
}}{\FT{ka ɓālǝi nda <<Oalo.>>}}} Mǝ nǝ tamsǝkusǝ kùrcau mem sǝm nǝi, kùrcau mǝnana pà nǝ̀ mal raka, ace yì andǝ amuni andǝ amǝkè mana a nzǝmi ka.

\VS{20}Sǝ mala Ishmayel gbal ka, ǝn ongŋǝno. Ɓafo mǝ nǝ tsǝki wi bu; mǝ nǝ tsǝì nǝ̀ ɓǝla, nǝ̀ hatǝki kǝ̀rkǝ́r. Nǝ̀ duk tár amurǝma lum-nong-ɓari, sǝ mǝ nǝ tsǝì nǝ̀ do nǝ nzali mǝgule.\FTNT{†}{{\FR 17:20 }{\FR{17:20
}}{\FT{Ɓalli gbal aɓa:
}}{\XT{Tite 25:13-16}}{\FT{.}}}

\VS{21}Sǝama kùrcau mem ngga mǝ nǝ tamsǝkusǝi nǝ múr Ishaku, mǝnana Saratu nǝ̀ ɓǝ̀lô wi a kúnì ani a pǝlǝa mǝno kǝ yiu ka.>>

\VS{22}Lang Ɓakuli malna nacau nǝ Ibǝrayim ngga, o nying Ibǝrayim.


\par }{\PP \VS{23}Akǝ mǝno yì pwari ka, Ibǝrayim twal muni Ishmayel andǝ koya ɓwabura andǝ muna-ɓwabura mǝnana à ɓǝli a ɓala male, andǝ mǝnana à kúrí nǝ boalo ka, sǝ kasǝî koyan ateà ka ɓate, kǝla mǝnana Ɓakuli banggi wi ɓǝ̀ pàk ka.

\VS{24}Ibǝrayim ngga ndanǝ pǝlǝa lumi-tongno-nong-ine bwamdǝ tongno-nong-ine (99) sǝ à kasǝî wi ɓate.

\VS{25}Ishmayel ka ndanǝ pǝlǝa lum-nong-tàrú sǝ Ibǝrayim kasǝî wi ɓate.

\VS{26}Ibǝrayim andǝ muni Ishmayel yia kǝm ngga à kasǝia wia ɓatea akǝ mǝno yì pwari mǝmwashati.

\VS{27}Aburana andǝ amuna-burana a ɓala mala Ibǝrayim kat, amǝnana à ɓǝlia a ɓala male andǝ amǝnana à kúria nǝ boalo a bù bǝri ka, yia kat à kasǝia wia ɓatea atà Ibǝrayim.




\par }\Chap{18}{\SH Ɓakuli pa cau mala pè Ibǝrayim andǝ Saratu muna-ɓwabura
\par }
{\PP \VerseOne{1}Mǝtalabangŋo nyare pusǝrǝi aban Ibǝrayim a là-gumli male mana a ban anggun mǝgulke mala Mamǝre ka. Ɓè pwari, nǝ pwarizǝkya, Ibǝrayim na ban do a kún ndà-gumli male.

\VS{2}Loasǝ mǝsǝi ka sǝn aburana tàrú aban came tù a ban mǝno. Lang sǝnia ka, pǝlǝa loapi kún ndà-gumli male akaurǝa wari abania nǝ̀ gingsǝia. Kùndǝ nǝ ɓamǝsǝi a nzali makkia wia kún.


\par }{\PP \VS{3}Bang cau nǝia ama, <<Wun aɓwana-mǝgule, ǝn nggǝ zǝmba wun, ɓǝ̀n kumǝna earmúrú a ban wun ngga, ida, wu kǝa kutiam wun nǝ̀ o sǝ wu kàr a ɓala mem, mim guro ma'wun ɗàng pé.

\VS{4}Ida, wu came mǝ yinǝa wun nǝ mùr wu lákkí akusǝ wun, sǝ wu usǝlǝo a tǝr nggun mǝnia ka.

\VS{5}Ɗǝm ngga mǝ nǝ yinǝa nǝ wun girlina bǝti ɓǝ̀ wu par ɓalǝ wun nǝi\FTNT{*}{{\FR 18:5 }{\FR{18:5
}}{\FQ{wu par ɓalǝ wun nǝi
}}{\FT{ko wu li ace mǝnana ɓǝ̀ pà wun rǝcandǝa.}}} sǝ wu lidǝmbǝa nǝ gya ma'wun. Wu earâm mǝ pakka wun anggo acemǝnana wu yina akani abanam ngga.>>

\par }{\PP Pǝlǝa à nyesǝi wi ama, <<Sǝm pakko yàwá; sǝm earna, pa kǝla mǝnana a bang ngga.>>


\par }{\PP \VS{6}Ibǝrayim pǝlǝa ɓangŋa kúti aɓa ndà-gumli male sǝ banggi Saratu ama, <<Fà rǝo, ɗàrǝ́ muku mǝɓǝlke a muna-kwár tàrú, karkia wia nɗǝmo.>>

\VS{7}Anzǝm mǝnana nana anggo ka, pǝlǝa ɓangŋa wari a domwan kya bwal muna-ndá mǝ'nyane, mǝnana nyame nǝ̀ ɓǝlki amala shě ka, sǝ pè ɓè mǝtúró-ɓala male. Pǝlǝa mǝtúró-ɓala pwan-myali, sàngi nyami sǝ lambi akaurǝa.

\VS{8}Ibǝrayim pǝlǝa ɗàrǝ́ kiura mǝɓwal-ɓwali andǝ mǝbwale sǝ twal nyam muna-ndá mǝnana à lambi ka, yinǝia aban abǝri a tǝr nggun. Pea wia girline nǝ nggearǝì ɓǝà li, sǝ cam abania a tǝr nggun sǝ à kǝ lìli.


\par }{\PP \VS{9}Pǝlǝa à ɗì Ibǝrayim ama, <<Māmó Saratu ka nda ake?>>

\par }{\PP Earia wia ama, <<Nda aɓa gumli.>>


\par }{\PP \VS{10}Ɓwamǝgule malea bang cau ama, <<A bàkú mǝnia mala pǝlǝa mǝnana kǝ yiu ka, mǝ nǝ nyare mǝ yiu, sǝ māmó Saratu ka, nǝ̀ kum muna-ɓwabura.>>

\par }{\PP Saratu ka nda a nzǝmi a kún gumli aban kwakikiri arǝ cau.

\VS{11}Ibǝrayim andǝ Saratu ka à ena kǝ̀rkǝ́r, sǝ yàle Saratu ka bumkwana kasǝni wi.

\VS{12}Nda Saratu oalo a ɓabumi kǝ ne ɓamurì ama, <<Mim mǝnana ǝn pǝlǝna ɓwagula ka, lang sǝ mǝ nǝ ok banɓoarna mala nongnǝban ɗǝm? Sǝ mǝno ka nda nǝmurǝì ɗàng, nggearǝ mǝtala-ɓala mem yì burém ngga ena gbal.>>\FTNT{†}{{\FR 18:12 }{\FR{18:12
}}{\FT{Ɓalli gbal aɓa:
}}{\XT{Tite 17:17}}{\FT{.}}}


\par }{\PP \VS{13}Pǝlǝa Mǝtalabangŋo ɗì Ibǝrayim ama, <<Palang sǝ Saratu oalo sǝ bang ama kǝ sǝni kǝla pà nǝ̀ gandǝ ɓǝl muna ado mǝnana ena ka ɗàng?

\VS{14}Kǝgir kàm kwan kǝ̀rkǝ́r mǝnana Mǝtalabangŋo pà nǝ̀ gandǝ pe raka le? Kǝla mǝnana ǝn na ka, a kàra mala pǝlǝa ka, mǝ nǝ nyare mǝ yiu, sǝ Saratu ka, nǝ̀ ɓǝl muna-ɓwabura.>>


\par }{\PP \VS{15}Saratu ka ɓangciu pakki wi, nda na nyir bang ama, <<Ən oal ɗang.>>

\par }{\PP Sǝ Mǝtalabangŋo na ama, <<E, a oalo.>>


\par }{\SH Ibǝrayim zǝmba ace Sodom
\par }
{\PP \VS{16}Pǝlǝa aburana mǝno lo à nǝ̀ o. À tsǝk múrià aban ká a ban mǝnana à nǝ̀ gandǝ dili mǝsǝia kàm à nǝ̀ sǝn nggea-là Sodom ngga. Ibǝrayim wari andǝia nǝ̀ tsǝkteà a njargula.

\VS{17}Pǝlǝa Mǝtalabangŋo bang ama, <<Mǝ nǝ sǝmbǝrǝì Ibǝrayim gìr mǝnana ǝn nggǝ ká pě ka le?

\VS{18}Aɓwapǝndǝa a tàu mala Ibǝrayim ngga mbak-kàngkàng à nǝ̀ làkkì kǝ̀rkǝ́r, à nǝ̀ nggá duk nzali mǝgule, sǝ acili anzali ɓanza kat ka à nǝ̀ kum tsǝkbu nǝ baní.

\VS{19}Ən tarni aɓalǝ aɓwana ace mǝnana ɓǝ̀ tsǝk amuni andǝ amǝkè kat a njar ɓǝà okam, ɓǝà kasǝ ɓashi a njari sǝ ɓǝà pè aɓa kpata mǝsǝcau. Anggo ka sǝ mǝ nǝ pakki Ibǝrayim agir mǝnana kat ǝn pacau acea ka.>>


\par }{\PP \VS{20}Pǝlǝa Mǝtalabangŋo ne Ibǝrayim ama, <<Ən ongŋǝna ɓua mala aɓwana arǝ atúró ɓealɓikea mǝkǝ̀rkǝ́rnì mala amǝ Sodom andǝ amǝ Gomora. Acauɓikea malea ɓikipa.

\VS{21}Mǝ nǝ nggá sǝni ko gìr mǝnana à pè ka ɓike male kārǝa arǝ ɓua mala aɓwana amúrià mǝnana yiu abanam ngga. Ɓǝ̀ pa anggo raka, mǝ nǝ sǝlǝa.>>


\par }{\PP \VS{22}Pǝlǝa ɓari atà aburana mǝnia bwal njar aban o nǝ njar ban Sodom, sǝ Ibǝrayim ngga ueo aban came a ɓadǝm Mǝtalabangŋo.

\VS{23}Ibǝrayim pǝlǝa sung tù a ban Mǝtalabangŋo sǝ ɗì ama, <<Ɓafo awu nǝ dapi amǝ'ɓealɓoarna andǝ amǝ'ɓealɓikea a nǝ twaltea le?

\VS{24}Ɓǝ̀ amǝ'ɓealɓoarna nakam lumi-tongno aɓa nggea-lê ka, a nǝ kìɗikì le? A pà nǝ twalbanì atàcau mala amǝ'ɓealɓoarna mǝnia lumi-tongno aɓalǝi ka ɗàng?

\VS{25}Mǝno ka ɓǝ̀ sappi bano, we murǝmɓashi amur koyan kat a ɓanza, mǝnana ɓǝà bang ama awu nǝ wal-lú amǝ'ɓealɓoarna atà amǝ'ɓealɓikea, sǝ a nǝ pangnǝ amǝ'ɓealɓoarna a njar mǝmwashati kǝla mǝnana awu nǝ pangnǝ amǝ'ɓealɓikea ka. A pà wunǝ pè ɗàng acemǝnana we mana a nda murǝmɓashi amur koyan kat a ɓanza ka, a nǝ pàk gìr mǝnana nda a njarì ka.>>


\par }{\PP \VS{26}Mǝtalabangŋo bang ama, <<Ɓǝ̀n kum aɓwana amǝ'ɓealɓoarna lumi-tongno aɓa nggea-là Sodom ngga, pà mǝ nǝ kìɗikì ɗàng.>>


\par }{\PP \VS{27}Pǝlǝa Ibǝrayim nacau ɗǝm ama, <<Ida twàlâm-ban mǝsǝcandǝa mem mala lidǝmba nǝ nacau nǝ we Mǝtalabangŋo, acemǝnana mǝ nda nzali andǝ tú.

\VS{28}Ɓǝà bang ama amǝ'ɓealɓoarna nakam lumi-ine bwamdǝ tongno aɓa nggea-là Sodom ngga, awu nǝ kìɗikì acemǝnana kǝ à ndo lumi-ine bwamdǝ tongno ka le?>>

\par }{\PP Mǝtalabangŋo eari wi ama, <<Pà mǝ nǝ kìɗikì nggea-lê ɗàng ɓǝ̀n kum amǝ'ɓealɓoarna lumi-ine bwamdǝ tongno aɓalǝi ka.>>


\par }{\PP \VS{29}Ibǝrayim nyare ne wi cau ɗǝm ama, <<Yakǝla à nǝ̀ kum amǝ'ɓealɓoarna lumi-ine aɓalǝi ka, awu nǝ kìɗikì le?>> Mǝtalabangŋo nyesǝi wi ama, <<Pà mǝ nǝ kìɗikì ɗàng atàcau mala amǝ'ɓealɓoarna lumi-ine aɓalǝi.>>


\par }{\PP \VS{30}Pǝlǝa Ibǝrayim bang ama, <<Cè bum Mǝtalabangŋo lúllô arǝàm ɗàng, ida earâm mǝ nacau ɗǝm. Ɓǝ̀ amǝ'ɓealɓoarna nakam lumi-tàrú aɓa nggea-lê ka, awu nǝ nggaɗi bumo arǝ kiɗikè le?>>

\par }{\PP Mǝtalabangŋo eare ama, <<Pà mǝ nǝ kìɗikì ɗàng ɓǝ̀n kum amǝ'ɓealɓoarna kam lumi-tàrú ka.>>


\par }{\PP \VS{31}Ibǝrayim bang ama, <<Ida, mǝno ado ǝn pángŋǝ̀nà nǝ mǝsǝkang-kangŋa mǝ nô cau ka, Mǝtalabangŋo, ɓǝ̀ ndo ama lumi-ɓari na nǝmurǝì à nǝ̀ kum kam ngga, mana a nǝ pa?>>

\par }{\PP Mǝtalabangŋo na ama, <<Pà mǝ nǝ kìɗikì ɗàng ɓǝ̀n kum lumi-ɓari ka.>>


\par }{\PP \VS{32}Ibǝrayim bang ama, <<Ɓǝ̀ bum Mǝtalabangŋo ɓǝ̀ kǝa lúllô arǝàm ɗàng. Ida, earâm mǝ nacau ɗǝm kusǝ mwashat. Mana awu nǝ pa ɓǝà kum amǝ'ɓealɓoarna sǝ kǝ à ndo lum kam ngga?>>

\par }{\PP Mǝtalabangŋo eari wi ama, <<Pà mǝ nǝ kìɗikì ɗàng atàcau mala aɓwana mǝno lum ngga.>>


\par }{\PP \VS{33}Ibǝrayim nyare nacau ɗǝm ɗàng, sǝ lang Mǝtalabangŋo malna nacau nǝ Ibǝrayim ngga, pǝlǝa o, sǝ Ibǝrayim nyare a ɓala.




\par }\Chap{19}{\SH À kìɗìki Sodom andǝ Gomora
\par }
{\PP \VerseOne{1}Amǝturonjar mǝno ɓari yiu a Sodom nǝ pwarikpǝra. À yi kum Lotu aban do a kún nggea-là. Lang sǝnia ka, lo akaurǝa wari abania, ɓunno a nzali makkia wia kún.

\VS{2}Banggia wia ama, <<Wun aɓwana-mǝgule, ida wu kàr a ɓala mem, wu lákkí akusǝ wun sǝ wu nongŋo. Ɓǝ̀ banfana ka, wun nǝ̀ gandǝ bwal njar nǝ dǝmbari ɗiɗyal wun nǝ̀ uki a o ma'wun.>>

\par }{\PP À bang ama, <<Awo, sǝm ngga sǝm nǝ̀ nongŋo a ban-kpapí mala nggea-là a kún limo.>>


\par }{\PP \VS{3}Sǝ Lotu ka pìtea, camarǝ ɓuaki arǝia ɓǝà yi nongŋo a ɓala male. Pǝlǝa à eare à wari atè a ɓala male. Kya tsǝk amǝ'túró-ɓala male à pakkia wia girlina mǝɓoarne sǝ à lurǝia wia bǝredi,\FTNT{*}{{\FR 19:3 }{\FR{19:3
}}{\FQ{bǝredi:
}}{\FT{Mǝnia ka nda ulang bǝredi mana à kǝ lurǝi akaurǝa ace abǝri ka.}}} pǝlǝa à li.


\par }{\PP \VS{4}Kaniama abǝri man nǝ̀ o a ndà ka, aburana purkio a koya bareban mala nggea-là Sodom, alo-ɓwa andǝ aɓwana-mǝgule kat, à yì kārì ɓala mala Lotu.

\VS{5}À tunǝ Lotu nǝ nza sǝ à ɗiban ama, <<Aburana mǝnana à yiu à yi sulǝo a ɓala mò nǝ pwarikpǝra man yalung ngga, à ndake? Pusǝa sǝmia ace mǝnana ɓǝ̀ sǝm nongnǝia ka.>>


\par }{\PP \VS{6}Lotu puro wari abania a nza pǝlǝa gìr kunkurǝm a nzǝmi

\VS{7}sǝ banggia wia ama, <<Wun aɓiam, ǝn nggǝ zǝmba wun, wu kǝa pàk mǝnia yì túró mǝɓike ka ɗàng.

\VS{8}Wu sǝni, mǝ ndanǝ amunem amuna-mamǝna ɓari mǝnana à malaká súrǝ̀ ɓwabura raka. Ən nggǝ zǝmba wun, wu came mǝ nǝ yinǝà wun nǝia a nza, sǝ wun nǝ̀ gandǝ pangnǝia kǝla mǝnana wu earce ka. Sǝ mala aburana mǝnia ka, wu kǝa jea ɗàng, acemǝnana yia ka, abǝri na mǝnana à yiu abanam, sǝ à nda aɓata yálban mala ɓala mem ngga.>>


\par }{\PP \VS{9}À sà'arǝì ama, <<Nyara sǝm anggo!>> Pǝlǝa à bang ama, <<Mǝnia yì ɓwa ka yiu kǝla bǝri a nzali ma'sǝm, sǝ ado ka kǝ earce ama nǝ̀ duk ɓwamǝgule amur sǝm, nǝ̀ kania sǝm gìr mǝnana ɓoaro ɓǝ̀ sǝm pàk ka! Nyingga sǝm njar, ɓǝ̀ ana raka sǝm nǝ̀ pakko gìr mǝnana nǝ̀ ɓike nǝ̀ kútì mǝnana sǝm nǝ̀ pangnǝia ka.>> Pǝlǝa à soa aban yiu arǝ Lotu, à yi nggiki ama à nǝ̀ ɓun kunkurǝm.


\par }{\PP \VS{10}Sǝ amǝturonjar mǝno aɓalǝi ka, à mǝn kunkurǝm, à bwal Lotu à nunni, à nyesǝi aɓa ɓala sǝ à gìr kunkurǝm.

\VS{11}Pǝlǝa à soapi aɓwana mǝno ntedu, alo-ɓwa andǝ aɓwana-mǝgule kat, yia mǝno a kunkurǝm a nza nǝ ɓala ka. Mǝsǝia gandǝ sǝnban mǝnana à nǝ̀ súrǝ̀ ban mǝnana kunkurǝm nakam ngga ɗàng.


\par }{\PP \VS{12}Amǝturonjar mǝno banggi Lotu ama, <<Ko a ndanǝ aɓea ɓǝla mò, ko amunio amuna-burana ko amuna-mamǝna, ko ankilo abura amunio, mǝnana à ndanǝ do a ban mǝnia ka? Yinǝia ɓǝà purî ɓá nggea-là mǝnia,

\VS{13}acemǝnana sǝm ndo sǝm nǝ̀ kìɗìki nggea-là mǝnia ka. Ɓua mala ɓwapǝndǝa aban Mǝtalabangŋo amur aɓwana mala nggea-là mǝnia ka gul kǝ̀rkǝ́r, nda tasǝ sǝm ɓǝ̀ sǝm yi kiɗikì ka.>>


\par }{\PP \VS{14}Pǝlǝa Lotu puro wari aban ankili, aburana mǝnana à pur'amur amuna-mamǝna male ka. Banggia wia ama, <<Wu fà rǝ wun wu purî ɓá nggea-là mǝnia ka, acemǝnana Mǝtalabangŋo no nǝ̀ kìɗíkì ka!>> Sǝ yia ankili ka, à twali ama ndoro na pàkkiyi ka.


\par }{\PP \VS{15}Lang ban na rǝ ká kwáró ka, amǝturonjar pîtà Lotu nǝ cau ama, <<Fà rǝo! Twal māmó andǝ amunio ɓari amuna-mamǝna mǝnana à ndakani a bano ka. Wu puro adyan wu o, ɓǝ̀ ana raka wun nǝ̀ ɗwanyi yilǝmi wun ɓǝ̀ à nǝ̀ sulǝ ɓashi amur nggea-là ka!>>


\par }{\PP \VS{16}Lotu dǝndi kǝ pǝlǝki rǝì, nda amǝturonjar kpa garabui, andǝ garabu māmí, andǝ agarabu amuni ɓari amuna-mamǝna sǝ à nunnia à pusǝia ɓǝà purî ɓá nggea-là jam. Amǝturonjar pak mǝno ka acemǝnana Mǝtalabangŋo sǝn mǝsǝswatǝr mala Lotu andǝ amǝɓala male.

\VS{17}Lang amǝturonjar pusǝnia à yina a nzǝm nggea-là ka, mwashat atà amǝturonjar banggia ama, <<Wu ɓangŋa ace amsǝ yilǝmi wun! Wu kǝa pǝlǝ mǝsǝ wun anzǝm wun, sǝ wu kǝa came àkǝ ban aɓa dulum ɗàng. Wu ɓang nǝ mire wu o amúr ankono, ɓǝ̀ ana raka wun nǝ̀ kìɗìkì!>>


\par }{\PP \VS{18}Sǝ Lotu ka bang ama, <<Awo, ɓwamǝgule, ida kǝa tsǝk sǝm ɓǝ̀ sǝm pàk mǝno ka ɗàng.

\VS{19}Sǝni, mim guro mò ka, a lǝ́mdǝ́nàm earmúrú kǝ̀rkǝ́r sǝ a pàngŋǝ́nàm cauɓoarna mǝnana a amsǝ yilǝmem ngga. Sǝama pà mǝ nǝ gandǝ ɓangŋa aban ká a ban ankono ɗàng; kaniama mǝ nǝ bik ka, mǝnia yì gìr'mur'mwana ka nǝ̀ kumam a njar, sǝ mǝ nǝ wú.

\VS{20}Sǝni, ɓè là nya kani tù mǝnana ɓwa nǝ̀ gandǝ ɓangŋa nǝ̀ ká kàm ngga. Ida, earâm ɓǝ̀n kyan nggam. Là mǝkyauwe na, sǝ a kàm ngga yilǝmem nǝ̀ kum àwá.>>


\par }{\PP \VS{21}Mǝturonjar eari wi ama, <<Ən earǝ́nò, pàk gìr mǝnana a zǝm ngga. Pà mǝ nǝ kìɗiki mǝno yì là a bangce ka ɗàng.

\VS{22}Sǝama fà rǝo! Ɓangŋa! Pà mǝ nǝ pàk kǝgir ɗàng sheɓǝ̀ a bingŋǝna banì ka.>>

\par }{\PP Acemani ka à tunǝ lullǝ lê ama Zowar.\FTNT{†}{{\FR 19:22 }{\FR{19:22
}}{\FQ{Zowar
}}{\FT{ka ɓālǝi nda
}}{\FQA{mǝkyauwe.}}}


\par }{\PP \VS{23}Lang pwari na rǝ eau ka sǝ Lotu andǝ amǝɓala male yi bik Zowar.


\par }{\PP \VS{24}Kara Mǝtalabangŋo nya mǝsǝtali-earbǝsa andǝ bǝsa amur anggea-là Sodom andǝ Gomora. Yì mǝsǝtali-earbǝsa ka pùr nǝban Mǝtalabangŋo a kùli.

\VS{25}Anggo sǝ Mǝtalabangŋo kìɗìki anggea-là mǝno andǝ abân aɓa mǝno yì dulum ngga puppup, sǝ twalta aɓwapǝndǝa mǝnana kat aɓalǝ anggea-lê, andǝ koya girpwala mala nzali mǝno ka.

\VS{26}Sǝ mālá Lotu mǝnana nda a nzǝm burí ka, pǝlǝ mǝsǝì sǝnban a nzǝmi, kara nggun-rǝì pǝlǝ tali tuɓamur aban came.


\par }{\PP \VS{27}Banfa nǝ dǝmbari ɗiɗyal ka Ibǝrayim puro wari a ban mǝnana cam kàm a tadǝmbe a ɓadǝm Mǝtalabangŋo ka.

\VS{28}Dìlì mǝsǝì sǝnban nǝ njar Sodom andǝ Gomora andǝ nzali ɓá mǝno yì dulum ngga, sǝ sǝni ka, yele na aban lo amur nzali mǝno kat kǝla ɓá ndà-bǝsa.


\par }{\PP \VS{29}Lang Ɓakuli kiɗiki anggea-là mala dulum mǝnana Lotu duk kam ngga, ɗenyinǝ zǝmba mala Ibǝrayim, pǝlǝa pusǝ Lotu ɓǝ̀ apî kìɗìkìban mǝnana yiu amur amǝno yì anggea-là ka.


\par }{\SH Tǝrta amǝ'Mowap andǝ amǝ'Amon
\par }
{\PP \VS{30}Lotu ka ɓangciu pakki wi arǝ do a Zowar, pǝlǝa yì andǝ amuni ɓari amuna-mamǝna à tùro à kya do amur ankono, aɓa ɓè gumi-ɓa'tali.

\VS{31}Ɓè fara ka, muni mǝgule ne mǝkyauwe ama, <<Tár sǝm ngga ena, sǝ kǝ ɓwabura pa kàm kaní nǝ̀ kùtí aban sǝm, kǝla mǝnana aɓwana pàkkiyi a koya bân a ɓanza ka ɗàng.

\VS{32}Yiu ɓǝ̀ sǝm pè wi mùr-anap ɓǝ̀ nu ɓǝ̀ walì, sǝ sǝm nǝ̀ nongnǝi ace mǝnana ɓǝ̀ sǝm kum amuna, ɓǝ̀ tàu ma'sǝm nǝban tár sǝm ngga ɓǝ̀ kǝa kasǝ raka.>>


\par }{\PP \VS{33}A dù mǝno ka à tsǝk tárrià nu mùr-anap kǝ̀rkǝ́r sǝ walì. Pǝlǝa muna mǝgule muna-ɓwama yiu yi nongnǝ tárrí. Sǝ yì tarrí ka súrǝ̀ bu-pwari mǝnana muni yi nongnǝi sǝ lo u ka ɗàng.


\par }{\PP \VS{34}Banfa nǝ dǝmbari ka, muna-ɓwama mǝgule banggi mǝkyauwe ama, <<Aɓa dù mǝnia kútí ka, ǝn warina ǝn nongŋǝna nǝ tár sǝm. A dù man yalung ngga, ɓǝ̀ sǝm pè wi mùr-anap ɗǝm ɓǝ̀ nu ɓǝ̀ walì, sǝ wu kyane wu kya nongnǝi. Anggo ka sǝm nǝ̀ kum amuna, ace mǝnana ɓǝ̀ tàu ma'sǝm nǝban tár sǝm ngga ɓǝ̀ kǝa kasǝ raka.>>

\VS{35}Nda à tsǝk tárrià nu mùr-anap walì a dù mǝno gbal, sǝ muni muna-ɓwama mǝkyauwe wario kya nongnǝi. Yì ɗǝm ngga sǝlǝce yiu mǝnana muni yi nongnǝi sǝ lo u ka ɗàng.


\par }{\PP \VS{36}Anggo sǝ amunà Lotu amuna-mamǝna yia kǝm à kum muna a bumia nǝban tárrià.

\VS{37}Muni muna-ɓwama mǝgule ɓǝl muna-ɓwabura, sǝ tsǝki wi lullǝu ama Mowap; yì nda tár amǝ'Mowap ba yalung.

\VS{38}Muni muna-ɓwama mǝkyauwe gbal ka ɓǝl muna-ɓwabura, sǝ tsǝki wi lullǝu ama Ben-Ami; yì nda tár amǝ'Amon ba yalung.




\par }\Chap{20}{\SH Ibǝrayim swarki Murǝm Abimale
\par }
{\PP \VerseOne{1}Pǝlǝa Ibǝrayim tùro nying Mamǝre umnǝ Pǝɗanban Negev, sǝ kya do kǝla bǝri a ɓè ban à tunǝki ama Gera, a nre Kadesh andǝ Shur.\FTNT{*}{{\FR 20:1 }{\FR{20:1
}}{\FT{Ɓalli gbal aɓa:
}}{\XT{Tite 26:1,6}}{\FT{.}}}

\VS{2}Ibǝrayim ne aɓwana mala là mǝno ama māmí Saratu ka, mǝ'eambi na. Nda Abimale, murǝm Gera, túrban à kya yinǝì wì nǝ Saratu a baní a palta male.\FTNT{†}{{\FR 20:2 }{\FR{20:2
}}{\FT{Ɓalli gbal aɓa:
}}{\XT{Tite 12:13; 26:7}}{\FT{.}}}


\par }{\PP \VS{3}Sǝama nǝ dù ka, Ɓakuli yiu aban Abimale aɓa lòrǝo sǝ ne wi ama, <<A nda lú ɓwa, acemǝnana ɓwama mana a twali ka, mā-ala na.>>

\VS{4}Sǝ Abimale ka malaká sungŋo abani peatu ɗàng, nda bang ama, <<Ɓakuli, awu nǝ twalta aɓwapǝndǝa mǝnana à pàk kǝ cauɓikea raka lè?

\VS{5}Ibǝrayim nǝ nggearǝì banggam ama Saratu ka mǝ'eambi na, sǝ yì Saratu gbal ka anggo sǝ banggam. Ən pak gìr mǝnana ǝn pak ka nǝ ɓabum mǝpwat-pwati andǝ kunpwasǝa.>>


\par }{\PP \VS{6}Pǝlǝa Ɓakuli ne wi aɓa mǝno yì lòrǝo ka ama, <<E, ǝn sǝlǝna ama ɓabumo na pwat-pwat, nda gìr mǝnana tsǝa sǝ ǝn tamsǝo arǝ pakkam cauɓikea ka; ǝn ɗekio wu kúmsǝí ɗàng.

\VS{7}Ado ka, nyesǝ ɓwame kyane kya pê burí, acemǝnana yì burí ka mǝɓangnǝa na. Yì ka nǝ̀ pakko hiwi sǝ awu nǝ dum nǝyilǝmu. Sǝ ɓǝ̀a nyesǝi wi māmí raka, awu nǝ sǝlǝa ama ɓafo we wunǝ amǝ'ɓala mò puppup ka, wun nǝ̀ wǔ.>>


\par }{\PP \VS{8}Abimale lo nǝ dǝmbari ɗiɗyal, tunǝ amǝ'túró-ɓala male kat sǝ nea wia gìr mǝnana kat kumban ngga. Lang à ok cê ka, ɓangciu bwalia.

\VS{9}Pǝlǝa Abimale túrban à tunǝ Ibǝrayim ɓǝ̀ yiu a baní, sǝ ɗì ama, <<Mana mǝnia a pakka sǝm ani ka? Ya cauɓikea na ǝn pakko mǝnana nǝ̀ tsǝa sǝ a nǝ yinǝ ulang mǝnia yì gìr'mur'mwana amuram andǝ nzali-murǝm mem ngga? A pàngŋǝ́nàm gìr mǝnana ɓoaro ɓwa ɓǝ̀ pè raka.>>\FTNT{‡}{{\FR 20:9 }{\FR{20:9
}}{\FT{Ɓalli gbal aɓa:
}}{\XT{Tite 12:19}}{\FT{.}}}

\VS{10}Osso Abimale ɗì Ibǝrayim ama, <<Mana nda ɗenyicau mò sǝ a pak mǝnia yì gìr ka?>>


\par }{\PP \VS{11}Ibǝrayim eari wi ama, <<Ən pê anggo acemǝnana ɗenyicau mem ngga nda mana ama, kǝɓwa pà kàm a ban mǝnia mǝnana kǝ ɓanggi Ɓakuli ka ɗàng, sǝ à nǝ̀ wal-luem ace mǝnana à nǝ̀ ak māmám ngga.

\VS{12}Sǝ ɓafo ka, yì, yì Saratu ka mǝ'eambam na. Sǝm nda eambuta-tárrú sǝni, nggea sǝm na pà mwashat raka. Sǝ ǝn ali duk māmám.

\VS{13}Lang Ɓakuli tunǝam ɓǝ̀n nying ɓala mala tárrám sǝ mǝ nggǝ gya arǝ abân ngga,\FTNT{§}{{\FR 20:13 }{\FR{20:13
}}{\FT{Ɓalli gbal aɓa:
}}{\XT{Tite 12:1}}{\FT{.}}} ǝn banggi wi nǝma, <Mǝnia ka nda pěmǝɓoarne mǝnana awu nǝ lǝmdǝàm ngga: Ban mǝnana kat sǝm nǝ̀ ká kàm ngga, banggi aɓwana ama mǝ nda mǝ'eambo.> >>\FTNT{*}{{\FR 20:13 }{\FR{20:13
}}{\FT{Ɓalli gbal aɓa:
}}{\XT{Tite 12:13}}{\FT{.}}}


\par }{\PP \VS{14}Abimale pǝlǝa yinǝ anzur andǝ andá, andǝ aguro aburana andǝ amamǝna, pè Ibǝrayim. Sǝ nyesǝî Ibǝrayim māmí, Saratu.

\VS{15}Pǝlǝa Abimale ne Ibǝrayim ama, <<Sǝni, nzali mem ngga, ndya a ɓadǝmbo ka. Ban mana kat wariò a mǝsǝo ka, duk kàm.>>


\par }{\PP \VS{16}Ne Saratu ama, <<Mǝ ndya ǝn nggǝ pè <mǝ'eambo> agbatali bolo azǝrfa á-mwashat (1,000) ka. Mǝnia ka mbweban na a bano ace ɓekǝ mǝɓane mǝnana yakǝla ǝn pangnò, sǝ ace lǝmdǝì aɓwana mana atò ka ama kǝ mǝɓane pà kàm a rǝò ɗàng.>>


\par }{\PP \VS{17-18}Acemǝnana Murǝm Abimale twal Saratu, mālá Ibǝrayim ngga, Mǝtalabangŋo tamsǝ ɓǝlmuna mala koya ɓwama a palta mala Abimale. Nda Ibǝrayim pàk hiwi aban Ɓakuli ace Abimale, sǝ Ɓakuli sonzǝi. Ɗǝm ngga sonzǝ mālá Abimale andǝ amā-guro male sǝ à kum ɓǝlmuna.




\par }\Chap{21}{\SH Saratu ɓǝlî Ibǝrayim muna-ɓwabura
\par }
{\PP \VerseOne{1}Mǝtalabangŋo ɓwamur Saratu kǝla mǝnana na ka, sǝ pàkkî Saratu kǝla mǝnana pàcau ka.\FTNT{*}{{\FR 21:1 }{\FR{21:1
}}{\FT{Ɓalli gbal aɓa:
}}{\XT{Tite 17:16; 18:10; Gal 4:23}}{\FT{.}}}

\VS{2}Muna kpa a bum Saratu, ɓǝlî Ibǝrayim muna-ɓwabura aɓa ě male. Mǝnia ka yi lumsǝo a kǝ kúnì mǝnana Ɓakuli na ama à nǝ̀ ɓǝl munê ka.\FTNT{†}{{\FR 21:2 }{\FR{21:2
}}{\FT{Ɓalli gbal aɓa:
}}{\XT{Tite 17:21; 18:10,14; Ib 11:11}}{\FT{.}}}

\VS{3}Ibǝrayim pǝlǝa tsǝki muna-ɓwabura mǝnana Saratu ɓǝli wi ka lullǝu ama Ishaku.

\VS{4}Anzǝm nongŋo tongno-nong-tàrú mala ɓǝl Ishaku ka, Ibǝrayim kasǝî wi ɓate kǝla mana Ɓakuli bang ngga.

\VS{5}Ibǝrayim ngga, ndanǝ apǝlǝa lumi-lum mǝnana à ɓǝl Ishaku ka.\FTNT{‡}{{\FR 21:5 }{\FR{21:5
}}{\FT{Ɓalli gbal aɓa:
}}{\XT{Tite 17:1,17; 18:10; Rom 4:19}}{\FT{.}}}

\VS{6}Saratu na ama, <<Ɓakuli yinǝnàm nǝ oalo. Ɓwa mǝnana kat okce ka nǝ̀ bwalàm oalo.>>\FTNT{§}{{\FR 21:6 }{\FR{21:6
}}{\FT{Ɓalli gbal aɓa:
}}{\XT{Tite 18:12-15}}{\FT{.}}}

\VS{7}Nyare na ɗǝm ama, <<Yana nǝ̀ gandǝ ne Ibǝrayim ama Saratu nǝ̀ pe amuna kiura? Sǝ kat andǝa ě male ka, ǝn ɓǝli wi muna-ɓwabura!>>


\par }{\SH À pǝ̀r Hajara andǝ muni Ishmayel
\par }
{\PP \VS{8}Muna, yì Ishaku ka, yi gulo, sǝ a pwari mǝnana à nǝ̀ būrǝi ka, Ibǝrayim tunǝ dapi ace ligirlina mǝgule.

\VS{9}Ɓè pwari ka Saratu sǝn Ishmayel, muna mǝnana Hajara, ɓwama Masar ɓǝlî Ibǝrayim ngga, aban pak ndoro nǝ Ishaku, muna-ɓwabura mala Saratu.

\VS{10}Nda Saratu ne Ibǝrayim ama, <<Pǝ̀r mā-guro man andǝ muni ɓǝà o. Muna-ɓwabura mala ɓwama man pà nǝ̀ liɓala atà muna-ɓwabura mem Ishaku ɗàng.>>


\par }{\PP \VS{11}Cau mǝnia ka zurǝi ɗenyicau mala Ibǝrayim kǝ̀rkǝ́r, acemǝnana Ishmayel gbal ka muni na.

\VS{12}Sǝ Ɓakuli banggi Ibǝrayim ama, <<Cè ɓabumo zurǝi amur cau mala muna, ko mala muna-ɓwama mǝtúró-ɓala mò ɗàng. Pàk gìr mǝnana kat Saratu kǝ banggo ka, acemǝnana nǝban Ishaku sǝ à nǝ̀ ɓal amǝ'keò.

\VS{13}Ɗǝm ngga mǝ nǝ tsǝk muna-ɓwabura mala mā-guro mò nǝ̀ duk kàka aɓwapǝndǝa mala nzali mǝgule, acemǝnana yì gbal ka munio na ka.>>


\par }{\PP \VS{14}Banfa nǝ dǝmbari ɗiɗyal ka, Ibǝrayim twal girlina andǝ mùr a dù sǝ pè Hajara. Tsǝki wi a múrí sǝ tasǝ takwari andǝ muna ɓǝà o. Hajara andǝ muna o à kǝ gāli a ɓabondo mala amǝ Biyasheba.


\par }{\PP \VS{15}Lang à nùnà mùr mana a dù kat ka, Hajara nongsǝ muna a yilǝm mala ɓè karwan,

\VS{16}sǝ o kya duk zak kǝla sauwa mala ban mǝnana ɓǝà túr mundi ka nǝ̀ ká kàm ngga. Bang a ɗenyicau male ama, <<Pà mǝ nǝ gandǝ do sǝ mǝ nggǝ sǝn munem nǝ̀ nggǝ wú ɗàng.>> Lang kya dumǝna zak ka, túrkuni a ɓua, mǝrǝm kǝ sukkio a mǝsǝi.


\par }{\PP \VS{17}Ɓakuli ok gi muna aban ɓua. Mǝturonjar mala Ɓakuli tunǝ Hajara nǝ kuli sǝ ne wi cau ama, <<Man pùr arǝò le, Hajara? Cè ɓangciu pakko ɗàng; Ɓakuli ongŋǝna gì muna a ban mǝno nongŋo kǝ ɓua kàm ngga.

\VS{18}Lo kyane a baní, loasǝi sǝ wu bwali a buo wu girikì. Mǝ nǝ nggá tsǝk amǝkè à nǝ̀ pǝlǝ ɓwapǝndǝa mala nzali mǝgule.>>


\par }{\PP \VS{19}Pǝlǝa Ɓakuli mǝn mǝsǝi sǝn tūli-mùr nǝ mur aɓalǝi. Nda wario kya lùmsǝ dù nǝ mur sǝ pè muna nu.


\par }{\PP \VS{20}Ɓakuli ka nda atà muna bà gulo male. Gulo aɓa pǝɗanban sǝ pǝlǝ nggea mǝ'sǝlǝ túr mundi.

\VS{21}Do a pǝɗanban mala nzali Paran. Nggè alì wi ɓwama nzali Masar.


\par }{\SH Kùrcau a nre Ibǝrayim andǝ Abimale a Biyasheba
\par }
{\PP \VS{22}A bàkú mǝno ka murǝm Abimale andǝ Fiko, mǝ'sàrǝ̀ban amur amǝ'lwa male yiu aban Ibǝrayim, sǝ ne Ibǝrayim ama, <<Ɓakuli na atò aɓa koman kat a pak ka.

\VS{23}Ado ka kánbàm gìr àkǝ̀ ban mǝnia ka, aɓa lullǝ Ɓakuli ama a pà nǝ swarkiam, ko amuna mem, ko amǝkèm ɗàng. Kǝla mǝnana ǝn do nǝ ɓabum-mwashat arǝò ka, dumnǝ ɓabum-mwashat arǝàm sǝ arǝ aɓwana mǝnana kat aɓa nzali mǝnia a dukiyi kam ado kǝla bǝri ka.>>


\par }{\PP \VS{24}Ibǝrayim na ama, <<Ən nggǝ kánbò, mǝ nǝ pàk anggo.>>


\par }{\PP \VS{25}Pǝlǝa Ibǝrayim nggwani aban Abimale amur cau mala tūli-mùr mǝnana amǝtúró mala Abimale e nǝ rǝcandǝa a bu amǝtúró male ka.

\VS{26}Sǝ Abimale bang ama, <<Ən súrǝ̀ yana ɓwe na pàk mǝno yi gìr ka ɗàng. A banggàm ɗàng, sǝ ǝn ok kǝ cau amurí ɗàng she yalung.>>


\par }{\PP \VS{27}Pǝlǝa Ibǝrayim yinǝ aɓea anzur andǝ andá male yi pe Abimale, sǝ yia kǝm à kùrkûn arǝarǝia mala dotarǝu aɓa rǝpwala.

\VS{28}Ibǝrayim ɗǝm ngga tàrki amuna-nzur tongno-nong-ɓari a domwan male, sǝ tsǝia tàràng.

\VS{29}Abimale ɗì Ibǝrayim ama, <<Amuna-nzur mǝnia tongno-nong-ɓari a pusǝia aɓa domwan sǝ a tsǝia tàràng ngga, mana nda tǝ́rí?>>


\par }{\PP \VS{30}Ibǝrayim eari wi ama, <<Ən nggǝ earce nǝma wu ak amuna-nzur mǝnia tongno-nong-ɓari ka a buam, ace lǝmdǝa a ɓaɓwa ama a earna tūli-mùr mǝnia ka mema acemǝnana mǝ nda ǝn tǝmi ka.>>


\par }{\PP \VS{31}Acemani ka à tunǝ banì ama Biyasheba,\FTNT{*}{{\FR 21:31 }{\FR{21:31
}}{\FQ{Biyasheba
}}{\FT{ka ɓālǝi nda}}{\FQA{tūli-mùr mala tongno-nong-ɓari}}{\FT{ko
}}{\FQA{tūli-mùr mala kùrkûn a rǝu.}}} acemǝnana aburana mǝnia ɓari ka, à pacau arǝarǝia nǝ kángìr a banì.


\par }{\PP \VS{32}Lang à malna pacau arǝarǝia nǝ kángìr a Biyasheba ka, Abimale andǝ Fiko, mǝ'sàrǝ̀ban amur amǝ'lwa male ka, à nyare à o a nzali malea, nzali mala amǝ Filisti.

\VS{33}Ibǝrayim yi pandǝ nggun zāmbo a Biyasheba. A banì ka pàk hiwi aban Mǝtalabangŋo, yì Ɓakuli mǝnana nda tàtǝ́k ka.

\VS{34}Anggo sǝ Ibǝrayim do kǝla bǝri a nzali mala amǝ Filisti banì sauwa.




\par }\Chap{22}{\SH Ɓakuli karǝ́ki Ibǝrayim
\par }
{\PP \VerseOne{1}Nǝnzǝ́mò ka, Ɓakuli kárǝ́ki Ibǝrayim. Ne wi ama, <<Ibǝrayim!>> Sǝ Ibǝrayim eare ama, <<Mǝ ndya ka.>>


\par }{\PP \VS{2}Pǝlǝa Ɓakuli ne wi ama, <<Kyane twal muna-ɓwabura mô, kǝ muna mô mwashat ɓǝ̀rɓǝ̀r, Ishaku, mǝnana a earkiyi ace raka, sǝ wu kyan nǝi a nzali Moriya. Kyane pana ɓoro nǝi kǝla gir'nkila mala pisǝe kǝring, akanó amúr ɓè mǝ'nkono mǝnana mǝ nǝ kanio rǝì ka.>>


\par }{\PP \VS{3}Nǝ bu-dǝmbari ɗiɗyal, Ibǝrayim lo arki nggun-bǝsa mana nǝ̀ karǝ pisǝ mǝno yì pàgir mala pisǝe kǝring ngga, pǝlǝa tsǝki mǝdambǝriso male twalo a nzǝmi. Loasǝ aɓea amǝ'túró-ɓala male ɓari atè, sǝ muni Ishaku. Pǝlǝa à bwal njar aban ká a ban mǝnana Ɓakuli ne wi cè ka.


\par }{\PP \VS{4}A tàruià nongŋo ka Ibǝrayim loasǝ mǝsǝì sǝn banì kuko.

\VS{5}Pǝlǝa ne amǝ'túró-ɓala male ama, <<Wu cam kani, wun andǝ mǝdambǝriso, wu kundǝ sǝm. Mim sǝnǝ muna ka, sǝm nǝ̀ ká kano a dǝmba. Sǝm nǝ̀ nggá peri sǝ sǝm nǝ̀ nyare aban wun.>>


\par }{\PP \VS{6}Ibǝrayim twal nggun-bǝsa mala pisǝ gir'nkila kǝring, parì muni Ishaku amurí. Sǝ yì ka twal bǝsa andǝ munabyau a bui. Yia ɓari à bwalna njargula aban o ka,

\VS{7}Ishaku tunǝ tárrí ama, <<Dàdá?>>

\par }{\PP Ibǝrayim eari wi ama, <<Mana girnì na, munem?>>

\par }{\PP Ishaku lidǝmba ama, <<Bǝsa andǝ gimsa ka à ndya ka, sǝ nggearǝ mǝgam mala pagìr mala pisǝe kǝring ngga, nda male kǝshe?>>


\par }{\PP \VS{8}Ibǝrayim eari wi ama, <<Ɓakuli nǝ nggeari ka nǝ̀ yinǝ mǝgam mala pa gir'nkila ace pisǝì kǝring, munem.>> Yia kǝm ngga pǝlǝa à lidǝmbǝa aban o atārǝia.


\par }{\PP \VS{9}Lang à kya bwalna banì mǝnana Ɓakuli kani wi ka, Ibǝrayim ɓak gyangŋan, sǝ gilǝki nggun-bǝsa amurí. Pǝlǝa bwal muni Ishaku tà ka abui andǝ akusǝi sǝ nongsǝi amur nggun-bǝsa mǝnana amur gyangŋan ngga.

\VS{10}Sǝ Ibǝrayim lǝmdǝ bui twal byau nǝ̀ wal muni.

\VS{11}Sǝama mǝturonjar mala Mǝtalabangŋo tunǝi nǝ kuli ama, <<Ibǝrayim! Ibǝrayim!>>

\par }{\PP Yi ka pǝlǝa eare ama, <<Mǝ ndya ka.>>


\par }{\PP \VS{12}Mǝturonjar ne wi ama, <<Kǝa tsǝk buo arǝ mǝnia yì muna ka ɗàng. Kǝa pakki wi kǝgìr ɗàng. Ən sǝlǝna adyan ama a kǝ ɓanggi Ɓakuli, acemǝnana kǝ munio mǝnia mwashat ɓǝ̀rɓǝ̀r ka, cè kwánǒ arǝàm ɗang.>>


\par }{\PP \VS{13}Ibǝrayim loasǝ mǝsǝì nǝ̀ sǝnban ngga, kara sǝn mǝgam nǝ anjawe sorǝkina aɓa karwan. Pǝlǝa wario kya pusǝ mǝgam mǝno, sǝ yi pwanmyali, pana gir'nkila mala pisǝe kǝring nǝi a kúnì muni Ishaku.

\VS{14}Ibǝrayim pǝlǝa tunǝ banì ama, <<Yahweh Yireh.>> Ɓalǝi ama, <<Yahweh nǝ̀ pa.>> Adyan ngga aɓwana kǝ paktúró nǝi aɓa cau pasǝlǝe ama, <<Amur nkono mala Yahweh ka, à nǝ̀ pà gìr kàm.>>


\par }{\PP \VS{15}Mǝturonjar mala Mǝtalabangŋo tunǝ Ibǝrayim nǝ kuli ɓaria tunǝban,

\VS{16}sǝ ne wi ama, <<Mǝnia ka nda cau mǝnana Mǝtalabangŋo na ka: Acemǝnana a okam, sǝ a giram nǝ kǝ muna-ɓwabura mò mǝnia mwashat ɓǝ̀rɓǝ̀r raka, ǝn kánǝna nǝ ɓamúràm ama,

\VS{17}mǝsǝcau ka, mǝ nǝ tsǝko bù. Mǝ nǝ tsǝk amunio andǝ amǝ'keò à nǝ̀ làkkì pas mǝnana à pà nǝ̀ gandǝ ɓallia raka. À nǝ̀ làkkì kǝla anlero a bumkuli andǝ làkkì mala mǝsǝsala a kun nggeamùr. Amunio andǝ amǝ'keò ka, à nǝ̀ limurǝm amur aɓia-mǝbura, sǝ à nǝ̀ ak anggea-là malea nǝ rǝcandǝa ɓǝà duk malea.\FTNT{*}{{\FR 22:17 }{\FR{22:17
}}{\FT{Ɓalli gbal aɓa:
}}{\XT{Ib 11:12}}{\FT{.}}}

\VS{18}Nǝban amunio andǝ amǝ'keò sǝ akún mǝnana a ɓanza kat ka, à nǝ̀ kum tsǝkbu, yia kat, acemǝnana a okam ngga.>>\FTNT{†}{{\FR 22:18 }{\FR{22:18
}}{\FT{Ɓalli gbal aɓa:
}}{\XT{Tite 12:3; 26:4; Atúró 3:25; Gal 3:8}}{\FT{.}}}


\par }{\PP \VS{19}Pǝlǝa Ibǝrayim nyare aban amǝ'túró-ɓala male sǝ à bwal njar atārǝia aban nyare a Biyasheba. Ibǝrayim lidǝmba nǝ do a Biyasheba.


\par }{\SH Nggurkwar mala Naho
\par }
{\PP \VS{20}Anzǝm agir mǝnia ka, à banggi Ibǝrayim ama Milka, mālá mǝ'eambi Naho ɓǝlǝ́ni wi amuna-burana.

\VS{21}Ɓwa mǝdǝmbe malea ka à tunǝi ama Uz, ɓwa mǝnana kpá'nzǝm mǝdǝmba ka nda Buz, sǝ amana à kpá'nzǝmia ka à nda ka Kemuyel, yì tár Aram, kàka amǝ'Aramiya,

\VS{22}sǝ Kesed, andǝ Hazo, andǝ Pildash, andǝ Jilap andǝ Betuwel.

\VS{23}Betuwel nda tár Rabeka. Milka ɓǝlî Naho, mǝ'eam Ibǝrayim amǝnia yì amuna-burana tongno-nong-tàrú ka. Amúr amǝnia yì amuna-burana tongno-nong-tàrú nǝ bu Milka ka,

\VS{24}Naho nyare kum aɓea amuna nǝ bu mā-twala male mana à tunǝi ama Ruma ka. Alullǝ amuna mala Ruma nda ka: Teba, andǝ Gaham, andǝ Tahash, sǝ Ma'aka.




\par }\Chap{23}{\SH Lú andǝ tsǝkban mala Saratu
\par }
{\PP \VerseOne{1}Saratu pàk apǝlǝa gbǝman-mwashat nǝ lumi-ɓari bwamdǝ tongno-nong-ɓari (127) a ɓanza,

\VS{2}sǝ yi wú a Kiriyat Arba (là mǝnana à tunǝki ama Hebǝron ngga) a nzali Kan'ana; sǝ Ibǝrayim kùtí a ɓala kya ɓua lú male nǝ sukki mǝrǝm.


\par }{\PP \VS{3}Ibǝrayim pǝlǝa loapi ban ɓua lú māmí sǝ bangcau nǝ amǝ'Hitti ama,

\VS{4}<<Mǝ nda ɓwa kúnɗàngna, sǝ ǝn do aɓalǝ wun kǝla bǝri. Ida, wu pam nzali kani aɓalǝ wun ace mǝnana ɓǝ̀n tsǝk lú mem kàm ɓǝ̀ gǝshì ɓamǝsǝam ngga.>>


\par }{\PP \VS{5}Amǝ'Hitti eari wi ama,

\VS{6}<<Ɓwamǝgule, kwakikiro arǝ sǝm, sǝm nggǝ sǝno nǝ gulo mala muna murǝm Ɓakuli aɓalǝ sǝm. Tsǝk lú mò a koya ɓembe-ɓa-tali mǝnana a sǝni nda ɓoaro ka. Kǝɓwa pà kàm atà sǝm nǝ̀ gironǝ ɓembe-ɓa-tali male ama nǝ̀ tamsǝo arǝ tsǝk lú mò ɗàng.>>


\par }{\PP \VS{7}Pǝlǝa Ibǝrayim lo sǝ ɓunbî aɓwana mala là mǝno, yì amǝ'Hitti.

\VS{8}Sǝ banggia wia ama, <<Ɓǝ̀ wu earǝ́nàm mǝ tsǝk lú mem, ɓǝ̀ gǝshì ɓamǝsǝam ngga, wu kwakikir wun arǝàm: wu zǝmbâm Efǝron muna-ɓwabura mala Zohar,

\VS{9}ace mǝnana ɓǝ̀ pam gumi-ɓa'tali mǝnana nda a ɓaban male a ban mǝnana à tunǝi ama Makpela ka; nda kano a masǝlǝata kún ɓaban male. Wu zǝmbamì ɓǝ̀ makkamì. Mǝ nǝ mbwe boale kat a mǝsǝ amǝ'nakún, ace mǝnana ɓǝ̀ duk girkuma mem, kǝla ban ace tsǝk lú.>>


\par }{\PP \VS{10}Efǝron ɓwa Hitti nǝ nggeari ka ndakam aban do aɓalǝ acili amǝ'Hitti. Pǝlǝa Efǝron ɓwa Hitti earî Ibǝrayim cau sǝ koyan atà aɓwana-mǝgule mala là ka, à nda kǝ kwakikiria ka.

\VS{11}Bang ama, <<Awo, ɓwamǝgule, kwakikiro oěm, ɓaban ngga ǝn pano wi kat, sǝ ǝn pano gumi-ɓa'tali mǝnana aɓalǝi ka. Akani a ɓadǝm aɓwana mem, ǝn pano wi. Tsǝk lú mò.>>


\par }{\PP \VS{12}Ibǝrayim nyare ɓunno a ɓadǝm aɓwana mala là mǝno

\VS{13}sǝ bangcau nǝ Efǝron, a kir aɓwana mala là mǝno ka ama, <<Kwakikiro arǝàm, ɓǝ̀ awu nǝ ear ka. Mǝ nǝ mbweo boalo ɓabanì. Banggam shen nda boale, sǝ mim ngga mǝ nǝ po wi. Ak boale a buam acemǝnana mǝ tsǝk lú mem kàm ngga.>>


\par }{\PP \VS{14}Efǝron earî Ibǝrayim ama,

\VS{15}<<Ɓwamǝgule, kwakikiro arǝàm. Ɓaban mǝnana boale ka gbatali bolo azǝrfa gbǝman-ine na ka, ɓè kǝgìr mǝgule na a nrem sǝnǝ we le? Tsǝk lú mò.>>


\par }{\PP \VS{16}Ibǝrayim eare nǝ̀ pà boalo mǝno Efǝron kasǝa sǝ amǝ'Hitti oè ka. Pǝlǝa Ibǝrayim kárǝì Efǝron dǝmbǝrya mala mǝsǝbolo azǝrfa gbǝman-ine, mǝnana kasǝa sǝ amǝ'Hitti oè ka; pàktúró nǝ sǝkel mala azǝrfa mǝnana amǝ'kúrkúró nǝ agir a nza mǝno kǝ pàktúró nǝi ka.


\par }{\PP \VS{17}Anggo sǝ ɓaban mǝnana ɗiɗyal mala Efǝron na a Makpela, nǝ bu takuli mala Mamǝre, andǝ gumi-ɓa'tali mǝnana aɓalǝi, andǝ anggun mǝnana kat aɓalǝi aban ká nzong kún ɓabanì, andǝ abân mǝnana à kàrì ka, à pǝlǝ girkuma mala Ibǝrayim.
\FTNT{*}{{\FR 23:17 }{\FR{23:17
}}{\FT{Ɓalli gbal aɓa:
}}{\XT{Tite 25:9; 49:29-32; 50:13}}{\FT{.}}}

\VS{18}Amǝ'Hitti mǝnana kat à wari kano a ban kpapi mala là a kún nggea-là ka, à eare ama ɓaban andǝ koman kat aɓalǝi ka, pǝlǝna girkuma mala Ibǝrayim.


\par }{\PP \VS{19}Anzǝm mǝno ka, Ibǝrayim tsǝk lú māmí Saratu a gumi-ɓa'tali mǝnana a ɓaban a Makpela tù nǝ nggea-là Mamǝre, mǝnana ba yalung à tunǝi ama Hebǝron, a nzali Kan'ana ka.

\VS{20}Anggo sǝ ɓaban mǝno mǝnana ɗiɗyal mala amǝ'Hitti na, andǝ gumi-ɓa'tali mǝnana aɓalǝi ka, pǝlǝ girkuma mala Ibǝrayim ɓǝ̀ duk nzali ɓembe.




\par }\Chap{24}{\SH Ibǝrayim túr mǝtúró-ɓala male \newline  ɓǝ̀ kya kumbì Ishaku ɓwama
\par }
{\PP \VerseOne{1}Ibǝrayim adyan ngga enà pǝlǝna jamgula, sǝ Mǝtalabangŋo ka tsǝngŋǝ́nì bù aɓa koman kat.

\VS{2}Pwari mwashat Ibǝrayim bangcau nǝ ɓwamǝgule amur acili amǝ'túró-ɓala male, mǝnana koman kat mala Ibǝrayim ngga nda a buì ka, ama, <<Ida, tsǝk buo aɓa byalam sǝ wu kánbam gìr.

\VS{3}Kán nǝ Mǝtalabangŋo Ɓakuli, mǝtala kùli andǝ nzali ama, a pà nǝ earî munem ɓǝ̀ al ɓwama atà amuna-mamǝna mala amǝ'Kan'ana, mǝnana mǝ ndanǝ do aɓalǝia ka ɗàng.

\VS{4}Kǝpǝna awu nǝ o a nzali mem, aban aɓǝla mem, wu kya kumbì munem Ishaku ɓwama kàm.>>


\par }{\PP \VS{5}Pǝlǝa yì mǝtúró-ɓala ka ɗì ama, <<Ɓǝ̀n wario sǝ ǝn kum ɓwama atà aɓǝla mò, sǝ yakǝla pà nǝ̀ eare nǝ̀ nying là male nǝ̀ twal gya mǝsauwe nǝ̀ yiu atàm a nzali man raka; ɓǝ̀n twal Ishaku mǝ nyesǝi kano ɓǝ̀ kya do aɓalǝ aɓwana mò a là mǝnana a pur kàm ngga le?>>


\par }{\PP \VS{6}Ibǝrayim eari wi ama, <<Awo, tsǝkiro, cala a twal munem a kyan nǝi akano ɗàng!

\VS{7}Mǝtalabangŋo Ɓakuli, mǝtala kùli pùsǝám ɓǝ̀n purì ɓala mala tárrám andǝ nzali mana à ɓǝ̀lám kam ngga. Yinǝam kani sǝ banggam cau nǝ kángìr ama, nǝ̀ pè amunem andǝ amǝ'kèm nzali mǝnia ka. Yì ka nǝ̀ tasǝ mǝturonjar male ɓǝ̀ ako dǝmba ace mǝnana wu kumbì munem ɓwama kanó.

\VS{8}Sǝ ɓǝ̀ ɓwame ɓinǝe ama pà nǝ̀ yiu atò raka, a purni ɓata kána mem mǝnia ka. Sǝ cè kǝgìr tsǝo a twal munem a umnǝi kano ɗàng!>>


\par }{\PP \VS{9}Nda mǝtúró-ɓala man tsǝk buì aɓa byal Ibǝrayim mǝtala-ɓala male, sǝ kángìr ama nǝ̀ kpata cau mǝnana Ibǝrayim banggi wi ka.


\par }{\PP \VS{10}Pǝlǝa mǝtúró-ɓala man twal lum aɓalǝ akalakadambi mala mǝtala-ɓala male, sǝ gilǝ twalo a nzǝmia mala agir mǝɓoarne ɗàng-ɗáng mǝnana mǝtala-ɓala male pè wi ɓǝ̀ umnǝia a buì ace paɓoro ka. Twal gya aban o a bu-nzali
\FTNT{*}{{\FR 24:10 }{\FR{24:10
}}{\FT{Ɓalli aɓa:
}}{\XT{Nggur 23:4; Akas 3:8}}{\FT{.}}}Aram-Naharayim.\FTNT{†}{{\FR 24:10 }{\FR{24:10
}}{\FQ{Aram-Naharayim
}}{\FT{ngga nda nzali Mesopotamiya.}}} Kutio wari a nggea-là mala a Naho, mǝ'eam Ibǝrayim.

\VS{11}Lang bingŋǝ́nà ka, tsǝk akalakadambi à ɓunno amur ankūnǝia a ban ɓe mgbeɗe mùr a nzǝm la. Ndanǝ pwarikpǝra nǝ bu-pwari mana amamǝna kǝ puro ace to mùr ka.

\VS{12}Pàk hiwi ama, <<Mǝtalabangŋo, Ɓakuli mala mǝtala-ɓala mem Ibǝrayim, ǝn nggǝ zǝmbo, tsǝa ɓǝ̀ gya mem kum lùmsǝo yalung. Lǝmdǝna domǝsǝcau mò aban mǝtala-ɓala mem Ibǝrayim.

\VS{13}Sǝni, mǝ ndya ǝn came a kún mgbeɗe mùr mǝnia ka, sǝ amamǝna mala aɓwana mǝnana à nda a là mǝnia ka, à ndya à kǝ yiua to mùr ka.

\VS{14}Zǝmba mem ngga ndya ani ka: Ɓǝ̀n ne ɓeɓwa atà amuna-mamǝna ama, <Ida, pàm mùr mana aɓa bàng mò ka ɓǝ̀n nu,> sǝ nǝ̀ bang ama, <Ang nu, sǝ mǝ nǝ pè akalakadambi mô mùr ɓǝà nu gbal> ka, ɓǝ̀ do nda muna-ɓwama mǝnana a tarrì ace guro mò Ishaku, ɓǝ̀ duk māmí ka. Anggo ka sǝ mǝ nǝ sǝlǝa ama a lǝmdǝna domǝsǝcau aban mǝtala-ɓala mem.>>


\par }{\PP \VS{15}Malaká mal pàk hiwi ɗàng, Rabeka yi tusǝo nǝ bàng amurí. Yì Rabeka ka muna Betuwel muna-ɓwabura mala Milka, mālá Naho mǝ'eam Ibǝrayim na.

\VS{16}Rabeka ka, ɓanggî ɓoarnsari male, sǝ gulna kārǝ́na doɓala, sǝ malaká je andǝ kǝ ɓwabura ɗang. Yi sulǝo a kún mgbeɗe mùr, lùmsǝ bàng male nǝ mùr, pǝlǝa eauwe.

\VS{17}Mǝtúró-ɓala mala Ibǝrayim tù nǝ mire atè, ne wi ama, <<Ida, pàm mùr a bàng mò ɓǝ̀n nu.>>

\VS{18}Ne wi ama, <<Ɓwamǝgule, mùr nia ka nu.>> Pǝlǝa sulǝ bàng akaurǝa a myal-bui, sǝ danggǝri kún bàng pè wi mùr nu.

\VS{19}Anzǝm mana pàni wi mùr nùnà ka, bang ama, <<Mǝ nǝ ɗarǝî akalakadambi mò mùr gbal ɓǝà nu sheɓǝ̀ kārǝ́nia ka.>>

\VS{20}Pǝlǝa nyesǝ cili mùr mǝno a bàng ngga solǝi akaurǝa aɓa nkenye-mùr mala agirkusǝu, sǝ nyar nǝ mire a kún tūli-mùr, sǝ camarǝ dàrǝ́kì akalakadambi male mùr mana kárǝìa kat ka.


\par }{\PP \VS{21}Ɓwabura man came kǝ sǝni kúni ɗǝong, kǝ ndali ko Mǝtalabangŋo tsǝngŋǝ̀nà gya male kumǝna lùmsǝo.

\VS{22}Anzǝm mana akalakadambi malna nù mùr ka, ɓwabura man pusǝ nyanye\FTNT{‡}{{\FR 24:22 }{\FR{24:22
}}{\FT{Dǝmbǝrya male ka 6g na.}}} andǝ agirgarabu ɓari amǝɓoarne kǝ̀rkǝ́r, mǝnana à pea nǝ bolo-njengǝlan ngga. Oasǝi wi nyanye a lùllǝì, sǝ oasǝi wi agirgarabu arǝ abui.

\VS{23}Pǝlǝa ɗì ama, <<Ən zǝmbo, banggam yana nda tárró? Ɗǝm ngga banggam, ban nakam a ɓala mala tárró mǝnana mim sǝnǝ aburana mǝnia atàm ngga sǝm nǝ̀ gandǝ nong kàm yalung ngga le?>>


\par }{\PP \VS{24}Rabeka eari wi ama, <<Mǝ nda muna mala Betuwel. Kâ mǝɓwabure nda Naho, sǝ kâ mǝɓwame nda Milka.

\VS{25}E, sǝm ndanǝ ban mǝnana wun kat wun nǝ̀ gandǝ nong kam yalung a ɓala ma'sǝm, sǝ ɗǝm ngga sǝm ndanǝ mǝsǝkuri andǝ dǝmo kpǝm ace akalakadambi ma'wun.>>


\par }{\PP \VS{26}Ɓwabura man ti múrí sǝ peri aban Mǝtalabangŋo,

\VS{27}bang ama, <<Ɓwangsǝban ɓǝ̀ pà aban Mǝtalabangŋo, yì Ɓakuli mala mǝtala-ɓala mem Ibǝrayim. Yì ka nying buì arǝ lǝmdǝ pěmǝɓoarne andǝ kpata pacau male aban mǝtala-ɓala mem ɗàng. Mǝtalabangŋo gingŋǝ́nànǝ mim kporong aban aɓǝla mala mǝtala-ɓala mem.>>


\par }{\PP \VS{28}Nsari man twal mire o aban amǝɓala mala nggè, sǝ kya bang cau mala agir mǝnia kat.

\VS{29}Nsari yì Rabeka ka, ndanǝ mǝgula muna-ɓwabura, lùllǝì ama Laban. Laban puro akaurǝa aban ká aban mgbeɗe mùr nǝ̀ nggá kum mǝtúró-ɓala mala Ibǝrayim.

\VS{30}Lang sǝn agirgarabu arǝ abu mǝ'eambi Rabeka andǝ nyanye-lullǝu, sǝ ok cau mǝnana mǝ'eambi yi na, mǝnana ɓwabure banggi wi ka, puro wario sǝ yi sǝn ɓwabure aban came a ban akalakadambi a kún mgbeɗe mùr.

\VS{31}Pǝlǝa gingsǝ ɓwabure sǝ ne wi ama, <<Yiu atàm a ɓala. A nda ɓwa mǝnana Mǝtalabangŋo tsǝngŋǝ́nì bù ka. Ɓoaro wu cam kani a nza ɗàng. Mǝ ndanǝ ban aceo a ɓala mem, sǝ ban nakam ace akalakadambi mô.>>


\par }{\PP \VS{32}Nda ɓwabure, yì mǝtúró-ɓala mala Ibǝrayim o a ɓala, sǝ kya sulǝ atwalo mǝnana a nzǝm akalakadambi ka. À yinǝ mǝsǝkuri andǝ dǝmo à pè akalakadambi, sǝ à ɗàrǝ́ mùr à pè mǝtúró-ɓala mala Ibǝrayim andǝ aburana mana atè ka ɓǝà lakki akusǝia.

\VS{33}Lang à yinǝia wia girlina ɓǝà lì ka, mǝtúró-ɓala mala Ibǝrayim bang ama, <<Pà mǝ nǝ lìli ɗang she ɓǝ̀n bangŋǝ́nà wun gìr mǝnana yinǝ mim ngga.>>

\par }{\PP Laban bang ama, <<Lidǝmba bangga sǝm.>>


\par }{\PP \VS{34}Pǝlǝa ɓwabure tite ama, <<Mǝ nda mǝtúró-ɓala mala Ibǝrayim.

\VS{35}Mǝtala-ɓala mem ngga Mǝtalabangŋo tsǝki wi bu kǝ̀rkǝ́r, sǝ tsǝì duk mǝgǝna. Ɓakuli pe wi adomwan mala andá, andǝ ambulpǝndǝa, andǝ anzur; sǝ pè wi azǝrfa, andǝ bolo-njengǝlan, andǝ aguro aburana andǝ amamǝna, andǝ akalakadambi, andǝ amǝdambǝriso.

\VS{36}Saratu, mālá mǝtala-ɓala mem ngga ɓǝli wi muna-ɓwabura a ě male, sǝ mǝtala-ɓala mem pàni wi a buì koman mǝnana kat male na ka.

\VS{37}Mǝtala-ɓala mem tsǝem ǝn kánbì wi gìr ama mǝ nǝ kpata cau male. Bang ama, <Cè a alì munem ɓwama atà ansarina mala amǝ'Kan'ana mǝnana mǝ ndanǝ do a nzali malea ka ɗàng.

\VS{38}A kún mani ka, o aban aɓwana mala tárrám, aban aɓǝla mem, sǝ wu kya alì ɓwama kàm.>

\VS{39}Sǝ ǝn ɗî mǝtala-ɓala mem nǝma, <Mana mǝ nǝ pa, ɓǝ̀n kum ɓwama mǝnana nǝ̀ eare nǝ̀ yiu atàm raka?>

\VS{40}Nyesǝâm cau ama, <Mǝtalabangŋo mǝnana ǝn kpakiyi atà njar male koya pwari ka, nǝ̀ tasǝ mǝturonjar male atò, nǝ̀ tsǝk gya mô ɓǝ̀ kum lùmsǝo. Awu nǝ kumbì munem ɓwama atà aɓwana mem, a ɓala mala tárrám.

\VS{41}Sǝama ɓǝ̀a wari aban aɓǝla mem, sǝ à ɓinǝe ama à pà nǝ̀ earî ɓwame ɓǝ̀ yiu atò raka, a purni ɓata kána mò mǝnia ka.>


\par }{\PP \VS{42}<<Lang ǝn yiu yalung a kún mgbeɗe mùr ka, ǝn pak hiwi ama, <Mǝtalabangŋo, Ɓakuli mala mǝtala-ɓala mem Ibǝrayim, ǝn zǝmbo, ɗeki gya mǝnia ǝn twalo sǝ ǝn yiu kani ka ɓǝ̀ kum lùmsǝo.

\VS{43}Mǝ ndya ǝn came a kún mgbeɗe mùr ka. Ɓǝ̀ kǝ muna-ɓwama\FTNT{§}{{\FR 24:43 }{\FR{24:43
}}{\FQ{muna-ɓwama
}}{\FT{ko <<nsari.>>}}} puro yiua to mùr ka, mǝ nǝ zǝmbi wi ɓǝ̀ pàm mùr a bàng male ɓǝ̀n nu.

\VS{44}Ɓǝ̀ eare pàm mùr sǝ bang gbal ama nǝ̀ ɗarǝî akalakadambi mem mùr ka, ɓǝ̀ do ama yì nda ɓwama mǝnana a tarni ɓǝ̀ duk mālá muna mala mǝtala-ɓala mem ngga.>


\par }{\PP \VS{45}<<Kaniama mǝ nǝ mal pàk hiwi mem ngga, Rabeka yi tusǝo nǝ bàng a múrí sǝ kutio sulǝo a tūli mgbeɗe mùr, ɗàrǝ́ mur. Ən banggi wi nǝma, <Ida, pàm mùr mǝ nu.>

\VS{46}Kara sulǝ bàng male a myal bui sǝ na ama, <Nu, sǝ mǝ nǝ ɗarǝî akalakadambi mô gbal ɓǝà nu.> Nda ǝn nu, sǝ kutio kya ɗarǝî akalakadambi mem mùr à nu.

\VS{47}Osso ǝn ɗî nǝma, <Yana nda tárró?> Pǝlǝa earâm ama, <Tárrám nda Betuwel, muna mala Naho mǝnana à ɓǝl andǝ Milka ka.> Pǝlǝa ǝn twal nyanye-lullǝu ǝn oasǝi wi, sǝ ǝn oasǝi wi agirgarabu arǝ amyal-bui.

\VS{48}Sǝ ǝn ɓunno ǝn peri aban Mǝtalabangŋo. Ən ɓwangsǝ Mǝtalabangŋo, yì Ɓakuli mala mǝtala-ɓala mem Ibǝrayim, mǝnana gingnǝ mim kporong aban ɓǝla mala mǝtala-ɓala mem, ban mǝnana ǝn yi kum ɓoarnsarile ɓǝ̀ duk mālá muna mala mǝtala-ɓala mem ngga.

\VS{49}Ado ka wu banggam, wun nǝ̀ lǝmdǝ pěmǝɓoarne andǝ domǝsǝcau aban mǝtala-ɓala mem, wun nǝ̀ pàk gìr mǝnana ǝn nggǝ ɗice ka le? Sǝ ɓǝ̀ pà wun nǝ̀ pàk raka, wu banggam gbal, ace mǝnana mǝ bwal njar mǝnana mǝ nǝ u kam ngga.>>


\par }{\PP \VS{50}Pǝlǝa Laban andǝ Betuwel eari wi ama, <<Gìr mǝnia ka pur nǝban Mǝtalabangŋo; sǝm panǝ kǝ cau mǝnana sǝm nǝ̀ na ka ɗàng.

\VS{51}Rabeka ka ndya ka; twali wu o. Ɓǝ̀ kya duk mālá muna-ɓwabura mala mǝtala-ɓala mò, kǝla mǝnana Mǝtalabangŋo nǝ nggeari bang ngga.>>


\par }{\PP \VS{52}Lang mǝtúró-ɓala mala Ibǝrayim ok cau mǝnia ka, ɓunno a nzali sǝ peri aban Mǝtalabangŋo.

\VS{53}Pǝlǝa pusǝ agir-nggūrǝu andǝ agir gilǝki rǝu mǝnana à pea nǝ bolo-azǝrfa andǝ bolo-njengǝlan ngga, sǝ pè Rabeka. Nyar ɗǝm pè mǝ'eambi andǝ ngge aɓoro mana boalea pà bǝti raka.


\par }{\PP \VS{54}Pǝlǝa mǝtúró-ɓala mala Ibǝrayim andǝ aburana mana atè ka à lǐ sǝ à nǔ, sǝ à nong kanó. Lang ban fana nǝ dǝmbari ka, mǝtúró-ɓala mala Ibǝrayim bang ama, <<Ən nggǝ earce nǝma ɓǝ̀ wu ɗekiam mǝ nǝ nyare aban Mǝtala-ɓala mem.>>


\par }{\PP \VS{55}Sǝ mǝ'eam Rabeka andǝ ngge ka à bang ama, <<Ɗeki Rabeka ɓǝ̀ ue kani atà sǝm, kǝla nongŋo lum; anzǝm mǝno ka sǝ nǝ̀ o.>>


\par }{\PP \VS{56}Sǝ yì ka na ama, <<Wu kǝa tsǝem ɓǝ̀n dǝndi ɗang. Mǝtalabangŋo tsǝngŋǝ̀nà gya mem kumǝna lùmsǝo; wu ɗekiam mǝ nyare aban Mǝtala-ɓala mem.>>


\par }{\PP \VS{57}À eari wi ama, <<Cam lâ ɓǝ̀ sǝm tunǝ muna-ɓwama, yì Rabeka, ɓǝ̀ sǝm ɗì ɓǝ̀ na sǝm eare mala ɓabumi.>>


\par }{\PP \VS{58}Osso à tunǝ Rabeka sǝ à ɗì ama, <<A kǝ earce wun nǝ̀ o wunǝ ɓwa man le?>>

\par }{\PP Rabeka eare ama, <<E.>>


\par }{\PP \VS{59}Nda aɓwana mala Rabeka ɗeki ɓǝ̀ o atārǝia andǝ ɓwama mǝnana iulǝi ka, andǝ mǝtúró-ɓala mala Ibǝrayim andǝ aburana mana atè ka.

\VS{60}À tsǝktè nǝ mǝnia yì acau mǝɓoarne mala tsǝkbu ka ama:

\par }{\Q Ɓǝ̀ Ɓakuli tsǝo, we mǝ'eam sǝm,

\par }{\QB wu duk nggea ka amuna nyangsang!

\par }{\Q Ɓǝ̀ Ɓakuli tsǝa amunio andǝ amǝ'keo

\par }{\QB ɓǝà lì ka nggea-là mala aɓia-mǝbura!


\par }{\PP \VS{61}Pǝlǝa Rabeka andǝ amuna-mamǝna amǝ'túró-ɓala mǝnana à pe wi ka, à gilǝ atwalo malea sǝ à eaki a nzǝm akalakadambi, à nǝ̀ o andǝ mǝtúró-ɓala mala Ibǝrayim. Nda à bwal njargula aban o ka.


\par }{\SH Ishaku kúllí māmí
\par }
{\PP \VS{62}Ishaku nyàrî Biya-Lahai-Royi; yì ka ndanǝ do a nzali Negev.

\VS{63}Ɓè pwarikpǝra ka puro kǝ gya aban pakki aɗenyicau a banfana a nzǝm là-gumli malea. Lang loasǝ mǝsǝi ka, sǝn akalakadambi aban yiu.

\VS{64}Lang Rabeka loasǝ mǝsǝi gbal sǝn Ishaku ka, zúrró sùlǝî nzǝm kalakadambi male

\VS{65}sǝ ɗì mǝtúró-ɓala mala Ibǝrayim ama, <<Yana ɓwe nda mǝno kǝ gya a banfana kǝ yiu a kúllí sǝm ngga?>>

\par }{\PP Mǝtúró-ɓala mala Ibǝrayim earî wi ama, <<Mǝtala-ɓala mem ma.>> Kara Rabeka gìr múrí nǝ nggubyau-koarǝu male.


\par }{\PP \VS{66}Lang à bwalna ka, mǝtúró-ɓala mala Ibǝrayim bǝ́lì Ishaku kún-bǝri ɗǝɗak.

\VS{67}Pǝlǝa Ishaku kútí nǝ Rabeka aɓa gumli mala nggè Saratu. Twal Rabeka sǝ pǝlǝ māmí. Ishaku earce Rabeka. Nda Ishaku kum girikiban anzǝm lú mala nggè ka.




\par }\Chap{25}{\SH Nggurkwar mala Ibǝrayim nǝ bu Ketura
\par }
{\PP \VerseOne{1}\FTNT{*}{{\FR 25:1 }{\FR{25:1
}}{\FT{Ɓalli gbal aɓa:
}}{\XT{1Kpa 1:32-33}}{\FT{.}}} Ibǝrayim al ɓè ɓwama lùllǝì ama Ketura.

\VS{2}Ɓǝlî wi amuna mǝnia: Zimran, andǝ Jokshan, andǝ Medan, andǝ Midiyan, andǝ Ishbak, sǝ Shua.

\VS{3}Jokshan nda tár a Sheba andǝ Dedan. A tǝrta Dedan sǝ amǝ'Asshurim, andǝ amǝ'Letushim, andǝ amǝ Leumim yi puro.

\VS{4}Amuna-burana mala Midiyan ngga, à nda ka Efa, andǝ Efer, andǝ Hanok, andǝ Abida sǝ Elda. Yià mǝnia kat ka, à nda ka amuna andǝ amǝ'kau nǝ bu Ketura.


\par }{\PP \VS{5}Koman mǝnana kat Ibǝrayim ndanǝi ka nyinggi muni Ishaku ɓǝ̀ do nda mǝliɓala male.

\VS{6}Sǝ mala amuna-burana mǝnana acili amāmí ɓǝli wi ka, pākia wia aɓoro. Sǝ nda andǝa-yilǝmu peatu ka, gbara tasǝia ɓǝà o a ɓè nzali a njar-takuli, ɓǝà upi ban muni Ishaku.


\par }{\SH Lú mala Ibǝrayim andǝ tsǝkban male
\par }
{\PP \VS{7}Do ɓanza mala Ibǝrayim kat ka, apǝlǝa gbǝman-mwashat nǝ lumi-tongno-nong-ɓari bwamdǝ tongno na (175).

\VS{8}Ibǝrayim yi wú, lú mala kaɓa-ɓwa, anzǝm do ɓanza mǝsauwe aɓa rǝpwala pepè. À tsǝì atà akê.

\VS{9}Amuna-burana male, Ishaku andǝ Ishmayel tsǝk-luí a gumi-ɓa'tali a Makpela, tù a ban là Mamǝre a ɓaban mǝnana ɗiɗyal ka mala Efǝron muna-ɓwabura mala Zohar, ɓwa'Hitti na ka.

\VS{10}Mǝno yì nzali ka nda ɓaban mǝnana Ibǝrayim akdǝmba kúrí a bu amǝ'Hitti ka. A kàm sǝ à tsǝk-lú Ibǝrayim a nkanggari māmí Saratu.

\VS{11}Anzǝm lú mala Ibǝrayim ngga, Ɓakuli tsǝki muni Ishaku bu. Ishaku tùro yi do tù aban là mǝnana à tunǝi ama Biya-Lahai-Royi ka.\FTNT{†}{{\FR 25:11 }{\FR{25:11
}}{\FT{Ɓalli gbal aɓa:
}}{\XT{Tite 16:14}}{\FT{.}}}


\par }{\SH Amuna andǝ amǝkau a nggurkwar mala Ishmayel
\par }
{\R (1 Acau Kpa 1:28-31)

\par }{\PP \VS{12}Mǝnia ka nda tsaɗya mala amuna andǝ amǝkau a nggurkwar mala Ishmayel, muna mala Ibǝrayim nǝ bu Hajara ɓwama Masar sǝ mǝtúró-ɓala mala Saratu.


\par }{\PP \VS{13}Amǝnia ka à nda ka alullǝ amuna-burana mala Ishmayel; à ɓallia kǝla mǝnana à ɓǝlia ka: muna-dǝmba mala Ishmayel nda Nebayot. A nzǝmi ka à yi ɓǝl Keda, andǝ Adǝbil, andǝ Mibsam,

\VS{14}andǝ Mishma, andǝ Duma, andǝ Masa,

\VS{15}andǝ Hadat, andǝ Tema, andǝ Jetur, andǝ Nafish, sǝ Kedema.\FTNT{‡}{{\FR 25:15 }{\FR{25:15
}}{\FT{Ɓalli gbal aɓa:
}}{\XT{Tite 17:20}}{\FT{.}}}

\VS{16}Amǝnia yì amuna-burana lum-nong-ɓari mala Ishmayel ka, à yi duk atár anzali. Ko yan ateà ka à tunǝ lullǝ nzali andǝ bando male nǝ lullǝì.

\VS{17}Do ɓanza mala Ishmayel kat ka, pǝlǝa gbǝman-mwashat nǝ lumi-tàrú bwamdǝ tongno-nong-ɓari (137) na. Do ɓanza male malâ pǝlǝa wu, sǝ à tsǝkbani atà akê.

\VS{18}Amuni andǝ amǝkè do a bu-nzali mǝnana nongŋo a nre Havila andǝ Shur, tù nǝ nzong-nzali Masar a njar-takuli, ɓǝ̀ ɓwa nǝ̀ umnǝ nzali Asshur\FTNT{§}{{\FR 25:18 }{\FR{25:18
}}{\FT{Nzali
}}{\FT{{\IT{Asshur}} ka nda nzali Saina.}}} ka. Tārǝtè kya dupi aɓǝla male zak.\FTNT{*}{{\FR 25:18 }{\FR{25:18
}}{\FQ{Tārǝtè kya dupi aɓǝla male zak
}}{\FT{ko <<do aɓa ɓìkìdo aban aɓǝla male.>>}}}\FTNT{†}{{\FR 25:18 }{\FR{25:18
}}{\FT{Ɓalli gbal aɓa:
}}{\XT{Tite 16:12}}{\FT{.}}}


\par }{\SH Ishaku andǝ amuni
\par }
{\PP \VS{19}Mǝnia ka nda tàu mala Ishaku muna mala Ibǝrayim.

\par }{\PP Ibǝrayim nda tár Ishaku.

\VS{20}Ishaku ka ndanǝ apǝlǝa lumi-ine sǝ al Rabeka, muna mala Betuwel, ɓwa'Aram, mǝnana pùr a nzali Padan Aram ngga.\FTNT{‡}{{\FR 25:20 }{\FR{25:20
}}{\FT{Padan Aram ngga nda nzali Mesopotamiya.}}} Yì Rabeka ɗǝm ngga nda mǝ'nggaula Laban, ɓwa'Aram.


\par }{\PP \VS{21}Rabeka ka nkombi na, acemani ka Ishaku ɓua aban Mǝtalabangŋo ace māmí ace mǝnana ɓǝ̀ kum muna ka. Mǝtalabangŋo ok ɓua male pǝlǝa muna kpa a bum māmí Rabeka.

\VS{22}Amuna man ngga à kǝ warwara a bum nggea. Rabeka bang ama, <<Man tsǝa sǝ mǝnia yì gìr kǝ kumam?>> Pǝlǝa wario kya ɗìbancau aban Mǝtalabangŋo.


\par }{\PP \VS{23}Mǝtalabangŋo ne wi ama,

\par }{\Q <<Atár anzali ɓari na a bumo.

\par }{\Q Aɓwana ɓari mǝnia a bumo ka,

\par }{\QB à nǝ̀ nggá duk anzali ɓari,

\par }{\QB sǝ à nǝ̀ duk ɓìbura arǝarǝia.

\par }{\Q Nzali mala ɓwa man mwashat ka,

\par }{\QB nǝ̀ kútì nzali mala ɓì nǝ rǝcandǝa.

\par }{\Q Aɓwana mala muna-dǝmba ka,

\par }{\QB à nǝ̀ nggá duk aguro aɓata aɓwana mala mǝkyauwe.>>


\par }{\PP \VS{24}Lang pwari gbáshí kārǝ́na ka, à sǝni ka amuna pasa na mǝnana a bum Rabeka ka.

\VS{25}Mǝdǝmbe nǝ̀ yia pùr ka mǝ'nggubangŋa na, sǝ rǝi ka nyáng na kat kǝla daura mana à tè nǝ nyáng ngga. Pǝlǝa à tsǝki wi lullǝu ama Isǝwa.

\VS{26}Anzǝmi ka, mǝ'eambi yi tusǝ nǝ bui aban gbami myalkusǝ Isǝwa. Acemani ka, à tsǝki wi lullǝu ama Yakupu.\FTNT{§}{{\FR 25:26 }{\FR{25:26
}}{\FQ{Yakupu
}}{\FT{ka ɓālǝi nda gbami myalkusǝu.}}} Ishaku ka ndanǝ apǝlǝa lumi-tongno-nong-mwashat (60) mana Rabeka gbáshí apasa man ngga.


\par }{\SH Isǝwa mak gulo male mala muna-dǝmba
\par }
{\PP \VS{27}Lang amuna-burana man gulna ka, Isǝwa yi duk mǝ'sǝlǝ pǝra ace sǝlǝ ɓombo male. Kǝ mal apwari male aban gya a njenza. Sǝ mǝ'eambi Yakupu ka, mǝkúnɗǝong na, dukiyi male a ɓala.

\VS{28}Ishaku ka earce Isǝwa acemǝnana ban kǝ ɓoari wi arǝ shak nyam-bondo mǝnana Isǝwa kǝ walo kǝ yinǝi ka. Sǝ Rabeka ka kǝ earce Yakupu.


\par }{\PP \VS{29}A ɓè fara, Yakupu na ban lam mbú sǝ Isǝwa nyàrî ɓabondo, aulǝna sǝ nzala kǝ wali.

\VS{30}Ne Yakupu ama, <<Ɗàrǝâm mbú mǝbangŋe mò mǝna pé, nzala earam ɗàng.>> (Akani sǝ Isǝwa kum lullǝ mǝnana ama, Edom\FTNT{*}{{\FR 25:30 }{\FR{25:30
}}{\FQ{Edom
}}{\FT{ngga ɓālǝi nda <<mǝbangŋe.>>}}} ngga.)


\par }{\PP \VS{31}Yakupu eari wi ama, <<Mǝ nǝ pò, ɓǝ̀ awu nǝ nyinggam bancame mala gulo mò mala muna-dǝmba ka.\FTNT{†}{{\FR 25:31 }{\FR{25:31
}}{\FQ{bancame mala gulo mò mala muna-dǝmba ka:
}}{\FT{Mǝnia nda gulo male kǝla muna-dǝmba, andǝ do ɓwamǝgule amúr ɓala andǝ liɓala mala tárrí.}}}>>


\par }{\PP \VS{32}Isǝwa ama, <<Mana nda ɓoaro mala gulo mala muna-dǝmba abanam mǝnana nzala no kǝ earce wal-luem ngga? Mǝ nǝ pò wi.>>


\par }{\PP \VS{33}Sǝ Yakupu ne wi ama, <<Kánbàm gìr peatu ama awu nǝ pàmì.>> Nda Isǝwa kángìr, makkì Yakupu bancame mala gulo male mala muna-dǝmba ka.


\par }{\PP \VS{34}Pǝlǝa Yakupu pe Isǝwa npan sǝ ɗarǝî wi mbú mǝsǝ-nkunding. Isǝwa li sǝ nugìr atè, pǝlǝa lo o.

\par }{\PP Anggo sǝ Isǝwa ɓǝsǝki gulo male mala muna-dǝmba.




\par }\Chap{26}{\SH Mǝtalabangŋo tsǝki Ishaku bù
\par }
{\PP \VerseOne{1}Nggea nzal-gula kpa aɓa nzali mǝno kǝla kǝ mǝnana kpa a pwarian, a nza mala Ibǝrayim ngga. Nda Ishaku tùro o aban Abimale, murǝm mala amǝ Filisti, a Gera ka.

\VS{2}Mǝtalabangŋo pusǝrǝi aban Ishaku sǝ ne wi ama, <<Kǝa sulǝo aban ká a Masar ɗàng; do a nzali mǝnana mǝ nǝ lǝmdǝo wu do kam ngga.

\VS{3}Do akani a mǝnia yì nzali ka zuku, mǝ nda atò, mǝ nǝ tsǝko bù. Anzali mǝnia kat ka, mǝ nǝ po wia, wunǝ amunio andǝ amǝ'keò, sǝ mǝ nǝ lùmsǝ kùrcau mem mǝnana ǝn kánbì tárró Ibǝrayim ngga.\FTNT{*}{{\FR 26:3 }{\FR{26:3
}}{\FT{Ɓalli gbal aɓa:
}}{\XT{Tite 12:2-3}}{\FT{.}}}

\VS{4}Mǝ nǝ tsǝa amunio andǝ amǝ'keò nǝ̀ làkkì kǝla anlero a bumkuli, sǝ mǝ nǝ pea wia amǝnia yì anzali ka. Aɓwapǝndǝa mǝnana a ɓanza kat ka, à nǝ̀ kum tsǝkbu mem nǝban amunio andǝ amǝ'keò.

\VS{5}Mǝ nǝ pàk mǝnia ka acemǝnana Ibǝrayim kwakikiri arǝàm, sǝ kpata anzongcau, andǝ angguracau, andǝ anê, andǝ akwarkiru mem ngga.>>

\VS{6}Nda Ishaku akrǝi duk gbal a Gera ka.


\par }{\PP \VS{7}Lang aɓwana mǝnana a ban mǝno ɗice māmí Rabeka abani ka, bang ama mǝ'eambi muna-ɓwama na. Ɓangciu pakki wi arǝ bang ama māmí na acemǝnana pàk ɗenyicau ama, <<Rabeka ka ɓwama nggea mǝɓoarnsari na, sǝ ace mǝno ka, aɓwana mala ban mǝnia nǝ̀ wal-luem ace twal Rabeka.>>


\par }{\PP \VS{8}Anzǝm mana Ishaku dumǝna banì sauna akanó ka, a ɓè fara ka Abimale Murǝm mala amǝ Filisti pelǝban a mǝsǝkurǝm mala ndà-kulí male, kara sǝni ka, Ishaku na aban pakkiɗire-earban andǝ māmí Rabeka.

\VS{9}Nda Abimale túrban ɓǝà tunǝ Ishaku sǝ ne wi ama, <<Ashe Rabeka ka māmó na! Sǝ palang sǝ a bangga sǝm ama mǝ'eambo na?>>

\par }{\PP Ishaku eari wi ama, <<Ɓangciu na pàkkam ama ɓǝ̀n bang nǝma māmám na ka, yakǝla ɓeɓwa nǝ̀ wal-luem ace mǝnana nǝ̀ twali ka.>>


\par }{\PP \VS{10}Pǝlǝa Abimale bang ama, <<Mana nda mǝnia yì gìr a pakka sǝm ngga? Ɓǝ́ ɓeɓwa atà aburana mem nongŋǝna nǝi. Sǝ ɓǝ̀ pàngŋǝ̀nà anggo ka, sǝm dumǝna amǝ'cauɓikea mala ɓealɓikea mǝgule.>>


\par }{\PP \VS{11}Pǝlǝa Abimale pà nzongcau aban aɓwana male kat ama: <<Ɓwa mǝnana je ɓwabura man ko māmí ka, à nǝ̀ wal-luí.>>


\par }{\SH Kúnɓuana amur atūli-mùr
\par }
{\PP \VS{12}Ishaku ɓealɓeale a mǝno yì nzali ka, sǝ àkǝ̀ mǝno yì pǝlǝa ka, kum girlina kǝ̀rkǝ́r acemǝnana Mǝtalabangŋo tsǝkbui amurí.

\VS{13}Yì ka kum gǝna, sǝ kume male kǝ lidǝmba nǝ gulo, gandǝa kya duk nggea mǝgǝna kǝ̀rkǝ́r.

\VS{14}Ndanǝ adomwan mala andá andǝ adomwan mala anzur andǝ ambul, andǝ aguro pas, gandǝa amǝ Filisti kǝ mwárí.

\VS{15}(Amǝ'Filisti ka à yi lúmsǝ́kina atūli-mùr mala Ishaku kat; atūli-mùr mǝnana amǝ'túró-ɓala mala tárrí Ibǝrayim tǝmgia ɗiɗyal a nza male ka. À lúmsǝ́kia kat nǝ nzali.)\FTNT{†}{{\FR 26:15 }{\FR{26:15
}}{\FT{Ɓalli gbal aɓa:
}}{\XT{Tite 21:25-32}}{\FT{.}}}


\par }{\PP \VS{16}A masǝlǝate ka Abimale banggi Ishaku ama, <<O nying sǝm. We adyan ngga a kutina sǝm nǝ rǝcandǝa.>>


\par }{\PP \VS{17}Nda Ishaku tùro upi ban mǝno, kya tsǝk là-gumli male a Ɓangŋaban mala Gera, sǝ duk kam.

\VS{18}Ishaku nyare busǝlǝki atūli-mùr mǝnana à tǝmgia ɗiɗyal a nza mala tárrí Ibǝrayim ngga, yì atūli-mùr mǝnana amǝ Filisti yi lúmsǝ́kia nǝ nzali anzǝm lú mala Ibǝrayim ngga. Ishaku pè atūli-mùr mǝno àkǝ lullǝu mana tárrí akdǝmba pea wia ɗiɗyal ka.


\par }{\PP \VS{19}Amǝ'túró-ɓala mala Ishaku tǝm tūli aɓa pǝɗanban, sǝ à kum mùr mǝɓoarnsari kǝ pur kàm.

\VS{20}Sǝ ayálgír mala amǝ Gera yiu à yi makgir, sǝ kunia ɓua andǝ ayálgír mala Ishaku ama, <<Tūli-mùr mǝnia ka ma'sǝma!>> Nda Ishaku tsǝki tūli-mùr mǝno ka lullǝu ama Esek\FTNT{‡}{{\FR 26:20 }{\FR{26:20
}}{\FQ{Esek
}}{\FT{ka ɓālǝi nda <<kúnɓuàna.>>}}} acemǝnana kunia ɓua amurí ka.

\VS{21}Pǝlǝa amǝ'túró-ɓala male o à kya tǝm ɓè tūli-mùr, sǝ mǝno ɗǝm ngga kunia ɓua amurí andǝia. Nda Ishaku tsǝkî tūli-mùrnî lullǝu ama Sitnah.\FTNT{§}{{\FR 26:21 }{\FR{26:21
}}{\FQ{Sitnah
}}{\FT{ka ɓālǝi nda <<ɓibura.>>}}}

\VS{22}Pǝlǝa Ishaku andǝ amǝ ɓala male gǝshì ban mǝno sǝ o a ɓè ban ɗàng, à kya tǝm ɓè tūli-mùr kàm. Kǝ ɓwa makgir amur mǝnia yì tūli-mùr ka ɗàng. Nda Ishaku tsǝki wi lullǝu ama Rehobot.\FTNT{*}{{\FR 26:22 }{\FR{26:22
}}{\FQ{Rehobot
}}{\FT{ka ɓālǝi nda <<makrǝu.>>}}} Yì ka bang ama, <<Adyan ngga Mǝtalabangŋo pana sǝm ban makrǝu, sǝm nǝ̀ nyakǝti sǝ túró ma'sǝm nǝ̀ kum lidǝmba kàm aɓa nzali mǝnia ka.>>


\par }{\PP \VS{23}Ishaku loapi ban mǝno tùro o a Biyasheba.

\VS{24}A bu du mǝno ka, Mǝtalabangŋo pusǝrǝi abani sǝ bang ama, <<Mǝ nda Ɓakuli mala tárró Ibǝrayim. Ɓangciu ɓǝ̀ kǝa pakko ɗàng, acemǝnana mǝ nda atò. Mǝ nǝ tsǝko bù sǝ mǝ nǝ hatǝki amunio andǝ amǝkeo àtàcau mala guro mem Ibǝrayim.>>


\par }{\PP \VS{25}Ishaku ɓak gyangŋan a ban mǝno, sǝ ɓua aban Mǝtalabangŋo aɓa peri. A ban mǝno ka tsǝk là-gumli male, sǝ amǝ'túró-ɓala male tǝm tūli-mùr.


\par }{\SH Ishaku andǝ Abimale kùrcau amur do aɓa rǝpwala
\par }
{\PP \VS{26}Aɓa mǝno anggo ka, Abimale andǝ Ahuzat mǝpà kwarkiru male, andǝ Fiko ɓwamǝgule amur amǝ'lwa male pur a Gera, sǝ à yiu aban Ishaku.

\VS{27}Ishaku ɗia ama, <<Ace mana sǝ wu yiu abanam, yì mana ɗiɗyal ka wu ɓinǝmǝsǝàm, wu pakkam mǝɓane, sǝ wu pǝram ɓǝ̀n nying nzali ma'wun ngga?>>


\par }{\PP \VS{28}À eari wi ama, <<Sǝm sǝni a banfana ama mǝsǝcau ka, Mǝtalabangŋo na atò. Nda sǝm nggǝ earce ama ɓoaro ɓǝ̀ sǝm kángìr sǝm nǝ we, kángìr mala do aɓa rǝpwala a nre rǝarǝ sǝm. Eara sǝm ɓǝ̀ sǝm kùrcau nǝ we amur mǝno,

\VS{29}ace mǝnana wu kǝa yiu nǝ munǝo arǝ sǝm ɗàng, kǝla mǝnana sǝm ngga sǝm pakko mǝɓane raka. Do mô a ban sǝm ngga sǝm pàkkô cauɓoarna, sǝ sǝm yi tasǝto a o aɓa rǝpwala. Sǝ ado ka Mǝtalabangŋo tsǝ̀ngŋǝ́nò bù.>>


\par }{\PP \VS{30}Pǝlǝa Ishaku tsǝa à pàkki agirlina andǝ agir-nùná ɗàngɗáng acea. À li sǝ à nu atārǝia.

\VS{31}Ban fana nǝ tadǝmbari ɗiɗyal ka, aburana man andǝ Ishaku kánbia rǝia gìr ama à nǝ̀ kpata cau mǝnana à bang ama à nǝ̀ pàk ka. Pǝlǝa Ishaku tasǝia ɓǝà o; à bwal njargula à o aɓa rǝpwala.


\par }{\PP \VS{32}A pwari mǝno ka amǝ'túró-ɓala mala Ishaku yiu à yì banggi wi cau mala bǝsa tūli-mùr mǝnana à mal tǝ̀mé ka, ama à kum mùr kàm.

\VS{33}Nda tsǝki wi lullǝu ama Shiba,\FTNT{†}{{\FR 26:33 }{\FR{26:33
}}{\FQ{Shiba
}}{\FT{ka ɓālǝi nda <<kángìr ko tongno-nong ɓari.>>
}}} sǝ yi pur a yalung ngga lullǝ la mǝno ka, à súrǝì nǝ Biyasheba.\FTNT{‡}{{\FR 26:33 }{\FR{26:33
}}{\FQ{Biyasheba
}}{\FT{ka ɓālǝi nda
}}{\FQA{tūli-mùr mala kángìr
}}{\FT{ko
}}{\FQA{tūli-mùr mala tongno-nong ɓari.
}}}\FTNT{§}{{\FR 26:33 }{\FR{26:33
}}{\FT{Ɓalli gbal aɓa:
}}{\XT{Tite 21:25-30}}{\FT{.}}}


\par }{\SH Isǝwa alki amamǝna mala amǝ'Kan'ana
\par }
{\PP \VS{34}Lang Isǝwa lùmsǝ̀nà pǝlǝa lumi-ine mala do ɓanza male ka, al amamǝna ɓari amǝ'Hitti, Judit ɓoarnsarile Beri, andǝ Basemat ɓoarnsarile Elon.

\VS{35}Amamǝna mǝnia ɓari ka, à yinǝi Ishaku andǝ Rabeka bumkiɗikea kǝ̀rkǝ́r.




\par }\Chap{27}{\SH Yakupu iu tsǝkbu mala Isǝwa arǝì
\par }
{\PP \VerseOne{1}Lang Ishaku ènà sǝ amǝsǝi kǝ sǝnban ɗǝm pepè raka, tunǝ Isǝwa muna-dǝmba male ama, <<Isǝwa.>>

\par }{\PP Pǝlǝa Isǝwa ear ama, <<Mǝ ndya ka.>>


\par }{\PP \VS{2}Ishaku ne wi ama, <<Sǝni, ǝn ènà, sǝ ǝn súrǝ̀ pwari lú mem ɗàng.

\VS{3}Ida, twal ntà mò andǝ kpǝliba, kya a bondo kya ɓomɓombo walâm nyama,

\VS{4}sǝ wu lambam girlina mǝnana ǝn earkiyi ace raka pé. Yinǝàm nǝi mǝ li, mǝ tsǝko buam, sǝ mǝ wú.>>


\par }{\PP \VS{5}Cau mǝnana Ishaku na aban ne muni ka, Rabeka na aban oe. Lang Isǝwa umǝna a ɓombo ka,

\VS{6}Rabeka pǝlǝa tunǝ muni Yakupu sǝ ne wi ama, <<Ən ok tárró kǝ ne mǝ'eambo Isǝwa ama,

\VS{7}ɓǝ̀ kya wali wi nyam ɓombo, ɓǝ̀ yi lambi wi girlina mǝɓoarne nǝ̀ li, sǝ nǝ̀ tsǝki wi bù a ɓadǝm Mǝtalabangŋo sǝ ɓǝ̀ wú.

\VS{8}Ado ka, we munem, ida kwakikiro arǝàm sǝ wu pak gìr mǝnana ǝn no nǝma wu pak ka.

\VS{9}Kya aɓa domwan wu yinǝàm nǝ amuna-mbùl amǝɓoarne ɓari, mǝ nǝ ya lambî tárró girlina mǝnana earkiyice ka.

\VS{10}Awu nǝ kánǝí wu kya pe tárró ɓǝ̀ lî, ɓǝ̀ tsǝko bù, sǝ ɓǝ̀ wǔ.>>


\par }{\PP \VS{11}Yakupu pǝlǝì nggè Rabeka ama, <<A sǝlǝna ama Isǝwa ka nyáng na arǝì, sǝ mim ngga rǝàm na halhal.\FTNT{*}{{\FR 27:11 }{\FR{27:11
}}{\FT{Ɓalli gbal aɓa:
}}{\XT{Tite 25:25}}{\FT{.}}}

\VS{12}Ɓǝ̀ tárrám kya je rǝàm ngga mǝ nǝ pàk lang? Nǝ̀ na ama ǝnggǝ earce ɓangginǝi, sǝ a kúnì tsǝkbu ka nǝ̀ suem.>>


\par }{\PP \VS{13}Pǝlǝa nggè pǝlǝi wi ama, <<Munem, ɓǝ̀ súbanì yiu amuram. We ka pàk gìr mǝnana ǝn no nǝma wu pak ka; kyane kya yinǝàm nǝia.>>


\par }{\PP \VS{14}Nda Yakupu o kya yinǝì nggè nǝ ambulnì. Rabeka yi lam girlina mǝɓoarne mǝnana Ishaku kǝ earce ka.

\VS{15}Pǝlǝa Rabeka twal daura mǝɓoarne mala Isǝwa, mǝnana nda a ɓala ka, oasǝì Yakupu muni mǝkyauwe,

\VS{16}sǝ gìr abui andǝ myali nǝ nyáng ambulnì.

\VS{17}Pǝlǝa pè Yakupu nɗǝmo andǝ mbú mǝɓoarne mǝnana lam ngga.


\par }{\PP \VS{18}Yakupu twal girlina umnǝi aban tárrí sǝ kya ne wi ama, <<Dàdá.>>

\par }{\PP Ishaku eari wi ama, <<Woi, munem, a nda yana ɗê?>>


\par }{\PP \VS{19}Yakupu eari wi ama, <<Mǝ nda Isǝwa muna-dǝmba mò. Ən pángŋǝ̀nà gìr mǝnana a nam ama ɓǝ̀n pak ka. Nyame ndya ka. Ida, lo dumnǝdo, li girlina sǝ wu tsǝkam bù.>>


\par }{\PP \VS{20}Ishaku ɗì ama, <<A pak lang sǝ a kaurǝa kum nyame anggo tù, munem?>>

\par }{\PP Yakupu pǝlǝi wi ama, <<Mǝtalabangŋo Ɓakuli mò na tsǝa sǝ ǝn kumi tù ka.>>


\par }{\PP \VS{21}Ishaku pǝlǝa ne Yakupu ama, <<Sung abanam pě mǝ jeo, munem, mǝ sǝlǝa ko mǝsǝcau a nda Isǝwa ko a nda ɗang.>>


\par }{\PP \VS{22}Pǝlǝa Yakupu sungŋo aban tárrí, sǝ Ishaku je rǝì sǝ na ama, <<Giu ka mala Yakupu na, sǝ abú ka à mala Isǝwa na.>>

\VS{23}Yì ka ɓwàrki arǝ súrǝ̀ Yakupu, acemǝnana abuí ka à ndanǝ nyáng arǝia kǝla mala Isǝwa. Nda Ishaku gilǝrǝi nǝ̀ tsǝki wi bù,

\VS{24}sǝ ɗì ɗǝm ama, <<Mbak-kàngkàng a nda munem Isǝwa le?>>

\par }{\PP Isǝwa pè wi eare ama, <<È, mǝ nda.>>


\par }{\PP \VS{25}Pǝlǝa Ishaku ne wi ama, <<Sungsǝàmi a banam ace mǝnana mǝ li nyam-bondo mala munem mǝ tsǝko bù.>> Nda Yakupu twal girlina pè tárrí lǐ, sǝ pe wi mùr-ɓǝlanggun anap nuì.

\VS{26}Ishaku ne muni ama, <<Ida, sung abanam kùram a rǝo, munem.>>


\par }{\PP \VS{27}Yakupu pǝlǝa sungŋo a baní sǝ kùrì arǝì. Lang Ishaku ok rǝm daura rǝì ka, tsǝki wi bu sǝ na ama,

\par }{\Q <<Rǝm munem na kǝla rǝm ɓabondo

\par }{\QB mǝnana Mǝtalabangŋo tsǝ̀ngŋǝ́nì wi bù ka.


\par }{\Q \VS{28}Ɓǝ̀ Ɓakuli pò ncimna nǝ kuli

\par }{\QB andǝ nzali mǝɓoarne mǝnana nǝ pusǝ mǝssa kpǝm

\par }{\QB andǝ mùr-ɓǝlanggun anap ka.


\par }{\Q \VS{29}Aɓwapǝndǝa pas nǝ̀ duk amǝ'túró mô,

\par }{\QB sǝ aɓwapǝndǝa mala nzali nǝ̀ ɓun a ɓadǝmbo.

\par }{\Q Awu nǝ duk ɓwamǝgule amur amǝ'eambo

\par }{\QB sǝ amuna mala nggò nǝ̀ kùndǝó a ɓadǝmbo.

\par }{\Q Aɓwana mǝnana kat à sueo ka, à nǝ̀ suia,

\par }{\QB sǝ aɓwana mǝnana à tsǝko bù ka, à nǝ̀ tsǝkia wia bù.>>\FTNT{†}{{\FR 27:29 }{\FR{27:29
}}{\FT{Ɓalli gbal aɓa:
}}{\XT{Tite 12:3; Ɓal 24:9}}{\FT{.}}}


\par }{\PP \VS{30}Lang Ishaku mal tsǝki Yakupu bù, sǝ Yakupu puro nǝ̀ nggǝ u ka, nda Isǝwa kǝ nyàrî ɓombo ka.

\VS{31}Isǝwa lam girlina mǝɓoarne sǝ twali wari nǝi aban tárrí. Pǝlǝa ne tárrí ama, <<Dàdá, ida lo dumnǝdo lì girlina mem mala nyam-bondo, sǝ wu tsǝkam bù.>>


\par }{\PP \VS{32}Ishaku ɗì ama, <<A nda yana?>>

\par }{\PP Isǝwa pe wi eare ama, <<Mǝ nda muna-dǝmba mò Isǝwa.>>


\par }{\PP \VS{33}Rǝ Ishaku kútia ɓǝ̀l rang-rang sǝ na ama, <<Yana ɓwe na kya ɓomɓombo yinǝàm nǝ girlina? Ən lina girlinê adyan sǝ a yiu, sǝ ǝn tsǝ́ngŋǝ̀nì wi bu, sǝ yì tsǝkbu ka dumǝna anggo male na.>>


\par }{\PP \VS{34}Lang Isǝwa ok cau mala tárrí ka, sak zwalo mala ɓua kwanban, ne tárrí ama, <<Dàdá, tsǝkam bù, mim gbal ka tsǝkam bù!>>


\par }{\PP \VS{35}Tárrí ne wi ama, <<Mǝ'eambo yiu kani yi swarkiam, angŋǝna tsǝkbu mò.>>


\par }{\PP \VS{36}Isǝwa na ama, <<Ɓà sǝ à pè wi lullǝu ama Yakupu\FTNT{‡}{{\FR 27:36 }{\FR{27:36
}}{\FQ{Yakupu}}{\FT{: Lullǝu mǝnia ka à oè nǝ kún Ibǝru kǝla <<ɓǝmbǝri.>>
}}} ɗàng, ɓǝmbǝrinǎm ado kusǝ ɓari. Angŋǝnàm gulo ɓǝlban mem mala muna-dǝmba, sǝ ado ɗǝm ngga angŋǝnàm tsǝkbu mem!>> Pǝlǝa ɗì tárrí ama, <<Kǝ ɓè tsǝkbu ueo mǝnana awu nǝ tsǝkam ngga re?>>


\par }{\PP \VS{37}Ishaku ne wi ama, <<Ən angŋa dǝmba ǝn tsǝ́ngŋǝ̀nì ɓǝ̀ do ɓwamǝgule amuro, sǝ ǝn pana amǝ'eambi kat ɓǝà duk aguro male. Ən mǝnǝni wi njar mala hatǝki a kum mǝssa andǝ mùr-ɓǝlanggun anap. Man ɗǝm ado mǝ nǝ pa aceo le, munem?>>


\par }{\PP \VS{38}Isǝwa lidǝmba nǝ zǝmbi tárrí ama, <<Kǝ ɓè tsǝkbu mwashat pa kàm mǝnana awu nǝ tsǝkam ngga re, Dàdá? Mim gbal ka tsǝkam bù!>> Sǝ Isǝwa loasǝ gì sak ɓua.


\par }{\PP \VS{39}Ishaku nǝ̀ mǝn kúní ka ne wi ama,

\par }{\Q <<Kwakikiro ǒ .

\par }{\Q Nzali-rya mala bando mò ka

\par }{\Q nǝ̀ duk pǝɗan ban,

\par }{\QB sǝ mbulo pa nǝ̀ nggǝ sulǝ kam ɗàng.


\par }{\Q \VS{40}Nǝ́ nggeabyau mò sǝ awu nǝ kúmbi ɓamúr rǝò do.

\par }{\Q Awu nǝ dupi mǝ'eambo guro.

\par }{\Q Sǝama ɓǝ̀ a longna a nǝ ak garabuo ka,

\par }{\QB awu nǝ purî ɓatè.>>


\par }{\SH Yakupu ɓangŋa o atà Laban
\par }
{\MM \VS{41}Nda Isǝwa ɓinǝmǝsǝ Yakupu ace gìr mǝnana Yakupu pè, tsǝk tárrià pè wi tsǝkbu mǝnana male yì Isǝwa na ka. Ɓalbure a ɓabumi ama, <<Pwari doatu ace lú mala tár sǝm gbàshìnà; anzǝmi ka, she mǝ nǝ wal-lú mǝ'eambam Yakupu.>>

\VS{42}Lang ɓè ɓwa yi banggi Rabeka gìr mǝnana muna-dǝmba male Isǝwa shame nǝ̀ pè ka, túrban atà Yakupu yi ne wi ama, <<Mǝ'eambo Isǝwa na kǝ ɓalburio ama nǝ wal-lueó ace gìr mǝnana à pakki wi ka.

\VS{43}Ado ka munem, pàk gìr mǝnana ǝn nggǝ banggo ka: Lo ɓangŋa o aban mǝ'eambam Laban a Haran.

\VS{44}Kyane duk kanó a banì she ɓǝ̀ bumlulla mala mǝ'eambo pwalǝna ka.

\VS{45}Ue kano she ɓǝ̀ bumlulla male sulǝna, sǝ ɓālǝi lorǝna gìr mǝnana a pakki wi ka. Mǝ nǝ túrban atò wu nyare. Ace mana sǝ mǝ nǝ ɗwanyiban wun kǝm a pwari mwashat?>>


\par }{\PP \VS{46}Pǝlǝa Rabeka ne Ishaku ama, <<Banshirìnam, sǝ ǝn aulǝna nǝ amālá Isǝwa amǝ'Hitti mǝnia. Ɓǝ̀ Yakupu nǝ̀ al ɓwama a nzali mǝnia, atà mamǝna mala amǝ'Hitti kǝla amǝnia ka, lú nǝ̀ ɓoarîbanì abanam.>>\FTNT{§}{{\FR 27:46 }{\FR{27:46
}}{\FT{Ɓalli aɓa:
}}{\XT{Tite 26:34-35; 28:8}}{\FT{.}}}




\par }\Chap{28}{\PP \VerseOne{1}Acemani ka Ishaku tunǝ Yakupu tsǝki wi bù sǝ banggi wi ama, <<Cè a al kǝ ɓwama Kan'ana ɗàng.

\VS{2}Lo o a nzali Padan Aram, a ɓala mala keò Betuwel, kya al ɓwama atà amuna-mamǝna mala kìnò Laban.

\VS{3}Ɓǝ̀ Ɓakuli Mana Karban Kat nǝ Gulo\FTNT{*}{{\FR 28:3 }{\FR{28:3
}}{\FQ{Ɓakuli Mana Karban Kat nǝ Gulo
}}{\FT{ka nda El-Shaddai nǝ kún Ibǝru.}}} ka tsǝko bù! Ɓǝ̀ tsǝa wu ɓǝla wu hatǝki, ɓǝ̀ tsǝktau mò gulo ɓǝ̀ duk aɓwapǝndǝa mǝ'làkke pas.

\VS{4}Ɓǝ̀ Ɓakuli tsǝa tsǝkbu mǝnana tsǝki Ibǝrayim ngga ɓǝ̀ sulǝo amuro wunǝ aɓwana mǝnana a tàu mò ka. Ɓǝ̀ nzali mǝnana a nda aɓalǝi ado kǝla bǝri ka ɓǝ̀ duk mò acemǝnana Ɓakuli panì Ibǝrayim nzalinì.>>

\VS{5}Nda Ishaku pusǝbǝri Yakupu ɓǝ̀ o, sǝ Yakupu bwal njar aban o a nzali Padan Aram. Wario nǝ̀ nggá do atà kine Laban, muna mala Betuwel ɓwa'Aram sǝ mǝ'eam Rabeka, nggea ka yì Yakupu andǝ Isǝwa.


\par }{\PP \VS{6}Isǝwa yi sǝlǝ ama, tárrí Ishaku tsǝ̀ngŋǝ́nì Yakupu bù sǝ tasǝnate ɓǝ̀ o a nzali Padan Aram ɓǝ̀ kya al ɓwama kàm, sǝ lang tárrí na rǝ tsǝki Yakupu bù ka, nunkiri ama ɓǝ̀ kǝa al ɓwama Kan'ana ɗàng.

\VS{7}Yakupu okî tárrí andǝ ngge sǝ o a nzali Padan Aram.

\VS{8}Lang gìrnî yi kpākì Isǝwa ama tárrí andǝ ngge earce amamǝna mala amǝ'Kan'ana raka,\FTNT{†}{{\FR 28:8 }{\FR{28:8
}}{\FT{Ɓalli aɓa:
}}{\XT{Tite 24:3; 26:34-35; 27:46}}{\FT{.}}}

\VS{9}lo gbal o atà Ishmayel mǝ'eam tárrí kya al ɓè muna-ɓwama mala Ishmayel, yinǝi amur amamǝna mǝnana ndanǝia ɗiɗyal ka. Bǝsa māmí ka lùllǝì nda Mahalat. Yì ka nda mǝ'kyauwa Nebayot ɓè muna-ɓwama mala Ishmayel muna Ibǝrayim.


\par }{\SH Lorǝo mala Yakupu a Betel
\par }
{\PP \VS{10}Yakupu nying Biyasheba bwal njar aban o a Haran.\FTNT{‡}{{\FR 28:10 }{\FR{28:10
}}{\FQ{Haran
}}{\FT{ngga nggea-là na a nzali Padan Aram.}}}

\VS{11}Yi bwal ɓè ban nǝ pwarikpǝra sǝ giliki banì nǝ̀ nong nggam. Twal ɓè tali a banì loasǝna múrí nǝi. Pǝlǝa ko a ntulo a banì.

\VS{12}Aɓa lòrǝo kara sǝni ka, à loasǝna njar-eauwe, tǝ́rtè lo a nzali sǝ múrí kya bwal kùli. Sǝ sǝni ka, amǝturonjar mala Ɓakuli à kǝ eauwe sǝ à kǝ sulǝo amurí.

\VS{13}Nyare sǝni amurí a kùli ka, Mǝtalabangŋo na aban came sǝ na ama, <<Mǝ nda Yahweh Ɓakuli mala keò Ibǝrayim, sǝ Mǝ nda Ɓakuli mala tárró Ishaku. Nzali mǝnana a nong amurí ka, mǝ nǝ po wi wunǝ amǝ'keò.

\VS{14}Tàu mò nǝ làkkì kǝla tú nzali. À nǝ̀ mesǝe arǝ abuban ɗàngɗáng, nǝ njar-nzali andǝ njar-takuli, nǝ njar-nza andǝ njar-kunmur. Aɓwapǝndǝa kat a ɓanza nǝ̀ kum tsǝkbu nǝbano sǝ nǝban amunio andǝ amǝ'keò.\FTNT{§}{{\FR 28:14 }{\FR{28:14
}}{\FT{Ɓalli gbal aɓa:
}}{\XT{Tite 12:3; 13:14-16; 17:4-6; 24:7}}{\FT{.}}}

\VS{15}Sǝni, mǝ nda atò, sǝ mǝ nǝ yálo, a koya ban kat a nǝ ká kam ngga, sǝ mǝ nǝ nggá nyesǝo ɗǝm aɓa mǝnia yi nzali ka. Pà mǝ nǝ nyio ɗang she ɓǝ̀n pángŋǝ́nò agir mǝnana kat ǝn no nǝma mǝ nǝ pakko ka.>>


\par }{\PP \VS{16}Yakupu loapi ntulo sǝ na ama, <<Mǝsǝcau Mǝtalabangŋo na a ban mǝnia sǝ ko ǝn sǝlǝ ɗang!>>

\VS{17}Ɓangciu pakki wi gbal sǝ na ama, <<Man yì ban ngga nda ɓiki kàrmúrû ka! Kǝ ban nda man ɗang, ɓala mala Ɓakuli na; nda kǝ bankutio mala ká kùli.>>


\par }{\PP \VS{18}Ban fanà nǝ ban'mbul-mbul ka Yakupu lo sǝ twal tali mǝnana loasǝna múrí nǝi ka, tamsǝì sǝ pǝlǝa ɗārǝí nǝ mùrú.

\VS{19}Tsǝkî banì lullǝu ama Betel,\FTNT{*}{{\FR 28:19 }{\FR{28:19
}}{\FQ{Betel
}}{\FT{ka ɓālǝi nda ɓala mala Ɓakuli.}}} sǝ ɗiɗyal ka à kǝ tunǝ banì ama Luz.


\par }{\PP \VS{20}Yakupu pǝlǝa pàcau nǝ-shambum aɓadǝm Ɓakuli ama: <<Ɓǝ̀ awu nǝ do atàm, a nǝ yálǎm aɓa mǝnia yì gya ǝn nggǝ twalo, sǝ awu nǝ pàm girlina kunam andǝ agir-nggūrǝu mǝnana mǝ nǝ oasǝo,

\VS{21}sǝ ɓǝ̀n nyar bǎng a ɓala mala tárrám ngga, Mǝtalabangŋo nǝ̀ duk Ɓakuli mem.

\VS{22}Mǝnia yì tali ǝn tamsǝì ka, nǝ̀ duk ɓala mala Ɓakuli, sǝ mǝ nǝ po kāmbe mwashat aɓa lum mala girbunda mǝnana kat awu nǝ pàm ngga.>>




\par }\Chap{29}{\SH Yakupu yi bik ɓala mala Laban
\par }
{\PP \VerseOne{1}Yakupu lidǝmba nǝ gya male, yi bwal nzali mala aɓwana mǝnana a takuli ka.

\VS{2}Lang loasǝ mǝsǝi ka, kara sǝn tūli-mùr a banfana nǝ domwan tàrú mala anzur aban nongŋo a nkanggari à kǝ kundǝ pàmur. Nggea tali mǝgule gìr kún tūli-mùrnî.


\par }{\PP \VS{3}(A là mǝno ka she ɓǝ̀ adomwan yi ramǝna kat ka, sǝ ayálgír nǝ̀ ramta tali à nǝ̀ pea anzur mùr. Sǝ ɓǝà malǝna ka, à nǝ̀ nyesǝ tali a kún tūli-mùr.)


\par }{\PP \VS{4}Yakupu wari aban ayálgírnì sǝ ɗia ama, <<Wun amǝ'eambam, wu pur nǝ kǝshe?>>

\par }{\PP À eari wi ama, <<Sǝm pur a Haran.>>


\par }{\PP \VS{5}Pǝlǝa ɗia ama, <<Wu súrǝ̀ Laban mǝ'kà Naho le?>>

\par }{\PP À bang ama, <<E, sǝm súrǝì.>>


\par }{\PP \VS{6}Pǝlǝa Yakupu ɗia ama, <<Nda bǎng le?>>

\par }{\PP À pè wi eare ama, <<Nda bǎng. Sǝni, munì Rahila nda mǝno kǝ yiu nǝ anzur male ka.>>


\par }{\PP \VS{7}Yakupu na ama, <<Wu sǝni, pwari malaká kārǝa à nǝ̀ nyesǝ agirkusǝu a domwan ɗàng. Wu pea wia mùr sǝ wu nyesǝia aban likiagir a bondo.>>


\par }{\PP \VS{8}À pǝlǝi wi ama, <<Pà sǝm nǝ̀ pak mǝno ka ɗàng she ɓǝ̀ adomwan yina kat ka; sǝ sǝm nǝ̀ gǝ́shí tali sǝm nǝ̀ pè anzur mùr.>>


\par }{\PP \VS{9}Yakupu naban nacau più sǝ Rahila yi tusǝ nǝ anzur mala tárrí. Yì Rahila ka, nda mǝyál anzur mala tárrí.

\VS{10}Lang Yakupu sǝn Rahila, muna mala kine Laban andǝ domwan mala Laban ngga, wario kya gǝ́shí tali mǝnana gìr kún tūli-mùr ka, pè anzur mala kine mùr.

\VS{11}Pǝlǝa Yakupu pàkkî Rahila popuro\FTNT{*}{{\FR 29:11 }{\FR{29:11
}}{\FQ{pàkkî Rahila popuro
}}{\FT{ko <<yi je Rahila a nkí nǝ mburkuni.>>}}} sǝ loasǝ gì aban ɓua ace banɓoarnado.

\VS{12}Yakupu banggi Rahila ama, <<Mǝ nda ɓǝla mala tárró, muna mala Rabeka.>>

\par }{\PP Rahila pǝlǝa ɓangŋa o kya ne tárrí.


\par }{\PP \VS{13}Sǝ lang Laban ok ama mǝkine Yakupu yina ka, lo nǝ mire nǝ̀ nggá kumi. Mǝn abui kùr Yakupu zǝp, gingsǝi sǝ umnǝi a ɓala. Lang Yakupu bǝlǝni wi kúni kat ka,

\VS{14}Laban loasǝ gì na ama, <<Mǝsǝcau, a nda muem andǝ nyamam.>> Nda Yakupu do atà Laban zongŋo mwashat ka.


\par }{\SH Yakupu pàktúró ace Rahila andǝ Liya
\par }
{\PP \VS{15}Laban ne Yakupu ama, <<A pà wunǝ pàkkam túró ɓà acemǝnana a nda ɓǝla mem ngga ɗàng. Banggàm ya tangnakusǝu na a earkice mǝ po?>>


\par }{\PP \VS{16}Laban ngga ndanǝ amuna-mamǝna ɓari; muna mǝgule ka lùllǝì nda Liya, sǝ mǝkyauwe ka lùllǝì nda Rahila

\VS{17}Liya ka amǝsǝi ɓoarsǝna\FTNT{†}{{\FR 29:17 }{\FR{29:17
}}{\FT{Cau mǝnia à gilǝì akani nǝ kún Ibǝru ka à bwalte pepè ɗàng.}}} sǝ Rahila ka ɓamǝsǝi ɓoarnsari sǝ ndanǝ nggunrǝu mǝnana à nǝ̀ earce ka.

\VS{18}Yakupu ka kǝ earce Rahila sǝ ne kine ama, <<Mǝ nǝ pàkkô túró mala pǝlǝa tongno-nong ɓari, ɓǝ̀ awu nǝ earâm mǝ al Rahila ka.>>


\par }{\PP \VS{19}Laban ne Yakupu ama, <<Pò Rahila ka nǝ̀ ɓoaram nǝ̀ kútì mǝnana mǝ nǝ pè ɓeɓwa ka. We ka do atàm pàkkam túró.>>

\VS{20}Nda Yakupu pàktúró apǝlǝa tongno-nong-ɓari ace Rahila sǝ yàle sǝni a baní kǝla anongŋo na bǝti ace ulang earban mǝnana ndanǝi ace Rahila ka.


\par }{\PP \VS{21}A masǝlǝate ka, Yakupu ne Laban ama, <<Apǝlǝa mala túró mem lùmsǝ̀nà. Pam māmám. Ən nggǝ earce nǝma mǝ nǝ kutio a baní.>>


\par }{\PP \VS{22}Pǝlǝa Laban tunǝki aɓwana a cengge ɓǝà yiu ace ligirlina mala isǝban.

\VS{23}Sǝ lang ban bwalnà ka, yinǝ Liya yi pe Yakupu, sǝ Yakupu kùtí a baní.

\VS{24}(Laban twal muna-ɓwama mǝtúró-ɓala male Zilpa pè Liya ɓǝ̀ duk muna-ɓala male.)

\VS{25}Lang banfana ka Yakupu yi sǝni ka, ashe Liya na. Pǝlǝa ɗì Laban ama, <<Mana mǝnia a pakkàm ani ka? Ən pakko túró ace Rahila re? Sǝ palang sǝ a ɓosǝkiam anggo?>>


\par }{\PP \VS{26}Laban nyesǝi wi ama, <<Kuncau ma'sǝm ear ama muna-ɓwama mǝkyauwe ɓǝ̀ albura amur mǝgule ɗàng.

\VS{27}Kúndǝô ɓǝ̀ limo mala pakkiɗire isǝban mǝnia ɓǝ̀ kutio, sǝ sǝm nǝ̀ pò mǝkyauwe gbal, ɓǝ̀ awu nǝ eare awu nǝ pàktúró mala ɓè pǝlǝa tongno-nong-ɓari ɗǝm ngga.>>


\par }{\PP \VS{28}Yakupu pǝlǝa eare pè kǝla mǝnana Laban bang ngga. Limo mwashat anzǝm pakkiɗire isǝban mala Liya ka, Laban pè wi Rahila ɓǝ̀ duk māmí gbal.

\VS{29}(Laban pè Rahila guro male Bilha ɓǝ̀ duk muna-ɓala male.)

\VS{30}Yakupu kùtí aban Rahila gbal, sǝ earce Rahila kútì mǝnana earce Liya ka, pǝlǝa do pakki Laban túró mala ɓè pǝlǝa tongno-nong-ɓari ɗǝm.


\par }{\SH Amuna mǝnana Yakupu ɓǝl ka
\par }
{\PP \VS{31}Lang Mǝtalabangŋo sǝni Liya ka à eàrì pepè raka, pǝlǝa pè wi ɓǝlmuna sǝ mala Rahila ka, duk nkombi.

\VS{32}Liya kum muna a bumi sǝ ɓǝl muna-ɓwabura, sǝ pe wi lullǝu ama Ruben.\FTNT{‡}{{\FR 29:32 }{\FR{29:32
}}{\FQ{Ruben
}}{\FT{ngga ɓālǝi nda <<sǝna tanni mem.>>}}} Pǝlǝa bang ama, <<Mǝtalabangŋo sǝna tanni mem, ado ka burém nǝ̀ earám.>>


\par }{\PP \VS{33}Nyare kum muna a bumi ɗǝm, ɓǝl ɓè muna-ɓwabura, sǝ pè wi lullǝu ama Shimiyon.\FTNT{§}{{\FR 29:33 }{\FR{29:33
}}{\FQ{Shimiyon
}}{\FT{ngga ɓālǝi nda <<Ongŋǝna.>>}}} Pǝlǝa bang ama, <<Mǝtalabangŋo pam mǝnia yi muna acemǝnana yi ok ama à eàrám ɗang.>>


\par }{\PP \VS{34}Nyar ɗǝm kum muna a bumi, ɓǝl ɓè muna-ɓwabura, pè wi lullǝu ama Lawi.\FTNT{*}{{\FR 29:34 }{\FR{29:34
}}{\FQ{Lawi
}}{\FT{ka ɓālǝi nda <<Lanzǝa a rǝ.>>}}} Pǝlǝa bang ama, <<Ado ka burém nǝ̀ tà arǝàm, acemǝnana ǝn ɓǝlǝni wi amuna-burana tàrú.>>


\par }{\PP \VS{35}Nyar ɗǝm kum muna a bumi ɓǝl ɓè muna-ɓwabura sǝ pe wi lullǝu ama, Yahuda.\FTNT{†}{{\FR 29:35 }{\FR{29:35
}}{\FQ{Yahuda
}}{\FT{ka ɓālǝi nda <<Ɓwangsǝban.>>}}} Pǝlǝa bang ama, <<Ado ka mǝ nǝ ɓwangsǝ Mǝtalabangŋo.>> Sǝ ɓǝlmuna kasǝi wi.




\par }\Chap{30}{\PP \VerseOne{1}Lang Rahila sǝni pà nǝ̀ gandǝ ɓǝlî Yakupu muna raka, kara mɓali pakki wi arǝ mǝgule muna-ɓwama. Pǝlǝa zǝmbi Yakupu ama, <<Pam amuna, ɓǝ̀ ana raka mǝ nǝ wú!>>


\par }{\PP \VS{2}Kara bum Yakupu lul kǝ̀rkǝ́r arǝ Rahila, sǝ ɗì ama, <<Mǝ nda Ɓakuli le? Yì nda ɓwa mǝnana po ɓǝlmuna raka!>>


\par }{\PP \VS{3}Pǝlǝa Rahila banggi wi ama, <<Twal mǝtúró-ɓala mem, Bilha, pàk-ɓwama nǝi. Yì ka nǝ̀ ɓǝlâm amuna, sǝ nǝbaní sǝ mǝ nǝ kum mem gbal yìa amǝɓala.>>


\par }{\PP \VS{4}Nda Rahila pè Yakupu mǝtúró-ɓala male, yì Bilha, ɓǝ̀ duk māmí, pǝlǝa pàngŋǝ̀nà-ɓwama nǝi.

\VS{5}Bilha kum muna a bumi, ɓǝ̀lî Yakupu muna-ɓwabura.

\VS{6}Rahila bang ama, <<Ɓakuli angŋamuram! Ongŋǝna ɓua mem, nda pam muna-ɓwabura ka.>> Acemani ka tsǝki mune lullǝu ama Dan.\FTNT{*}{{\FR 30:6 }{\FR{30:6
}}{\FQ{Dan
}}{\FT{ngga ɓālǝi nda}}{\FQA{angŋa muram.
}}}


\par }{\PP \VS{7}Nyare Bilha kum muna a bumi, ɓǝ̀lî Yakupu ɓè muna-ɓwabura.

\VS{8}Pǝlǝa Rahila bang ama, <<Ən warǝ̀nà wara kǝ̀rkǝ́r mala Ɓakuli sǝnǝ mǝ'eambam muna-ɓwama, sǝ ndo ǝn nggǝ limurǝm amurí ka!>> Acemani ka tsǝki muna lullǝu ama Naftali.\FTNT{†}{{\FR 30:8 }{\FR{30:8
}}{\FQ{Naftali
}}{\FT{ka ɓālǝi nda
}}{\FQA{wara mem.
}}}


\par }{\PP \VS{9}Lang Liya sǝni kǝ kum muna a bumi ɗǝm raka, twal muna-ɓala male, yì Zilpa, pè Yakupu ɓǝ̀ duk māmí.

\VS{10}Zilpa, muna-ɓala mala Liya ɓǝ̀lî Yakupu muna-ɓwabura.

\VS{11}Liya pǝlǝa bang ama, <<Ən kumǝna múrɓoarna!>>\FTNT{‡}{{\FR 30:11 }{\FR{30:11
}}{\FT{Ko
}}{\FQA{<<Nggǝsan amǝ'lwa ndya à kǝ yiu ka!>>}}} Nda tsǝki wi lullǝu ama, Gad.\FTNT{§}{{\FR 30:11 }{\FR{30:11
}}{\FQ{Gad
}}{\FT{ka ɓālǝi nda
}}{\FQA{múrɓoarna.
}}}


\par }{\PP \VS{12}Nyare Zilpa ɓǝ̀lî Yakupu ɓaria muna-ɓwabura.

\VS{13}Pǝlǝa Liya bang ama, <<Ən kumǝna bumpwasǝa kǝ̀rkǝ́r! Adyan ngga acili amamǝna nǝ̀ pàk bumpwasǝa atàm.>> Nda tsǝki muna lullǝu ama, Asha.\FTNT{*}{{\FR 30:13 }{\FR{30:13
}}{\FQ{Asha
}}{\FT{ka ɓālǝi nda
}}{\FQA{bumpwasǝa.
}}}


\par }{\PP \VS{14}A ɓè pwari, nǝ kún cangi amǝsa, Ruben wari a ɓabondo sǝ kum dude,\FTNT{†}{{\FR 30:14 }{\FR{30:14
}}{\FQ{dude:
}}{\FT{girpwala mana amamǝna kǝ shak nlerǝtè ace mǝnana ɓǝ̀ bwalia wia kàm ɓǝà kum muna-bum ka.}}} pǝlǝa uí sǝ yinǝì nggè Liya wi. Rahila zǝmbî Liya ama, <<Ida, pam bǝti aɓa dude mana munio yinǝo wi ka.>>


\par }{\PP \VS{15}Sǝ Liya ka nyesǝi wi cau ama, <<Karǝma re, yi mǝnana a ak burém arǝàm ngga? Ado ka awu nǝ nyar ɗǝm a nǝ ak dude mana munem yinǝi ka le?>>

\par }{\PP Rahila ama, <<Pam dude bǝti mana munio yinǝo wi ka, sǝ Yakupu ka, ɓǝ̀ nongnǝ we a dù man yalung ngga.>>


\par }{\PP \VS{16}Lang Yakupu naban nyàrî ɓabondo nǝ pwarikpana mǝno ka, Liya lo wari a kuliè, sǝ banggi wi ama, <<A bù dù man yalung ngga a nǝ yiu, awu nǝ nong atàm, acemǝnana ǝn angŋa dǝmba ǝn mbwena aceo nǝ dude mǝnana munem yinǝi ka.>> Nda sǝ Yakupu nongnǝ Liya a bù mǝno yi dù ka.

\VS{17}Ɓakuli ok hiwi mala Liya; kum muna a bumi ɗǝm sǝ ɓǝlî Yakupu tongnoia muna-ɓwabura.

\VS{18}Pǝlǝa Liya bang ama, <<Ɓakuli panam tangnakusǝam acemǝnana ǝn pe burém muna-ɓala mem ɓǝ̀ duk māmí ka.>> Nda tsǝki muna lullǝu ama Isaka.\FTNT{‡}{{\FR 30:18 }{\FR{30:18
}}{\FQ{Isaka
}}{\FT{ka ɓālǝi nda
}}{\FQA{tangnakusǝu.
}}}


\par }{\PP \VS{19}Liya nyare kum muna a bumi ɗǝm, ɓǝlî Yakupu tongno-nong-mwashatia muna-ɓwabura.

\VS{20}Liya pǝlǝa bang ama, <<Ɓakuli panam ɓoro mǝɓoarne. Adyan ngga burém nǝ̀ nggǝ pakkam gìr nǝ gusǝlǝban, acemǝnana ǝn pani wi amuna-burana tongno-nong-mwashat.>> Nda tsǝki muna lullǝu ama, Zebulu.\FTNT{§}{{\FR 30:20 }{\FR{30:20
}}{\FQ{Zebulu
}}{\FT{ka ɓālǝi nda
}}{\FQA{gusǝlǝban.
}}}


\par }{\PP \VS{21}Nǝnzǝ́mò ka Liya yi ɓǝl muna-ɓwama, sǝ tsǝki wi lullǝu ama, Dina.


\par }{\PP \VS{22}Pǝlǝa Ɓakuli ɗenyinǝ Rahila. Ok ɓua male, sǝ pe wi ɓwamuru mala ɓǝl amuna.

\VS{23}Muna kpa a bumi, ɓǝl muna-ɓwabura sǝ bang ama, <<Ɓakuli pusǝ̀nam a kǝsǝkya mala do nkombi.

\VS{24}Ɓǝ̀ Mǝtalabangŋo kārǝàm ɓè muna-ɓwabura a ɓala mem.>> Pǝlǝa tsǝki muna lullǝu ama, Yisǝfu.\FTNT{*}{{\FR 30:24 }{\FR{30:24
}}{\FQ{Yisǝfu
}}{\FT{ka ɓālǝi nda
}}{\FQA{ɓǝ̀ kārǝàm ɓè.}}}


\par }{\SH Gǝna mala Yakupu gamsǝa
\par }
{\PP \VS{25}Banì sau ɗang, anzǝm mǝnana Rahila ɓǝlna Yisǝfu ka, Yakupu banggi Laban ama, <<Nyem ɓǝ̀ ǝn o a là, a nzali mem.

\VS{26}Pàm amāmám andǝ amunèm, mǝnana ǝn pakko túró acea ka, sǝ wu ɗekiam mǝ bwal njar mǝ o. Ko nggearǝ we nǝ ɓamurò ka, a súrǝ́nà rǝ túró mǝcandǝe mǝnana ǝn pakko ka.>>\FTNT{†}{{\FR 30:26 }{\FR{30:26
}}{\FT{Ɓalli aɓa:
}}{\XT{Tite 29:18,20,27; Hos 12:12}}{\FT{.}}}


\par }{\PP \VS{27}Sǝ Laban ngga pè wi eare ama, <<Ida, ɓǝ̀ bumo pwasǝo arǝàm ngga, duk a kani, acemǝnana Mim ngga aɓa sǝnsǝna sǝ ǝn yi sǝlǝa ama Mǝtalabangŋo tsǝkam buì, àtàcau mò.

\VS{28}Banggam, mana nda tangnakusǝo; gìr mǝnana kat a earce ka mǝ nǝ mbweo.>>


\par }{\PP \VS{29}Yakupu pà eare ama, <<A sǝlǝna rǝ cê túró mǝcandǝe mǝnana ǝn pakko ka, sǝ a sǝlǝna ama adomwan mala agirkusǝu mô ka mǝ nda ǝn ɗenyi nǝia ka. A buàm sǝ à hatǝki.

\VS{30}Kaniama mǝ yiu a bano ka, agirkusǝu mô ka à nda bǝti, à làkkì ɗàng. Sǝ adyan, nǝ yiu mem ngga, gǝna andǝ kume mò gulna kpǝm. Mǝtalabangŋo tsǝ̀ngŋǝ́nò bù nǝ túró mǝnana kat ǝn pê ka. Sǝ ado ka, nǝ̀ ká aya pwari sǝ mǝ nǝ tita pàk gìr mala buam ace gulo mala ɓala mem gbal?>>


\par }{\PP \VS{31}Laban ɗì ɗǝm ama, <<Shen sǝ a earce mǝ mbweo?>>

\par }{\PP Yakupu pè wi eare ama, <<Kǝa pam kǝgìr ɗàng. Gìr mwashat nda mǝnana awu nǝ pàkkam, sǝ mǝ nǝ lidǝmba nǝ ɗenyinǝ agirkusǝu mô ka.

\VS{32}Came ɓǝ̀n pelǝki agirkusǝu arǝ adomwan mò yalung, ɓǝ̀n pusǝ koya nzur mǝnana ndanǝ abân mǝpǝndǝe arǝì, andǝ koya nzur mǝpǝndǝe aɓalǝ amuna-nzur, andǝ koya mbulpǝndǝa mǝnana ndanǝ aban mǝpwasǝe arǝì, ko amǝnana mùr rǝià na ɗàng-ɗáng ngga. Amǝnia ka à nda ka mǝnana awu nǝ pam mia, amala mbweban mem ngga.

\VS{33}A dǝmba ka, ɓǝ̀ a yi sǝngi agirkusǝu mǝnana a pam mala mbweban ngga, a nǝ sǝlǝa ama ǝn tǝpǝrio ɗang. Sǝ ɓǝ̀ a kum aɓa domwan mem ambul-pǝndǝa mǝnana à pànǝ ban mǝpwasǝke arǝia, ko ana raka, anzur mǝnana amǝpǝndǝe na raka, anggo sǝ awu nǝ sǝlǝa ama ǝn iuwia arǝò.>>


\par }{\PP \VS{34}Laban nyesǝi wi cau ama, <<E, ǝn earna ɓǝ̀ do anggo, kǝla mana a bang ngga.>>

\VS{35}Sǝama nǝ kǝ pwari mǝno ka, Laban wario kya pusǝki ambul-pǝndǝa kat, ajamne andǝ amǝ'nggaule mǝnana à ndanǝ abân mǝpwasǝe arǝia, sǝ pusǝki anzur mǝnana amǝpǝndǝe na ka, nyesǝia a bu amuna-burana male ɓǝà ɗenyi nǝia.

\VS{36}Pǝlǝa twal gya mala anongŋo tàrú nǝ adomwan man upi ban mǝnana Yakupu duk kam ngga. Kat andǝ amǝno ka, Yakupu lidǝmba nǝ ɗenyinǝ cili agirkusǝu mala Laban.


\par }{\PP \VS{37}Yakupu pǝlǝa wario kya kasǝki agara mǝpwale mala nggun libǝne, andǝ mala nggun lus, andǝ mala nggun armon, sǝ komǝye ka fasǝki nggwate arǝ aɓea ban arǝì ɓǝ̀ lǝmdǝ abân mǝpwasǝe.

\VS{38}Pǝlǝa tsǝkia a ban ankenye-mùr mala agirkusǝu, ace mǝnana amunagara ka ɓǝà pa a ɓadǝmbǝ agirkusǝu ɓǝà nǝ̀ yiu a nu mur ka. Pè anggo acemǝnana agirkusǝu ka à kǝ eau rǝia ɓǝà yiu a nu mur ka.

\VS{39}Lang agirkusǝu eau rǝia a ɓadǝmbǝ amunagara mǝno à fasǝkia a lǝmdǝ abân mǝpwasǝe andǝ mǝpǝndǝe arǝia ka, à ɓǝl amunia mana à ndanǝ abân mǝpwasǝe andǝ mǝpǝndǝe arǝia ka.


\par }{\PP \VS{40}Yakupu pusǝ amǝno yì amuna-nzur ka ɓǝà cam ɗàng, sǝ ɓǝà kǝa pà aɓa domwan mala Laban ɗàng. Ɓǝ̀ agirkusǝu nǝ̀ eau'eawe ka, Yakupu tsǝk anzur male mǝno ɓǝà sǝn ɓamǝsǝa rǝia andǝ agirkusǝu mǝnana a domwan mala Laban, amana à ndanǝ abân mǝpǝndǝe andǝ aban mǝpwasǝe arǝia ka. Anggo sǝ Yakupu kum male yì domwan, sǝ eare kpapia andǝ agirkusǝu mala Laban ɗàng.


\par }{\PP \VS{41}Ɓǝ̀ bàkú eau'eawe mala agirkusǝu amǝ'rǝcandǝe karǝ ka, Yakupu nǝ̀ nongsǝ agara mǝno fasǝki rǝia ka a ɓadǝmbia aɓalǝ ankenye-mùr malea, ace mǝnana ɓǝà eau rǝia a ban agare ka.


\par }{\PP \VS{42}Sǝ ɓǝ̀ agirkusǝu mǝnana à pànǝ rǝcandǝa raka à nǝ̀ eau rǝia ka, kǝ pak mǝno ka ɗàng. Aɓa pě anggo ka agirkusǝu mǝnana à pànǝ rǝcandǝa raka, à nda ka mala Laban, sǝ amǝ'rǝcandǝe ka à nda ka mala Yakupu.


\par }{\PP \VS{43}Anggo sǝ Yakupu pǝlǝ mǝkume kǝ̀rkǝ́r. Yi dum nǝ adomwan mala agirkusǝu kpǝm, andǝ amǝ'túró-ɓala aburana andǝ amamǝna, andǝ akalakadambi andǝ adambǝritso.




\par }\Chap{31}{\SH Yakupu ɓangŋa o nying ban Laban
\par }
{\PP \VerseOne{1}Yakupu ok ama amuna mala Laban ngga à nda ban bang ama, <<Yakupu pwana gìr mǝnana kat tár sǝm ndanǝi ka. Gǝna male kat ka kumi aɓa gìr mǝnana mala tár sǝm na ka.>>

\VS{2}Sǝ Yakupu sǝni ɗǝm ngga ɓamǝsǝ Laban panzǝ arǝì kǝla mǝnana kǝ pak ɗiɗyal ka ɗàng.


\par }{\PP \VS{3}Pǝlǝa Mǝtalabangŋo banggi Yakupu ama, <<Lo, nyare o a nzali la mala tárró, nzali mala akeo, andǝ mala aɓǝla mò, sǝ mim ngga mǝ pà atò.>>\FTNT{*}{{\FR 31:3 }{\FR{31:3
}}{\FT{Ɓalli aɓa:
}}{\XT{Tite 28:15; 32:10}}{\FT{.}}}


\par }{\PP \VS{4}Nda Yakupu túrban atà Rahila andǝ Liya ɓǝà yiu ɓǝà yì kumi a ɓabondo a ban mǝnana kǝ yál domwan mala ambul male kàm ngga.

\VS{5}Banggia wia ama, <<Ən sǝni ka tár wun kǝ twalam ɗǝm nǝ earmúrú kǝla mana ɗiɗyal ka ɗàng. Sǝama, Ɓakuli mala tárrám ngga nda atàm.

\VS{6}Wun kǝm ngga wu sǝlǝna rǝ ulang túró mǝkǝ̀rkǝ́rnì mǝnana ǝn pakki tár wun nǝ rǝcandǝa mem kat ka.

\VS{7}Kat andǝ amani ka, ɓǝmbǝriam, nggaɗi mbweban mem kusǝ lum. Sǝama Ɓakuli eari wi pàkkam kǝgìr mǝɓane ɗàng.

\VS{8}Ɓǝ̀ bang ama, <Ambul mǝnana rǝia pwasǝ ka à nǝ̀ duk mbweban mò> ka, kara domwan kat ka à ɓǝl amuna amǝ rǝpwasǝke. Sǝ ɓǝ̀ nggaɗi bumi sǝ bang ama, <Ambul mǝnana amǝ rǝ'nyoulǝke nda mǝ nǝ po à nǝ̀ duk mbweban mò> ka, kara domwan kat ka à ɓǝl amuna mǝnana amǝ rǝ'nyoulǝke na ka.>>

\VS{9}Anggo sǝ Ɓakuli fwa agirkusǝu mala tár wun sǝ pam mia.


\par }{\PP \VS{10}<<A ɓè pwari, nǝ kún eau'eawe mala agirkusǝu, aɓa lòrǝo ǝn loasǝ mǝsǝam sǝ ǝn sǝni ka, agbato mǝnana à kǝ eau amǝ'nggaulea a domwan ngga, à nda ka mǝnana rǝia nyoulǝkya, andǝ amǝnana rǝia dok-dok, andǝ amǝnana rǝia mbulet-mbulet ka.

\VS{11}Mǝturonjar mala Ɓakuli tunǝam aɓa mǝno yì lòrǝo ka ama, <Yakupu!> Sǝ ǝn eare nǝma, <Uong! Mǝ ndya ka.>

\VS{12}Pǝlǝa banggàm ama, <Loasǝ mǝsǝo, sǝni, agbato mǝnana à kǝ eau amǝ'nggaulea a domwan ngga amǝnana rǝia nyoulǝkya, andǝ amǝnana rǝia dok-dok, andǝ amǝnana rǝia mbulet-mbulet ka à nda. Mǝ nda ban pak mǝnia ka ɓǝ̀ pa anggo acemǝnana ǝn sǝnǝna cè gìr mǝnana Laban kǝ pakko ka.

\VS{13}Mǝ nda Ɓakuli mǝnana ǝn pusǝ rǝàm a bano a Betel, ban mǝnana a kwaki nggea tali sǝ a ɗārǝí nǝ mùrú, sǝ a pàcau nǝ-shambum abanam ngga. Adyan ngga, lo purî nzali mǝnia ka, nyare a nzali mô mǝnana à ɓǝ̀lo kam ngga.> >>\FTNT{†}{{\FR 31:13 }{\FR{31:13
}}{\FT{Ɓalli aɓa:
}}{\XT{Tite 28:18-19}}{\FT{.}}}


\par }{\PP \VS{14}Rahila andǝ Liya pè Yakupu eare ama, <<Ɓè kǝ kāmbe ko liɓala ueka sǝm a ɓala mala tár sǝm le?

\VS{15}Yàle yì ka kǝ pangnǝ sǝm kǝla sǝm nda ka amǝ'kúnɗàngna. Mak sǝm, sǝ gǝna mǝnana à pe wi amur sǝm ngga, kara lìnì arǝ sǝm.

\VS{16}Kume mǝnia mǝnana kat Ɓakuli fwê a bu tár sǝm ngga, ma'sǝma sǝnǝ amuna ma'sǝm. Acemani ka, lidǝmba pàk gìr mǝnana kat Ɓakuli banggo ama wu pe ka.>>


\par }{\PP \VS{17}Nda Yakupu eamsǝ amāmí andǝ amuni anzǝm akalakadambi ka.

\VS{18}Pwan agirkusǝu male kat andǝ agirkuma male mǝnana ramba a Padan Aram ngga. Pǝlǝa bwal njar aban o a nzali Kan'ana, nǝ̀ nyar aban tarrí Ishaku.

\VS{19}Aɓa mǝno anggo ka Laban pà a là ɗàng. Umǝna a ban mǝnana à kǝ mwaki wi nyang anzur male ka, sǝ a nzǝmi ka Rahila iu aɓǝ̀nzál mala amǝɓala mala tarrí. Pwania umnǝia a bui.

\VS{20}Yakupu ɓosǝki Laban ɓwa'Aram, eare ɓǝ̀ sǝlǝa ama kǝ umnǝ o ɗang.

\VS{21}Yakupu pwan agirkuma male kat sǝ bwal njar aban o akaurǝa. Wario kya yàllî Nggeasala Yiufǝretis, pǝlǝa tsǝkmuri aban o a Gilǝyat, nzali múr ankono.


\par }{\SH Laban ɓangŋa ta Yakupu
\par }
{\PP \VS{22}Anzǝm nongŋo tàrú ka, à banggi Laban ama Yakupu andǝ amǝɓala male ɓangŋǝna, à umǝna.

\VS{23}Nda pwan aburana male atè sǝ à lo ɓangŋa ta Yakupu. Twalia nongŋo tongno-nong ɓari sǝ à yi bwalte amúr ankono mala nzali Gilǝyat.

\VS{24}A bù dù mǝno ka, Ɓakuli pusǝrǝi aban Laban ɓwa'Aram aɓa lòrǝo, banggi wi ama, <<Nggǝ nunkiro, kǝa na ama awu nǝ ne Yakupu kǝ cau, ko mǝɓoarne ko mǝɓane ɗàng.>>


\par }{\PP \VS{25}Yakupu ka angŋa dǝmba à tsǝkina agumli malea amur ɓè nkono sǝ Laban yi kasǝmúrí. Sǝ yì Laban gbal andǝ aɓwana male ka, à yi tsǝkia malea yì agumli tù aban agumli do mala Yakupu akanó amur nkono a nzali Gilǝyat.


\par }{\PP \VS{26}Laban pǝlǝa ɗì Yakupu ama, <<Mana mǝnana a pak anggo ka? A ɓosǝkiam, a pwan amuna-mamǝna mem a ɓangŋa a umnǝia kǝla aguro mana à bwalia a kún lwa ka.

\VS{27}Palang sǝ a pakkam kutan, a swárô a o aɓa sǝmbǝrǝa? Palang sǝ a ɓinǝ banggàm ama a ndo a nǝ o, sǝ anggo ka ɓǝ́ mǝ nǝ tsǝkto nǝ banɓoarnado mala li girlina pakkiɗire, andǝ nggyal, andǝ nggwam mǝnana àkǝ te nǝ walki aɓǝm, andǝ azangŋan ngga?

\VS{28}A earam mǝ bwal amunem andǝ amǝ'kem mǝ kùria arǝàm mǝ tsǝiandà ɗàng. We ka, a pángŋǝ̀nà ɓwaɓana!

\VS{29}Mǝ ndanǝ rǝcandǝa mala pàkkô mǝɓane, sǝama, Ɓakuli mala tárró lǝmdǝ rǝi abanam nǝ bu du mana kútí ka, aban nunkiram ama mǝ kǝa nô kǝcau, ko mǝɓoarne ko mǝɓane ɗàng.

\VS{30}Ən sǝlǝna nǝma a o acemǝnana ɓabumo kǝ pi arǝ earce nyare a ɓala mala tárró. Sǝ ace mana sǝ a iu aɓǝ̀nzál mem?>>


\par }{\PP \VS{31}Yakupu pe Laban eare ama, <<Ən o aɓa sǝmbǝrǝa acemǝnana ɓangciu pakkam. Ən twali nǝma a nǝ ak amuna-mamǝna mô arǝàm nǝ rǝcandǝa.

\VS{32}Sǝ cau mala aɓǝ̀nzál mô ka, ɓwa mǝnana kat a kumi nǝ agirnì a bui ka, à nǝ̀ wal-luí. A ɓadǝm aɓǝla ma'sǝm akani, sǝngiaban nǝ nggearǝo ko awu nǝ kum ɓè kǝgir mǝnana mò na ka; sǝ ɓǝ̀ a kum ngga, twali.>> Sǝ Yakupu ka sǝlǝ ama, Rahila iuna amǝno yì aɓǝ̀nzál mala tarrí Laban ngga ɗàng.


\par }{\PP \VS{33}Pǝlǝa Laban kùtí altaban aɓa gumli mala Yakupu, andǝ ɓá gumli mala Liya, andǝ mala amuna-mamǝna amǝ'túró-ɓala malea, sǝ ko kum kǝgìr ɗàng. A masǝlǝate ka, yi kúti aɓa gumli mala Rahila.

\VS{34}Yì Rahila ka angŋa dǝmba twalna aɓǝ̀nzálnì oasǝnia aɓa luru gyare arǝ buno-nzǝm kalakadambi sǝ nda aban do amúrià. Laban alta ban aɓa gumli kat, sǝ ko kum kǝgìr ɗàng.


\par }{\PP \VS{35}Rahila banggi tarrí ama, <<Dâ, ida bumo ɓǝ̀ kǝa lúllô arǝàm acemǝnana ǝn gandǝ lo ǝn cam nǝ came a ɓadǝmbo ǝn po gulo raka; mǝ nda aɓa bumkwana mem.>> Anggo sǝ Laban lidǝmba nǝ altaban sǝ kum amǝno yì aɓǝ̀nzál ka ɗàng.


\par }{\PP \VS{36}Kara Yakupu pàk bumlulla, munǝki arǝ Laban ama, <<Ya gìr mǝɓane na mǝnana ǝn pak ka? Ya cauɓikea na mǝnana ǝn pa, sǝ a lo atam ngga?

\VS{37}Ado mǝno a sǝnginaban aɓalǝ agir mem kat ka, ya gìr ɓala mò na a kumô? Tsǝk gìrnî kani a ɓadǝm aɓwana mô andǝ amem, sǝ yia ka ɓǝà gau cau, ɓǝà kasǝ cè mǝnana a nre sǝm ngga.


\par }{\PP \VS{38}<<Ən dumǝna sǝnǝ we bwalna pǝlǝa lumi-ɓari adyan. Atà anzur andǝ ambul-pǝndǝa mô ka, kǝ ɓè sulǝmuna ɗang, sǝ yàle ǝn shak ma atà agam a domwan mò ɗàng.

\VS{39}Pwari mana kat nyamɓikea wal mwashat atà agirkusǝu mò, ko bwali san ɓè bare ka, ǝn yiu ma nǝi a bano ǝn lǝmdǝo ɗàng. Ən twal mǝno yì ɗwanyi ka amuram. Ɓǝ̀ aya pwari sǝ à iu mwashat atà agirkusǝu mô, ko nǝ du ko nǝ pwari ka, a ɗice mǝ mbwe nǝ ɓe a kúnì aɓalǝ agirkusǝu mem.

\VS{40}Ən camarǝ pakko túró nǝ tanni aɓa banpina nǝ pwari zǝkya, aɓa ɗwal andǝ ɗwanyi nong'ntullo nǝ du.

\VS{41}E, apǝlǝa lumi-ɓari ǝn pak túró guro a ɓala mò. Ən pak túró mala apǝlǝa lum-nong-ine ace al amuna-mamǝna mô ɓari, sǝ apǝlǝa tongno-nong mwashat ace kum anzur andǝ ambul-pǝndǝa mǝnia a pam a domwan mò ɓǝà do nda mbweban mem ngga. Aɓalǝ apǝlǝa mǝno mǝ nda aban pakko túró ka, a camarǝ nggaɗiki mbweban mem kusǝ lum!\FTNT{‡}{{\FR 31:41 }{\FR{31:41
}}{\FT{Ɓalli aɓa:
}}{\XT{Tite 29:27,30}}{\FT{.}}}

\VS{42}Ɓǝ̀ pà ama Ɓakuli mala kèm Ibǝrayim, yì Ɓakuli mana tárrám Ishaku kǝ ɓanggi wi ka, pang ma atàm raka, ɓǝ́ a tasǝnatam nǝ ɓabuam atàrǝì. Sǝama Ɓakuli sǝnǝna tanni mem andǝ túró mǝnana ǝn pe nǝ buam ngga. Nda gìr mǝnana tsǝa nǝ bu du mana yilung ngga Ɓakuli pak ɓashi male, nunkiro ka.>>


\par }{\PP \VS{43}Laban pǝlǝa pè wi eare ama, <<Amamǝna mǝnia ka amunem na, sǝ amuna ka amǝ'kem na, sǝ adomwan mala agirkusǝu gbal ka, amem na. Yàle agir mǝnana kat a sǝnia kani ka, amem na. Sǝ mana girni mǝ nǝ gandǝ pa ace amunem andǝ amunia mǝnana à ɓǝlki ka?

\VS{44}Yiu ɓǝ̀ sǝm kùrcau, mim sǝ we. Mǝnia ka nǝ̀ lǝmdǝ ama eare nakam a nre sǝm.>>


\par }{\PP \VS{45}Nda Yakupu twal tali kwákítè ɓǝ̀ cam nǝ came a nzali ɓǝ̀ duk tali-kwakya.\FTNT{§}{{\FR 31:45 }{\FR{31:45
}}{\FQ{tali-kwakya
}}{\FT{ko gìr ɗenyi.}}}

\VS{46}Sǝ banggi aɓwana male, amǝɓala male, ama, <<Wu pwangi amuna-tali, wu ramgia.>> Pǝlǝa à ramgi atali, à eamsǝia amur rǝarǝia. Pǝlǝa Yakupu andǝ Laban dumnǝdo a ban atali mǝnana a eamsǝia amur rǝarǝia ka, sǝ à li girlina atārǝia.

\VS{47}Laban tunǝ banì ama, Jegar-Sahaduta, sǝ Yakupu ka tunǝi ama, Galiyet.\FTNT{*}{{\FR 31:47 }{\FR{31:47
}}{\FT{Jegar-Sahaduta ka kún Aramayik na, sǝ Galiyet ka kún Ibǝru na. Alullǝu mǝnia yia kǝm ngga ɓālǝi nda <<gwali mala atali nakún.>>}}}


\par }{\PP \VS{48}Pǝlǝa Laban ham ama, <<Mǝnia yì atali à rambia ka, à nǝ̀ duk gir nakún mala kùrcau ma'sǝm yalung.>> Nda gìr mǝnana tsǝa sǝ tunǝ banì ama, Galiyet ka.

\VS{49}Laban ɗǝm ngga bang ama, <<Yahweh ɓǝ̀ tsǝk mǝsǝi arǝ sǝm, mim sǝ we, ace mǝnana ɓǝ̀ sǝm bwal mǝnia yì kùrcau, anzǝm mǝnana sǝm gauni tarǝ sǝm ngga. Acemani ka tunǝ banì ɗǝm ama Mizǝpa.\FTNT{†}{{\FR 31:49 }{\FR{31:49
}}{\FQ{Mizǝpa
}}{\FT{ka ɓālǝi nda <<ban tsǝk mǝsǝu.>>}}}

\VS{50}Ɓǝ̀ a pakki amuna-mamǝna mem gìr mǝɓane, ko a al aɓea amamǝna amúrià sǝ ko ǝn sǝlǝce raka, ɗenyi ama Ɓakuli ka nda mǝ'nakún a nre sǝm sǝnǝ we.>>


\par }{\PP \VS{51}Laban nyare banggi Yakupu ama, <<Sǝn atali mǝnia à gwalikia ka pepè, sǝ sǝn nggea tali mǝnia ǝn kwakì a nrem sǝnǝ we ka pepè.

\VS{52}Mǝnia yì atali à gwalì ka à dumǝna gìr nakún, sǝ mǝnia yì tali kwaki ka dumǝna gìr nakún. À nǝ̀ came kǝla agir kasǝɓalǝu ama pà mǝ nǝ yàllî ban mala atali mǝnia à gwalì ka aban ká a nzali mô ace pakko mǝɓane ɗàng, sǝ we gbal ka a pa wunǝ yàllî mǝnia yi nzong, ban mala atali mǝnia à gwalì andǝ tali mǝnia kwakì ka aban ká a nzali mem ace pakkam mǝɓane ɗàng.

\VS{53}Ən nggǝ tunǝ Ɓakuli mala keò Ibǝrayim andǝ aɓakuli mala kèm Naho, yia aɓakuli mala tárrià ɓǝà pàk ɓashi a nre sǝm.>> Pǝlǝa Yakupu pàcau nǝ kángìr aɓa lullǝ Ɓakuli mǝnana tárrí Ishaku kǝ ɓanggi wi ka.

\VS{54}Yakupu pwan-myal girkusǝu pana gìr'nkila nǝi a kǝ banì, amur nkono mǝno, sǝ tunǝ aɓwana male ɓǝà yiu ɓǝà yi li girlina. Lang à lina girlina ka, à nong kano amur nkono bankwaria.


\par }{\PP \VS{55}Nǝ bu dǝmbari ɗiɗyal ka, Laban yi kùr amǝkè andǝ amuni amuna-mamǝna zǝp nǝ abui, tsǝkia wia bù sǝ tsǝiandà, pǝlǝa bwal njar nyare o a nzali male.




\par }\Chap{32}{\SH Yakupu gilǝ rǝì ace je andǝ Isǝwa
\par }
{\PP \VerseOne{1}Lang Yakupu bwalǝna njar aban lidǝmba nǝ gya male ka, amǝturonjar mala Ɓakuli yi kumi.

\VS{2}Lang sǝnia ka, bang ama, <<Ban mǝnia ka kàttì mala Ɓakuli na!>> Pǝlǝa tunǝ banì ama, Mahanayim.\FTNT{*}{{\FR 32:2 }{\FR{32:2
}}{\FQ{Mahanayim
}}{\FT{ngga nda <<akattì ɓari.>>}}}


\par }{\PP \VS{3}Yakupu tasǝ amǝ'na-túrbân, à aki wi dǝmba à wari aban mǝ'eambi Isǝwa, mǝnana ndanǝ do a buban Seyir, a nzali Edom ngga.

\VS{4}Kwarkiria ama, <<Mǝnia ka nda cau mǝnana wun nǝ̀ banggi ɓwamǝgule mem, Isǝwa ka: <Guro mò Yakupu kǝ bang ama, ǝn o a bǝri a ban Laban sǝ ǝn kya do atè bà pwari man yalung ngga.

\VS{5}Mǝ ndanǝ andá, andǝ adambǝritso, andǝ anzur, andǝ ambul-pǝndǝa, andǝ amǝ'túró-ɓala, amamǝna andǝ aburana. Ən nggǝ tasǝ cau mǝnia ka a bano ɓwamǝgule, ace alta ɓwamuru mala kum akban a bano.> >>


\par }{\PP \VS{6}Anzǝm mana amǝ'na-turbanì kya nana kún-turban mǝnana à túriá nǝi sǝ à nyarǝna aban Yakupu ka, à yi banggi wi ama, <<Sǝm wari aban mǝ'eambo, yi Isǝwa, sǝ bangga sǝm ama nda a njargula aban yiu a bano, atārǝia andǝ aburana male gbǝman-ine atè!>>


\par }{\PP \VS{7}Nǝ ɓangciu arǝì andǝ ɓālǝkasǝkya, Yakupu pǝlǝa gau aɓwana mǝnana atè ka arǝ abanì ɓari. Anggo gbal sǝ gau adomwan mala anzur, andǝ ambul-pǝndǝa, andǝ andá, andǝ mala akalakadambi.

\VS{8}Ɗenyicau male ka nda mǝnana ama, <<Ɓǝ̀ Isǝwa yiu nǝ munǝo arǝ banì mwashat mala aɓwana andǝ agirkusǝu male ka, ɓè banì man mwashat ka nǝ̀ gandǝ ɓangŋa nǝ̀ àwá.>>


\par }{\PP \VS{9}Pǝlǝa Yakupu pakhiwi ama, <<We Ɓakuli mala kèm Ibǝrayim, sǝ Ɓakuli mala tárrám Ishaku, We Mǝtalabangŋo, mǝnana a banggàm ama, <Nyare o a nzali mô, aban aɓwana mô, sǝ mǝ nǝ pakko mǝɓoarne> ka.\FTNT{†}{{\FR 32:9 }{\FR{32:9
}}{\FT{Ɓalli aɓa:
}}{\XT{Tite 31:3,13}}{\FT{.}}}

\VS{10}Ən kārǝa mǝ nǝ kum pěmǝɓoarne andǝ domǝsǝcau mǝnana a lǝmdǝam, yi mim guro mò ka ɗàng. Acemǝnana ɗiɗyal mana ǝn nying là, ǝn yi yàl a nkaring Nggeasala Jodan ngga, kǝ mǝgara nda gìr mǝnana mǝ ndanǝi a buam ngga. Sǝ adyan ngga, mǝ ndya nǝ agirkuma à lùmsǝ kàttì ɓari ka!

\VS{11}Ida, amsǝam a bu mǝ'eambam, Isǝwa, acemǝnana ɓangciu kǝ pakkam ama, ndo nǝ̀ yiu nǝ munǝo arǝàm, mim sǝnǝ anggea ka amuna andǝ amuna.

\VS{12}A bangŋǝna ama, <Nǝ mǝsǝcau, mǝ nǝ tsǝko bu, mǝ nǝ pakko mǝɓoarne, amǝkeo nǝ̀ làkkì pas kǝla mǝsǝsala mala nggeamùr, mǝnana à pà nǝ̀ gandǝ ɓallia raka.> >>\FTNT{‡}{{\FR 32:12 }{\FR{32:12
}}{\FT{Ɓalli gbal aɓa:
}}{\XT{Tite 22:17; 28:13-15}}{\FT{.}}}


\par }{\PP \VS{13}Yakupu nongŋo akǝ banì mǝno ka a dù mǝno. Pǝlǝa tàr aɓea girkusǝu ace paɓoro aban mǝ'eambi, Isǝwa ani:

\VS{14}Ambul-pǝndǝa amǝ'nggaule gbǝman-ɓari sǝ agbato lumi-ɓari, anzur amǝ'nggaule gbǝman-ɓari, andǝ agam lumi-ɓari,

\VS{15}akalakadambi amǝ'nggaule lumi-tàrú andǝ amunia, andǝ andá lumi-ine, andǝ ajamnda lum, andǝ amǝdambǝriso amǝ'nggaule lumi-ɓari, sǝ amǝdambǝriso ajamne lum.

\VS{16}Pǝlǝa gaki agirkusǝu mǝnia ka arǝ adomwan, sǝ pà koya domwan a bu amǝ'túró-ɓala male ɗàngɗáng. Banggia wia ama, <<Wu akàm dǝmba, wu um nǝ agirkusǝu, sǝ a ká ma'wun ngga, wu kǝa gbashi tarǝ wun ɗàng. Nreban ɓǝ̀ nong zak a nre domwan andǝ domwan mala agirkusǝu.>>


\par }{\PP \VS{17}Yakupu pǝlǝa kwarkir mǝtúró-ɓala mǝnana nda a dǝmba ka ama, <<Ɓǝ̀ a yi jena wunǝ mǝ'eambam Isǝwa, sǝ ɗio ama, <A nda mǝtúró-ɓala mala yana? Sǝ a nǝ ká ke? Sǝ yana nda mǝtala agirkusǝu mǝnia a ɓadǝmbo ka?>

\VS{18}Pǝlǝa awu nǝ pe wi eare ama, <Amala guro mò Yakupu na. Ɓoro na túrnaban nǝi aban ɓwamǝgule male, Isǝwa. Sǝ yì Yakupu ka nda kǝ yiu anzǝm sǝm ngga.> >>


\par }{\PP \VS{19}Nǝ kǝ kwarkiru mǝno ka Yakupu kwarkir ɓaria, andǝ tàruia, andǝ acili amǝ'túró-ɓala gbal mǝnana tsǝia à kǝ pǝ̀r adomwan ngga ama, <<Wun nǝ̀ banggi Isǝwa kǝ cau mǝ'mwashati ɓǝ̀ wu jena wunǝi ka,

\VS{20}sǝ wun nǝ̀ banggi wi ɗǝm ama, <Sǝni guro mò Yakupu ka ndya kǝ yiu anzǝm sǝm ngga.> >> Yakupu pàk ɗenyicau ama, <<Mǝ nǝ ɓariki mǝ nǝ pwasǝlǝ ɓabumi nǝ agir ɓoro mǝnana mǝ nǝ ak dǝmba mǝ nǝ tasǝi wi ka. Sǝ nǝnzǝ́mò, ɓǝ̀ ǝn yiu ǝn yi kumi ǝn sǝn ɓamǝsǝi ka, yakǝla nǝ̀ eam nǝ dotarǝu.>>


\par }{\PP \VS{21}Anggo sǝ aɓoro ak dǝmba aban ká a ɓadǝmbi, sǝ yì Yakupu nǝ ɓamúrì ka, ueo anzǝ́mò, nongŋo aɓa gumli a ban mǝno sulǝ kam ngga a dù mǝno.


\par }{\SH Yakupu warwara andǝ Ɓakuli
\par }
{\PP \VS{22}Nǝ bu du mǝno ka, Yakupu lo, twal amāmí mǝnana ɓari ka, andǝ amamǝna amǝ'túró-ɓala male mǝnana ɓari ka, andǝ amuna-burana male yia lum-nong-mwashat, pǝlǝa à sulǝo a Mùr Jabok a ban mǝnana lim raka sǝ à eauwe a ɓè nkaring.

\VS{23}Lang eamsǝnia à eauna a nkaring Mùr Jabok ka, pǝlǝa tasǝ acili agirkuma male kat à eauwe a nkaring ateà,

\VS{24}sǝ yì ka ueo anzǝ́mò, nǝmurǝì.

\par }{\PP Kara ɓe ɓwa yiu, à warwara andǝi bà kwaro mala ban.\FTNT{§}{{\FR 32:24 }{\FR{32:24
}}{\FT{Ɓalli gbal aɓa:
}}{\XT{Hos 12:3-4}}{\FT{.}}}

\VS{25}Lang ɓwe sǝni gandǝ mak Yakupu nǝ wara raka, pǝlǝa tùl mú nkpakota Yakupu, kara nkpako ɓuni songŋo.
 

\par }{\PP \VS{26}Ɓweni bang ama, <<Nyem, ɓǝ̀ ǝn o, acemǝnana ban malanǝ̀ kwaro!>> Sǝ Yakupu ka pǝlǝi wi ama, <<Pà mǝ nǝ ɗekio wu o ɗang, she ɓǝa tsǝ́ngŋǝ̀nàm bù ka.>>


\par }{\PP \VS{27}Pǝlǝa ɓweni ɗì ama, <<Lùllǝò ɗe a mana?>>

\par }{\PP Pǝlǝa pe wi eare ama, <<Yakupu.>>


\par }{\PP \VS{28}Ɓweni banggi wi ama, <<À pà nǝ̀ tunǝo ɗǝm ama Yakupu ɗàng; twal adyan ngga à nǝ̀ nggǝ tunǝo ama, Isǝrayila,\FTNT{*}{{\FR 32:28 }{\FR{32:28
}}{\FQ{Isǝrayila
}}{\FT{nǝ kún Ibǝru ka à oè kǝla ama <<warwara andǝ Ɓakuli.>>}}} acemǝnana a warwara wunǝ Ɓakuli andǝ aɓwapǝndǝa, sǝ rǝcandǝa mò amsǝ ɗang.>>
\FTNT{†}{{\FR 32:28 }{\FR{32:28
}}{\FT{Ɓalli gbal aɓa:
}}{\XT{Tite 35:10; 2Amur 17:34}}{\FT{.}}}


\par }{\PP \VS{29}Yakupu na ama, <<banggàm lùllǝò pé.>>

\par }{\PP Pǝlǝa ɓwenî ɗì ama, <<Ace mana sǝ a kǝ earce súrǝ̀ lullǝam?>> Pǝlǝa tsǝki Yakupu bù abanì.


\par }{\PP \VS{30}Yakupu bang ama, <<Ən sǝna Ɓakuli a ɓamǝsǝi, kat andǝa mani ka, yilǝmem kum àwá.>> Pǝlǝa Yakupu tsǝki banì lullǝu ama, Penǝyel.\FTNT{‡}{{\FR 32:30 }{\FR{32:30
}}{\FQ{Penǝyel}}{\FT{ka nda <<ɓamǝsǝ Ɓakuli.>>}}}


\par }{\PP \VS{31}Pwari na aban eauwe, yi mana Yakupu nǝ nggǝ nying Penǝyel aban o ka. Kǝ zanggǝɗi aban gya, ace npenye mǝnana kúmô a nkpakote ka.

\VS{32}Nda gìr mǝnana tsǝa bà yalung amǝ Isǝrayila kǝ li mazo nkpakota koya nyama raka, ace gìr mǝnana kum Yakupu, à tùllì amur mazo nkpakote ka.




\par }\Chap{33}{\SH Yakupu andǝ Isǝwa gilǝki nrea
\par }
{\PP \VerseOne{1}Yakupu loasǝ mǝsǝi sǝn Isǝwa aban yiu, yì andǝ aburana male gbǝman-ine. Pǝlǝa gakkia amuna a nre ka Liya, andǝ Rahila, andǝ amamǝna ɓari amǝ'túró-ɓala male.

\VS{2}Tsǝk amamǝna amǝ'túró-ɓala andǝ amunia a dǝmba, sǝ Liya andǝ amuni kpatea, sǝ Rahila andǝ muni Yisǝfu masǝlǝia wia a nzǝ́mò.

\VS{3}Sǝ yì Yakupu nǝ nggearǝì ka akia wia dǝmba aban ká. Lang gbàshìnà ban mǝ'eambi ka, kara ɓunbî wi kusǝ tongno-nong-ɓari a ɓadǝmbi.


\par }{\PP \VS{4}Sǝ Isǝwa ka ɓangŋa aban yiu abani, soak abui a myali, kùrì zǝp. Yià kǝm ngga, à túr kunia aban ɓua.

\VS{5}Lang Isǝwa loasǝ mǝsǝi sǝn amamǝna andǝ amuna ka, pǝlǝa ɗì Yakupu ama, <<A yana mǝnia wu nda wunǝia ka?>>

\par }{\PP Yakupu pǝlǝa pe wi eare ama, <<Amuna na mǝnana Ɓakuli ɓwamur guro mò pe wi ka.>>\FTNT{*}{{\FR 33:5 }{\FR{33:5
}}{\FT{Ɓalli gbal aɓa:
}}{\XT{Tite 48:9; Ang 127:3; Isha 8:18}}{\FT{.}}}


\par }{\PP \VS{6}Pǝlǝa amamǝna amǝ'túró-ɓala andǝ amunia yiu à yi ɓun a ɓadǝmbi.

\VS{7}Anggo sǝ Liya andǝ amuni kpatea, à yiu à yi ɓun a nzali a ɓadǝmbi. A masǝlǝate ka, Yisǝfu, sǝ Rahila, yia gbal ka, à yiu à yi ɓun a nzali a ɓadǝm Isǝwa.


\par }{\PP \VS{8}Isǝwa ɗì Yakupu ama, <<Man nda ɓalǝ amǝnia yia girkusǝu andǝ adomwan ǝn je sǝnǝia aban yiu ka?>>

\par }{\PP Yakupu pe wi eare ama, <<Aɓoro na ǝn yinǝo wia ka, ace kum ɓwamuru andǝ akban a bano, we ɓwamǝgule mem.>>


\par }{\PP \VS{9}Sǝ Isǝwa ne wi ama, <<Mǝ'eambam, mǝ ndanǝ agir kpǝm mǝnana à kàrǝ́nǎm ngga. Bwal agir mǝnana amô na ka.>>


\par }{\PP \VS{10}Yakupu ɓinǝi wi ama, <<Awo, ɓǝ̀ ǝn kumǝna earmúrú a bano ka, ida ak mǝnia yi ɓoro ka a buam. Acemǝnana, sǝna mǝno ado ǝn sǝn ɓamǝsǝo sǝ a angŋǝnam ngga, nda kǝla ǝn sǝna ɓamǝsǝ Ɓakuli.

\VS{11}Ən nggǝ zǝmbo, ak ɓoro mǝnia ǝn yinǝo nǝi ka, acemǝnana Ɓakuli ka lǝ́mdǝ́nàm pěmǝɓoarne male kǝ̀rkǝ́r sǝ pànâm koman mǝnana kat ɓoaro ɓǝ̀n pang nǝi ka.>> Sǝ acemǝnana Yakupu camarǝ pità Isǝwa ka, a masǝlǝate ka, Isǝwa eare ak aɓoronì.


\par }{\PP \VS{12}Pǝlǝa Isǝwa bang ama, <<Ado ka wu fa, ɓǝ̀ sǝm twal gya ɓǝ̀ sǝm o. Mǝ nǝ dupa wun a dǝmba.>>


\par }{\PP \VS{13}Sǝ Yakupu eari wi ama, <<Ɓwamǝgule mem, a sǝlǝna ama, aɓea amuna atà sǝm ngga à ɓiki keke, sǝ adomwan mala ambul andǝ andá gbal ka à ndanǝ amunia ateà mǝnana à nda kúnkiura ka. Dumǝna púp mǝ nǝ ɗenyi nǝia. Ɓǝ̀n pǝrtea akaurǝa, ko ɓǝ̀ mala nongŋo mwashat na ka, à nǝ̀ wuki kat.

\VS{14}Nggǝ zǝmbo, ɓǝ̀ nǝ̀ ɓoar ka, ɓwamǝgule mem, ak dǝmba o. Sǝm nǝ̀ nggǝ kpato ɓukɓuk aban yiu, nǝ gya mǝnana pà nǝ̀ kwanbi agirkusǝu andǝ amuna raka. Mǝ nǝ nggá kúmǒ a Seyir.>>


\par }{\PP \VS{15}Isǝwa pǝlǝa eare ama, <<Ida, ɗeki lâ ɓǝ̀n nying aɓea burana mem atà wun.>>

\par }{\PP Yakupu pǝlǝi wi ama, <<Awo, sheɓǝ̀ a pángŋǝ̀nà anggo ka ɗàng. Mim ngga earmúrú a bano na ǝn earkiyice mǝ kum ngga, ɓwamǝgule mem!>>


\par }{\PP \VS{16}Pǝlǝa Isǝwa nyare a kusǝì a kǝ pwari mǝno aban o a Seyir.

\VS{17}Sǝ Yakupu ka, o a Sukkot. Akano ka kya pakki ɓamúrì bando, sǝ tǝmgi atara ace agirkusǝu male. Nda gìr mǝnana tsǝa sǝ à tunǝ banì ama, Sukkot\FTNT{†}{{\FR 33:17 }{\FR{33:17
}}{\FQ{Sukkot
}}{\FT{ka ɓālǝi nda <<Atara.>>}}} ka.


\par }{\PP \VS{18}Anzǝm mana Yakupu nyìngŋǝ̀nà Padan Aram\FTNT{‡}{{\FR 33:18 }{\FR{33:18
}}{\FQ{Padan Aram
}}{\FT{nda Njar-nza mala nzali Suriya.}}} ngga, yiu jam a nggea-là Shekem, a nzali Kan'ana. Akano sǝ tsǝk kàttì nǝ agumli male, duk kam a nzǝm la.

\VS{19}Pǝlǝa Yakupu kúr nzali mǝno tsǝk agumli male kàm ngga; kúrí a bù amuna-burana mala Hamo, tár Shekem, a kún mǝsǝ bolo-azǝrfa\FTNT{§}{{\FR 33:19 }{\FR{33:19
}}{\FQ{mǝsǝ bolo-azǝrfa
}}{\FT{ka à kǝ kárǝ́ dǝmbǝrya male sǝ à nǝ̀ pa ace kúr gìr.}}} gbǝman-mwashat.

\VS{20}A kǝ ban mǝno, Yakupu ɓak gyangŋan, pǝlǝa tunǝi ama, El Elohe Isǝrayila.\FTNT{*}{{\FR 33:20 }{\FR{33:20
}}{\FQ{El Elohe Isǝrayila
}}{\FT{ka ɓālǝi nda <<Ɓakuli, Ɓakuli mala Isǝrayila.>> Ko <<Ɓakuli mala Isǝrayila ka Mǝgulo na.>>}}}




\par }\Chap{34}{\SH Mbweban a kúnì pě mǝɓane mǝnana Shekem pak ka
\par }
{\PP \VerseOne{1}A ɓè pwari ka, Dina muna-ɓwama mala Liya, mǝnana à ɓǝl andǝ Yakupu ka, lo wari ama nǝ̀ nggá sǝn aɓi ansarina mǝnana à do a bu-nzali mana à ndakam nǝ do ka.\FTNT{*}{{\FR 34:1 }{\FR{34:1
}}{\FT{Ɓalli aɓa:
}}{\XT{Tite 30:21.}}}

\VS{2}Lang Shekem, muna-ɓwabura mala Hamo ɓwa Hivi, mǝnana nda murǝm mala mǝno yì bu-nzali, nǝ sǝn Dina ka, kara bwali nǝ rǝcandǝa pàngŋǝ̀nà ɓwama nǝi, kìɗikì.

\VS{3}Sǝ yì Shekem ngga, cè ɓwama Dina, muna mala Yakupu ɓoari wi, pǝlǝa ɓariki nǝ̀ tsǝa ɓǝ̀ ɓwama earì; ne wi cau ɓukɓuk nǝ kún lǝmdǝ earban, ɓǝ nuni arǝì.

\VS{4}Pǝlǝa Shekem ne tarrí Hamo, ama, <<Ən nggǝ earce nǝma wu alàm muna-ɓwama man ɓǝ̀ duk māmám.>>


\par }{\PP \VS{5}Yakupu yi ok ama Shekem kìɗìkìna muna-ɓwama male Dina, sǝ acemǝnana amuni amuna-burana à nda a ɓabondo aban yál agir ka, na kǝ cau ɗàng. Kúndǝô she ɓǝà nyàrnà ka.


\par }{\PP \VS{6}Hamo, tár Shekem, puro wari aban Yakupu nǝ̀ nggá bangcau nǝi amur cenî.

\VS{7}Anggo ka, amuna-burana mala Yakupu nyàrǝ́nì ɓabondo. Lang à ongŋǝna ama à kìdìki mǝ'eambia muna-ɓwama ka, gìrnî kwanrǝia, sǝ à pàk bumlulla kǝ̀rkǝ́r nǝ man yì gìr Shekem pè, mǝnana ɓoaro ɓǝà pè raka; nggea gìr pà kǝsǝkya arǝ aɓwana mala Isǝrayila na, mǝnana kìɗìki mǝ'eambia muna-ɓwama mala Yakupu ka.


\par }{\PP \VS{8}Sǝ Hamo ka bang cau nǝ Yakupu andǝ amuna-burana male. Banggia wia ama, <<Muna-ɓwabura mem Shekem, nǝ mǝsǝcau ka, kǝ earce muna-ɓwama ma'wun, sǝ ɓabumi kat umǝna arǝì. Ɓǝ̀ wun nǝ̀ earka, ida, wu pè wi ɓǝ̀ ali.

\VS{9}Ɓǝ̀ sǝm eare alban ɓǝ pà a nre rǝarǝ sǝm. Wu pà sǝm amuna-mamǝna ma'wun, sǝ sǝm nǝ̀ pà wun amuna-mamǝna ma'sǝm.

\VS{10}Wun nǝ̀ gandǝ do akani aɓalǝ sǝm a nzali ma'sǝm. Wu do sǝ wu gya a koya ban wu earce ka, wu pàk nggaliki atà sǝm, wu kúrki anzali sǝ wu ɓakki aɓala ɓǝà duk agirkuma ma'wun.>>


\par }{\PP \VS{11}Pǝlǝa Shekem nacau nǝ tár Dina andǝ amǝ'eam Dina ama, <<Ən nggǝ zǝmba wun, wu lǝmdǝàm earmúrú, wu earâm ɓǝ̀n al Dina. Mǝ nǝ pa wun gìr mǝnana kat wu ɗìce ka.

\VS{12}Ko ɓǝ̀ mana nda gǝna mǝnana wun nǝ̀ kasǝa, andǝ agir mana mǝ nǝ mbwe amur ɓwama ka, mǝ nǝ yia mbwe nǝ banɓoarnado, ɓǝ̀ wun nǝ̀ pam muna-ɓwama man ɓǝ̀ duk māmám ngga.>>


\par }{\PP \VS{13}Amuna-burana mala Yakupu pa kǝla à earǝna. À nyesǝî Shekem andǝ tárrí Hamo cau nǝ kún ɓosǝkiban, acemǝnana kìɗìkìna mǝ'eambia, yi Dina.

\VS{14}À banggia wia ama, <<Pà sǝm nǝ̀ eare ɓǝ̀ sǝm al wun ɗàng, acemǝnana wun ngga, à kasǝa wun ɓata wun ɗàng; gìr kǝsǝkya na aban sǝm, ɓǝ̀ mǝ'eam sǝm muna-ɓwama al ɓwa mǝnana à kasǝî wi ɓate raka!

\VS{15}Gìr mwashat nda mǝnana nǝ̀ tsǝa sǝ sǝm nǝ̀ eara wun ngga: ɓǝ̀ wun mǝnana kat wu nda ka aburana, à nǝ̀ kasǝa wun ɓata wun, kǝla mana sǝm ngga à kasǝa sǝm ɓata sǝm ngga.\FTNT{†}{{\FR 34:15 }{\FR{34:15
}}{\FT{Ɓalli aɓa:
}}{\XT{Tite 17:23-27}}{\FT{.}}}

\VS{16}Anggo sǝ sǝm nǝ̀ pà wun amuna-mamǝna ma'sǝm, sǝ wun gbal ka, wun nǝ̀ pà sǝm amuna-mamǝna ma'wun. Sǝm nǝ̀ do atà wun, sǝ sǝm sǝnǝa wun ngga, sǝm nǝ̀ duk aɓwana amǝ'mwashati.

\VS{17}Sǝ ɓǝ̀ pà wun nǝ̀ eare anggo, à nǝ̀ kasǝa wun ɓata wun raka, sǝm nǝ̀ twal mǝ'eam sǝm, sǝm nǝ̀ bwal njargula, sǝm nǝ̀ o.>>


\par }{\PP \VS{18}Acau mǝnia ka à ɓoarì Hamo andǝ muna-ɓwabura male Shekem.

\VS{19}Sǝ yì lagga Shekem ngga, kìɗìki pwari arǝ pak gìr mǝnana à earce ama ɓǝ̀ pàk ka ɗàng, acemǝnana kǝ earce Dina muna-ɓwama mala Yakupu nǝ rǝɓǝla, sǝ ɗǝm ngga yì nda ɓwa mǝnana à kǝ pe wi gulo kútì acili aɓwana kat a ɓala mala tárrí ka.


\par }{\PP \VS{20}Pǝlǝa Shekem andǝ tárrí Hamo lo à wari aban kpapi-kùrcau mala là a kún nggea-là. À kya bang cau nǝ aɓwana-mǝgule mala là malea ama:

\VS{21}<<Aɓwana mǝnia ka, amǝ do ɓa-rǝpwala nǝ aɓwana na; ɓǝ̀ sǝm earia wia ɓǝà duk kani aɓalǝ sǝm, ɓǝà gya koya ban à earce ká a nzali ma'sǝm ngga. Nzali ka gul kpǝm nǝ̀ karǝ sǝm sǝnǝia. Sǝm nǝ̀ al amuna-mamǝna malea, sǝ yia gbal ka, à nǝ̀ al ama'sǝm yì amuna-mamǝna.

\VS{22}Gìr mwashat mǝnana à bang ama sǝm nǝ̀ pa sǝ à nǝ̀ eare à nǝ̀ do aɓalǝ sǝm, sǝ sǝm nǝ̀ duk aɓwana mwashat sǝnǝia ka, nda mana ama koya ɓwabura atà sǝm ngga, ɓǝà kasǝî wi ɓate, kǝla mana yia gbal ka à kasǝ ɓatea ka.

\VS{23}Ɓǝ̀ sǝm pa anggo ka, adomwan mala andá malea, andǝ agirkuma malea, andǝ agirkusǝu malea kat nǝ̀ duk ama'sǝm. Acemani ka, ɓǝ̀ sǝm eare ɓǝ̀ sǝm pàk gìr mǝnana à earkiyice nǝ sǝm ɓǝ̀ sǝm pàk ka, sǝ yia ka à nǝ̀ eare à nǝ̀ do aɓalǝ sǝm.>>


\par }{\PP \VS{24}Aɓwana mǝnana kat à puro sǝ à wari a kún nggea-là ka, à earnǝ cau mala Hamo andǝ mala muni Shekem. Koya ɓwabura andǝ muna-ɓwabura mǝnana à nda kǝ là mǝno ka, à kasǝî wi ɓate.


\par }{\PP \VS{25}Nongŋo tàrú anzǝm mǝno, lang penye mala kasǝ-ɓatau nggeangsǝkina, sǝ à nda ɓá kwanban più ka, ɓari atà amuna-burana mala Yakupu, yì Shimiyon andǝ Lawi, amǝ'eam Dina, twal anggea-byau malea, sǝ à wario à kya kúti aɓa nggea-là hamama. Pǝlǝa à wal-lú koya ɓwabura a mǝno yì nggea-là ka.

\VS{26}À wal-lú Hamo andǝ muni Shekem gbal nǝ anggea-byau malea, sǝ à pusǝ mǝ'kyauwea, Dina a ɓala mala Shekem, sǝ à puro à o a là-gumli malea.

\VS{27}Anzǝm mǝno ka, acili amuna-burana mala Yakupu yi tusǝo. Lang à yi sǝn alú aburana mǝnana à walia ka, kara à kutio à pwan kume mala là mǝno ka, atàcau mala mǝ'kyauwea muna-ɓwama mǝnana à kìɗikì ka.

\VS{28}À pwan ambul, andǝ andá, andǝ adambǝritso malea, mǝnana à kumia aɓa nggea-là, andǝ amǝnana a nzǝm la andǝ ɓabondo ka.

\VS{29}À pwan gǝna mala aɓwana mala là mǝno kat, andǝ agir mǝnana kat arǝ aɓala malea ka. À bwalki amamǝna malea kat andǝ amuna à umnǝia.


\par }{\PP \VS{30}Nǝnzǝ́mò ka Yakupu ne Shimiyon andǝ Lawi ama, <<Wu kùmǝ́nàm cau! Wu tsǝ̀ngŋǝ̀nám aɓwana mala nzali mǝnia nǝ̀ ɓinǝcem, yià amǝ'Kan'ana andǝ amǝ'Periz. Mǝ nda bǝti, ǝn làkkì ɗàng; ɓǝà ram rǝia sǝ à yiu nǝ munǝo arǝàm ngga, à nǝ̀ yia twaltam, mim sǝnǝ amǝ'ɓala mem kat!>>\FTNT{‡}{{\FR 34:30 }{\FR{34:30
}}{\FT{Ɓalli aɓa:
}}{\XT{Tite 46:26-27; 1Kpa 16:19; Ang 105:12}}{\FT{.}}}


\par }{\PP \VS{31}Sǝ yia ka à pà eare ama, <<Lang ɗe sǝ à nǝ̀ pang nǝ mǝ'eam sǝm muna-ɓwama kǝla mā-gyatarǝu?>>




\par }\Chap{35}{\SH Yakupu andǝ amǝɓala male nyare a Betel
\par }
{\PP \VerseOne{1}Ɓakuli banggi Yakupu ama, <<Lo, o a Betel sǝ wu do abanì. Ɓak gyangŋan abanì acem, mim Ɓakuli mǝnana ǝn lǝmdǝ rǝàm a bano mana a ndaban ɓangŋa ace upi ban mǝ'eambo Isǝwa ka.>>\FTNT{*}{{\FR 35:1 }{\FR{35:1
}}{\FT{Ɓalli aɓa:
}}{\XT{Tite 28:19}}{\FT{.}}}


\par }{\PP \VS{2}Pǝlǝa Yakupu banggi amǝ'ɓala male andǝ aɓwana mana kat à nda atè ka ama, <<Wu pusǝki aɓǝ̀nzál mala peri aban abǝri aɓakuli mǝnana à nda bu wun ngga, wu lak rǝ'wun, sǝ wu nggaɗi agir-nggūrǝu ma'wun.\FTNT{†}{{\FR 35:2 }{\FR{35:2
}}{\FT{Ɓalli gbal aɓa:
}}{\XT{Tite 31:19; Jes 24:23; 1Sam 7:3}}{\FT{.}}}

\VS{3}Ɓǝ̀ sǝm lo sǝm nǝ̀ umì a Betel. Akano ka mǝ nǝ nggá ɓakkî Ɓakuli gyangŋan, yì Ɓakuli mana ok hiwi mem a pwari tanni mem, sǝ nda atàm a koya ban ǝn wari kam ngga.>>\FTNT{‡}{{\FR 35:3 }{\FR{35:3
}}{\FT{Ɓalli aɓa:
}}{\XT{Tite 28:10-22}}{\FT{.}}}


\par }{\PP \VS{4}Nda à pè Yakupu abǝri ɓakuli mǝnana a buia ka kat, andǝ agirkiru mana a kiria ka. Yakupu lúmsǝiǎ a tǝrta nggun mǝgule mǝnana a Shekem ngga.

\VS{5}Lang à puro à nǝ̀ o ka, nggea ǝn'ò mǝnana pùr nǝban Ɓakuli ka sulǝo amur alá mǝnana à nda a ban mǝno ka. Acemani ka kǝɓwa lo ama nǝ̀ pǝ̀rta amuna mala Yakupu ama nǝ̀ pàkkia wia kǝgìr ɗàng.\FTNT{§}{{\FR 35:5 }{\FR{35:5
}}{\FT{Ɓalli gbal aɓa:
}}{\XT{Pur 23:27}}{\FT{.}}}


\par }{\PP \VS{6}Nda sǝ Yakupu andǝ aɓwana mana atè ka à yi bik Luz (mǝnana à tunǝi gbal ama Betel ka) a nzali Kan'ana.

\VS{7}Yakupu ɓak gyangŋan kano sǝ tunǝ lullǝ banì ama El Betel,\FTNT{*}{{\FR 35:7 }{\FR{35:7
}}{\FQ{El Betel
}}{\FT{ka ɓālǝi nda <<Ɓakuli mala Betel.>>}}} acemǝnana Ɓakuli lǝmdǝ rǝì a baní a ban mǝno lang nda rǝ ɓangŋa nǝ̀ upi ban mǝ'eambi Isǝwa ka.


\par }{\PP \VS{8}Bǝti anzǝm mǝnia ka, Debora,\FTNT{†}{{\FR 35:8 }{\FR{35:8
}}{\FQ{Debora
}}{\FT{ka a bang cau male a:
}}{\XT{Tite 24:59}}{\FT{.}}} yì ɓwagula mǝnana ɗiɗyal nda iulǝ Rabeka mālá Ishaku a muna ka, paklú. À tsǝk-luí a tà nggun mǝgule aɓa ɓangŋaban mǝnana a Betel ka. Sǝ à tsǝkî nggunî lullǝu ama, <<Nggea-nggun sukkimǝrǝm.\FTNT{‡}{{\FR 35:8 }{\FR{35:8
}}{\FQ{Nggea-nggun sukkimǝrǝm
}}{\FT{ko Allon Bacuth nǝ kún Ibǝru.}}}>>


\par }{\PP \VS{9}Nyare mǝno Yakupu nyàrî Padan Aram ngga, Ɓakuli lǝmdǝ rǝì a baní ɗǝm a Betel. Ɓakuli tsǝki wi bù

\VS{10}banggi wi ama, <<Lùllǝò nda Yakupu, sǝama à pà nǝ̀ nggǝ tunǝo ɗǝm ama Yakupu ɗàng. Twal ado aban ká dǝmba ka, lùllǝò nda Isǝrayila.>> Anggo sǝ Ɓakuli nggaɗi wi lullǝu ama Isǝrayila.\FTNT{§}{{\FR 35:10 }{\FR{35:10
}}{\FT{Ɓalli gbal aɓa:
}}{\XT{Tite 32:28}}{\FT{.}}}


\par }{\PP \VS{11}Pǝlǝa Ɓakuli banggi wi ama, <<Mǝ nda Ɓakuli Mana Karban Kat nǝ Gulo\FTNT{*}{{\FR 35:11 }{\FR{35:11
}}{\FQ{Ɓakuli Mana Karban Kat nǝ Gulo
}}{\FT{nda El-Shaddai nǝ kún Ibǝru.}}} ka. Ɓǝl amuna sǝ wu hatǝki! Tau mò nǝ̀ duk nzali mǝgule sǝ nǝ̀ ɓǝl anzali pas. Aɓalǝ amǝ'keò ka amurǝma nǝ̀ puro!\FTNT{†}{{\FR 35:11 }{\FR{35:11
}}{\FT{Ɓalli gbal aɓa:
}}{\XT{Tite 17:6,16; 36:31.}}}

\VS{12}Nzali mǝnana ǝn pê Ibǝrayim andǝ Ishaku ka mǝ nǝ po wì, sǝ mǝ nǝ pè amunio andǝ amǝ'keo mǝnana à nǝ̀ ɓǝlia anzǝmo ka.>>\FTNT{‡}{{\FR 35:12 }{\FR{35:12
}}{\FT{Ɓalli aɓa:
}}{\XT{Tite 12:7; 13:15; 26:3-4; 28:13; Pur 32:13}}{\FT{.}}}

\VS{13}Pǝlǝa Ɓakuli upi ban mǝno nacau nǝ Yakupu kàm ngga.


\par }{\PP \VS{14}A ban mǝno Ɓakuli nacau nǝi ka, Yakupu twal nggea tali sǝ kwaki, ɓǝ̀ cam nǝ came. Pǝlǝa solǝ mùr-ɓǝlanggun anap amurí kǝla paɓoro aban Ɓakuli; ɗǝm ngga ɗārǝi nǝ mùrú olif ɓǝ̀ tàrì, ban-peri aban Ɓakuli na.\FTNT{§}{{\FR 35:14 }{\FR{35:14
}}{\FT{Ɓalli aɓa:
}}{\XT{Tite 28:18-19; 31:45}}{\FT{.}}}

\VS{15}Yakupu pǝlǝa tsǝki banì mǝnia Ɓakuli na cau nǝi kàm ngga lullǝu ama Betel.\FTNT{*}{{\FR 35:15 }{\FR{35:15
}}{\FQ{Betel
}}{\FT{ka ɓālǝi nda <<Ɓala mala Ɓakuli.>>}}}


\par }{\SH Lú mala Rahila
\par }
{\PP \VS{16}Yakupu andǝ amǝ'ɓala male tùro à nying Betel, sǝ lang à nda njar à malanǝ̀ bik Efǝrat ka, Rahila twal gbáshí, sǝ nda aɓa kwanban mala gbáshí.

\VS{17}Lang tanni kwanban mala gbáshí male yi ɓikina ka, ɓwama mǝ'bwal gbáshí ne wi ama, <<Cè ɓangciu pàkkô ɗàng, Rahila; a ɓǝ́lǝnà muna-ɓwabura.>>

\VS{18}Sǝ aɓa mǝno anggo ka yilǝmi na rǝ purì rǝì, sǝ lang nǝ̀ tusǝ masǝlǝata lin'ueo male ka, tsǝkî muna lullǝu ama, Ben-oni.\FTNT{†}{{\FR 35:18 }{\FR{35:18
}}{\FQ{Ben-oni
}}{\FT{ka ɓālǝi nda <<muna bumkiɗya mem.>>}}} Sǝ tár muna ka tunǝi ama, Benjami.\FTNT{‡}{{\FR 35:18 }{\FR{35:18
}}{\FQ{Benjami
}}{\FT{ka ɓālǝi nda <<muna bu-mǝlì mem.>>
}}}


\par }{\PP \VS{19}Lang Rahila wù ka à tsǝk-luí a nkanggari njargula ká Efǝrat, là mǝnana yalung à súrǝì ama Betalami ka.\FTNT{§}{{\FR 35:19 }{\FR{35:19
}}{\FT{Ɓalli gbal aɓa:
}}{\XT{Mik 5:2; Mat 2:18}}{\FT{.}}}

\VS{20}Yakupu loasǝ nggea-tali tàmsǝì abanì, sǝ nda lǝmdǝ ban ɓembe mala Rahila ka bà yalung.


\par }{\PP \VS{21}Pǝlǝa Isǝrayila andǝ amǝ'ɓala male lidǝmba nǝ gya à o à kya tsǝk là-gumli malea a ɓè buì mala ɓè ban à tunǝi ama, Migdal-Eda.\FTNT{*}{{\FR 35:21 }{\FR{35:21
}}{\FQ{Migdal-Eda
}}{\FT{ka ɓālǝi nda <<Ban mǝ'dāhre ace sǝn múr adomwan.>>
}}}


\par }{\SH Amuna-burana mala Yakupu
\par }
{\R (1 Acau Kpa 2:1-2)

\par }{\PP \VS{22}Lang Isǝrayila na ban do a nzali mǝno ka, Ruben pàk-ɓwama nǝ Bilha, mwashat atà mā-guro mala tárrí. Isǝrayila ok cè.\FTNT{†}{{\FR 35:22 }{\FR{35:22
}}{\FT{Ɓalli gbal aɓa:
}}{\XT{Tite 49:3-4}}{\FT{.}}}

\par }{\PP \FTNT{‡}{{\FR 35:22 }{\FR{35:22
}}{\FT{Ɓalli gbal aɓa:
}}{\XT{1Kpa 2:1-2}}{\FT{.}}}Amuna-burana mala Yakupu ka à nda lum-nong-ɓari:


\par }{\LI \VS{23}Amuna-burana nǝ bu Liya ka à nda ka Ruben (muna-dǝmba mala Yakupu), andǝ Shimiyon, andǝ Lawi, andǝ Yahuda, andǝ Isaka, sǝ Zebulu.


\par }{\LI \VS{24}Amuna-burana nǝ bu Rahila ka à nda ka Yisǝfu andǝ Benjami.


\par }{\LI \VS{25}Amuna-burana nǝ bu Bilha, mǝtúró-ɓala mala Rahila ka, à nda ka Dan andǝ Naftali.


\par }{\LI \VS{26}Amuna-burana nǝ bu Zilpa, mǝtúró-ɓala mala Liya ka, à nda ka Gad andǝ Asha.

\par }{\MM Amǝno ka à nda ka amuna-burana mǝnana à ɓǝlî Yakupu a Padan Aram ngga.


\par }{\SH Lú mala Ishaku
\par }
{\PP \VS{27}Nda Yakupu nyare a là aban tárrí Ishaku a Mamǝre, a Kiriyat-Arba mǝnana à súrǝì yalung ama Hebǝron, yì ban mǝnana Ibǝrayim andǝ Ishaku duk kam kǝla abǝri ka.\FTNT{§}{{\FR 35:27 }{\FR{35:27
}}{\FT{Ɓalli gbal aɓa:
}}{\XT{Tite 13:18; 18:1; 23:19}}{\FT{.}}}

\VS{28}Ishaku pàk apǝlǝa gbǝman mwashat nǝ lumi-tongno-nong-tàrú [180] a ɓanza

\VS{29}sǝ yi wú, lú mala kaɓa-ɓwa, sǝ à tsǝkbani atà akê. Amuna-burana male, Isǝwa andǝ Yakupu, na à tsǝì ka.




\par }\Chap{36}{\SH Tau mala Isǝwa
\par }
{\PP \VerseOne{1}Mǝnia ka nda tsadya mala amuna andǝ amǝ'kau a tàu mala Isǝwa (yì Edom) kǝla mǝnana à gilǝì ka.


\par }{\PI \VS{2}Amālá Isǝwa ka alia atà amamǝna mala amǝ'Kan'ana. À nda ka: Ada ɓoarnsarile Elon ɓwa Hitti, andǝ Oholibama mǝnana Anah ɓǝl andǝ māmí mǝ'kà Zibiyon ɓwa Hivi,

\VS{3}sǝ Basǝmat muna-ɓwama mala Ishmayel sǝ ɗǝm ngga nda mǝ'kyauwa Nebayot ka.


\par }{\PI \VS{4}Ada ɓǝlî Isǝwa muna-ɓwabura à tunǝi ama Elifas. Basemat ɓǝl muna-ɓwabura à tunǝi ama Rewel,

\VS{5}sǝ Oholibama ɓǝl a Jewus, andǝ Jalam andǝ Kora. À ɓǝlî Isǝwa amǝnia yi amuna kat ka aɓa nzali Kan'ana.


\par }{\PI \VS{6}Isǝwa pwan amāmí andǝ amuni amuna-burana andǝ amuna-mamǝna andǝ acili aɓwana mǝnana a ɓala male ka kat, sǝ pwan adomwan mala andá andǝ acili agirkusǝu male, andǝ agirkuma mǝnana kat kúmô aɓa nzali Kan'ana ka, sǝ tùro o a ɓè nzali kuko nǝban mǝ'eambi Yakupu.

\VS{7}Agirkusǝu malea làkkì kǝ̀rkǝ́r mǝnana à pà nǝ̀ gandǝ do atārǝia a ban mǝmwashati raka; nzali mǝnana à ndakam nǝ do ka karǝia yia kǝm ɗàng ace ɓiki làkkì mala andá malea.

\VS{8}Nda Isǝwa (mana à tùnǝì gbal ama Edom ngga) wario kya dukla a Seyir, nzali múr ankono ka.\FTNT{*}{{\FR 36:8 }{\FR{36:8
}}{\FT{Ɓalli gbal aɓa:
}}{\XT{Tite 27:39-40}}{\FT{.}}}


\par }{\PP \VS{9}Mǝnia ka nda tsaɗya mala aɓwapǝndǝa mǝnana à puro a nggurkwar mala Isǝwa, yì tár amǝ'Edom, mǝnana à do a Seyir, nzali múr ankono ka.


\par }{\LI \VS{10}Alullǝ amuna-burana mala Isǝwa ka à nda ka:

\par }{\LIB Elifas, muna mala Ada mālá Isǝwa, andǝ Rewel, muna mala Basemat ɓè mālá Isǝwa.


\par }{\LI \VS{11}Amuna-burana mala Elifas ka à nda ka:

\par }{\LIB Teman, andǝ Omar, andǝ Zefo, andǝ Gatam andǝ Kenas.


\par }{\LIB \VS{12}Elifas, muna-ɓwabura mala Isǝwa ɗǝm ngga twal ɓè ɓwama lùllǝì ama Timna, mǝnana ɓǝli wi ɓè muna-ɓwabura, yì Amalek. Amǝno ka, à nda ka amǝ'kà Isǝwa nǝ bu māmí Ada.


\par }{\LI \VS{13}Amuna-burana mala Rewel ka à nda ka:

\par }{\LIB Nahat, andǝ Zera, andǝ Shama andǝ Miza. À nda ka amǝ'kà Isǝwa nǝ bu māmí Basemat.


\par }{\PP \VS{14}Mālá Isǝwa yì Oholibama, mǝnana muna-ɓwama mala Anah, sǝ mǝ'kà Zibiyon na ka, ɓǝlî Isǝwa amuna-burana; à nda ka:

\par }{\LIB Jewus, andǝ Jalam andǝ Kora.


\par }{\BB \par }
{\SH Amúr-la a nggurkwar mala Isǝwa
\par }
{\PP \VS{15}Amǝnia ka à nda ka aɓwana a nggurkwar mala Isǝwa mana à yi duk amúr-là ka:

\par }{\LI Amuna-burana mala Elifas muna-dǝmba mala Isǝwa ka, à nda ka:

\par }{\LIB Amúr-là Teman, andǝ Omar, andǝ Zefo, andǝ Kenas,

\VS{16}andǝ Kora, andǝ Gatam andǝ Amalek. Yia mǝnia ka à nda ka amúr-là a tàu mala Elifas a nzali Edom; yia ka amǝ'kà Ada na.


\par }{\LI \VS{17}Muna-ɓwabura mala Isǝwa, yì Rewel ka nda tár a:

\par }{\LIB Amúr-là Nahat, andǝ Zera, andǝ Shama andǝ Miza. Yia mǝnia ka à nda ka amúr-là a tàu mala Rewel a nzali Edom; à nda ka amǝ'kà Basemat mālá Isǝwa.


\par }{\LI \VS{18}Amuna-burana mala Isǝwa nǝ bu māmí Oholibama ka, à nda ka:

\par }{\LIB Amúr-là Jewus, andǝ Jalam andǝ Kora. Amǝnia ka à nda ka amúr-là mǝnana à puro a tàu mala mālá Isǝwa, Oholibama muna-ɓwama mala Anah ka.


\par }{\PP \VS{19}Yia mǝno kat ka à nda ka aɓwapǝndǝa mǝnana à pur a nggurkwar mala Isǝwa, yì Edom ngga.


\par }{\SH Amuna andǝ amǝ'kà Seyir
\par }
{\R (1 Acau Kpa 1:38-42)

\par }{\PP \VS{20}Akún mǝnana à nda ka amǝ nzali Edom ɓara-ɓara ka tǝrtea pur nǝban amǝnia yì amuna andǝ amǝkà Seyir ɓwa Hori ka:

\par }{\LI Lotan, andǝ Shobal, andǝ Zibiyon, andǝ Anah,

\VS{21}andǝ Dishon, andǝ Eza, andǝ Dishan. Koyan ateà ka yi duk múr-là mala ɓè kún mala amǝ'Hor, yì aɓwana a nggurkwar mala Seyir a nzali Edom.


\par }{\LI \VS{22}Amuna-burana mala Lotan mǝnana à yi duk tár akún ngga, à nda ka:

\par }{\LIB Hori andǝ Homam. Timna ka muna-ɓwama mǝ'kyauwa Lotan na.


\par }{\LI \VS{23}Amuna-burana mala Shobal mǝnana à yi duk tár akún ngga, à nda ka:

\par }{\LIB Alvan, andǝ Manahat, andǝ Ebal, andǝ Shefo andǝ Onam.


\par }{\LI \VS{24}Amuna-burana mala Zibiyon mǝnana à yi duk tár akún ngga, à nda ka:

\par }{\LIB Ayah andǝ Anah. Anah mǝnia ka nda ɓwa mǝnana tita kum amgbeɗe mala mùrpina a ɓabondo a ban yál amǝdambǝriso mala tárrí Zibiyon ngga.


\par }{\LI \VS{25}Anah ka nda tár Dishon; Anah ɗǝm ngga ndanǝ muna-ɓwama à tunǝi ama Oholibama.


\par }{\LIB \VS{26}Dishon ngga nda yi duk tár akún mala

\par }{\LIB amǝ'Hemdan, andǝ amǝ'Eshban, andǝ amǝ'Itǝran, andǝ amǝ'Keran.


\par }{\LI \VS{27}Eza nda tár akún mala

\par }{\LIB amǝ'Bilhan, andǝ amǝ'Zaavan andǝ amǝ'Akan.


\par }{\LI \VS{28}Dishan nda tár akún mala:

\par }{\LIB amǝ'Uz andǝ amǝ'Aran.


\par }{\LI \VS{29}Amǝnia ka à nda ka amúr-là mala amǝ'Hor:

\par }{\LIB Múr-là Lotan, Múr-là Shobal, Múr-là Zibiyon, Múr-là Anah,

\VS{30}Múr-là Dishon, Múr-là Eza andǝ Múr-là Dishan. Yia mǝnia ka, à nda ka amúr-là mala amǝ'Hor kǝla mǝnana à gakkia arǝ aban aɓa nzali Seyir ka.


\par }{\SH Amurǝma mala nzali Edom
\par }
{\R (1 Acau Kpa 1:43-54)

\par }{\PP \VS{31}Kaniama à nǝ̀ yia kum amurǝma a nzali Isǝrayila ka, amurǝma mǝnia ka à nda mǝnana à yálmúr aɓwana a nzali Edom, kǝla mǝnana à kpatarǝia ani ka:


\par }{\LIB \VS{32}Bela muna-ɓwabura mala Beyo ɓwa nggea-là Dinhaba ka nda murǝm Edom.


\par }{\LI \VS{33}Anzǝm lú mala Bela ka, Jobap muna-ɓwabura mala Zera ɓwa nggea-là Bozǝra yi eauwe a buno-murǝm.


\par }{\LI \VS{34}Lang Jobap wuna ka, Husham ɓwa nzali Teman yi duk murǝm a kúnì.


\par }{\LI \VS{35}Lang Husham wuna ka, Hadat muna-ɓwabura mala Bedat, mǝnana gandǝ amǝ'Midiyan a lwa aɓa nzali Mowap ka, nda à yi pe wi buno-murǝm ngga. Lullǝ nggea-là male nda Avit.


\par }{\LI \VS{36}Lang Hadat wuna ka, Samla ɓwa nggea-là Masǝreka yi eauwe a buno-murǝm.


\par }{\LI \VS{37}Lang Samla wuna ka, Shawul ɓwa nggea-là Rehobot a kún nggeasala, yi eauwe a buno-murǝm.


\par }{\LI \VS{38}Lang Shawul wuna ka, Baal-Hanan muna mala Akbuo yi eauwe a buno-murǝm.


\par }{\LI \VS{39}Lang Baal-Hanan muna mala Akbuo wuna ka, Hadat yi eauwe a buno-murǝm. À tunǝ lullǝ nggea-là male ama Pau. Lullǝ māmí ka nda Mehetabel muna-ɓwama mala Matǝred, muna-ɓwama mala Me-Zahap.


\par }{\BB \par }
{\PP \VS{40}Amǝnia ka à nda ka amúr-là mǝnana à puro a nggurkwar mala Isǝwa ka; à tunǝia nǝ alullǝia, koyan ngga a kún male andǝ bu-nzali male:

\par }{\LI Timna, andǝ Alva, andǝ Jetet,

\VS{41}andǝ Oholibama, andǝ Ela, andǝ Pinon,

\VS{42}andǝ Kenas, andǝ Teman, andǝ Mibza,

\VS{43}andǝ Magdiel andǝ Iram.

\par }{\BB \par }
{\PP Yia mǝno ka à nda ka amúr-là a nzali Edom. Isǝwa nda keà mǝnana à pur a tǝrtè ka. Koyan ngga nǝ ban male mǝnana duk kam aɓa nzali Edom ngga.




\par }\Chap{37}{\SH Yakupu andǝ amuna-burana male
\par }
{\PP \VerseOne{1}Yakupu lidǝmba nǝ do a nzali Kan'ana, nzali mǝnana tárrí duk kam ɗiɗyal ka.


\par }{\PP \VS{2}Mǝnia ka nda cau amur ɓala mala Yakupu.

\par }{\PP Yisǝfu, mǝlagga aɓa lum bwamdǝ tongno-nong-ɓaria pǝlǝa male ka, nda ban yál agir andǝ amǝgule. Amǝgule mǝnia ka à nda ka amuna-burana mala Bilha andǝ Zilpa, amālá tárrí. Yisǝfu kǝ yinǝi tárrià cau mǝɓane amúrià.


\par }{\PP \VS{3}Isǝrayila, yì Yakupu ka earce Yisǝfu kútì acilia amuni kat, acemǝnana à ɓǝli wi Yisǝfu aɓa e male. Swàrî Yisǝfu nggea-daura mǝ'ɓoarjamnì.

\VS{4}Lang amǝ'eambi sǝni tárrià earce kútiǎ kat ka, pǝlǝa à twal ɓinǝmǝsǝì. À gandǝ ne kǝcau mǝɓuɓɓuki ani ɗang.


\par }{\SH Alorǝo mala Yisǝfu
\par }
{\PP \VS{5}Ɓè du nakam Yisǝfu lòrǝo, sǝ lang ne amǝ'eambi lòrǝê ka, kara à nyare à ɓinǝmǝsǝì kàm kpǝm.

\VS{6}Nea wia ama, <<Wu kwakikir wun arǝ mǝnia yì lòrǝo ǝn lorǝ ka, pé:

\VS{7}Lang ǝn loasǝ mǝsǝàm ngga, ǝn sǝni, sǝm nda a ɓaban aban kùrki akúnò mǝssa, kara kùnò mǝssa mem lo cam nǝ came. Sǝ akúnò ma'wun lo à kàrì mem aɓalǝu sǝ à kùndǝi wi.>>\FTNT{*}{{\FR 37:7 }{\FR{37:7
}}{\FT{Ɓalli aɓa:
}}{\XT{Tite 42:6,9; 43:26; 44:14}}{\FT{.}}}


\par }{\PP \VS{8}Amǝ'eambi pǝlǝa à pǝlǝi wi ama, <<A sǝne mò ka awu nǝ duk murǝm amur sǝm, ko ana raka awu nǝ duk gbani ma'sǝm le?>> Nyare à ɓinǝmǝsǝì kàm kpǝm ace lòrǝo male andǝ acau mǝnana na ka.


\par }{\PP \VS{9}Nyare lòrǝ ɗǝm, pǝlǝa nea amǝ'eambi ama, <<Ɓè lòrǝo nya ɗǝm ǝn lorǝ ka, wu kwakikir wun. Mǝnia yalung ngga, pwari andǝ zongŋo sǝ anlero lum-nong-mwashat kùndǝó a ɓadǝmbam.>>


\par }{\PP \VS{10}Mǝnia ka ne tárrí andǝ amǝ'eambi, sǝ tárrí sà'arǝì ama, <<Ya ulang lòrǝo nda mǝna ka? A nda rǝ na ama nggò, sǝ mim, sǝ amǝ'eambo sǝm nǝ̀ yia ɓungio a nzali a ɓadǝmbo?>>

\VS{11}Amǝ'eambi kara à mwar arǝì, sǝ mala tárrí ka bwal cê kǝ ɗenyi nǝi a bumi.\FTNT{†}{{\FR 37:11 }{\FR{37:11
}}{\FT{Ɓalli gbal aɓa:
}}{\XT{Atúró 7:9}}{\FT{.}}}


\par }{\PP \VS{12}Ɓè pwari ka, amǝ'eam Yisǝfu wari a yál adomwan mala agirkusǝu mala tárrià a Shekem.

\VS{13}Yakupu ne Yisǝfu ama, <<Amǝ'eambo na aban yál adomwan mala agirkusǝu a Shekem. Yiu mǝ nǝ túrǒ abania.>>

\par }{\PP Pǝlǝa ne tárrí ama, <<Mǝ ndya ka.>>


\par }{\PP \VS{14}Tárrí ne wi ama, <<Kyan pé, kya sǝntà amǝ'gulio, ko yia andǝ adomwan ngga à nda jam, sǝ wu nyare wu yi banggàm.>> Nda tárrí tsǝkte sǝ ɗeki a ɓangŋaban Hebǝron, pǝlǝa bwal njar aban o.

\par }{\PP Lang Yisǝfu yi bik Shekem ngga,

\VS{15}ɓè ɓwabura sǝni nda aban sokkikuni a ɓabondo sǝ ɗì ama, <<Mana a alkiyite le?>>


\par }{\PP \VS{16}Yisǝfu eari wi ama, <<Mǝ nda rǝ alta amǝ'eambam. Ida, ko a nǝ gandǝ banggàm ban mǝnana à kǝ yál adomwan mala agirkusǝu malea kàm ngga?>>


\par }{\PP \VS{17}Ɓwabure ama, <<À nyingǝna ban mǝnia. Ən oea à bang ama à nǝ̀ o a Dotan.>> Nda Yisǝfu nying ban mǝno, kutio o nǝ̀ nggá kum amǝgule a Dotan ngga.


\par }{\SH Amǝ'eam Yisǝfu me mak guro
\par }
{\PP \VS{18}Nda kuko aban ká, mǝsǝia kpa arǝì. Malaká bwal ɗang, à kurkunarǝia amurí ama à nǝ̀ wal-luí.

\VS{19}À ne arǝia ma, <<Wu sǝni, mǝ'lorǝki alorǝo man ngga ndya kǝ yiu ka!

\VS{20}Ɓǝ̀ yiu sǝm nǝ̀ yia wal-luí adyan, sǝ sǝm nǝ̀ túr luí aɓa ɓè tūli kani. Sǝm nǝ̀ na ama nyam-candǝa na bwali ka. Sǝm nǝ̀ sǝni ko lang sǝ lòrǝo male nǝ̀ yia lùmsǝó.>>


\par }{\PP \VS{21}Ruben ongŋǝna mǝnia ka, ɓariki nǝ̀ amsǝi a ɓabuia. Nea wia ama, <<Ɓǝ̀ sǝm kǝa twal yilǝmi ɗàng.

\VS{22}Wu kǝa sukki nkila ɗàng. Wu túrí aɓa tūli-mùr mǝ'ime mǝnia kani a ɓabondo ka. Sǝama wu kǝa na ama wun nǝ̀ tsǝk bu wun arǝì, wun nǝ̀ tsǝki wi npenye ɗàng.>> Ruben ngga bang anggo ace mǝnana nǝ̀ amsǝ Yisǝfu a buia, nǝ̀ tasǝ takwari ɓǝ̀ nyare aban tárrí ka.


\par }{\PP \VS{23}Lang Yisǝfu yi bwalǝna ban amǝ'eambi ka, kara à swárì wi nggea-daura male, yì nggea-daura mǝ'ɓoarjamnì male man arǝì ka.

\VS{24}Pǝlǝa à twali à túrí aɓa tūli. Tūlinì ka ɓālǝi na kpokǝrok; ɓālǝi ka mǝ'ime na.


\par }{\PP \VS{25}À ɓuntea à do à nǝ̀ lìli, sǝ lang à loasǝ mǝsǝia ka, à sǝn amǝ'fuli nǝ akalakadambi malea, à tsaɗi atārǝia aban yiu; amǝ'Ishmayel na à pur nǝ Gilǝyat. Twalo mǝnana a nzǝm akalakadambi malea ka lùmsǝ nǝ muku agir mǝ'rǝmɓoarne, andǝ mùrú-hasǝa mǝ'rǝmɓoarne, andǝ myang mala wal rǝkwangya andǝ kwanban. À nda mur njargula à nǝ̀ kánǝia a Masar.


\par }{\PP \VS{26}Yahuda ne amǝ'eambi ama, <<Mana sǝm nǝ̀ kúmô mǝnana ɓǝ̀ sǝm wal-lú mǝ'eam sǝm, sǝm sǝmbǝrǝ cè ka?

\VS{27}Ɓǝ̀ sǝm makkì amǝ'fuli mala amǝ'Ishmayel mǝno à kǝ yiu ka. Ɓǝ̀ sǝm kǝa tsǝki wi npenye ɗàng; kǝla yì ka nkila sǝm na ɗe andǝ nyam sǝm!>> Amǝ'eambi kara à earcau male.


\par }{\PP \VS{28}Lang amǝ'Ishmayel, yia mǝnana amǝ'fuli mala nzali Midiyan na, à yiu à nǝ̀ kútí ka, amǝ'eam Yisǝfu nunni à pusǝì aɓa tūli, sǝ à makkia wia yì a kun gbatali boalo azǝrfa\FTNT{‡}{{\FR 37:28 }{\FR{37:28
}}{\FQ{gbatali boalo azǝrfa:
}}{\FT{boalo mǝnia ka à kǝ kárǝ́ki dǝmbǝrya nǝ kārǝa.}}} lumi-ɓari. Sǝ amǝ'fuli man twal Yisǝfu, à umnǝi a Masar.


\par }{\PP \VS{29}Lang Ruben nyare wari a tūli, sǝ sǝni ka Yisǝfu pà kàm aɓalǝi raka, kara bwal daura male sannì.\FTNT{§}{{\FR 37:29 }{\FR{37:29
}}{\FQ{kara bwal daura male sannì
}}{\FT{ko <<kara bumkiɗikea bwali kǝ̀rkǝ́r.>>}}}

\VS{30}Nyare aban amǝ'eambi, sǝ na ama, <<Munê pa kàm a tūli ɗang! Lang sǝ mǝ nǝ pa ado?>>


\par }{\PP \VS{31}Pǝlǝa à twal nggea-daura mala Yisǝfu, à pari aɓa nkila mala muna-mbul mǝnana à pwan-myali ka.

\VS{32}À twal nggea-daura mǝ'ɓoarjamnì mǝnia ka, à wari nǝi aban tárrià sǝ à banggi wi ama, <<Sǝm kum daura mǝnia ka a ɓabondo. Ida, pelǝki wu sǝni ko nggea-daura mala munio na.>>


\par }{\PP \VS{33}Lang sǝni ka kara súrǝì sǝ bang ama, <<Daura mala munem na! Ɓè nyam-bondo walni shangni! Munem Yisǝfu ka nyam-bondo sangini!>>


\par }{\PP \VS{34}Bumkiɗikea atàcau mala muni tsǝk Yakupu bwal daura male sannì, pǝlǝa oasǝ asanginagìr arǝì. Twal anongŋo pas nda ban ɓua ace muni.

\VS{35}Amuni amuna-burana andǝ amuna-mamǝna kat yiu abani à nǝ̀ giriki, sǝ yì ka ɓinǝ girikiban. Bang ama, <<Awo, mǝ nǝ ɓua munem mǝ nǝ wǔ mǝ o atè a Shewol.\FTNT{*}{{\FR 37:35 }{\FR{37:35
}}{\FQ{Shewol
}}{\FT{ka nda ɓanza mala alú.}}}>> Nda lidǝmba nǝ ɓua muni Yisǝfu ka.


\par }{\PP \VS{36}Anggo ka amǝ'Midiyan amǝ'Fuli kya mangŋǝna Yisǝfu a Masar aban Potifa, ɓè mǝbuno mala Firona, murǝm Masar, gbani mala aɓwana-mǝgule mala amǝ'yáltà murǝm.




\par }\Chap{38}{\SH Tamar ɓosǝki Yahuda
\par }
{\PP \VerseOne{1}A ɓè bàkú ka, Yahuda nying amǝ'eambi pǝlǝa kutio o nǝ̀ nggá do atà ɓè ɓwabura ɓwa Adulam lùllǝì ama Hira.

\VS{2}A ban mǝno ka Yahuda je andǝ ɓè muna-ɓwama Kan'ana lùllǝ tárrí ama Shua. Al muna-ɓwame

\VS{3}sǝ ɓǝli wi muna-ɓwabura. Tsǝkî munê lullǝu ama Er.

\VS{4}Nyare muna kpa a bumi sǝ ɓǝl ɓè muna-ɓwabura tsǝki wi lullǝu ama Onan.

\VS{5}Nyar ɗǝm ɓǝl ɓè muna-ɓwabura tsǝki wi lullǝu ama Shela. Mǝnia ka a Kezip sǝ à ɓǝli.


\par }{\PP \VS{6}Lang Er, yì muna-dǝmba mala Yahuda gulna ka, tárrí alì wi ɓwama. Lullǝ ɓwame ama Tamar.

\VS{7}Sǝ Er ka pàk gìr mǝnana mǝɓike na aban Mǝtalabangŋo ka; nda Mǝtalabangŋo wal-luí ka.


\par }{\PP \VS{8}Anzǝm lú mala Er ka, Yahuda ne Onan ama, <<Kúti aban mā-lú mala mǝguleo. Lùmsǝ túró mô abani kǝla mǝ'eam burí, ace mǝnana mǝ'eambo ɓǝ̀ kum amuna nǝbano.>>

\VS{9}Sǝ Onan ngga earnǝ mǝno ka ɗàng acemǝnana sǝlǝna ama amunè ka à pà nǝ̀ duk amale ɗàng. Acemani ka ɓǝ̀ nda rǝ nongnǝ mā-lú mala mǝ'eambi ka nǝ̀ sukki mùr-ɓwabura a nza. Kǝ pê anggo ace mǝnana ɓwame ɓǝ̀ kǝa kum muna a bumi ɓǝ̀ ɓǝlî mǝ'eambi raka.

\VS{10}Gìr mǝno Onan pè ka, gìr mǝɓike na aban Mǝtalabangŋo; nda Mǝtalabangŋo walì wú gbal ka.


\par }{\PP \VS{11}Yahuda pǝlǝa ne nkili Tamar ama, <<Nyare a ɓala aban tárró kya duk kàm kǝla mā-lú sheɓǝ̀ munem Shela gulna ka.>> Yahuda bang mǝno ka acemǝnana ɓangciu pàkki wi ama Shela nǝ̀ wú kǝla mǝnana amǝ'eambi wù ka. Nda Tamar o kya do a ɓala mala tárrí ka.


\par }{\PP \VS{12}Anzǝm aɓea apǝlǝa ka mālá Yahuda, muna-ɓwama mala Shua, wú. Anzǝm mana Yahuda kumǝna girikiban ngga,\FTNT{*}{{\FR 38:12 }{\FR{38:12
}}{\FT{Ɓalli gbal aɓa:
}}{\XT{Tite 24:67; 37:35}}{\FT{.}}} lo wari a Timna, a ban mǝnana à kǝ mwaki wi nyang anzur male ka. Gyajam male Hira ɓwa Adulam wari atè.


\par }{\PP \VS{13}Ɓè ɓwa banggi Tamar ama, <<Nkilo na a njar aban o a Timna nǝ̀ nggá bwalì aburana mana à kǝ mwaki wi nyang anzur male ka.>>

\VS{14}Tamar pǝlǝa swár anggūbyau-mā-lú male sǝ kùmsǝ nggubyau-koarǝu amurí ace ɓosǝki rǝì. Yi do a kún njarkutio a Enayim, ɓè là a njargula ká Timna. Yì ka sǝlǝna ama muna mǝkyauwe mala Yahuda, yì Shela ka gulna dumǝna ɓwabura, sǝ Yahuda pàk kǝgìr ace yinǝi ɓǝ̀ yi duk mālá Shela ɗàng.


\par }{\PP \VS{15}Lang Yahuda nǝ̀ yia kutio sǝ sǝni ka, twali ama ɓè mā-gyatarǝu na, acemǝnana kùmsǝ ɓamǝsǝi.

\VS{16}Yahuda ka gandǝ sǝlǝa ama nkili na ɗang, pǝlǝa kàra abani a gírí njargula, sǝ ne wi ama, <<Ida, yiu mǝ kya kúti a bano.>>

\par }{\PP Pǝlǝa ɗì ama, <<Mana awu nǝ pam ace mǝnana wu kúti a banam ngga?>>


\par }{\PP \VS{17}Bang ama, <<Mǝ nǝ túròban nǝ muna-mbul atà ambul mala domwan mem.>>

\par }{\PP Pǝlǝa ɗì ama, <<Sǝ ya gìr'kùrban na awu nǝ tsǝì mǝ bwali a buam bà a túrnaban nǝ muna-mbulni ka?>>


\par }{\PP \VS{18}Yahuda bang ama, <<Ya ulang gìr'kùrban na a earce mǝ tsǝk ka?>>

\par }{\PP Eari wi ama, <<Pam gìrparbu mò andǝ nggurrì mǝnana gyar arǝì a myalo ka, andǝ gara-gya mò mǝnana a buo ka.>> Yahuda pè wi agir man.

\par }{\PP Pǝlǝa kúti a baní, sǝ muna kpa a bumi.

\VS{19}Tamar lo o a ɓala, kya swár lagìr koarǝu male sǝ oasǝ anggūbyau-mā-lú male ɗǝm.


\par }{\PP \VS{20}Lang Yahuda nyarna a là ka, kya túr gyajam male Hira, ɓwa Adulam, nǝ muna-mbul ɓǝ̀ kyan nǝi ɓǝ̀ pè ɓwame sǝ ɓǝ̀ aki wi agir mǝnana pà ka. Sǝ lang Hira wari ka, kya kum ɓwame ɗàng.

\VS{21}Pǝlǝa ɗì ka aɓwana mǝnana à do a ban mǝno ka ama, <<Mā-gyatarǝu mǝnana dukiyi kani a kún njarkutio a Enayim ngga, nda ake?>>

\par }{\PP Sǝ yia ka à eari wi ama, <<Sǝm pànǝ ɓekǝ mā-gyatarǝu kani ɗang.>>


\par }{\PP \VS{22}Nda Hira nyare sǝ banggi Yahuda ama, <<Ən kumi ɗàng, sǝ aɓwana mǝnana à duk kano ka à bang ama, ɓekǝ mā-gyatarǝu pà kàm a banì ɗàng.>>


\par }{\PP \VS{23}Yahuda pǝlǝa bang ama, <<Ɗeki ɓǝ̀ bwal agirnì a buì. Ɓǝ̀ sǝm lidǝmba sǝm nǝ̀ alte ka, sǝm nǝ̀ pǝlǝ gìr'oalban aban aɓwana. Mim ngga ǝn túrnì wi ban nǝ muna-mbul, a warina sǝ a kumi ɗàng.>>


\par }{\PP \VS{24}Anzǝm zongŋo tàrú ka aɓwana yi banggi Yahuda ama, <<Nkilo Tamar ka kutina gyatarǝì, sǝ ado ka ndanǝ muna a bumi.>>

\par }{\PP Yahuda bang ama, <<Wu pusǝì ɓǝà pisǝì ɓǝ̀ wú!>>


\par }{\PP \VS{25}Lang aɓwana wario à nǝ̀ pusǝì ka, Tamar túr ɓeɓwa aban nkili, nǝ cau ama, <<Ɓwabura mǝnana twàlâm muna ka nda mǝtala agir mǝnia ka. Ida, pelǝki wu sǝni ko a nǝ súrǝ̀ yana nda mǝtala gìrparbu andǝ nggurrì andǝ gara-gya mǝnia ka.>>


\par }{\PP \VS{26}Yahuda yi súrǝ̀ agirnì sǝ na ama, <<Cau male ɓoaro kútì mem, acemǝnana ǝn pak ɓè kǝgìr ace ɓǝ̀ yiu a ɓala aban munem Shela, ɓǝ̀ yi duk māmí kǝla mǝnana ǝn pacau ace ka ɗàng.>> Yahuda nyare nongnǝ Tamar ɗǝm ɗàng.


\par }{\PP \VS{27}Lang zongŋo gbáshí bingŋǝna ka, amuna-pasa na mǝnana a bumi ka.

\VS{28}Lang nda rǝ gbáshí ka, mwashat atà pasa pusǝ bui a nza; mǝ'bwal-gbáshí pǝlǝa kùrî wi nkonggúr mǝbangŋe a garabui sǝ bang ama, <<Mǝnia ka nda tita puro ka.>>

\VS{29}Sǝ lang nyesǝ bui ka, mǝ'eambi yi puro. Mǝ'bwal-gbáshí pǝlǝa bang ama, <<Ani sǝ a yi sanban a puro!>> Nda tsǝki wi lullǝu ama Perez.\FTNT{†}{{\FR 38:29 }{\FR{38:29
}}{\FQ{Perez
}}{\FT{ka ɓālǝi nda
}}{\FQA{Sanban puro.
}}}

\VS{30}Nǝnzǝ́mò ka mǝ'eambi mǝnana nǝ nkonggúr mǝbangŋe a garabui ka yi puro sǝ à tsǝki wi lullǝu ama Zera.\FTNT{‡}{{\FR 38:30 }{\FR{38:30
}}{\FQ{Zera
}}{\FT{ka ɓālǝi nda
}}{\FQA{bángŋá mala pwari a tita puro male nǝ dǝmbari.}}}\FTNT{§}{{\FR 38:30 }{\FR{38:30
}}{\FT{Ɓalli gbal aɓa:
}}{\XT{Rut 4:12; 1Kpa 2:3-4; Mat 1:3}}{\FT{.}}}




\par }\Chap{39}{\SH Ɓakuli tsǝki Yisǝfu bù a Masar
\par }
{\PP \VerseOne{1}Amǝ'Ishmayel yinǝ Yisǝfu a Masar. Potifa ka nda ɓè mǝbuno mala Firona, murǝm Masar, gbani mala aɓwana-mǝgule mala amǝ'yáltà murǝm. Yì nda ɓwa mǝnana yi kúmó kúr Yisǝfu guro a bu amǝ'Ishmayel ka.


\par }{\PP \VS{2}Mǝtalabangŋo na atà Yisǝfu. Koman kat pa aɓalǝ atúró male kǝla guro a ɓala mala mǝtala-ɓala male, yì ɓwa Masar ka, kǝ kum lidǝmba.

\VS{3}Lang mǝtala-ɓala mala Yisǝfu sǝni bu Mǝtalabangŋo na amur Yisǝfu, sǝ ɗǝm ngga Mǝtalabangŋo kǝ pe wi lidǝmba arǝ komana mǝnana kat nda a buì ka,

\VS{4}bumi pwasǝo arǝ Yisǝfu, pǝlǝa nyesǝi duk mǝkwaɗitè. Tsǝk Yisǝfu duk mǝɗenyi nǝ ɓala male, sǝ nyinggi wi agirkuma male kat a buì.

\VS{5}Twal a kǝ pwari mana nyesǝna ɓala male andǝ agirkuma male kat a ɓabù Yisǝfu ka, Mǝtalabangŋo tsǝki ɓala mala ɓwabura Masar bu àkǝ̀ cè Yisǝfu. Tsǝkbu mala Mǝtalabangŋo mǝnia ka do amur komana mǝnana kat mala Potifa na ka, a ɓala sǝ a ɓaban.

\VS{6}Nda Potifa nying komana kat ndanǝi ka a bu Yisǝfu ɓǝ̀ kǝ ɗenyi nǝia. Potifa nyare tsǝk ɓamúrì aɓa ɗenyi nǝ ɓe kǝgìr ɗǝm ɗàng. Kǝ girlina mǝnana nǝ̀ li ka nda nakiyice ka.

\par }{\PP Yisǝfu ka nda dwat, sǝ nggunrǝi ɓoaro, ɓoarjam pepè.

\VS{7}Banì sau ɗang mālá Potifa tita tsǝk mǝsǝi arǝ Yisǝfu. A ɓè pwari ka ne Yisǝfu ama, <<Yiu nongnǝ mim.>>


\par }{\PP \VS{8}Sǝ Yisǝfu ka ɓinǝe, ne wi ama, <<Sǝni, Mǝtala-ɓala mem earnǝ mim, nying koman kat mana male na ka a buam. Kǝgìr oasǝi ɗǝm arǝ kǝgìr a ɓala ɗàng.

\VS{9}Kǝ ɓwa pà kàm atà amǝtúró a ɓala man kútiǎm nǝ gulo ɗang. Mǝtala-ɓala mem gìram nǝ kǝgìr ɗàng shekǝ we, acemǝnana a ndà māmí. Sǝ ado ka palang sǝ mǝ nǝ pàk mǝnia yì túró ɓealɓikea mǝgule ka, sǝ mǝ nǝ pàk cauɓikea aban Ɓakuli?>>


\par }{\PP \VS{10}Ɓwama mǝnia lidǝmba nǝ pità Yisǝfu nǝ cau pwari-pwari, sǝ Yisǝfu ka ɓinǝ oki wi, ginggi wi zak, sǝ eare gbashì baní ɗàng.


\par }{\PP \VS{11}Ɓè pwari ka, Yisǝfu wari a ɓaɓala ace pàkki atúró male, sǝ acili amǝtúró ka kǝ ɓwa pà kàm ateà a ɓala ɗàng.

\VS{12}Ɓwama man yiu yi gbami daura-múrɓì mala Yisǝfu, sǝ ne wi ama, <<Yiu nongnǝ mim!>> Yisǝfu gwamsǝ rǝì swárô nying daura-múrɓì male a bu ɓwame, ɓangŋa puro nying ɓala.


\par }{\PP \VS{13}Lang ɓwama man sǝni Yisǝfu ɓàngŋǝ̀nà umǝna sǝ nyingŋǝna daura-múrɓì male a buì ka,

\VS{14}pǝlǝa tunǝban, nda amǝ'túró-ɓala male ɓangŋa à yiu. Nea wia ama, <<Wu sǝni, burém yinǝ mǝnia yì guro ɓwa Ibǝru akani ace mana ɓǝ̀ yi ɓangginǝ sǝm! Ndya yiu yi kútí atàm a kurǝm ama nǝ̀ nongnǝ mim, nda ǝn mak'zwalo ka.

\VS{15}Lang oem ǝn loasǝ giem ǝn mak'zwalo ka, nda puro ɓangŋa o nying daura-múrɓì male a nkanggariam ngga.>>


\par }{\PP \VS{16}Pǝlǝa ɓwama man nyesǝ daura-múrɓì tsǝì abani bà nyare mala burí a ɓala.

\VS{17}Lang burí yina ka, twal cê banggi wi ama, <<Mǝno yì guro ɓwa Ibǝru a yina sǝm nǝi ka, yi kúti atàm a kurǝm ama nǝ̀ ɓangginǝ mim;

\VS{18}sǝ lang ǝn loasǝ giem ǝn mak'zwalo ka, kara sarǝa mire o nying daura-múrɓì male abanam, purî ɓala.>>


\par }{\PP \VS{19}Lang mǝtala-ɓala male ok cau mǝnia māmí banggi wi amur gir mǝnana Yisǝfu pè ka, kara bumi lul kǝ̀rkǝ́r.

\VS{20}Mǝtala-ɓala mala Yisǝfu pǝlǝa twal Yisǝfu umnǝi kya túrí a ndàkurban, a ban mǝnana à kǝ tsǝk apusǝna mala murǝm kàm ngga. Yisǝfu ueo kano a ndàkurban.

\VS{21}Sǝ Mǝtalabangŋo ka nda atè; sǝntǝ̀r mala Yisǝfu pǝlǝa pè wi múrɓoarna a mǝsǝ ɓwamǝgule mala túró yál ndàkurban.

\VS{22}Ɓwamǝgule mala túró yál ndàkurban tsǝk Yisǝfu amúr aɓwana mana kat à kàsǝ̀kúnià a ndàkurban ngga ɓǝ̀ kǝ ɗenyinǝia, sǝ nyinggi wi ɓǝ̀ kǝ sǝntà koya túró mǝnana kat à kǝ pè a ban mǝno ka.

\VS{23}Ɓwamǝgule mala túró yál ndàkurban nyare tsǝk ɓamúrì aɓa ɗenyi nǝ ɓè kǝgìr ɗǝm mǝnana nyingŋǝ́nì Yisǝfu a buì ka ɗàng. Mǝtalabangŋo ka nda atà Yisǝfu sǝ pè wi lidǝmba aɓa koman mǝnana kat kǝ pàk ka.




\par }\Chap{40}{\SH Yisǝfu mǝngi ɓalǝ alorǝo ɓari
\par }
{\PP \VerseOne{1}Anzǝmi bǝti ka, ɓwamǝgule mǝ'pa-girnùná, andǝ ɓwamǝgule mǝ'lurǝgìr mala Murǝm Firona ka à pàk mǝɓane.

\VS{2}Bum Firona lul kǝ̀rkǝ́r arǝ amǝbuno man ɓari, yì a ɓwamǝgule mǝ'pa-girnùná, andǝ ɓwamǝgule mǝ'lurǝgìr.

\VS{3}Pǝlǝa tasǝtea a ndàkurban a ɓala mala ɓwamǝgule mala amǝ'yál murǝm, àkǝ̀ ban mǝnana à oasǝ Yisǝfu kàm ngga.

\VS{4}Bania sauwa aɓa ndàkurban, sǝ ɓwamǝgule mala túró yál ndàkurban tsǝk Yisǝfu ɓǝ̀ duk guro mala ɗenyi nǝ aburana man ɓari ka.


\par }{\PP \VS{5}Aɓa du mwashat ka aburana mǝnia, yia ɓwamǝgule mǝ'pa-girnùná, andǝ ɓwamǝgule mǝ'lurǝgìr mala murǝm Masar, yia kǝm à lòrǝo sǝ koyan ngga ɓá lòrǝo male ka nda ɗàng.


\par }{\PP \VS{6}Lang Yisǝfu wari abania nǝ dǝmbari yi sǝnia ka, à nda ɓá bumkiɗikea.

\VS{7}Pǝlǝa ɗì aɓwana-mǝgule mala murǝm Firona mǝnana à nda a ndàkurban andǝi a ɓala mala mǝtala-ɓala male ka ama, <<Márǝ̀ wun sǝ wu kùrɓamǝsǝ wun anggo yalung?>>

\VS{8}À pè wi eare ama, <<Alorǝo na sǝm lòrǝ̀ ka sǝ kǝɓwa pà kàm nǝ̀ mǝngia sǝm ɓalǝia ɗàng.>>

\par }{\PP Yisǝfu pǝlǝa nea wia ama, <<Mǝngi ɓalǝ alorǝo ka Ɓakuli na pākiyi ka re? Ida, wu nam alorǝè.>>


\par }{\PP \VS{9}Pǝlǝa ɓwamǝgule mǝ'pa-girnùná ne Yisǝfu lòrǝo male ama, <<Aɓa lòrǝo mem, ǝn sǝni ka, nggun anap, na a ɓadǝmbam;

\VS{10}sǝ yì nggun anap ka ndanǝ abui tàrú. Lang ambui nǝ̀ to ka, pǝlǝa sak pwasǝe sǝ adangŋanshi ɓǝle kya bángŋá.

\VS{11}Kap nugìr mala murǝm ngga nda a buam, pǝlǝa ǝn kasǝ mwashat atà adangŋanshi ɓǝla anap ǝn kam mùrì aɓa kap, sǝ ǝn pê murǝm a bui.>>


\par }{\PP \VS{12}Yisǝfu ne wi ama, <<Ɓá lòrǝê ndya ka: abu-nggun tàrú ka nongŋo tàrú na.

\VS{13}Anzǝm nongŋo tàrú ka, murǝm nǝ̀ twalôbanì, nǝ̀ nyesǝo a bancame mò mana ɗiɗyal ka. A nǝ nggǝ pê Murǝm kap nugìr male a buì kǝla mana ɗiɗyal a nda mǝ'pa-girnùná male ka.

\VS{14}Sǝ ǝn nggǝ zǝmbô, ɓǝ̀ agir ɓoarno ka ɗenyi nǝ mim. Ida, kya nacem a ɓadǝm murǝm ace mǝnana ɓǝ̀ pusǝam ɓǝ̀n purì ɓá ndàkurban man.

\VS{15}À iuwam nǝ iuwe a nzali mem, nzali mala amǝ Ibǝru, sǝ akani a Masar ka, ǝn pak kǝgìr mǝnana tsǝa à nǝ̀ oasǝam a ndàkurban ace ka ɗàng.>>


\par }{\PP \VS{16}Lang ɓwamǝgule mǝ'lurǝgìr sǝni mǝngi ɓá lòrǝo mǝno ɓoar ka, pǝlǝa ne Yisǝfu ama, <<Mim gbal aɓa lòrǝo mem ngga, ǝn sǝni ka, ǝn twal azace bǝredi tàrú aɓalǝarǝia amuram.

\VS{17}Aɓa zace mǝnana amur aɓi ka, agirlina nakam ɗàngɗáng mǝnana à lurǝì murǝm ngga, sǝ anyal sulǝo à kǝ fwakia amuram à kǝ lia.>>


\par }{\PP \VS{18}Yisǝfu ne wi ama, <<Ɓá lòrǝo mò ndya ka: azace tàrú ka anongŋo tàrú na.

\VS{19}Aɓa nongŋo tàrú ka murǝm nǝ̀ kasǝ ɓamuro sǝ nǝ̀ gyar nggunrǝo a nggun, sǝ anyal nǝ̀ yiu à nǝ̀ fwaki nyam rǝo.>>


\par }{\PP \VS{20}A tàruià nongŋo, mǝnana nda pwari ɗenyinǝ ɓǝlban mala Firona ka, Firona gilǝki do mala lì girlina banɓoarnado ace amǝ'tè andǝ amǝ'túró male kat. Túrban ɓǝà kya pusǝ ɓwamǝgule mǝ'pa-girnùná, andǝ ɓwamǝgule mǝ'lurǝgìr male ɓǝà yinǝia a ɓadǝm acili amǝ'tè.

\VS{21}Nyesǝ ɓwamǝgule mǝ'pa-girnùná a bancame male, ace mǝnana ɓǝ̀ lidǝmba nǝ túró male mala pè murǝm girnùná,

\VS{22}sǝ ɓwamǝgule mǝ'lurǝgìr ka à wal-luí. Agir mǝno kat yi pa anggo kǝla mǝnana Yisǝfu bang ngga.

\VS{23}Kat andǝ mani ka, ɓwamǝgule mǝ'pa-girnùná ka ɓālǝi kasǝ arǝ Yisǝfu ɗàng; ɓālǝi lorǝi.




\par }\Chap{41}{\SH Yisǝfu mǝngi ɓalǝ alorǝo mala Firona
\par }
{\PP \VerseOne{1}Anzǝm mana pǝlǝa ɓari lùmsǝna ka, Firona murǝm Masar lòrǝ̀ ama cam a kún Nggeasala Nayel.

\VS{2}Aɓa lòrǝo male ka, sǝn andá tongno-nong-ɓari amǝ'nyange ɓùlɓùl, à pùr nǝ mùr sǝ à kǝ li bondo mǝpwale a kún nggeasala.

\VS{3}Pǝlǝa sǝn aɓea andá tongno-nong-ɓari, aman ngga amǝ'eamdǝke kwakǝɗak na. À pùr nǝ mùr à yi cam a kún nggeasala a nkanggari amǝ'nyange mǝno.

\VS{4}Kara andá amǝ'eamdǝke kwakǝɗak mǝnia shak amǝ'nyange ɓùlɓùl mǝno. Pǝlǝa mǝsǝ Firona sapî ntulo.


\par }{\PP \VS{5}Ntulo nyare e, sǝ lòrǝ̀ ɗǝm; sǝni ka kuri-mǝssa mwashat nǝ amur-mǝssa tongno-nong-ɓari amǝɓoarne, amǝɓǝle aban gulo amurí.

\VS{6}Nǝnzǝ́mò ka nyare sǝn aɓea amur-mǝssa tongno-nong-ɓari amǝkwetǝke mǝnana gùngpi mala takuli imsǝia kaksǝkǝrak ka, à yi to.

\VS{7}Sǝ amur-mǝssa amǝkwetǝke mǝnia ka à yi myal amur-mǝssa amǝɓoarne, amǝɓǝle mǝno. Mǝsǝ Firona sak a ntulo sǝ yi sǝlǝ ama lòrǝo na.


\par }{\PP \VS{8}Ban yi fana ka ɗenyicau mala Firona zurì, nda túrban ɓǝà tunǝ amǝ'pakki agir nggár andǝ amǝ'sǝlǝe mala nzali Masar. Firona nea wia alorǝo male, sǝ kǝ ɓwa ateà gandǝ mǝngi wi ɓalǝ alorǝo male ɗàng.


\par }{\PP \VS{9}Pǝlǝa ɓwamǝgule mǝ'pa-girnùná mala Firona banggi Firona ama, <<Yalung ngga ɓalǝam kasǝna arǝ gatti mem.

\VS{10}A ɓè pwari mana kútí ka, bum Murǝm lúllô arǝ aguro male sǝ tasǝta sǝm a ndàkurban, mim sǝnǝ ɓwamǝgule mǝ'lurǝgìr, a ɓala mala ɓwamǝgule mala amǝ'yáltà murǝm.

\VS{11}A ɓè du mwashat koyan atà sǝm ngga lòrǝo, sǝ ɓalǝ alorǝe ka à nda ɗàngɗáng.

\VS{12}Ɓè mǝlagga ɓwa Ibǝru, guro mala ɓwamǝgule mǝ'yáltà murǝm nakam atà sǝm. Sǝm ne wi alorǝo ma'sǝm, sǝ mǝngia sǝm ɓalǝia.

\VS{13}Anggo sǝ yi lùmsǝó kǝla mǝnana bangga sǝm ngga: à nyesǝam a bantúró mem, sǝ mǝ'lurǝgìr ka à gyari a nggun.>>


\par }{\PP \VS{14}Pǝlǝa Firona túrban ɓǝà kya pusǝ Yisǝfu aɓa ndàkurban ɓǝà yinǝi tsuk-tsuk. Sǝ anzǝm mana Yisǝfu mwana-mwâ ka, nggaɗi agir'ngūrǝì sǝ o a ɓadǝm Firona.


\par }{\PP \VS{15}Firona ne Yisǝfu ama, <<Ən lorǝ lorǝo sǝ kǝ ɓwa gandǝ mǝngiàm ɓālǝi ɗàng. Sǝ ǝn ok ama ɓǝà nô lòrǝo ka, a kǝ gandǝ mǝngi ɓālǝi.>>


\par }{\PP \VS{16}Yisǝfu pǝlǝì Firona ama, <<Mǝ nda ǝn pakkiyi ka ɗàng, sǝama Ɓakuli ka nǝ̀ mǝngio ɓá lòrǝo mô.>>


\par }{\PP \VS{17}Firona ne Yisǝfu ama, <<Aɓa lòrǝo mem, ǝn sǝni ka, mǝ nda aban came a kún Nggeasala Nayel.

\VS{18}Ən sǝn andá tongno-nong-ɓari amǝ'nyange ɓùlɓùl, à puro a mùr sǝ à tita li bondo mǝpwale a kún nggeasala.

\VS{19}Nyare ǝn sǝn aɓea andá tongno-nong-ɓari amǝ'eamdǝke kwakǝɗak. Ən malaká sǝn ulang andá amǝ'ɓikijamnì kǝla amǝno a ɓè kǝban aɓa nzali Masar ɗàng.

\VS{20}Amǝnia yì aɓikina andá tongno-nong-ɓari amǝ'eamdǝke ka, à shak amǝ'nyange mǝno ǝn sǝnia a dǝmba ka.

\VS{21}Sǝ anzǝm mǝnana à shanŋǝnia ka, kǝ ɓwa pà nǝ̀ sǝlǝ ama à shangŋǝna amǝ'nyange mǝno ka ɗang, acemǝnana à ndakam akǝ banì kwakǝɗak. Pǝlǝa mǝsǝam sapî ntulo.


\par }{\PP \VS{22}<<Aɓa lòrǝo mem ɗǝm, ǝn sǝni ka, kuri-mǝssa mwashat pusǝ amur-mǝssa tongno-nong-ɓari amǝ'ɓoarne mǝnana à ɓǝl gbatsǝkǝrak ka.

\VS{23}Nyare ǝn sǝni ɗǝm ngga aɓea amur-mǝssa tongno-nong-ɓari amǝkwetǝke yi puro. Amǝnia ka gùngpi ɓá pǝɗanban imsǝnia katsak.

\VS{24}Kara amur-mǝssa amǝkwetǝke mǝnia myal amǝɓoarne mǝno.

\par }{\PP <<Ən banggi amǝ'pakki agir nggár lòrǝê, sǝ kǝ ɓwa ateà gandǝ mǝngiàm ɓālǝi ɗàng.>>


\par }{\PP \VS{25}Pǝlǝa Yisǝfu ne Firona ama, <<Alorǝo mò ka à nda mwashat. Ɓakuli lǝmdǝnò gìr mǝnana kǝ earce pê ka.

\VS{26}Amǝno yì andá amǝ'nyange tongno-nong-ɓari ka, apǝlǝa tongno-nong-ɓari na, sǝ amur-mǝssa mǝɓoarne mǝno tongno-nong-ɓari ka, apǝlǝa tongno-nong-ɓari na. Alorǝè ka à nda mwashat.

\VS{27}Andá amǝ'eamdǝke mǝno tongno-nong-ɓari mǝnana à pur nǝnzǝ́mò, andǝ amur-mǝssa amǝkwetǝke mǝno gùngpi ɓá pǝɗanban tsǝia à wulì sǝ imsǝia ka, apǝlǝa tongno-nong-ɓari mala nzal-gula na.

\VS{28}Kǝ ndo kǝla mǝnana ǝn banggo ka, Murǝm: Ɓakuli lǝmdǝnò we Murǝm, gìr mǝnana ndo nǝ̀ pè ka.

\VS{29}Apǝlǝa tongno-nong-ɓari mǝnana Ɓakuli nǝ hatǝki nzali Masar nǝ girlina ka, à nda aban yiu.

\VS{30}Sǝ anzǝmi ka, nzal-gula nǝ̀ kpa aɓa nzali Masar aɓa pǝlǝa tongno-nong-ɓari, mǝnana nǝ̀ tsǝa à nǝ̀ lorǝce kume mala nzali Masar ka. Nzal-gulê nǝ̀ kiɗiki nzali Masar.

\VS{31}Nzal-gulê nǝ̀ ɓikipa mǝnana nǝ̀ tsǝa à nǝ̀ lorǝce hatǝki mala girlina a Masar.

\VS{32}À ɓǝsǝlǝò lorǝê kusǝ ɓari ace lǝmdǝ ama Ɓakuli kasǝna cê ama, mǝno nda gìr mǝnana zuku ka nǝ̀ kumban ngga.


\par }{\PP \VS{33}<<Acemani ka, ɓǝ̀ Murǝm tàr ɓwa mwashat, mǝnana ndanǝ sǝlǝe andǝ sǝndǝmba ka, ɓǝ̀ tsǝì amur nzali Masar.

\VS{34}Ɓǝ̀ tsǝk aɓea aɓwana-mǝgule mǝnana à nǝ̀ nggǝ ak kāmbe mwashat aɓa tongno mala agirɓaban mǝnana à nǝ̀ kum aɓalǝ apǝlǝa tongno-nong-ɓari mala kum ɗǝmbo ka.

\VS{35}Ɓǝ̀ tsǝia ɓǝà ram girlina mǝnana kat à nǝ̀ kúmô aɓalǝ apǝlǝa mǝɓoarne mǝnana àkǝ yiu ka, sǝ ɓǝ̀ pea wia rǝcandǝa nǝ bu Murǝm ɓǝà tsǝk mǝsǝsa arǝ abah ace kum girlina a là, sǝ ɓǝà tsǝkir girlinê.

\VS{36}Mǝnia yì girlina ka à nǝ̀ tsǝì ace kum girlina mǝnana nǝ̀ karǝ aɓwana aɓalǝ apǝlǝa tongno-nong-ɓari mala nzal-gula mǝnana kǝ yiu amur nzali Masar ka. Anggo sǝ nzala pa nǝ̀ twalta aɓwana ɗàng.>>


\par }{\SH Yisǝfu duk nggwamna mala nzali Masar
\par }
{\PP \VS{37}Firona andǝ amǝtè kat ka, à earnǝ cau mǝnana Yisǝfu banggia wia ka.

\VS{38}Firona pǝlǝa ɗì amǝtè ama, <<Yana sǝm nǝ̀ kúmô mǝnana nǝ̀ kútì ɓwa man, mǝnana Bangŋo mala Ɓakuli na aɓalǝi ka?>>\FTNT{*}{{\FR 41:38 }{\FR{41:38
}}{\FT{Ɓalli gbal aɓa:
}}{\XT{Pur 31:3; 35:31; Akas 6:34; 14:6; 1Sam 10:6; 16:13; Isha 11:2; Dan 5:14}}{\FT{.}}}

\VS{39}Pǝlǝa Firona ne Yisǝfu ama, <<Ɓakuli na lǝmdǝo mǝnia yì agir kat ka, kǝ ɓwa pà kàm ndanǝ sǝlǝe andǝ súrǝ̀gir kǝla we ɗang.

\VS{40}A nda mana mǝ nǝ tsǝo amur nzali mem ngga. Cau mǝnana pur a kuno ka, nda aɓwana mem nǝ̀ kpate ka. Kǝ mim Firona murǝm, nda mǝnana mǝ nǝ kútiǒ nǝ gulo ka.>>


\par }{\PP \VS{41}Sǝ Firona ne Yisǝfu ama, <<Ado ka ǝn tsǝ́ngŋǝ̀nó a nda nggwamna amur nzali Masar kat.>>

\VS{42}Pǝlǝa Firona pusǝ gbalmo-gulo male mǝnana a munabuì ka, oasǝì Yisǝfu a munabuì, sǝ turì wi daura nggubyau-linǝn mǝ'ɓoarjamnì arǝì sǝ oasǝi wi nlang bolo-njengǝlan a myali.

\VS{43}Firona eamsǝi aɓa ɓaria waru-pǝr mala murǝm, sǝ à kǝ hamnǝi a ɓadǝmbi ama, <<Wu ɓunno amur ankūnǝ wun!>> Anggo sǝ tsǝì duk nggwamna amur nzali Masar kat.


\par }{\PP \VS{44}Firona ne Yisǝfu ɗǝm ama, <<Mǝ nda murǝm, sǝ kǝɓwa pà nǝ̀ loasǝ bui ko nǝ̀ twal kusǝì a nzali man ɗang she nǝ cau mǝnana pur a kuno ka.>>


\par }{\PP \VS{45}Pǝlǝa Firona tsǝki Yisǝfu lullǝu mala amǝ Masar ama, Zafǝnat-Panǝya,\FTNT{†}{{\FR 41:45 }{\FR{41:45
}}{\FQ{Zafǝnat-Panǝya
}}{\FT{ka ɓālǝi nda <<Ɓakuli nacau sǝ cê pàngnǝ yilǝmu.>>}}} sǝ pè wi Asenat,\FTNT{‡}{{\FR 41:45 }{\FR{41:45
}}{\FQ{Asenat
}}{\FT{ka ɓālǝi nda <<Mala Ɓakuli.>>}}} ɓoarnsarile Potifera, ɓè pǝris mala ndà-peri a nggea-là On, ɓǝ̀ duk māmí. Nda aɓwana zǝ̀kìce Yisǝfu aɓa nzali Masar kat.


\par }{\PP \VS{46}Yisǝfu ka ndanǝ pǝlǝa lumi-tàrú sǝ tita túró a ban Firona murǝm Masar. Firona pè Yisǝfu túró a buì, sǝ pè wi gara ɓǝ̀ duk nggwamna amur nzali Masar kat.\FTNT{§}{{\FR 41:46 }{\FR{41:46
}}{\FQ{Firona pè Yisǝfu túró a buì, sǝ pè wi gara ɓǝ̀ duk nggwamna amur nzali Masar kat.
}}{\FT{Ko
}}{\FQA{Yisǝfu pǝlǝa nying ɓadǝm Murǝm sǝ twal gya mala pelǝki abân a koya buban mala nzali Masar kat.
}}}


\par }{\PP \VS{47}Aɓalǝ apǝlǝa tongno-nong-ɓari mala ɗǝmbo ka, nzali pusǝ girlina kǝ̀rkǝ́r.

\VS{48}Sǝ aɓalǝ amǝno yì apǝlǝa ka, Yisǝfu ram girlina mǝnana à rì aɓa nzali Masar ka. A koya nggea-là ka, à so mǝsǝsa mǝnana à pusǝì arǝ aɓaban malea ka aɓalǝ abah.

\VS{49}À gwali mǝsǝsa kǝla sala mǝnana a kún nggeamùr ka, gandǝa Yisǝfu tamsǝ kārǝki gìr mǝnana aɓwana kǝ yinǝi ka. Girlina ramba à gandǝ ɓallè ɗàng.


\par }{\PP \VS{50}Kaniama apǝlǝa mala nzala nǝ̀ yiu ka, Yisǝfu kum amuna-burana ɓari, mǝnana Asenat nsari mala Potifera, pǝris mala On ɓǝli wi ka.

\VS{51}Yisǝfu tsǝkî muna-dǝmba male lullǝu ama Manasa,\FTNT{*}{{\FR 41:51 }{\FR{41:51
}}{\FQ{Manasa
}}{\FT{ka ɓālǝi nda <<ɓalǝam lorǝna.>>}}} acemǝnana bang ama, <<Ɓakuli tsǝ́ngŋǝ̀nà ɓalǝam lorǝna tanni mem andǝ ɓala mala tárrám.>>

\VS{52}Ɓaria muna-ɓwabura ka, Yisǝfu tsǝki wi lullǝu ama Ifǝrem,\FTNT{†}{{\FR 41:52 }{\FR{41:52
}}{\FQ{Ifǝrem
}}{\FT{ngga ɓālǝi nda <<do nǝ ɓǝlmuna.>>}}} acemǝnana bang ama, <<Ɓakuli panam amuna a nzali tanni mem.>>


\par }{\PP \VS{53}Apǝlǝa tongno-nong-ɓari mala hatǝki mala girlina a nzali Masar yiu a masǝlǝate,

\VS{54}sǝ apǝlǝa mala nzal-gula tite, kǝla mǝnana Yisǝfu bang ngga. Nzala kpa arǝ aɓea anzali kat, sǝ aɓa nzali Masar kat ka, girlina na kam kǝ̀rkǝ́r.

\VS{55}Lang nzala kútí arǝ amǝ Masar ka, à warinǝ ɓua malea aban Firona murǝm ace girlina. Firona murǝm banggia wia ama, <<Wu kya ban Yisǝfu, sǝ gìr mana kat bangga wun ngga, wu pè.>>

\VS{56}Lang nzala akinaban kat aɓa nzali ka, pǝlǝa Yisǝfu mǝngi abân tsǝk agirlina kat, sǝ makki amǝ Masar girlina, acemǝnana nzala ɓikina aɓa nzali Masar.

\VS{57}Aɓwana arǝ abân a bum ɓanza kat yiu a Masar ace kúr girlina aban Yisǝfu, acemǝnana nzala akina ɓanza kat.




\par }\Chap{42}{\SH Amǝ'eam Yisǝfu yiu a kúr girlina a Masar
\par }
{\PP \VerseOne{1}Lang Yakupu ok ama mǝsǝsa na a Masar ka, ne amuni ama, <<Palang sǝ wu kǝ sǝngi rǝarǝ wun?

\VS{2}Ən ok ama mǝsǝsa kúró na a Masar. Wu o wu kya kúr mǝsǝsa ace mǝnana ɓǝ̀ sǝm apî nzala, ɓǝ̀ ana raka ndo sǝm nǝ̀ wukio.>>


\par }{\PP \VS{3}Pǝlǝa amǝ'gula Yisǝfu yia lum, à wari a Masar a kúr mǝsǝsa.

\VS{4}Sǝ Yakupu ka earî Benjami, mǝ'kyauwa Yisǝfu ɓǝ̀ o ateà ɗàng, acemǝnana ǝn'ò kǝ pakki tárrí cè ɓè kǝgir mǝɓane kum muna ɗàng.


\par }{\PP \VS{5}Nda amuna-burana mala Yakupu wario andǝ aɓea ɓwana a Masar ace kúr girlina ka, acemǝnana nzala kpana gbal a nzali Kan'ana.


\par }{\PP \VS{6}Sǝ acemǝnana Yisǝfu nda nggwamna mala Masar sǝ nda mǝnana makkiyi aɓwana girlina ka, amǝ'eambi wari a baní, à kya ɓunno a ɓadǝmbi nǝ ɓamǝsǝia a nzali.

\VS{7}Lang Yisǝfu sǝn amǝ'eambi ka, kara súrǝ̀ia sǝ pa kǝla súrǝ̀ia ɗàng, kǝ nea wia cau nǝ lúllô. Ɗia ama, <<Wu pur a ya la?>>

\par }{\PP À pe wi eare ama, <<Sǝm pur a nzali Kan'ana, sǝm yiua kúr girlina.>>


\par }{\PP \VS{8}Yisǝfu ka súrǝ̀ amǝ'eambi, sǝ yia ka à súrǝì ɗàng.

\VS{9}Ɓalǝ Yisǝfu kasǝ arǝ alorǝo male amúrià apǝlǝa pas mana à kutiki ka, sǝ nea wia ama, <<Wun nda ka amǝ'shenzǝ-nzali, wu yiua sǝn fě mala nzali ma'sǝm.>>


\par }{\PP \VS{10}Sǝ à pǝlǝi wi ama, <<Awo, ɓwamǝgule, sǝm yiu kǝla aguro mò, girlina na sǝm yiua kúrè ka.

\VS{11}Sǝm kat ka sǝm nda ka amuna mala ɓwa mwashat, sǝm nda ka amǝ'shenzǝ-nzali ɗang ɓwamǝgule, sǝm nda ka aɓwana amǝ'ɓafoe.>>


\par }{\PP \VS{12}Yisǝfu pǝlǝia wia ama, <<Ən earnǝ wun ɗàng! Wu yiua sǝn fě mala nzali ma'sǝm.>>


\par }{\PP \VS{13}Sǝ à pǝlǝi wi ama, <<Ɓwamǝgule, sǝm aguro mò ka, sǝm nda ka amuna-burana lum-nong-ɓari a bù tár sǝm a nzali Kan'ana. Mǝtankwang ma'sǝm ngga nda andǝ tár sǝm a là ado, sǝ ɓè mǝ'eam sǝm mwashat ka wuna.>>


\par }{\PP \VS{14}Yisǝfu pǝlǝia wia ama, <<Kǝla mǝnana ǝn na ka: Wun ngga wu nda ka amǝ'shenzǝ-nzali!

\VS{15}Ani sǝ mǝ nǝ súrǝ̀ mǝsǝcau: Mbak-kàngkàng Firona nakam ngga, pà wu nǝ nying Masar ɗàng sheɓǝ̀ wu yina nǝ mǝ'kyauwa wun ngga!

\VS{16}Wu túr mwashat aɓalǝ wun ɓǝ̀ kya yinǝ mǝ'kyauwa wun; cili wun ngga mǝ nǝ gìr wun a ndà, she ɓǝ̀ cau mǝnana wu na ka, yi purna ama mǝsǝcau na ka. Ɓǝ̀ ana raka ǝn kánbà wun nǝ yilǝmi Firona, wun nda ka amǝ'shenzǝ-nzali!>>

\VS{17}Pǝlǝa gìria a ndà nongŋo tàrú.


\par }{\PP \VS{18}A tàruià nongŋo ka, Yisǝfu nea wia ama, <<Mim ngga ǝn nggǝ ɓanggi Ɓakuli. Gìr mwashat na wun nǝ̀ pa sǝ mǝ nǝ nying wun nǝyilǝmu ka.

\VS{19}Ɓǝ̀ wu nda ka aɓwana amǝ'ɓafoe ka, wu tàr ɓwa mwashat aɓalǝ wun ɓǝ̀ ueo kani a ndàkurban, sǝ cili wun ngga wu umnǝ girlina aban amǝ'ɓala ma'wun mǝnana à nda aɓa nzala ka.

\VS{20}Sǝ dumǝna púp wun nǝ̀ yinǝ mǝ'kyauwa wun abanam, ace mǝnana ɓǝ̀n sǝlǝ ama mbak-kàngkàng wu nda aban na mǝsǝcau, sǝ pà mǝ nǝ wal-lú wun ɗàng.>> Sǝ yia ka à eare ama à nǝ̀ pa anggo.


\par }{\PP \VS{21}Sǝ à ne arǝia ama, <<Mǝsǝcau gìr mǝɓane mǝnana sǝm pakkî mǝ'kyauwa sǝm ɗiɗyal ka, nda mǝno sǝm nggǝ kum tangnakusǝu tanni male ka. A bàkú mǝno ka sǝm sǝn tanni mǝnana nda aɓalǝi, mana kǝ ɓua kǝ zǝmba sǝm, sǝ sǝm ginǝ oě ka; nda gìr mǝnana tsǝa sǝ tanni mǝnia sulǝo amur sǝm ngga.>>


\par }{\PP \VS{22}Pǝlǝa Ruben nea wia ama, <<Ən bangga wun a pwari mǝno nǝma wu kǝa tsǝk bù arǝ muna man ama wun nǝ̀ pàkkî wi cauɓikea ɗang sǝ wu ginǝe! Ado ka dumǝna púp sǝm nǝ̀ mbwe nkila male mǝnana sǝm sukki ka.>>

\VS{23}Yia ka à sǝlǝ ama Yisǝfu kǝ ok cau mǝnana à kǝ na ka ɗàng, acemǝnana ɓè ɓwa na Yisǝfu yinǝi kǝ nyesǝia wia cau nǝ kún malea ka.

\VS{24}Yisǝfu gǝshì bania sǝ sukki mǝrǝm, pǝlǝa imsǝ mǝsǝi sǝ nyare abania nea wia cau. Pǝlǝa tsǝa à bwal Shimiyon à taka abui akǝ ɓadǝmbia.


\par }{\SH Amǝ'eam Yisǝfu nyare a Kan'ana
\par }
{\PP \VS{25}Yisǝfu pǝlǝa ne amǝ'túró male ɓǝà lùmsǝki abuku mala amǝ'eambi nǝ mǝsǝsa sǝ ɓǝà nyesǝî koya ɓwa ka boalo male mǝnana pǎ ace kúr mǝsǝsa ka aɓa buku male, sǝ ɓǝà pea wia girlina mǝnana à nǝ̀ li aban o a njar ka. Anggo gbal sǝ à pakkia wia.

\VS{26}À tsǝk abuku mǝsǝsa malea a nzǝm amǝdambǝriso malea sǝ à kpa a njar.


\par }{\PP \VS{27}Lang à yi bwalǝna ban mǝnana à nǝ̀ nong kam ngga, ɓè ɓwa ateà mǝn kún buku male nǝ̀ pè mǝdambǝriso male girlina, kara sǝni ka boalo male na a kún buku.

\VS{28}Ne amǝ'eambi ama, <<À nyesǝnàm boalo mem. Wu sǝni, ndya aɓa buku mem ngga!>>

\par }{\PP Ɓabumia yasǝlǝia, ɓangciu pakkia wia pǝlǝa à ɗì rǝia ama, <<Ya gìr na mǝnia Ɓakuli pakka sǝm ngga?>>


\par }{\PP \VS{29}Lang à yi bwalna ban tárrià a nzali Kan'ana ka, à twal cau mala gìr mǝnana kumia kat ka à ne wi. À bang ama,

\VS{30}<<Ɓwabura mǝnana nda nggwamna amur nzali Masar ka na sǝm cau nǝ pekiban ama sǝm nda ka amǝ'shenzǝ-nzali malea.

\VS{31}Sǝm ne wi ama, sǝm nda ka aɓwana amǝ'ɓafoe, sǝm nda ka amǝ'shenzǝ-nzali ɗang.

\VS{32}Sǝm ngga sǝm nda lum-nong-ɓari a bu tár sǝm, mwashat wuna, sǝ mǝtankwang ma'sǝm ngga nda a ban tár sǝm a nzali Kan'ana.>>


\par }{\PP \VS{33}Pǝlǝa ɓwabure mǝnana nda nggwamna mala nzalinì ka na sǝm ama, <<Gìr mǝnana wun nǝ̀ pa sǝ mǝ nǝ earnǝ wun ngga nda mǝnana ama, wun nǝ̀ nying mǝ'eam wun mwashat abanam, sǝ cili wun ɓǝ̀ umnǝ girlina aban amǝ'ɓala ma'wun mǝnana aɓa nzala ka.

\VS{34}Wu kya yinǝ mǝtankwang ma'wun abanam. Anggo sǝ mǝ nǝ ear ama wun nda ka aɓwana amǝ'ɓafoe, wu yiua shenzǝ-nzali ɗang. Pǝlǝa mǝ nǝ panzǝà wun mǝ'eam wun, sǝ wun nǝ̀ lidǝmba nǝ kúró a nzali ma'sǝm.>>


\par }{\PP \VS{35}Lang koyan ngga ndaban solǝki mǝsǝsa mana aɓa buku male ka, à sǝni ka, koya ɓwa ka boalo male mǝnana pà ace kúr mǝsǝsa ka, nda aɓa buku male; sǝ lang à sǝn boale ka, yia andǝ tárrià ka ɓabumia tù mùr.

\VS{36}Tárrià Yakupu banggia wia ama, <<Wu malǝna amuna arǝàm. Yisǝfu umá; Shimiyon umá; sǝ ado ka wu kǝ earce wun nǝ̀ umnǝ Benjami ɗǝm. Kǝ mǝ nda mǝno tanni kǝ kumam ngga.>>


\par }{\PP \VS{37}Pǝlǝa Ruben ne tárrí ama, <<Ɓǝ̀n nyesǝ Benjami a bano raka, wal-lú ka amuna-burana mem ɓari. Nyi a buam, mim ngga mǝ nǝ nyesǝô wi.>>


\par }{\PP \VS{38}Sǝ Yakupu ka nyesǝi wi ama, <<Munem pà nǝ̀ ká atà wun ɗàng. Mǝ'eambi wuna, kǝ yì na ue nǝmurǝi ka. Ɓǝ̀ ɓè kǝgìr mǝɓane kumi a njar, a gya mǝno wun nǝ̀ twal ka, wun ndo wun nǝ̀ tasǝtam nǝ mbù amuram a Shewol\FTNT{*}{{\FR 42:38 }{\FR{42:38
}}{\FQ{Shewol
}}{\FT{ka nda ɓanza mala alú.}}} nǝ bumkiɗikea.>>




\par }\Chap{43}{\SH Ɓaria twalbǝri mala amǝ'eam Yisǝfu aban ká a Masar
\par }
{\PP \VerseOne{1}Adyan ngga nzala ɓikina kǝ̀rkǝ́r a nzali Kan'ana.

\VS{2}Lang Yakupu andǝ amǝ'ɓala male lina mǝsǝsa mǝnana à kùró a Masar ka, Yakupu banggia wia ama, <<Wu nyare a Masar wu kya kúrà sǝm mǝsǝsa ɗǝm.>>


\par }{\PP \VS{3}Yahuda banggi wi ama, <<Ɓwabura mǝnana makka sǝm mǝsǝsa ka, nunkir sǝm nǝ pekiban ama, <Pà mǝ nǝ eara wun, wun nǝ̀ kùtí abanam ace sǝnam ɗang, she ɓǝ̀ wu yina nǝ mǝ'eam wun atà wun ngga.>

\VS{4}Ɓǝ̀ awu nǝ eare a nǝ tasǝ mǝ'kyauwa sǝm atà sǝm ngga, sǝm nǝ̀ o a Masar ace kúr mǝsǝsa.

\VS{5}Sǝ ɓǝ̀ a pà nǝ tasǝì raka, pà sǝm nǝ̀ ká akanó ɗang, acemǝnana ɓwabure bangŋǝ́nà ama, <Pà wun nǝ̀ sǝn ɓamǝsǝàm ɗàng she ɓǝ̀ mǝ'kyauwa wun na atà wun ngga.> >>


\par }{\PP \VS{6}Isǝrayila, yì Yakupu ɗia ama, <<Palang sǝ wu yinǝàm nǝ tanni mǝnia amuram nǝ banggi ɓwabure ama wu ndanǝ ɓe mǝ'eam wun le?>>


\par }{\PP \VS{7}À earî wi ama, <<Ɓwabure ɗiki sǝm pepè amur ɓamur rǝ sǝm andǝ ɓala ma'sǝm ama, <Tár wun nakam nǝyilǝmu più le? Wu ndanǝ ɓe mǝ'eambu le?> Dumǝna púp sǝm nǝ̀ pe wi eare amur aɗikiban mǝnana ɗiki sǝm ngga. Lang sǝ sǝm nǝ̀ sǝlǝa ama nǝ̀ bang ama, <Wu yinǝ mǝ'kyauwa wun atà wun?> >>


\par }{\PP \VS{8}Pǝlǝa Yahuda banggi tárrí Isǝrayila ama, <<Nyinggam yì muna a buam sǝ sǝm nǝ̀ lo sǝm nǝ̀ o, ace mǝnana sǝm sǝnǝ we, andǝ amuna mǝkèke ma'sǝm gbal ka, ɓǝ̀ sǝm àwá, ɓǝ̀ sǝm ngga wukî nzala ɗang.

\VS{9}Muna ka, mǝ nda rǝ kánbò, mim nǝ nggearǝam, mǝ nǝ yállí. Ɓǝ̀ ǝn nyesǝi ǝn yinǝi a bano ǝn yi tamsǝi a ɓadǝmbo raka, ɓǝ̀ cê pà amuram bà.

\VS{10}Ɓǝ̀ sǝm kìdìkima pwari raka, ɓǝ́ adyan ngga sǝm warina sǝ nyarna kusǝ ɓari.>>


\par }{\PP \VS{11}Pǝlǝa tárrià banggia wia ama, <<Ɓǝ̀ ɓekǝ njar pà kàm sǝm nǝ̀ purî ɓá mǝnia yì cau raka, wu pàk gìr mǝnia ka: wu twal atà aɓea agir mǝɓoarne mala nzali mǝnia ka aɓalǝ abuku ma'wun, wu kyan nǝia kǝla ɓoro aban ɓwabure; wu ɗàrǝ́ myang bǝti, andǝ mùr-nyì bǝti, andǝ mùrú-hasǝa andǝ mukugìr mǝ'rǝmɓoarne, andǝ mǝsǝbyara, sǝ ɓǝla-ngbamso, wu kya pe wi.

\VS{12}Wu twal boalo mana kàr boalo kúr mǝsǝsae kusǝ ɓari ka, ace mǝnana ɓǝ̀ wu kya nyesǝ aboalo mana wu kumia a kún abuku ma'wun ngga. Yakǝla à ɓwarki nǝ ɓwarkio sǝ à tsǝka wunia aɓalǝ abuku ma'wun.

\VS{13}Wu twal mǝ'eam wun atà wun, wu bwal njar wu nyare aban ɓwabure.

\VS{14}Ɓǝ̀ Ɓakuli mana Karban Kat nǝ Gulo ka tsǝa ɓǝ̀ ɓwabure sǝn mǝsǝswatǝr ma'wun ace mǝnana ɓǝ̀ nying Shimiyon andǝ Benjami ɓǝ̀ wu nyar wunǝia. Ma mem ngga ɓǝ̀ dumǝna púp ama mǝ ɗwanyi amuna mem ngga, mǝ nǝ ɗwanyia.>>


\par }{\PP \VS{15}Nda amuna mala Yakupu kùr aɓoro mana tárrià pà ka, à twal boalo mana karǝ kúr mǝsǝsa mǝno kusǝ ɓari ka, sǝ ɗǝm ngga à twal Benjami ateà, sǝ à bwal njargula à o a Masar. Wario malea ka, à kya kutio à cam a ɓadǝm Yisǝfu.

\VS{16}Lang Yisǝfu sǝn Benjami ateà ka, banggi ɓwamǝgule mala amǝ'túró-ɓala male ama, <<Kyan nǝ aburana mǝnia ka a ɓala mem. Yia ka à nǝ̀ lì girlina-pwari atàm yalung. O kya pwan-myal girkusǝu sǝ ɓǝà lam girlina.>>

\VS{17}Mǝtúró-ɓala man pa kǝla mǝnana à banggi wi ka, wari nǝ amǝ'eam Yisǝfu a ɓala mala Yisǝfu.


\par }{\PP \VS{18}Amǝ'eam Yisǝfu ka ɓangciu bwalia kǝ̀rkǝ́r lang à sǝni à nda rǝ umnǝia a ɓala mala Yisǝfu ka. À bangŋi arǝarǝia ama, <<Yi ka nda rǝ kánǝ sǝm ace aboalo mǝnana sǝm kumia aɓalǝ abuku ma'sǝm, a yiu ma'sǝm mǝdǝmbe ka. Nda rǝ alta njar arǝ sǝm ace mǝnana nǝ̀ kum sǝm nǝ cau, ace bwalki sǝm ɓǝ̀ sǝm duk aguro sǝ nǝ̀ ak amǝdambǝriso ma'sǝm arǝ sǝm ngga.>>


\par }{\PP \VS{19}Lang à bingŋǝ́nà kún ɓala ka, à sungŋo aban mǝtúró-ɓala mana amúr ɓala mala Yisǝfu ka

\VS{20}sǝ à bang cau nǝi ama, <<Ɓwamǝgule, Ida, kwakikiro arǝ sǝm. Sǝm yina kani ɗiɗyal ace kúr girlina.

\VS{21}A njar aban o a là ka, sǝm sulǝo a ɓè ban ace usǝlǝo, sǝ sǝm mǝngi abuku ma'sǝm, kara koyan atà sǝm ngga sǝn boalo male mǝnana kat pà ace kúr mǝsǝsa ka, a kún buku male. Yiu ma'sǝm mǝnia ka, ndya sǝm nyesǝ aboale ka.

\VS{22}Aɓea boalo nya gbal sǝm yinǝia a bù sǝm ace kúr mǝsǝsa ɗǝm ngga. Sǝm súrǝ̀ ɓwa mǝnana tsǝka sǝm aboalo mǝno aɓalǝ abuku ma'sǝm ngga ɗàng.>>


\par }{\PP \VS{23}Mǝtúró-ɓala man banggia wia ama, <<Wu nongsǝ ɓalǝ wun. Cè ɓangciu pàkka wun ɗàng. Ɓakuli ma'wun, yì Ɓakuli mala tár wun, nda mǝnana tsǝka wun mǝnia yì gǝna aɓalǝ abuku ma'wun ngga, acemǝnana boalo mana wu mbwe a pwari mǝno ace kúr mǝsǝsa ka, mǝ nda ǝn ak boale ka.>> Sǝ kutio wario kya panzǝ Shimiyon a ndàkurban, pusǝì yinǝi abania.


\par }{\PP \VS{24}Mǝtúró-ɓala man pǝlǝa kútinǝia a ɓala mala Yisǝfu. Pea wia mùr ɓǝà lakki akusǝia sǝ peà amǝdambǝriso malea girlina.

\VS{25}Banggia wia ama ɓǝ̀ pwari eauna a ɓongŋu ka, à nǝ̀ lì girlina atārǝia andǝ Yisǝfu. Nda à gilǝkice aɓoro mana à nǝ̀ pè Yisǝfu ɓǝ̀ yina ka.


\par }{\PP \VS{26}Lang Yisǝfu yina a ɓala ka, à pè wi aɓoro mǝnana à yinǝì wi ka, pǝlǝa à ɓunno a nzali a ɓadǝmbi.

\VS{27}Anzǝm mana mangŋǝ́nià-kún ngga, ɗìban ama, <<Lang tár wun, yì jamgula mǝnana wu banggam cau male a pwari mǝno ka? Ndakam più andǝamǝsǝi le?>>


\par }{\PP \VS{28}À eari wi ama, <<E, tár sǝm, yì guro mò ka ndakam più andǝamǝsǝi, sǝ nda bǎng.>> Nyare à ɓunno a nzali a ɓadǝmbi.


\par }{\PP \VS{29}Lang Yisǝfu loasǝ mǝsǝi sǝn mǝ'eambi Benjami, mǝnana à nda nggeau mwashat ka, ɗia ama, <<Mǝnia nda mǝ'kyauwa wun mǝnana wu banggam cau male ka le? Ɓǝ̀ Ɓakuli tsǝko bù, munem.>>

\VS{30}Kara Yisǝfu lo a kaurǝa nying banià, acemǝnana mǝrǝm yi lùmsǝ mǝsǝi, ue bǝti ɓǝ́ sangna a ɓua; earcearǝu mǝkǝ̀rkǝ́rnì ace mǝkyauwe na yi lùmsǝ bumi ka. Wario kya kúti a kurǝm male sǝ ɓua kàm.

\VS{31}Anzǝm mǝno ka, lak ɓamǝsǝi sǝ puro yiu abania ɗǝm, imsǝ mǝsǝi. Banggi amǝ'túró-ɓala male ama ɓǝà gau girlina.

\VS{32}Yisǝfu do a banli male nǝmurǝi, sǝ amǝ'eambi ka à tsǝkia wia amalea yì akwar girlina a ban malea ɗàng. Amǝ Masar do a malea yì banli tarang, acemǝnana amǝ Masar kǝ lìli a kwar mwashat andǝ amǝ Ibǝru ɗàng; mǝno ka gìr ɓeami na aban amǝ Masar.

\VS{33}Amǝ'eam Yisǝfu do a banli malea à kǝ sǝn ɓamǝsǝ arǝia andǝ Yisǝfu. À dumsǝia nǝ kpata pǝlǝa mala ɓǝlban malea, tite aban muna-dǝmba aban ká aban mǝtankwang malea. Lang à sǝn do mǝno à dumsǝia ka, à sǝngi rǝarǝia nǝ ndali.

\VS{34}Girlina ka a ɓadǝm Yisǝfu sǝ à ɗarǝi à pe koyan ngga. À ɗarǝî Benjami male kpǝm kusǝ tongno kútì mǝnana à ɗarǝî koyan atà acili amǝ'eambi ka. Nda à lì girlina sǝ à nu girnùná atārǝia andǝ Yisǝfu, sǝ à makrǝia nǝ banɓoarnado ka.




\par }\Chap{44}{\SH Yisǝfu kārǝki amǝ'eambi kārǝkiban mǝ'nzǝ́moè
\par }
{\PP \VerseOne{1}Lang amǝ'eambi gilǝnarǝia à nǝ̀ o ka, Yisǝfu banggi ɓwamǝgule amur amǝ'túró-ɓala male ama, <<Lùmsǝ abuku mala aburana man nǝ mǝsǝsa kǝla mana à nǝ̀ gandǝ twale ka, sǝ nyesǝî koyan ateà ka boalo male; oasǝkia wia a kún abuku malea.

\VS{2}Sǝ oasǝ kap azǝrfa mala nugìr mem aɓa buku mala mǝtankwang malea, atārǝia andǝ boalo male mǝnana pà ace kúr mǝsǝsa ka.>> Mǝtúró-ɓala man pa kǝla mǝnana Yisǝfu banggi wi ka.


\par }{\PP \VS{3}Ban fana nǝ dǝmbari ɗiɗyal ka, amǝ'túró-ɓala mala Yisǝfu tsǝktea ɓǝà o, pǝlǝa à bwal njar aban o nǝ amǝdambǝriso malea.

\VS{4}Lang à purnì nzǝm la sǝ à malaká o ɗār raka, Yisǝfu banggi ɓwamǝgule amur amǝ'túró-ɓala male ama, <<Lo pyangnǝata aburana mǝno! Ɓǝ̀ a kya bwalnateà ka, bang ama, <Ace mana sǝ wu mbweban nǝ mǝɓane a kún mǝɓoarne?

\VS{5}Ace mana sǝ wu iu kap nugìr mala mǝtala-ɓala mem? Nugìr na nǝmurǝi mǝnana mǝtala-ɓala mem kǝ nu aɓa mǝno yì kap ka ɗàng, aɓalǝi gbal sǝ kǝ ɓangnǝ-ɓangnǝa. Gìr mǝnana wu pè ka nggea mǝɓane na!> >>


\par }{\PP \VS{6}Lang mǝtúró-ɓala man kya bwalteà ka, ɓǝsǝlǝ amǝnia yì acau ka.

\VS{7}À eari wi ama, <<Mana girnì na a nakiyicau amurí, ɓwamǝgule, nǝ bang ulang mǝnia yì cau ka? Kpekpe pà sǝm nǝ̀ pàk kǝgìr kǝla mǝno ka ɗàng.

\VS{8}We ka a sǝlǝna ama aboalo mǝnana sǝm kya kumia a kún abuku ma'sǝm akanó a nzali Kan'ana ka, sǝm nyesǝô wia. Sǝ ace mana sǝ sǝm nǝ̀ kùtí a iu azǝrfa ko bolo-njengǝlan a ɓala mala mǝtala-ɓala mò?

\VS{9}Ɓwamǝgule, ɓǝ̀ a kum mǝnia yì kap a bù kǝ ɓwa atà sǝm ngga, ɓǝà wal-luí, sǝ cili sǝm ngga sǝm nǝ̀ duk aguro mò.>>


\par }{\PP \VS{10}Ɓwabure bang ama, <<E, ǝn earna, mǝ nǝ pàk gìr mǝnana wu bang ngga. Sǝama ɓwa mǝnana twal mǝnia yì kap ka nda mǝnana nǝ̀ duk guro mem ngga, sǝ cili wun ngga wun nǝ̀ o atà rǝ wun.>>

\VS{11}Pǝlǝa koyan ateà ka sulǝ buku mǝnana a nzǝm mǝdambǝriso male ka, sǝ mǝn kún buku.

\VS{12}Pǝlǝa mǝtúró-ɓala man kùtí a alta kap man aɓa koya buku ka. Tite nǝ buku mala muna-dǝmba sǝ yi masǝlǝi nǝ buku mala mǝtankwang malea. Yi kum kapni aɓa buku mala Benjami.

\VS{13}Lang amǝ'eambu man sǝn gìr man ngga, yia kat ka à sangi anggea-daura malea ace bumkiɗikea. Pǝlǝa koya ɓwa ka eamsǝ twalo a nzǝm mǝdambǝriso male, sǝ à nyare a nggea-là.


\par }{\PP \VS{14}Yisǝfu ka nda a ɓala male più sǝ Yahuda andǝ amǝ'eambi nyare à yiu. À yi kpa a nzali a ɓadǝmbi.

\VS{15}Yisǝfu ɗia ama, <<Mana mǝnia wu pàk ka? Wu sǝlǝ mbak ama ɓwa kǝla mim ngga nǝ̀ gandǝ súrǝ̀ gir mǝnana nda aɓa sǝmbǝrǝa ka nǝ ɓangnǝ-ɓangnǝa?>>


\par }{\PP \VS{16}Yahuda eari wi ama, <<Ya cau sǝm ndanǝi sǝm nǝ̀ na, mǝtala-ɓala mem? Lang sǝ sǝm nǝ̀ bǝlkun sǝm? Mana sǝm nǝ̀ gandǝ pa ace lakɓamur rǝ'sǝm? Ɓakuli pusǝnatà cauɓikea mala aguro mò. Sǝm kat sǝnǝ ɓwa mǝnana à kumi nǝ kapni ka, sǝm pǝlǝna aguro mò.>>


\par }{\PP \VS{17}Yisǝfu bang ama, <<Awo, pà anggo ɗàng! Pà mǝ nǝ pàk gìr kǝla mǝno ka ɗàng. Ɓwa mǝnana à kumi nǝ kap ka, yì nǝmurǝi nda nǝ̀ duk guro mem ngga. Cili wun ngga wu nyare wu o a là nǝ rǝpwala aban tár wun.>>


\par }{\PP \VS{18}Yahuda sung tù aban Yisǝfu sǝ bang ama, <<Ɓwamǝgule, ida, earâm mǝ nacau nǝ we. Cè bumo lúllô arǝàm, mim guro mò ɗàng, acemǝnana rǝcandǝa mò ka nda mwashat andǝ mala murǝm.


\par }{\PP \VS{19}<<Ɓwamǝgule mem, a ɗî sǝm ko tár sǝm ngga ndakam più nǝyilǝmu, sǝ ɗǝm ngga we ama ko sǝm ndanǝ ɓe mǝ'eambu.

\VS{20}Sǝm earô ɓwamǝgule ama, <E, tár sǝm ngga ndakam nǝyilǝmu, sǝama ena kǝ̀rkǝ́r. Yì tár sǝm ngga ndanǝ muna-ɓwabura mǝkyauwe mǝnana à ɓǝli wi a ě male ka. Muni mǝnia ka ndanǝ mǝgule mǝnana wuna ka, sǝ ado ka yì nda kǝ muna mala nggè mǝnana ueo nǝyilǝmu ka; tárrí kǝ earce kǝ̀rkǝ́r.>


\par }{\PP \VS{21}<<A bangga sǝm ama, <Wu yinǝ mǝno yì mǝ'kyauwa wun ngga akani ace mǝnana mǝ sǝni nǝ amǝsǝàm ngga.>

\VS{22}Sǝ sǝm banggo ɓwamǝgule ama, <Mune ka pà sǝm nǝ̀ gandǝ pusǝì ɓǝ̀ nying tárrí ɗàng; ɓǝ̀ nying tárrí ka, tárrí nǝ̀ wǔ.>

\VS{23}Sǝ a bangga sǝm ama, <Ɓǝ̀ wu nyare wu yiu sǝ mǝ'kyauwa wun mǝno pà atà wun raka, pà mǝ nǝ eara wun ɓǝ̀ wu sǝn ɓamǝsǝam ɗǝm ɗàng.>


\par }{\PP \VS{24}<<Lang sǝm nyare a là aban tár sǝm guro mò ka, sǝm kya banggi wi acau mǝnana we ɓwamǝgule a bangga sǝm ngga.


\par }{\PP \VS{25}<<Nǝnzǝ́mò ka tár sǝm yi bangga sǝm ama ɓǝ̀ sǝm nyare a Masar ace kúr girlina.

\VS{26}Sǝm banggi wi ama, <Pà sǝm nǝ̀ gandǝ nyare sǝm nǝ̀ ká a Masar ɗàng she ɓǝ̀ mǝ'kyauwa sǝm na atà sǝm ngga. À pà nǝ̀ eara sǝm ɓǝ̀ sǝm sǝn ɓamǝsǝ ɓwabura mǝno a Masar ka ɗàng, she ɓǝ̀ mǝ'kyauwa sǝm ngga nda atà sǝm ngga.>


\par }{\PP \VS{27}<<Pǝlǝa tár sǝm, guro mò bangga sǝm ama, <Wu sǝlǝna ama māmám Rahila ɓǝlâm amuna-burana ɓari.

\VS{28}Ɓè man mwashat ka ǝn ɗwanyini. Anyam-candǝa sangina nyami a ɓabondo, acemǝnana ǝn nyare ǝn sǝni ɗǝm ɗàng lang umǝna ka.

\VS{29}Ɓǝ̀ wu twal mǝnia arǝàm ado sǝ ɓè kǝgìr kya kumǝni ka, wun nǝ̀ tàsǝám, mim mǝjamgula a Shewol\FTNT{*}{{\FR 44:29 }{\FR{44:29
}}{\FQ{Shewol
}}{\FT{ka nda ɓanza mala alú.}}} nǝ bumkiɗikea.>


\par }{\PP \VS{30}<<Ado ka ɓǝ̀ ǝn nyare sǝ ǝn o aban tár sǝm, yì guro mò, sǝ yì tár sǝm mǝnana yilǝmi muna nda yilǝmi ka,

\VS{31}yi sǝni muna ka pà atàm raka, nǝ̀ kasǝa nǝ̀ wú. Sǝ sǝm aguro mò ka, sǝm nǝ̀ duk amǝ'cauɓikea mala tasǝta mǝjamgula ma'sǝm, yì guro mò, nǝ mbù amurí a Shewol aɓa bumkiɗikea.

\VS{32}Ən kánbì tár sǝm gìr ama mǝ nǝ nyesǝ mune a là jam. Sǝ ado ɓǝ̀n nyesǝì wi muna raka, mǝ nǝ twal twalo mala do nǝ cau arǝàm a ɓadǝm tárrám aɓa cili do mem kat.


\par }{\PP \VS{33}<<Acemani ka, ida, ɗeki ɓǝ̀n ue kani kǝla guro mò a kúnì mǝtankwang ma'sǝm, sǝ ɗeki yì muna ka ɓǝ̀ o a là atārǝia andǝ acili amǝgule.

\VS{34}Lang sǝ mǝ nǝ nyare mǝ nǝ ká aban tár sǝm sǝ yì muna ka pà kàm atàm ɗàng? Pà mǝ nǝ gandǝ came mǝ nǝ sǝn gìr'mur'mwana mǝnana nǝ̀ sulǝo amur tárrám ngga ɗàng.>>




\par }\Chap{45}{\SH Yisǝfu lǝmdǝ ɓamúrì aban amǝ'eambi
\par }
{\PP \VerseOne{1}Yisǝfu ka gandǝ bwal ɓabumi a ɓadǝmba amǝtè kat ɗàng, nda loasǝ gì bang ama, <<Wu tsǝk koyan ngga ɓǝà purî banam.>> Kǝɓwa pà kam atà Yisǝfu ɗàng lang banggi amǝ'eambi yan nda yì ka.\FTNT{*}{{\FR 45:1 }{\FR{45:1
}}{\FT{Ɓalli gbal aɓa:
}}{\XT{Atúró 7:13}}{\FT{.}}}

\VS{2}Sǝ loasǝ gì sak a ɓua nǝ tusǝki ɓālǝi gandǝ amǝ Masar mǝnana a nza ka à oè, sǝ cê ak ɓá palta mala murǝm.

\VS{3}Yisǝfu banggi amǝ'eambi ama, <<Mǝ nda Yisǝfu! Tár sǝm nakam nǝyilǝmu più le?>>

\par }{\PP Amǝ'eambi gandǝ nyesǝì wi kǝ cau ɗàng, acemǝnana nggea ɓangciu bwalia kǝ̀rkǝ́r a ɓadǝmbi.

\VS{4}Yisǝfu ne amǝ'eambi ama, <<Ida, wu yiu abanam tù.>>

\par }{\PP Pǝlǝa à sungŋo abani, sǝ na ama, <<Mǝ nda Yisǝfu, mǝ'eam wun, mǝnana wu mé sǝ à yinǝi a Masar ka.\FTNT{†}{{\FR 45:4 }{\FR{45:4
}}{\FT{Ɓalli aɓa:
}}{\XT{Tite 37:18-36}}{\FT{.}}}

\VS{5}Sǝ ado ka, wu kǝa pàk bumkiɗikea ɗang, sǝ cè bum wun lúllô arǝ ɓamur rǝ wun ama wu mém sǝ à yinǝ mim kani ka ɗàng. Ɓakuli ka nda ak dǝmba tasǝam mǝ akà wun dǝmba yiu kani ace amsǝ yilǝmi aɓwana.\FTNT{‡}{{\FR 45:5 }{\FR{45:5
}}{\FT{Ɓalli gbal aɓa:
}}{\XT{Tite 50:20; Ang 105:17}}{\FT{.}}}

\VS{6}Mǝnia nda ɓaria pǝlǝa mala nzala aɓa nzali mǝnia ka; apǝlǝa tongno nakam più mǝnana nzala man nǝ̀ lidǝmba, sǝ aɓalǝia ka rya pa kàm ɗàng, sǝ pwan gìrɓaban pa kàm ɗàng.

\VS{7}Ɓakuli tasǝam mǝ akà wun dǝmba ace tsǝkcè atsǝktau a ɓanza ace wun, sǝ ɓǝà amsǝ ayilǝmi wun nǝ mǝnia yì kaɓa amsǝban ngga.

\VS{8}Ace mǝno ka, wun nda wu tasǝam kani ka ɗàng, Ɓakuli na. Pànâm bancame kani mǝ do mǝkwarkiru aban murǝm, kǝla ɓwamǝgule amur ɓala male kat, sǝ mǝ'yálmúr nzali Masar kat.


\par }{\PP \VS{9}<<Ado ka wu nyare aban tárrám akaurǝa, wu banggi wi ama, <Mǝnia ka nda cau mana munio Yisǝfu na ka: Ɓakuli tsǝ́ngŋǝ̀nám mǝ nda nggwamna amur nzali Masar kat. Acemani ka, yiu a nzali Masar; kǝa dǝndi ɗang!

\VS{10}Awu nǝ ya do a bu-nzali Goshen; awu nǝ do abanam tù, we wunǝ amunio andǝ amǝkeo, andǝ adomwan mala andá, andǝ mbulpǝndǝa, andǝ anzur mô, andǝ koman mǝnana kat a ndanǝi ka.

\VS{11}A ban mǝno ka mǝ nǝ pà wun girlina acemǝnana apǝlǝa tongno mala nzala nakam più; sǝ ǝn earce nǝma we wunǝ amǝ'ɓala mò andǝ agirkusǝu mô ɓǝ̀ wu kútí a do tapwasǝa ka ɗàng.> >>\FTNT{§}{{\FR 45:11 }{\FR{45:11
}}{\FT{Ɓalli gbal aɓa:
}}{\XT{Tite 47:12; 50:21}}{\FT{.}}}


\par }{\PP \VS{12}<<Wun nǝ nggearǝ wun ngga, wun ndo wu kǝ sǝni nǝ amǝsǝ wun, sǝ mǝ'eambam Benjami gbal ka ndo kǝ sǝni nǝ mǝsǝì ama, mǝ nda ǝn nggǝ na wun cau nǝ kunam ngga.

\VS{13}Wu banggi tárrám cau mala gulo mǝnana kat à pàm a Masar andǝ koman mǝnana kat wu sǝni ka. Sǝ wu yinǝ tárrám akani akaurǝa!>>\FTNT{*}{{\FR 45:13 }{\FR{45:13
}}{\FT{Ɓalli gbal aɓa:
}}{\XT{Atúró 7:14}}{\FT{.}}}


\par }{\PP \VS{14}Pǝlǝa Yisǝfu mǝn abui kùr mǝ'eambi Benjami a myali sǝ ɓua sukki mǝrǝm; Benjami gbal kǝ ɓua sǝ bwali arǝì.

\VS{15}Nǝ ɓua a kúni più, Yisǝfu mǝn abui kùr acili amǝ'eambi mwashat-mwashat, koyan ngga ateà. Anzǝm mǝno ka, amǝ'eambi nacau nǝi.


\par }{\PP \VS{16}Lang cau yì mǝsǝe aban ká a palta mala murǝm ama amǝ'eam Yisǝfu yina ka, Murǝm Firona andǝ amǝ'tè ka banɓoaria wia.

\VS{17}Firona ne Yisǝfu ama, <<Banggi amǝ'eambo ama: <Wu tsǝk twalo a nzǝm amǝdambǝriso ma'wun wu nyare a nzali Kan'ana.

\VS{18}Ɓǝ̀ wu warina ka, wu kya yinǝ tár wun andǝ amǝ'ɓala male ɓǝà tùr kani a Masar. Mǝ nǝ pà wun bu-nzali yál agir mǝnana ɓoaro kutibanì kat a Masar ka, sǝ wun nǝ̀ li gìr mǝɓoarne mala nzalinì.>


\par }{\PP \VS{19}<<Ɗǝm ngga banggi amǝ'eambo ama: <Wu twal aɓea waru-pǝr mala Masar atà wun ace pwan amuna ma'wun, andǝ amālá wun, andǝ tár wun, wu yiu wunǝia kani akaurǝa.\FTNT{†}{{\FR 45:19 }{\FR{45:19
}}{\FT{Ɓalli gbal aɓa:
}}{\XT{Tite 46:5}}{\FT{.}}}

\VS{20}Wu kǝa pè ɓamur rǝ wun tanni arǝ pwan agir ɓala ma'wun ɗàng. Acemǝnana koya mǝɓoarne aɓa nzali Masar kat ka nǝ̀ duk ma'wun.> >>


\par }{\PP \VS{21}Anggo sǝ amuna mala Yakupu pa kǝla mǝnana à banggia wia ka. Yisǝfu peà wia awaru-pǝr andǝ girlina mǝnana à nǝ̀ lì a njar, kǝla mǝnana murǝm Firona bang ngga.

\VS{22}Ɗǝm ngga pè koyan ateà ka bǝsa anggea-daura; sǝ mala Benjami ka pè wi boalo azǝrfa mǝsǝì gbǝman-tàrú andǝ bǝsa anggea-daura tongno.

\VS{23}Sǝ tárrí ka túrìwìban nǝ amǝdambǝriso lum ajamne nǝ atwalo mala agir mǝɓoarne mala nzali Masar a nzǝmia, sǝ amǝdambǝriso lum amǝ'nggaule nǝ atwalo mala mǝsǝsa, andǝ agirlina, andǝ agirshake, ace gya male aban yiu a Masar.


\par }{\PP \VS{24}Pǝlǝa Yisǝfu tasǝ amǝ'eambi ɓǝà o, sǝ lang à bwal njar aban o ka, banggia wia ama, <<Cè wu munǝ a njar fa!>>


\par }{\PP \VS{25}Nda à nying Masar sǝ à nyare aban tárrià Yakupu a nzali Kan'ana.

\VS{26}À kya banggi tárrià ama, <<Yisǝfu nakam nǝyilǝmu! Yàle yì nda nggwamna mala nzali Masar kat!>> Cau mǝnia yipì Yakupu nǝ yasǝlǝban, sǝ túrí aɓa dǝmpǝndǝa; earnǝi ama cê ka mǝsǝcau na ɗang.

\VS{27}Sǝama lang à banggi wi acau mǝnana kat Yisǝfu banggia wia, sǝ lang sǝn awaru-pǝr mǝnana Yisǝfu tasǝia ɓǝà yi twali nǝia ɓǝà kyan nǝi a Masar ka, kara dǝmbi kwaro.

\VS{28}Bang ama, <<Cau mǝnana wu bang ngga karǝna, ǝn earǝ̀nà nǝi. Munem Yisǝfu ka ndakam nǝyilǝmu. Mǝ nǝ ká sǝni sǝ mǝ wú!>>




\par }\Chap{46}{\SH Yakupu andǝ amǝ'ɓala male tùr a Masar
\par }
{\PP \VerseOne{1}Nda Isǝrayila, yì Yakupu tita gya male, pwan gìr mǝnana kat ndanǝi ka. Lang yi bik Biyasheba ka, pà agir'nkila aban Ɓakuli mala tárrí Ishaku.

\VS{2}Ɓakuli tunǝ Isǝrayila aɓa sǝna nǝ du, sǝ ne wi cau ama, <<Yakupu, Yakupu!>>

\par }{\PP Pǝlǝa eare ama, <<Mǝ ndya ka.>>


\par }{\PP \VS{3}Ɓakuli bang ama, <<Mǝ nda Ɓakuli, yì Ɓakuli mala tárró. Cè ɓangciu pakko arǝ ká a Masar ɗàng, acemǝnana mǝ nǝ tsǝa tàu mò nǝ̀ hatǝki, awu nǝ duk aɓwana mala nzali mǝgule akanó.

\VS{4}Mǝ nǝ ká atò a Masar, sǝ nǝnzǝ́mò ka, mim nǝ nggearǝam, mǝ nǝ nyesǝ tau mò à nǝ̀ nyare a nzali mǝnia ɗǝm. We ka a nǝ wú a Masar, sǝ Yisǝfu nǝ̀ pà a nkanggario a lú mò.>>\FTNT{*}{{\FR 46:4 }{\FR{46:4
}}{\FQ{sǝ Yisǝfu nǝ̀ pà a nkanggario a lú mò.
}}{\FT{Ko <<sǝ Yisǝfu nǝ̀ kùmsǝ amǝsǝo.>>}}}\FTNT{†}{{\FR 46:4 }{\FR{46:4
}}{\FT{Ɓalli gbal aɓa:
}}{\XT{Tite 50:1}}{\FT{.}}}


\par }{\PP \VS{5}Pǝlǝa Yakupu loapi Biyasheba nǝ̀ o a Masar. Nda amuna mala Isǝrayila twal tárrià yì Yakupu, sǝ à tsǝì aɓa waru-pǝr mǝnana Firona Murǝm Masar túrìwìban nǝi ka, sǝ à tsǝk amuna malea, andǝ amālia aɓalǝ acili awaru-pǝr.

\VS{6}À pwan agirkusǝu malea, andǝ agirkuma malea mǝnana à kúmô aɓa nzali Kan'ana ka, sǝ à o a Masar. Yakupu twal amǝ'ɓala male kat atè:

\VS{7}yìa amuna-burana male andǝ amǝkè amuna-burana, andǝ amuna-mamǝna male andǝ amǝkè amuna-mamǝna; yì tau male kat oa tè.


\par }{\PP \VS{8}\FTNT{‡}{{\FR 46:8 }{\FR{46:8
}}{\FT{Ɓalli gbal aɓa:
}}{\XT{Pur 1:1-5}}{\FT{.}}}Amǝnia ka, à nda ka alullǝ amuna-burana mala Isǝrayila, yì Yakupu, mǝnana à pwan rǝia sǝ à wari andǝi a Masar ka:

\par }{\LI Ruben yì muna-dǝmba male ka,

\VS{9}pwan amuna-burana male:

\par }{\LIB à nda ka Hanok, andǝ Palu, Hezǝron andǝ Karmi.


\par }{\LI \VS{10}Muni Shimiyon pwan amuna-burana male:

\par }{\LIB à nda ka Jemuyel, andǝ Jamin, andǝ Ohat, andǝ Jakin, andǝ Zohar, sǝ Shawul mǝnana nggè ka ɓwama Kan'ana na ka.


\par }{\LI \VS{11}Lawi pwan amuna-burana male:

\par }{\LIB à nda ka Gashon, andǝ Kohat, andǝ Merari.


\par }{\LI \VS{12}Yahuda pwan amuna-burana male:

\par }{\LIB à nda ka Shela, andǝ Perez andǝ Zera. (Amuna-burana mala Yahuda, yia Er andǝ Onan ngga, à akdǝmba à wǔ a nzali Kan'ana.)

\par }{\LIB Perez pwan amuna-burana male:

\par }{\LIC À nda ka Hezǝron andǝ Hamul.


\par }{\LI \VS{13}Isaka pwan amuna-burana male:

\par }{\LIB à nda ka Tola, andǝ Puwa, andǝ Jashup, andǝ Shimiron.


\par }{\LI \VS{14}Zebulu pwan amuna-burana male:

\par }{\LIB à nda ka Seret, andǝ Elon andǝ Jali.


\par }{\PP \VS{15}Amǝno ka à nda ka amuna-burana mǝnana Liya ɓǝlî Yakupu a Padan Aram ngga, sǝ ɓoarnsarile Dina. Làkkì mala amuna andǝ amǝkà Yakupu amuna-burana nǝ bu Liya ka, à nda lumi-tàrú-nong-tàrú (33).


\par }{\LI \VS{16}Muna-ɓwabura male Gad pwan amuna-burana male:

\par }{\LIB à nda ka Zefon, andǝ Hagi, andǝ Shuni, andǝ Ezǝbon, andǝ Eri, andǝ Arodi andǝ Areli.


\par }{\LI \VS{17}Asha pwan amuna-burana male:

\par }{\LIB à nda ka Imǝna, andǝ Ishva, andǝ Ishvi andǝ Beriya.

\par }{\LIB Mǝkyauwea muna-ɓwama Sera ka nda ateà.

\par }{\LIB Beriya gbal ka pwan amuna-burana male:

\par }{\LIC À nda ka Heba andǝ Malkiyel.


\par }{\PP \VS{18}Amǝno ka à nda ka amuna andǝ amǝkau mǝnana à ɓǝlî Yakupu nǝ bu Zilpa, yì muna-ɓwama mǝtúró-ɓala mala Laban mǝnana twali pè muni muna-ɓwama Liya, ɓǝ̀ duk muna-ɓala male ka. Yia kat ka à nda lum bwamdǝ tongno-nong-mwashat.


\par }{\LI \VS{19}Amuna-burana mala Yakupu mǝnana à ɓǝl andǝ māmí Rahila ka à nda ka:

\par }{\LIB Yisǝfu andǝ Benjami.

\VS{20}Yisǝfu ka ak dǝmba nda a Masar, ban mǝnana à ɓǝlî wi amuna-burana ɓari:

\par }{\LIC À nda ka Manasa andǝ Ifǝrem. Nggea nda Asenat, ɓoarnsarile Potifera, ɓè pǝris a On, yì Heliyopolis.\FTNT{§}{{\FR 46:20 }{\FR{46:20
}}{\FQ{Heliyopolis
}}{\FT{ka nda nggea-là <<On.>>}}}


\par }{\LIB \VS{21}Benjami pwan amuna-burana male gbal:

\par }{\LIC À nda ka Bela, andǝ Becha, andǝ Ashbel, andǝ Gera, andǝ Naaman, andǝ Ehi, andǝ Rosh, andǝ Mupim, andǝ Hupim, andǝ Arǝd.


\par }{\PP \VS{22}Amǝno ka à nda ka amuna-burana mala Rahila andǝ amǝkè, mǝnana ɓǝlî Yakupu ka. Yia kat ka à nda lum nong ine.


\par }{\LI \VS{23}Muna-ɓwabura male Dan twal muni:

\par }{\LIB Hushim.


\par }{\LI \VS{24}Muna-ɓwabura male Naftali pwan amuna-burana male:

\par }{\LIB à nda ka Jaziyel, andǝ Guni, andǝ Jeza andǝ Shilem.


\par }{\MM \VS{25}Amǝno ka à nda ka amuna andǝ amǝkau mǝnana à ɓǝlî Yakupu nǝ bu Bilha, yì muna-ɓwama mǝtúró-ɓala mala Laban mǝnana twali pè muni muna-ɓwama Rahila, ɓǝ̀ duk muna-ɓala male ka. Yia kat à nda tongno-nong-ɓari.


\par }{\PP \VS{26}Amuna andǝ amǝkà Yakupu mǝnana à wari a Masar andǝi ka làkkì malea kat ka nda lumi-tongno-nong-mwashat nǝ mǝsǝi tongno-nong-mwashat (66). Amālá amuni ka à ɓallia ɗàng.

\VS{27}Kpapì andǝ amuna-burana mala Yisǝfu mǝnana à ɓǝlî wi a Masar ka, làkkì mala amǝ'ɓala mala Yakupu, yia kat a nzali Masar ka lumi-tongno-nong-ɓari na (70).\FTNT{*}{{\FR 46:27 }{\FR{46:27
}}{\FT{Ɓalli gbal aɓa:
}}{\XT{Pur 1:5; Nggur 10:22; Atúró 7:14}}{\FT{.}}}


\par }{\SH Yakupu andǝ amǝ'ɓala male bik Masar
\par }
{\PP \VS{28}Lang à gbàshìnà Masar ka, Yakupu tasǝ Yahuda ɓǝ̀ aki wi dǝmba ká aban Yisǝfu, ɓǝ̀ banggi wi ama ɓǝ̀ kumia a Goshen. Lang Yakupu andǝ amǝ'ɓala male yi bingŋǝna ka,

\VS{29}Yisǝfu kùtí aɓa waru-pǝr male sǝ o a Goshen nǝ̀ nggá je andǝ tárrí, Isǝrayila. Lang à yì je ka, Yisǝfu mǝn abui yi kùr tárrí a myali sǝ ɓua banì sauwa.

\VS{30}Isǝrayila, Yakupu ne Yisǝfu ama, <<Ado ka mǝ nǝ gandǝ wú, acemǝnana ǝn sǝnǝno sǝ ǝn sǝlǝna ama a ndakam più nǝyilǝmu ka.>>\FTNT{†}{{\FR 46:30 }{\FR{46:30
}}{\FT{Ɓalli gbal aɓa:
}}{\XT{Luk 2:29-30}}{\FT{.}}}


\par }{\PP \VS{31}Pǝlǝa Yisǝfu banggi amǝ'eambi andǝ acili amǝ'ɓala mala tárrí ama, <<Dumǝna púp mǝ kyane mǝ kya banggi Firona murǝm ama amǝ'eambam andǝ amǝ'ɓala mala tárrám kat, mǝnana à do a nzali Kan'ana ka, à yina abanam.

\VS{32}Mǝ nǝ banggi wi ama wun ngga wu nda ka ayálgír, amǝ ɗenyi nǝ agirkusǝu, sǝ wu yina nǝ adomwan mala anzur, andǝ ambulpǝndǝa, andǝ andá ma'wun, andǝ koman mǝnana kat ma'wun na ka.

\VS{33}Ɓǝ̀ Firona murǝm tunǝ wun sǝ ɗì wun ama, mana nda túró ma'wun ngga,

\VS{34}wu ne wi ama, <Sǝm nda ka ayálgír. Ɗenyinǝ agirkusǝu nda túró ma'sǝm a do ma'sǝm kat, kǝla mǝnana aká sǝm pàk ka.> Anggo ka nǝ̀ eara wun ɓǝ̀ wu do a bu-nzali Goshen.>> Yisǝfu bang mǝnia ka acemǝnana koya yálgír mala anzur ka gìr'ɓeami na aban amǝ Masar.




\par }\Chap{47}{\SH Yakupu tsǝki Murǝm Masar bu
\par }
{\PP \VerseOne{1}Pǝlǝa Yisǝfu kùtí a ban Murǝm Firona sǝ banggi wi ama, <<Tárrám andǝ amǝ'eambam puro a nzali Kan'ana, à yi sulǝna. À yinǝ anzur, andǝ ambulpǝndǝa, andǝ andá malea, andǝ koya gìr mǝnana malea na ka. Ado ka à nda a bu-nzali Goshen.>>


\par }{\PP \VS{2}Pǝlǝa Yisǝfu twal tongno atà amǝ'eambi, kútí nǝia sǝ lǝmdǝia aban Firona.

\VS{3}Firona ɗì amǝ'eam Yisǝfu ama, <<Mana nda túró ma'wun?>>

\par }{\PP À eari wi ama, <<Sǝm aguro mò ka, sǝm nda ka amǝ yál agir, kǝla mǝnana aká sǝm pàk ka.>>

\VS{4}Nyare à banggi Firona murǝm ama, <<Sǝm yiua do bǝti a nzali mǝnia, acemǝnana a nzali Kan'ana ka nzala ɓikina, sǝ ko kǝ girlina ko bondo pa kàm agirkusǝu ma'sǝm nǝ̀ lì ɗàng. Sǝm nggǝ zǝmbô, eara sǝm ɓǝ̀ sǝm do a bu-nzali Goshen.>>


\par }{\PP \VS{5}Pǝlǝa Firona banggi Yisǝfu ama, <<Tárró andǝ amǝ'eambo yina a bano.

\VS{6}Nzali Masar ka nda a ɓadǝmbo. Dumsǝia a ban mǝɓoarne kat-kat mala nzali man. Awu nǝ gandǝ kánǝia ɓǝà do a bu-nzali Goshen. Ɓǝ̀ akǝ aɓwana nakam ateà mǝsǝia kàngkàng ngga, tsǝia ɓǝà kǝ yálàm agirkusǝu mem.>>


\par }{\PP \VS{7}Pǝlǝa Yisǝfu yinǝ tárrí Yakupu aban Murǝm Firona, sǝ Yakupu tsǝkî Firona bù.


\par }{\PP \VS{8}Firona ɗì ama, <<Apǝlǝa mô shen a ɓanza?>>


\par }{\PP \VS{9}Yakupu eari wi ama, <<Do-yilǝmu mem mala gya arǝ abân kǝla bǝri ka, apǝlǝa gbǝman-mwashat nǝ lumi-tàrú na (130). Amǝno yì apǝlǝa ka à nda bǝti sǝ à kwano; à bik lakkì mala apǝlǝa mala akêm aɓa gya-bǝri malea ɗàng.>>

\VS{10}Pǝlǝa Yakupu tsǝki Firona bu ɗǝm sǝ purî ɓadǝm Firona.


\par }{\PP \VS{11}Nda Yisǝfu kumbi tárrí andǝ amǝ'eambi bando. Kasǝia wia bân ɓǝ̀ duk girkuma malea a bu-nzali mǝɓoarne mala nzali Masar, tù aban nggea-là Ramisi, kǝla mǝnana Firona bang ngga.

\VS{12}Sǝ Yisǝfu pè tárrí, andǝ amǝ'eambi, andǝ acili amǝ'ɓala mala tárrí girlina; koyan ngga pè wi girlina mǝnana kārǝa arǝ làkkì mala amuni ka.


\par }{\SH Gingnǝban mala Yisǝfu a bakú nzala
\par }
{\PP \VS{13}Nzala yi ɓiki kam kpǝm, girlina malâ a koya ban aɓa nzali Masar andǝ ɓá nzali Kan'ana, sǝ aɓwana kútí a tanni kǝ̀rkǝ́r, atàcau mala ɗwanyi girlina.

\VS{14}Nda Yisǝfu kútí a makkì aɓwana mǝsǝsa mǝnana à soe aɓalǝ abah ka, ɓǝà kúrô. Anggo sǝ ak boalo mana kat aɓa nzali Masar andǝ nzali Kan'ana ka, sǝ tsǝì a ndaboalo mala Firona, Murǝm.

\VS{15}Lang boalo yi malnì bù aɓwana a Masar andǝ Kan'ana ka, amǝ Masar pur kat, à yiu aban Yisǝfu sǝ à bang ama, <<Pà sǝm girlina. Ace mana sǝ sǝm nǝ̀ wuki kani a mǝsǝo? Boalo ma'sǝm malǝna kat.>>


\par }{\PP \VS{16}Pǝlǝa Yisǝfu earia wia ma, <<Ɓǝ̀ wu pànǝ boalo raka, wu pàm agirkusǝu ma'wun sǝ mǝ nǝ pà wun girlina a kúnì agirkusǝu.>>


\par }{\PP \VS{17}Nda à yinǝ agirkusǝu malea aban Yisǝfu, sǝ Yisǝfu pea wia girlina a kúnì apǝr, andǝ anzur, andǝ ambul, andǝ andá, andǝ amǝdambǝriso malea ka. Aɓa pǝlǝa mǝno ka, pea wia girlina a kúnì agirkusǝu malea.


\par }{\PP \VS{18}Lang pǝlǝa mǝno kutina ka, à yiu abani a ɓaria pǝlǝa sǝ à ne wi ama, <<Pà sǝm nǝ̀ sǝmbǝrǝò wi ɗàng, we mǝtala-ɓala ma'sǝm, ama, boalo ma'sǝm malna, sǝ agirkusǝu ma'sǝm ngga amona. Kǝgìr ueo mǝnana sǝm nǝ̀ po ka ɗàng, shekǝ ɓamur rǝ sǝm andǝ aɓaban ma'sǝm.

\VS{19}Kǝa ɗeki sǝm ɓǝ̀ sǝm wukio, sǝ aɓaban ma'sǝm kìɗìkì ɗàng. Pà sǝm girlina mǝnana sǝm nǝ̀ li sǝ sǝm nǝ̀ dum nǝyilǝmu ka, andǝ mǝsǝɓeale mǝnana sǝm nǝ̀ ɓeal ka, ace mǝnana aɓaban ma'sǝm ɓǝà kǝa duk pǝɗanban raka. Kúr sǝm sǝnǝ aɓaban ma'sǝm a kúnì girlina. Sǝm nǝ̀ duk aguro mala Firona Murǝm.>>


\par }{\PP \VS{20}Anggo sǝ Yisǝfu kúr aɓaban mǝnana kat a Masar ka à duk aɓaban mala Firona Murǝm. Amǝ Masar kat makki wi aɓaban malea acemǝnana nzala ɓikipa; sǝ nzali kat yi duk girkuma mala Firona Murǝm.

\VS{21}Yisǝfu yi nyesǝ aɓwana kat à pǝlǝ aguro mala Firona, tite a nzong-nzali aban ká ɓè nzong-nzali mala Masar.

\VS{22}Kǝ anzali mǝnana kúria raka à nda ka nzali mala apǝris. Apǝris mak anzali malea ɗàng acemǝnana girlina malea ka, kǝ pur nǝ ɓala mala Firona Murǝm, sǝ mǝno ka kǝ kārǝia.


\par }{\PP \VS{23}Pǝlǝa Yisǝfu banggi amǝ Masar ama, <<Ado mǝnana ǝn kúrnà wun wunǝ aɓaban ma'wun ace Firona ka, mǝ nǝ pà wun mǝsǝɓeale wu kya ɓeali arǝ aɓabanì.

\VS{24}Ɓǝ̀ pwari pwan gìrɓaban kārǝ́na ka, wun nǝ̀ pè Firona banì mwashat aɓa gauwe tongno mala gìr mǝnana wu kum ngga. Cili ka ma'wun na ace mǝsǝɓeale, sǝ ace girlina mala amuna ma'wun andǝ acili amǝ'ɓala ma'wun.>>


\par }{\PP \VS{25}À pà eare ama, <<Ɓwamǝgule, a ámsǝ̀nà ayilǝmi sǝm! Sǝm kumǝna earmúrú a bano, sǝ sǝm earna sǝm nǝ̀ duk aguro mala Firona.>>


\par }{\PP \VS{26}Nda Yisǝfu tsǝì dumǝna nzongcau mǝnana à kùrì a nzali Masar, sǝ bà yalung ngga ndakam, ama banì mwashat aɓa gauwe tongno mala gìrɓaban ngga, mala Firona na. Kǝ aɓaban mala apǝris na à pǝlǝ mala Firona raka.


\par }{\PP \VS{27}Isǝrayila andǝ amǝ'ɓala male yì dukla a Masar, a bu-nzali Goshen. A ban mǝno ka, yi sau ɗang à kum gǝna, sǝ à ɓǝlki amuna, à hatǝki kǝ̀rkǝ́r.


\par }{\SH Yakupu tsǝk Yisǝfu kángìr pà nǝ̀ tsǝk-luí a Masar ɗàng
\par }
{\PP \VS{28}Yakupu pàk apǝlǝa lum bwamdǝ tongno-nong-ɓari a Masar anzǝm yiu male. Acemani ka, apǝlǝa mala do ɓanza mala Yakupu kat ka gbǝman mwashat nǝ lumi-ine bwamdǝ tongno-nong-ɓari na (147).

\VS{29}Lang pwari lú mala Isǝrayila gbàshìnà ka, túrban à tunǝ muna-ɓwabura male Yisǝfu, sǝ ne wi ama, <<Ɓǝ̀ bumo pwasǝo arǝàm ngga, ida, tsǝk buo aɓa byalam sǝ wu kángìr ama awu nǝ lǝmdǝàm pěmǝɓoarne sǝ a pà nǝ mém arǝ gir mǝnana mǝ nǝ banggo ado ka ɗàng: Kǝa tsǝk luem a Masar ɗàng.

\VS{30}Ɓǝ̀ ǝn wuna, ǝn umǝna atà akêm ngga, twal luem, pur nǝi aɓa Masar sǝ kya tsǝem a ban mǝnana à tsǝia kàm ngga.\FTNT{*}{{\FR 47:30 }{\FR{47:30
}}{\FT{Ɓalli aɓa:
}}{\XT{Tite 23:17-19; 25:9; 35:29; 49:29-32}}{\FT{.}}}>>

\par }{\PP Pǝlǝa Yisǝfu pà eare ama, <<Mǝ nǝ pǎ kǝla mǝnana a bang ngga.>>


\par }{\PP \VS{31}Yakupu ama, <<Kánbàm.>> Nda Yisǝfu kánbì wi ka. Pǝlǝa Yakupu pǝlǝ rǝì amur gyangŋan-nongŋo male\FTNT{†}{{\FR 47:31 }{\FR{47:31
}}{\FQ{pǝlǝ rǝì amur gyangŋan-nongŋo male sǝ peri
}}{\FT{ko <<kùndǝó arǝ gara male sǝ peri.>>}}} sǝ peri.\FTNT{‡}{{\FR 47:31 }{\FR{47:31
}}{\FT{Ɓalli gbal aɓa:
}}{\XT{Ib 11:21}}{\FT{.}}}




\par }\Chap{48}{\SH Yakupu tsǝkî Ifǝrem andǝ Manasa bù
\par }
{\PP \VerseOne{1}A ɓè pwari, anzǝm mǝnia ka, ɓeɓwa banggi Yisǝfu ama, <<Tárró ka rǝì eari wi ɗàng.>> Nda Yisǝfu wari a sǝn tárrí, atārǝia andǝ amuna-burana male ɓari, Manasa andǝ Ifǝrem.


\par }{\PP \VS{2}Lang Yisǝfu yi bwalǝna ka, ɓeɓwa banggi Yakupu ama, <<Muna-ɓwabura mô Yisǝfu ndya yiua sǝno ka.>> Pǝlǝa Yakupu candǝki amǝsǝi lo, do a kún gyangŋan-nongŋo male.


\par }{\PP \VS{3}Yakupu banggi Yisǝfu ama, <<Ɓakuli mana Karban nǝ Gulo Kat ka, pusǝrǝi abanam a Luz, a nzali Kan'ana, tsǝkam bù.\FTNT{*}{{\FR 48:3 }{\FR{48:3
}}{\FT{Ɓalli gbal aɓa:
}}{\XT{Tite 28:13,19; 35:6,9}}{\FT{.}}}

\VS{4}Banggam ama, <Mǝ nǝ tsǝo, awu nǝ ɓǝl amuna pas, sǝ awu nǝ hatǝki. Mǝ nǝ tsǝk tàu mò nǝ̀ gulo nǝ̀ pǝlǝ aɓwapǝndǝa mala anzali.\FTNT{†}{{\FR 48:4 }{\FR{48:4
}}{\FT{Ɓalli gbal aɓa:
}}{\XT{Tite 17:4,8; 28:3-4; 35:11-12}}{\FT{.}}} Sǝ mǝ nǝ pè tàu mò mǝnia yi nzali Kan'ana ka, ɓǝ̀ duk malea, girkuma malea mǝnana málá male pà kàm raka.> >>


\par }{\PP \VS{5}Pǝlǝa Yakupu lidǝmba nǝ cau ama, <<Adyan ngga, amuna-burana mô ɓari, Ifǝrem andǝ Manasa, mǝnana a ɓǝlia kani a nzali Masar ka, à dumǝna amunem. Yia ka à dumǝna kǝla Ruben andǝ Shimiyon, amuna-burana mem.

\VS{6}Sǝama amuna mana à nǝ̀ ɓǝ̀lô wia nǝnzǝ́mò ka, à dumǝna amô; à nǝ̀ kum liɓala mala nzali nǝban amǝ'eambia, kǝla Ifǝrem andǝ Manasa.


\par }{\PP \VS{7}<<A pwarian, mana mǝ ndarǝ nyari Padan Aram ngga, nggò Rahila yi wú a nkanggariam a nzali Kan'ana. Sǝm nda peatu amur njar, sappi Efǝrat (mǝnana à tunǝi gbal ama Betalami ka) ɗàng. Nǝ bumkiɗikea, sǝ ǝn tsǝk luí a kǝ ban mǝnana wù kàm ngga, a nkanggari njargula ká Efǝrat.>>\FTNT{‡}{{\FR 48:7 }{\FR{48:7
}}{\FT{Ɓalli gbal aɓa:
}}{\XT{Tite 35:16-19}}{\FT{.}}}


\par }{\PP \VS{8}Pǝlǝa Yakupu pǝlǝ mǝsǝi sǝn amuna-burana mala Yisǝfu, sǝ ɗì ama, <<Ayana mǝnia ka?>>


\par }{\PP \VS{9}Yisǝfu pè tárrí eare ama, <<Amuna-burana mǝnana Ɓakuli pam kani a Masar ka, à nda.>>

\par }{\PP Tárrí banggi wi ama, <<Ida, yinǝia abanam tù ace mǝnana ɓǝ̀n tsǝkia wia bù ka.>>


\par }{\PP \VS{10}Yakupu ka, ena, kǝ sǝnban pepè ɗàng. Nda Yisǝfu yinǝ amuna a baní tù, sǝ Yakupu mǝn abui, sǝ kùria arǝì bwalia kàngkàng.

\VS{11}Yakupu pǝlǝa aban Yisǝfu sǝ ne wi ama, <<Ən sǝlǝa nǝma mǝ nǝ sǝn ɓamǝsǝo ɗǝm ɗàng, sǝ ado ka, Ɓakuli earǝ́nàm ǝn sǝnǝna nggearǝ amunio!>>


\par }{\PP \VS{12}Pǝlǝa Yisǝfu pusǝ amuna a nre ka ankūnǝ keâ, sǝ ɓunno a ɓadǝmbi nǝ ɓamǝsǝi a nzali.


\par }{\PP \VS{13}Pǝlǝa Yisǝfu yinǝ amuna man nǝ mbup-ɓàriá tù aban tárrí Isǝrayila. Bwal muni mǝkyauwe Ifǝrem a buì mǝlì sǝ tsǝì atà bu mǝ'nggare mala Yakupu, sǝ muni mǝgule Manasa ka bwali a buì mǝ'nggare tsǝì atà bu mǝlì mala Isǝrayila.


\par }{\PP \VS{14}Sǝ Yakupu ka, sárǝ́ abui a nkāɓe rǝarǝia, tsǝk buì mǝlì a ɓamur Ifǝrem, kat andǝ amani ama yì nda muna mǝkyauwe ka, sǝ buì mǝ'nggare ka tsǝì a ɓamur Manasa, kat andǝ amani ama Manasa nda muna-dǝmba ka.


\par }{\PP \VS{15}Pǝlǝa tsǝkî Yisǝfu bù nǝ na ama,

\par }{\Q <<Ɓǝ̀ Ɓakuli mǝnana kâ Ibǝrayim andǝ tárrám Ishaku

\par }{\QB kpata njar male ka, tsǝkî amuna man bù.

\par }{\Q Ɓǝ̀ Ɓakuli mǝnana yálǎm aɓa do mem kat,

\par }{\QB bà yalung ngga,

\par }{\QB tsǝkia wia bù.


\par }{\Q \VS{16}Ɓǝ̀ mǝturonjar mǝnana akmúrám amsǝam a ɓabù ɓealɓikea kat ka,

\par }{\QB tsǝki amuna mǝnia ka bù.

\par }{\Q Ɓǝ̀ do ama yìa ka à nǝ̀ kánǝ lullǝàm,

\par }{\QB andǝ lullǝ kèm Ibǝrayim,

\par }{\QB andǝ lullǝ tárrám Ishaku a dǝmba.

\par }{\Q Ɓǝ̀ Ɓakuli pea wia amuna andǝ amǝkau

\par }{\QB ɓǝà hatǝki ɓǝà pǝlǝ aɓwabundǝa a ɓanza.>>


\par }{\PP \VS{17}Yisǝfu ka, earce gìr mǝno tárrí pè ka ɗàng, mǝnana tsǝk buì mǝlì amur muni mǝkyauwe ka. Nda ɓariki nǝ̀ loasǝ bù-mǝlì mala tárrí amur Ifǝrem nǝ̀ kánǝí amur Manasa.

\VS{18}Banggi tárrí ama, <<Dàdá, kǝa pè anggo ɗàng. Mǝnia ka, nda muna-dǝmba. Tsǝk buo mǝlì amurí.>>


\par }{\PP \VS{19}Tárrí ɓinǝe, pǝlǝi wi ama, <<Ən sǝlǝna, munem, ǝn súrǝ̀ gir mǝnana ǝn pakki ka. Mǝsǝcau na, Manasa ka, nǝ̀ nggá duk ɓwabundǝa mala nzali mǝgule. Sǝ ko ɓǝ̀ lang le ka, mǝkyauwe Ifǝrem ngga, nǝ̀ kútì nǝ gulo. Acemǝnana amǝkè nǝ̀ nggá duk ɓwabundǝa mala anzali.>>


\par }{\PP \VS{20}Nda Yakupu tsǝki amuna-burana mǝno bù a pwari mǝno, kǝ na ama,

\par }{\Q <<Amǝ Isǝrayila nǝ̀ paktúró nǝ alullǝ wun,

\par }{\QB ɓǝ̀ à nǝ̀ tsǝki aɓwana bù ka. À nǝ̀ bang ama,

\par }{\Q <Ɓǝ̀ Ɓakuli tsǝk wun wu dum nǝ kume mala lidǝmba, kǝla mala Ifǝrem andǝ Manasa.> >>

\par }{\MM Anggo sǝ Yakupu tsǝk Ifǝrem amur Manasa.


\par }{\PP \VS{21}Pǝlǝa Isǝrayila yì Yakupu ne Yisǝfu ama, <<Sǝni, málá mǝ nǝ wǔ, sǝ Ɓakuli ka nda atà wun. Yì ka nǝ̀ nyesǝ wun a nzali mala aká wun, yì nzali Kan'ana.

\VS{22}Sǝ we mǝnana a nda amur amǝ'eambo ka, mǝ nda ban po nzali mǝɓoarne mala pal nkono mǝnana a Shekem ngga.\FTNT{§}{{\FR 48:22 }{\FR{48:22
}}{\FT{Ɓalli gbal aɓa:
}}{\XT{Jes 24:32}}{\FT{.}}} Nzali mǝno ka ǝn é nǝ â arǝ amǝ'Amor a lwa nǝ nggeabyau mem andǝ nta mem.>>




\par }\Chap{49}{\SH Yakupu tsǝki amuni bù
\par }
{\PP \VerseOne{1}Yakupu pǝlǝa tunǝ amuna-burana male sǝ bang ama, <<Wu yiu wu yi ramba abanam mǝ bangga wun gìr mǝnana nǝ̀ yia kum wun arǝ anza mǝnana à nǝ̀ yiu ka.


\par }{\Q \VS{2}<<Wu yi ramba wu ǒ,

\par }{\QB wun amuna-burana mala Yakupu;

\par }{\Q wu kwakikir wun

\par }{\QB arǝ tár wun Isǝrayila.


\par }{\BB \par }
{\Q \VS{3}<<We Ruben, a nda muna-dǝmba mem,

\par }{\QB ǝn ɓǝ́ló aɓa rǝcandǝa mala lo-ɓwa mem;

\par }{\QB arǝò sǝ tita ɓwabura-ɓwa mem lǝmdǝa.

\par }{\Q Aɓa gulo ka a nda mǝdǝmba mala amunem,

\par }{\QB a kútiǎ kat nǝ rǝcandǝa.


\par }{\Q \VS{4}Sǝ acemǝnana a ɗwanyi bwal ɓamuro,

\par }{\Q a songnǝo kǝla nggeamùr ka,

\par }{\QB a pà nǝ duk mǝdǝmba ɗǝm ɗàng.

\par }{\Q Acemǝnana a kutio a ndà-nongŋo mala tárró,

\par }{\QB a nongnǝ māmí.

\par }{\Q We, a eauwe a gyangŋan-nongŋo mem

\par }{\QB a pǝndǝki!
\FTNT{*}{{\FR 49:4 }{\FR{49:4
}}{\FT{ɓalli aɓa:
}}{\XT{Tite 35:22}}{\FT{.}}}


\par }{\BB \par }
{\Q \VS{5}<<Shimiyon andǝ Lawi ka,

\par }{\QB njar malea mwashat aɓa ɓealɓikea.

\par }{\Q Anggea-byau malea ka,

\par }{\QB agirbura mala lúllô na.
\FTNT{†}{{\FR 49:5 }{\FR{49:5
}}{\FT{Ɓalli aɓa:
}}{\XT{Tite 34:25,30}}{\FT{.}}}


\par }{\Q \VS{6}Yilǝmem, kǝa kúti aɓa kùrkún ɓa-sǝmbǝrǝa malea ɗàng,

\par }{\QB bangŋo mem, kǝa oasǝ ɓamuro aɓa dapi malea ɗàng,

\par }{\Q acemǝnana à wal-lú aɓa bumlulla malea.

\par }{\QB À gbakǝri ajamnda ace pakkiɗire.


\par }{\Q \VS{7}Bumlulla malea ka mala ɓìkìbura na;

\par }{\QB ɓǝ̀ súban sulǝo amurí.

\par }{\Q Bumkpǝmna malea ka mala pàkkiagir ɗwanyi sǝn mǝsǝswatǝr na.

\par }{\Q Mǝ nǝ mesǝkia aɓa nzali Isǝrayila.

\par }{\QB Mǝ nǝ mesǝkia aɓalǝ aɓwana mala Yakupu.
\FTNT{‡}{{\FR 49:7 }{\FR{49:7
}}{\FT{Ɓalli gbal aɓa:
}}{\XT{Tite 32:28}}{\FT{.}}}


\par }{\BB \par }
{\Q \VS{8}<<Yahuda, amǝ'eambo nǝ̀ ɓwangsǝo;

\par }{\QB buo nǝ̀ kpa myal aɓio amǝbura;

\par }{\QB amuna-burana mala tárró nǝ̀ ɓun a nzali a ɓadǝmbo.


\par }{\Q \VS{9}Munem Yahuda, a ndà muna-im,

\par }{\QB mǝnana nǝ̀ ɓangŋatà nyama nǝ̀ wali

\par }{\QB sǝ nǝ̀ nyare a mpù male ka.

\par }{\Q Kǝla im awu nǝ sarǝa a nǝ nongŋo,

\par }{\Q kǝla nggeàɓwaná im,

\par }{\QB yana ɓwe nǝ̀ kum ɓabumcandǝa nǝ̀ zorǝǒ?


\par }{\Q \VS{10}Gara-murǝm pà nǝ̀ purî bù Yahuda ɗàng,

\par }{\QB yálmúr aɓwana ka nǝ̀ pà a tàu male

\par }{\QB bà yiu mala ɓwa mǝnana garè ka male na ka,

\par }{\QB sǝ aɓwapǝndǝa ka à nǝ̀ ɓun a ɓadǝmbi,

\par }{\QB à nǝ̀ oki wi.


\par }{\Q \VS{11}Nǝ̀ kùr mǝdambǝriso male arǝ nggun-anap,

\par }{\QB muna-mǝdambǝriso male ka nǝ̀ kùrì

\par }{\QB arǝ bu nggun-anap mǝɓoarne mala aɓî;

\par }{\Q nǝ̀ lákkí adaura male aɓa mùr-ɓǝlanggun anap,

\par }{\QB adaura-múrɓì male ka nǝ̀ lákkia

\par }{\QB nǝ mùr-ɓǝlanggun anap mǝbangŋe.


\par }{\Q \VS{12}Amǝsǝì nǝ̀ bang bìng-bìng ace nu mùr-ɓǝlanggun anap,

\par }{\QB aminǝi nǝ pwasǝ pwat-pwat ace nu kiura.


\par }{\BB \par }
{\Q \VS{13}<<Zebulu ka nǝ̀ do a kún nggeamùr

\par }{\QB sǝ ban male nǝ̀ duk ban kpasha mala awaru-mur;

\par }{\QB nzong-nzali male nǝ̀ bik nggea-là Sidon.


\par }{\BB \par }
{\Q \VS{14}<<Isaka ka dambǝritso mǝ'ɓiki twal twalo na.

\par }{\QB Nǝ̀ nongŋo a nzali ace ak twalo mǝdǝmbǝre a nzǝmi.


\par }{\Q \VS{15}Ɓǝ̀ sǝn ɓoaro mala ban usǝlǝo male,

\par }{\Q sǝ ɓǝ̀ nzali-do male pwasǝbumi ka,

\par }{\QB nǝ̀ eare nǝ̀ twalki atwalo mǝdǝmbǝre a kwàrì.

\par }{\QB Nǝ̀ eare nǝ̀ pak túró guro.


\par }{\BB \par }
{\Q \VS{16}<<Dan ngga nǝ̀ duk mǝ'ɓashi mǝ'mǝsǝcaunì

\par }{\QB amur aɓwana male kǝla mana acili atau mala Isǝrayila nǝ̀ pàk ka.


\par }{\Q \VS{17}Dan nǝ̀ do kǝla n'yau a nkanggari njargula,

\par }{\QB kǝla n'yau-barya aban nongŋo a gírí njarkusǝu.

\par }{\Q Nǝ̀ kwar pǝr mana kǝ kútí ka a kusǝì

\par }{\QB sǝ mǝkwak pǝr nǝ̀ puro nǝ̀ kpa nǝ nzǝmi.


\par }{\BB \par }
{\Q \VS{18}<<We Mǝtalabangŋo, ǝn nggǝ soa mǝsǝam arǝò

\par }{\QB ace kum amsǝban mò.


\par }{\BB \par }
{\Q \VS{19}<<Amǝ'iuban nǝ agirbura a buià à nǝ̀ eau amúr Gad hǝrkit nǝ kiɗikiban,

\par }{\QB sǝ yì ka nǝ̀ pǝlǝ arǝia nǝ munǝo nǝ̀ pǝrtea.


\par }{\BB \par }
{\Q \VS{20}<<Asha ka nǝ̀ lìli, lǐ mala agirlina mǝɓoarne,

\par }{\QB sǝ nǝ̀ pusǝ girlina mǝnana ndanǝ ɓoaro ace amurǝma ka.


\par }{\BB \par }
{\Q \VS{21}<<Naftali ka nda kǝla mbamba mǝnana nda atarǝì ka;

\par }{\QB nǝ̀ ɓangŋa aban ká a ban mǝnana bumi earce ka.

\par }{\QB Nǝ̀ ɓǝlki amuna amǝɓoarsǝne.


\par }{\BB \par }
{\Q \VS{22}<<Yisǝfu ka nggun anap mǝ'pa ɓǝle na,

\par }{\QB mǝnana à pandǝi a kún mgbeɗe mùr ka;

\par }{\QB abui to à eauwe amur sheran.


\par }{\Q \VS{23}Amǝ ɓinǝmǝsǝì soa munǝo arǝì nǝ lúllô mǝkǝ̀rkǝ́rnì.

\par }{\QB À pǝrte nǝ anta andǝ amundi malea.


\par }{\Q \VS{24}Sǝama nta male ue ɓandang,

\par }{\QB anggwarbui cam kàngkàng,

\par }{\Q atàcau mala bu Mǝ'rǝcandǝa mala Yakupu,

\par }{\QB atàcau mala Yálgír, Tali mala Isǝrayila,


\par }{\Q \VS{25}atàcau mala Ɓakuli mala tárró,

\par }{\QB yì Ɓakuli mǝnana bwalkiyio kàm ngga.

\par }{\Q Ɓakuli mǝnana Kàrban Kat nǝ Gulo ka nǝ̀ tsǝko bù mala nya mbulo nǝ kuli;

\par }{\QB nǝ̀ tsǝko bù nǝ pô mùr a tà-nzali;

\par }{\Q nǝ̀ tsǝko bù mǝnana we wunǝ agirkusǝu mô ka

\par }{\QB wun nǝ̀ ɓǝl nyangsang.


\par }{\Q \VS{26}Atsǝkbu mǝnana ǝn earce Ɓakuli ɓǝ̀ pò ka amǝgulke na.

\par }{\QB À gulo à kútì atsǝkbu mala tárrám andǝ mala kèm;

\par }{\QB à kútì atsǝkbu mala ankono share ɓanza;

\par }{\QB à kútì agǝna mala amgbang-ban mana à nda tàtǝ́k ka.

\par }{\Q Yia kat ɓǝà sulǝo amuro, we Yisǝfu,

\par }{\QB acemǝnana a nda murǝm aɓalǝ amǝ'eambo.


\par }{\BB \par }
{\Q \VS{27}<<Benjami ka nvwa-bondo mǝ'ɓiki pak-nzal nyam-pǝra na;

\par }{\QB nǝ dǝmbari ka nǝ̀ wal nyam-pǝra male,

\par }{\QB nǝ pwarikpǝra ka nǝ̀ sàngi nyami.>>


\par }{\PP \VS{28}Amǝnia kat ka à nda ka tàu lum-nong-ɓari mala amǝ Isǝrayila, sǝ amǝnia yì acau ka à nda ka cau mǝnana tárrià banggia wia mana ndarǝ tsǝkia wia bù, kǝ pè koyan ateà ka tsǝkbu mǝnana kārǝa arǝì ka.


\par }{\SH Lú mala Yakupu andǝ tsǝkban male
\par }
{\PP \VS{29}Pǝlǝa Yakupu pè amuni amǝnia yì akwarkiru ka ama: <<Mǝ ndo mǝ nǝ wǔ mǝ nǝ o atà akêm mǝnana à akàm dǝmba à wuna ka. Wu tsǝk luem a ban mǝnana à tsǝk aɓea akêm kàm, a gumi-ɓa'tali a ɓaban mǝnana ɗiɗyal ka mala Efǝron ɓwa Hitti na ka.

\VS{30}Mǝno yì gumi-ɓa'tali a ɓaban a Makpela, tù nǝban là Mamǝre, a nzali Kan'ana ka, Ibǝrayim kúrí atārǝia andǝ ɓabanì a bu Efǝron ɓwa Hitti, ɓǝ̀ do nda ban tsǝk alú male.\FTNT{§}{{\FR 49:30 }{\FR{49:30
}}{\FT{Ɓalli aɓa:
}}{\XT{Tite 23:3-20}}{\FT{.}}}

\VS{31}A banì sǝ à tsǝk lú Ibǝrayim andǝ lú māmí Saratu; a banì sǝ à tsǝk lú Ishaku andǝ lú māmí Rabeka, sǝ a banì sǝ ǝn tsǝk lú Liya.

\VS{32}Ɓabanì andǝ gumi-ɓa'tali mana aɓalǝi ka à kúrí a bu amǝ'Hitti.>>


\par }{\PP \VS{33}Lang Yakupu malna pa amǝnia yì akwarkiru aban amuni amuna-burana ka, nyare sarǝa akusǝi amur gyangŋan-nongŋo, lin'ueo male kasǝa, à kpapì atà akê.




\par }\Chap{50}{\SH À umnǝ lú Yakupu a Kan'ana ace tsǝkban
\par }
{\PP \VerseOne{1}Yisǝfu lo kùmsǝ amur tárrí, kùrrì zǝp nǝ abui sǝ kǝ ɓua aceì.

\VS{2}Pǝlǝa banggi amǝtúró male, yì amǝ'ɓuri ama ɓǝà gilǝki lú tárrí Yakupu ace tsǝie. Anggo gbal sǝ à pa.

\VS{3}Túrè twalia anongŋo lumi-ine, acemǝnana mǝno ka nda làkkì mala anonggio mala mal túró gilǝki lú sǝ à nǝ̀ tsǝì. Amǝ Masar ɓua lú Yakupu anongŋo lumi-tongno-nong-ɓari (70).


\par }{\PP \VS{4}Lang anonggio mala ɓua-lú kutina ka, Yisǝfu banggi amǝ'tamurǝm Firona ama, <<Ɓǝ̀ bum wun pwasǝ arǝàm ngga, ida wu kyan nǝ mǝnia yì càu ka a kunièm aban Firona Murǝm. Wu banggi wi ama,

\VS{5}<Mǝnana Tárrám malanǝ̀ wu ka, tsǝem ɓǝ̀n kángìr ama mǝ nǝ tsǝk luí a ɓembe mǝnana tǝmbî ɓamúrì a nzali Kan'ana ka. Acemani ka, ǝn nggǝ zǝmbô pé, ɗekiam ɓǝ̀n kyane mǝ tsǝk lú tárrám a Kan'ana, sǝ mǝ nyare.> >>\FTNT{*}{{\FR 50:5 }{\FR{50:5
}}{\FT{Ɓalli aɓa:
}}{\XT{Tite 47:29-31}}{\FT{.
}}}


\par }{\PP \VS{6}Firona Murǝm nyesǝi wi càu ama, <<Kyane kya tsǝk lú tárró kǝla mǝnana tsǝo a kánbì wi ama awu nǝ pàk ka.>>


\par }{\PP \VS{7}Nda Yisǝfu lo oa tsǝk-lú tárrí ka. Aɓwana-mǝgule kat mala Firona Murǝm, andǝ amǝ'pè murǝm kwarkiru, andǝ aɓwana-mǝgule kat mala nzali Masar o atè.

\VS{8}Amǝɓala mala Yisǝfu, andǝ amǝ'eambi, andǝ acili amǝɓala mala tárrí yia kat à o atè. Kǝ amuna-mǝkèke malea, andǝ adomwan mala anzur, andǝ ambul andǝ andá malea na à ɗekia a bu-nzali Goshen ngga.

\VS{9}Aɓwana aɓalǝ awaru-pǝr sǝ a nzǝm apǝr gbal ka à o atè. Nggea ramba mala ɓwabundǝa na kǝ̀rkǝ́r.


\par }{\PP \VS{10}Lang à yi bingŋǝna katǝra mala Atat, a nkaring Nggeasala Jodan ngga, à lo keban andǝ ɓua lú Yakupu kàm kǝ̀rkǝ́r. Akanó ka, Yisǝfu twal anonggio tongno-nong-ɓari aban dokúnɓembe andǝ ɓua-lú tárrí.

\VS{11}Lang amǝ'Kan'ana mǝnana à do a nzali mǝno sǝnia aban ɓua andǝ keban a katǝra mala Atat ka, à bang ama, <<Mǝnia ka ɓua-lú mǝkǝ̀rkǝ́rnì mala amǝ Masar na.>> Nda gìr mǝnana tsǝa sǝ à tunǝ banì ama Abel-Mizǝrem ngga;\FTNT{†}{{\FR 50:11 }{\FR{50:11
}}{\FQ{Abel-Mizǝrem
}}{\FT{ngga nda <<ɓua-lú mǝkǝ̀rkǝ́rnì mala amǝ Masar.>>}}} nda kano a nkaring Mùr Jodan.


\par }{\PP \VS{12}Anggo sǝ amuna-burana mala Yakupu pa kǝla mǝnana banggia wia ka.\FTNT{‡}{{\FR 50:12 }{\FR{50:12
}}{\FT{Ɓalli aɓa:
}}{\XT{Tite 47:30; 49:29-32}}{\FT{.}}}

\VS{13}À twal lú tárrià à umnǝi a nzali Kan'ana. À kya tsǝi a gumi-ɓa'tali a ɓaban a Makpela, tù nǝban là Mamǝre. Mǝno yì ɓaban ngga nda mana Ibǝrayim kúrí a bu Efǝron ɓwa Hitti, ɓǝ̀ do nda ban tsǝk alú male ka.\FTNT{§}{{\FR 50:13 }{\FR{50:13
}}{\FT{Ɓalli aɓa:
}}{\XT{Tite 23:17-20; 25:9; 35:29}}{\FT{.}}}


\par }{\PP \VS{14}Anzǝm mana Yisǝfu tsǝ̀ngŋǝ̀nà lú tárrí ka, nyare a Masar, atārǝia andǝ amǝ'eambi andǝ acili aɓwana mǝnana kat à o atè ace tsǝkban mala tárrí ka.


\par }{\SH Yisǝfu nongsǝ ɓabum amǝ'eambi
\par }
{\PP \VS{15}Lang amǝ'eam Yisǝfu sǝni tárrià wuna ka, à bang ama, <<Yakǝla Yisǝfu ndanǝ bumlulla mala agir mǝɓike mǝnana kat sǝm pakki wi ka più a bumi, nǝ̀ yia mbwe sǝm nǝ mǝɓike gbal.>>\FTNT{*}{{\FR 50:15 }{\FR{50:15
}}{\FT{Ɓalli aɓa:
}}{\XT{Tite 37:28; 42:21-22}}{\FT{.}}}

\VS{16}Nda à túrban ɓǝà banggi Yisǝfu mǝnia yi càu ka ama, <<Kaniama tárró nǝ̀ wù ka, bangga sǝm càu mǝnia ka, ama:

\VS{17}<Wu banggi Yisǝfu ida ɓǝ̀ twali amǝ'eambi ban acauɓikea andǝ agir mǝɓane mǝnana à pea, mala tanni mǝnana à pe wi ɗiɗyal a njar mana ɓoar raka.> Nda sǝm nggǝ zǝmbo, twali aguro mala Ɓakuli mala tárró banì.>> Lang cau mǝnia yina a baní ka, Yisǝfu ɓua sukki mǝrǝm.

\VS{18}Amǝ'eambi gbal ka à yiu à yi kpa a nzali a ɓadǝmbi; à bang ama, <<Sǝm ndya ka; sǝm nda ka aguro mò.>>


\par }{\PP \VS{19}Sǝ Yisǝfu ka nea wia ama, <<Ɓangciu ɓǝ̀ kǝa pakka wun ɗàng. Mǝ nda Ɓakuli le?

\VS{20}Mala wun ngga, wu sham a ɓabum wun ama wun nǝ̀ pàkkam gìr mana nǝ̀ kwanrǝàm ngga, sǝ Ɓakuli ka kànì ama gìr mǝɓoarne na nǝ̀ pur aɓalǝi ka, ace mǝnana ɓǝà amsǝ ayilǝmi aɓwana pas, kǝla mǝno yalung sǝm nggǝ sǝni kǝ pàk ka.\FTNT{†}{{\FR 50:20 }{\FR{50:20
}}{\FT{Ɓalli gbal aɓa:
}}{\XT{Tite 47:5; Rom 8:28}}{\FT{.}}}

\VS{21}Acemani ka, ɓangciu ɓǝ̀ kǝa pakka wun ɗàng. Mǝ nǝ ɗenyinǝ wun andǝ amuna ma'wun.>> Pǝlǝa ɓak ɓabumia sǝ nea wia acau mǝɓoarne.


\par }{\SH Masǝlǝata anonggio andǝ lú mala Yisǝfu
\par }
{\PP \VS{22}Yisǝfu do a Masar andǝ ɓala mala tárrí kat. Dǒ lùmsǝ apǝlǝa lumi-lum nǝ mǝsǝì lum (110).

\VS{23}Mǝnana Yisǝfu ka nda andǝamǝsǝì ka, sǝn amuna andǝ amǝkà Ifǝrem. Ɗǝm ngga à ɓǝl amuna mala Makir, muna mala Manasa a mǝsǝì; amuna mǝnia ka Yisǝfu ea amuni na.


\par }{\PP \VS{24}Yisǝfu pǝlǝa nea amǝ'eambi ama, <<Málá mǝ nǝ wǔ, sǝ ɓafo ka Ɓakuli nǝ̀ yia bwala wun nggàm. Nǝ̀ pusǝ wun a nzali man, nǝ̀ nyesǝ wun a nzali mǝnana kánbì Ibǝrayim, sǝ Ishaku, sǝ Yakupu, ama nǝ̀ pea wia ka.>>


\par }{\PP \VS{25}Pǝlǝa Yisǝfu tsǝk amuna mala Isǝrayila à kánbì wi ama, <<Mbak-kàngkàng Ɓakuli ka nǝ̀ yiu aban wun, sǝ wun nǝ̀ pwan amuem akani.>>


\par }{\PP \VS{26}Nda Yisǝfu yi wú mana apǝlǝa male bingŋǝna gbǝman-mwashat nǝ lum (110) ngga. Lang à gilǝkina luí ka, à nongsǝi aɓa kpamgbang tsǝk-lú a Masar.

\par }